
### ṣaṭ-sandarbha-nāmaka-

### śrī-bhāgavata-sandarbhe tṛtīyaḥ

# paramātma-sandarbhaḥ

# sarva-saṁvādinī-samupetaḥ

### Version 3.01

2006.06.23

Three texts were used in preparing this edition:

1. (ed.) Chinmayi Chatterjee (Calcutta: Jadavpur University, 1972). This edition is riddled with errors and does not appear to have used a reliable source. For this reason, not all of its readings have been noted.
2. With *Sarva-saṁvādinī*. (ed.) Haridas Shastri (Vrindavan: Gadai Gaurahari Press, 1983). This edition is based on (3)
3. (ed.) Puridāsa. Kalikata, 1951. This is a critical edition making use of 10 different texts, listed here.
* (ka) varāha-nagara-śrī-gaurāṅga-grantha-mandira-stha-1216-saṅkhyaka-kara-lipiḥ.
* (kha) śrī-vṛndāvana-vāsi-śrīmad-vanamāli-lāla-gosvāmi-mahodayasya granthāgāre rakṣitā kara-lipiḥ.
* (ga) 1716-tama-śakābde likhitā śrī-vṛndāvana-keśighāṭa-ṭhora-nivāsi-śrīmad-vaiṣṇava-caraṇa-dāsa-mahāśaya-sakāśāt prāptā karalipiḥ;
* (gha) purī-śrī-gaṅgā-mātā-maṭhastha-123-saṅkhyaka-karalipiḥ;
* (ṅa) ḍhākā-viśvavidyālaya-granthāgāra-sthā 2396-si-saṅkhyaka-karalipiḥ;
* (ca) baṅgīya-sāhitya-pariṣat-sthitā 1443-saṅkhyaka-karalipiḥ;
* (cha) śrī-gauḍa-maṇḍalataḥ prāptā karalipiḥ;
* (ja) 1299-tama-baṅgābde murśidābāda-barahamapurataḥ śrī-rāma-nārāyaṇa-vidyāratna-sampādito granthaḥ;
* (jha) 1307-tama-baṅgābde śrī-śyāmalāla-gosvāmi-sampādito granthaḥ;
* (ña) 1348-tama-baṅgābde śrī-rādhā-ramaṇa-gosvāmi-vedānta-bhūṣaṇena sampāditaḥ “Indian Research Institute” ity-ākhya-saṁsthayā śrī-bhāratī-granthamālāyāṁ prakāśito granthaḥ.

Please remember that this service requires many hours of freely given time on the part of those who make these texts available.

Any donations you can make to further this project would be most enthusiastically appreciated. The editors.

ṣaṭ-sandarbha-nāmaka-

### śrī-bhāgavata-sandarbhe tṛtīyaḥ

# paramātma-sandarbhaḥ

śrī-kṛṣṇa-caitanya-devo jayati |[[1]](#footnote-2)

tau santoṣayatā santau śrīla-rūpa-sanātanau |

dākṣiṇātyena bhaṭṭena punar etad vivicyate ||i||

tasyādyaṁ granthanālekhaṁ krānta-vyutkrānta[[2]](#footnote-3)-khaṇḍitam |

paryālocyātha paryāyaṁ kṛtvā likhati jīvakaḥ ||ii||

**[1]**

atha paramātmā vivriyate | yadyapi paramātmatvaṁ vaikuṇṭhe’pi prabhor asti, tad api ca bhagavattāṅgaṁ, tat syād itthaṁ[[3]](#footnote-4) jagad-gataṁ vācyam |[[4]](#footnote-5) tatra taṁ jagad-gata-jīva-nirūpaṇa-pūrvakaṁ nirūpayati dvābhyām—

**kṣetrajña etā manaso vibhūtīr**

**jīvasya māyā-racitasya nityāḥ |**

**āvirhitāḥ kvāpi tirohitāś ca**

**śuddho vicaṣṭe hy aviśuddha-kartuḥ ||** [bhā.pu. 5.11.12]

**kṣetrajña ātmā puruṣaḥ purāṇaḥ**

**sākṣāt svayaṁ jyotir ajaḥ pareśaḥ |**

**nārāyaṇo bhagavān vāsudevaḥ**

**sva-māyayātmany avadhīyamānaḥ ||** [bhā.pu. 5.11.13]

yaḥ **śuddho**’pi māyātaḥ paro’pi **māyā-racitasya** vakṣyamāṇasya sarva-kṣetrasya[[5]](#footnote-6) māyayā[[6]](#footnote-7) kalpitasya **manaso**’ntaḥ-karaṇasya **etāḥ** prasiddhā **vibhūtīr** vṛttīr **vicaṣṭe** viśeṣeṇa paśyati, paśyaṁs tatrāviṣṭo bhavati, sa khalv asau jīva-nāmā sva-śarīra-dvaya-lakṣaṇa-kṣetrasya jñātṛtvāt **kṣetrajña** ucyate ity arthaḥ |

tad uktam—

yayā saṁmohito jīva ātmānaṁ triguṇātmakaṁ |

paro’pi manute’narthaṁ tat-kṛtaṁ cābhipadyate || [bhā.pu. 1.7.5] iti |

tasya **manasaḥ** kīdṛśatayā māyā-racitasya ? tatrāha—**jīvasya** jīvopādhitayā jīva-tādātmyena **racitasya** | tataś ca tattayopacaryamāṇasyety arthaḥ | tataś ca kīdṛśasya ? **aviśuddhaṁ** bhagavad-bahirmukhaṁ karma karotīti tādṛśasya | kīdṛśīr **vibhūtīḥ** ? **nityā** anādita evānugatāḥ | atra ca kadā kīdṛśīḥ ? ity apekṣāyām āha—jāgrat-svapnayor **āvirbhūtāḥ** suṣuptau **tirohitāś** **ca** iti |[[7]](#footnote-8)

yas tu…

* **purāṇo** jagat-kāraṇa-bhūtaḥ **puruṣaḥ,** ādyo’vatāraḥ puruṣaḥ parasya [bhā.pu. 2.6.41] ity-ādi dvitīyādau prasiddhaḥ,
* **sākṣād** eva **svayaṁ-jyotiḥ** sva-prakāśaḥ, na tu jīvavad anyāpekṣayā;
* **ajo** janmādi-śūnyaḥ;
* **pareṣāṁ** brahmādīnāṁ ap**īśaḥ[[8]](#footnote-9);**
* **nāraṁ** jīva-samūhaḥ sva-niyamyatven**āyanaṁ** yasya saḥ;
* **bhagavān** aiśvaryādy-aṁśavān, bhagavad-aṁśatvāt;
* **vāsudevaḥ** sarva-bhūtānām āśrayaḥ;

**sva-māyayā** sva-svarūpa-śaktyā **ātmani** sva-svarūpe **avadhīyamānaḥ** avasthāpyamānaḥ, karma-kartṛ-prayogaḥ; māyāyāṁ māyike’py antaryāmitvena[[9]](#footnote-10) praviṣṭo’pi svarūpa-śaktyā svarūpa-stha eva, na tu tat-saṁsakta ity arthaḥ, vāsudevatvena sarva-kṣetra-jñātṛtvāt,

…so’paro māyā-mohito jīvo māyā-rahitaḥ śuddhaḥ[[10]](#footnote-11) **kṣetrajñaḥ** | **ātmā** paramātmeti |

tad evam api mukhyaṁ kṣetrajñatvaṁ paramātmany eva | tad uktam—

sarvaṁ pumān veda guṇāṁś ca taj-jño

na veda sarvajñam anantam īḍe [bhā.pu. 6.4.25] iti |

śrī-gītopaniṣatsu—

idaṁ śarīraṁ kaunteya kṣetram ity abhidhīyate |

etad yo vetti taṁ prāhuḥ kṣetrajña iti tad-vidaḥ ||

kṣetrajñaṁ cāpi māṁ viddhi sarva-kṣetreṣu bhārata |

kṣetra-kṣetrajñayor jñānaṁ yat taj jñānaṁ mataṁ mama || [gītā 13.1-2]

atra khalu *kṣetrajñaṁ cāpi māṁ viddhi* iti sarveṣv api kṣetreṣu māṁ ca kṣetrajñaṁ viddhi, na tu jīvam iva sva-sva-kṣetra evety evārthaṁ vahati[[11]](#footnote-12) | na ca jīveśayoḥ sāmānādhikaraṇyena nirviśeṣa-cid-vastv eva jñeyatayā nirdiśati, *sarva-kṣetreṣu* ity asya vaiyarthyāpatteḥ,[[12]](#footnote-13) jñeyaṁ yat tat pravakṣyāmi [gītā 13.12] ity-ādinā, sarvataḥ pāṇi-pādaṁ tad sarvato’kṣi-śiro-mukham [gītā 13.13] ity-ādinā sa-viśeṣasyaiva[[13]](#footnote-14) nirdekṣyamāṇatvāt,[[14]](#footnote-15) amānitvam [gītā 13.7-11] ity-ādinā jñānasya ca tathopadekṣyamāṇatvāt |

kiṁ ca, "kṣetrajñaṁ cāpi" ity atra tat tvam asi [chā.u. 6.8.7] itivat sāmānādhikaraṇyena tan-nirviśeṣa-jñāne vivakṣite, "kṣetrajñeśvarayor jñānam" ity evānūdyeta, na tu "kṣetra-kṣetrajñayor jñānam" iti | kintu kṣetra-kṣetrajñayor ity asyāyam arthaḥ—dvividhayor api kṣetra-kṣetrajñayor jñānaṁ, tan mamaiva jñānaṁ matam, anyārthas tu parāmarśaḥ [ve.sū. 1.3.20] iti nyāyena maj-jñānaika-tātparyakam ity arthaḥ, jñeyasyaikatvenaiva nirdiṣṭatvāt, yogyatvāc ca |

na ca nirīśvara-sāṅkhyavat kṣetra-kṣetrajña-mātra-vibhāgād atra jñānaṁ mataṁ, *mām* ity[[15]](#footnote-16) aneneśvarasyāpekṣitatvāt |

na ca vivarta-vādavad īśvarasyāpi bhrama-mātra-pratīta-puruṣatvam, tad-vacana-lakṣaṇa-sa[[16]](#footnote-17)-veda-gītādi-śāstrāṇām aprāmāṇyāt, bauddha-vādāpatteḥ | tasyāṁ ca satyāṁ bauddhānām iva vivarta-vādināṁ tad-vyākhyānāyukteḥ |

na ca tasya satya-puruṣatve’pi nirviśeṣa-jñānam eva mokṣa-sādhanam iti tadīya-śāstrāntarataḥ samāhāryam, evaṁ satata-yuktā ye [12.1] ity-ādi-pūrvādhyāye nirviśeṣa-jñānasya heyatvena vivakṣitatvāt | tatraiva ca, ye tu sarvāṇi karmāṇi [12.6] ity-ādinānanya-bhaktān uddiśya, teṣām ahaṁ samuddhartā mṛtyu-saṁsāra-sāgarāt [12.7] ity anena taj-jñānāpekṣāpi nādṛteti[[17]](#footnote-18) | tad uktam ekādaśe svayaṁ bhagavatā—yat karmabhir yat tapasā[[18]](#footnote-19) [bhā.pu. 11.20.32-33] ity-ādi | mokṣa-dharme ca—

yā vai sādhana-sampattiḥ puruṣārtha-catuṣṭaye |

tayā vinā tad āpnoti naro nārāyaṇāśrayaḥ || iti |[[19]](#footnote-20)

atra tu pūrvādhyāya-viślāghitaṁ tad evāvṛthā-kartuṁ sa-viśeṣatayā nirdiśya,

iti kṣetraṁ tathā jñānaṁ jñeyaṁ coktaṁ samāsataḥ |

mad-bhakta etad vijñāya mad-bhāvāyopapadyate || [gītā 13.18]

ity antena bhakti-saṁvalitatayā sukarārtha-prāyaṁ kṛtam | ata evātra vyaṣṭi-kṣetrajña eva bhaktatvena nirdiṣṭaḥ, samaṣṭi-kṣetrajñas tu jñeyatveneti kṣetra-jñānābhyāṁ saha jñeyasya pāṭhād anusmārya, tad-anantaraṁ ca tasya tasya ca jīvatvam īśvaratvaṁ ca kṣaraṁ neti darśitam | yataḥ—

puruṣaḥ prakṛti-stho hi bhuṅkte prakṛti-jān guṇān |

kāraṇaṁ guṇa-saṅgo’sya sad-asad-yoni-janmasu || [gītā 13.21]

iti jīvasya prakṛti-sthatvaṁ nirdiśya, svatas tasyāprākṛtatva-darśanayā sphuṭam evākṣaratvaṁ jñāpitam |

upadraṣṭānumantā ca bhartā bhoktā maheśvaraḥ |

paramātmeti cāpy ukto dehe’smin puruṣaḥ paraḥ || [gītā 13.22]

iti jīvāt paratvena nirdiṣṭasya paramātmākhya-puruṣasya tu kaimutyenaiva tad darśitam |

dvāv imau puruṣau loke kṣaraś cākṣara eva ca |

kṣaraḥ sarvāṇi bhūtāni kūṭa-stho’kṣara ucyate ||

uttamaḥ puruṣas tv anyaḥ paramātmety udāhṛtaḥ |

yo loka-trayam āviśya bibharty avyaya īśvaraḥ || [gītā 15.16-17]

ity atra jīvasyāpy akṣaratvaṁ kaṇṭhoktam eva | tatropadraṣṭā parama-sākṣī | anumantā tat-tat-karmānurūpaḥ pravartakaḥ | bhartā poṣakaḥ | bhoktā pālayitā | maheśvaraḥ sarvādhikartā | paramātmā sarvāntaryāmīti vyākhyeyam |

uttara-padyayos tu kūṭastha eka-rūpatayā tu yaḥ kāla-vyāpī sa kūṭasthaḥ ity amara-koṣād avagatārthaḥ | asau śuddha-jīva eva, "uttamaḥ puruṣas tv anyaḥ" ity uttarāt | tad evam atrāpi kṣetra-kṣetrajña-sarva-kṣetrajñā uktāḥ | atra cottarayor "anyaḥ" ity anena bhinnayor eva sator akṣarayor na tat-tad-rūpatā-parityāgaḥ sambhaved iti, na kadācid api nirviśeṣa-rūpenāvasthitir iti darśitam | tasmān mad-bhāvāyopapadyate [gītā 13.18] iti yad uktaṁ, tad api tat-sārṣṭi-prāpti-tātparyakam | tad evaṁ dvayor akṣaratvena sāmye’pi jīvasya hīna-śaktitvāt prakṛty-āviṣṭasya tan-nivṛtty-artham īśvara eva bhajanīyatvena jñeya iti bhāvaḥ |

tasmād idaṁ śarīram [gītā13.1]ity-ādikaṁ punar itthaṁ vivecanīyam | "idam" iti sva-svāparokṣam ity arthaḥ | śarīra-kṣetrayor[[20]](#footnote-21) ekaikatvena grahaṇam atra vyakti-paryavasānena jāti-puraskāreṇaiveti gamyate, "sarva-kṣetreṣu" iti bahu-vacanenānuvādāt | "etad yo vetti" ity atra deho’savo’kṣā-manava ity ādau, sarvaṁ pumān veda-guṇāṁś ca taj-jñaḥ [bhā.pu. 6.4.25][[21]](#footnote-22) ity-ukta-diśā, **kṣetrajña etā manaso vibhūtīr** [bhā.pu. 5.11.12] ity-ukta-diśā ca jānātīty arthaḥ |

"kṣetrajñaṁ cāpi māṁ viddhi" ity atra māṁ svayaṁ bhagavantam eva sarveṣv api samaṣṭi-vyaṣṭi-rūpeṣu kṣetreṣu, na tu pūrva-kṣetrajñavat nija-nija-kṣetra eva, "kṣetrajñaṁ ca viddhi" iti | tad uktam—viṣṭabhyāham idaṁ kṛtsnam ekāṁśena sthito jagat [gītā 10.42] iti | yatra gaty-antaraṁ nāsti, tatraiva lakṣaṇā-maya-kaṣṭam āśrīyeta | tathāpi tena sāmānādhikaraṇyaṁ yadi vivakṣitaṁ syāt, tarhi "kṣetrajñaṁ cāpi māṁ viddhi" ity etāvad eva "taṁ ca māṁ viddhi" ity etāvad eva vā procyeta, na tu "sarva-kṣetreṣu bhārata" ity adhikam api | kintu kṣetrajña etā manaso vibhūtīr [bhā.pu. 5.11.12] ity-ādivat kṣetrajña-dvayam api vaktavyam eva syāt | tathā ca brahma-sūtraṁ—guhāṁ praviṣṭāv ātmānau hi tad-darśanāt [ve.sū. 1.2.11] iti |

tad dvaividhyam eva copasaṁhṛtam—puruṣaḥ prakṛti-stho hi [gītā 13.21] ity-ādinā | tasmād upakramārthasya upasaṁhārādhīnatvād eṣa evārthaḥ samañjasaḥ | yathoktaṁ brahma-sūtra-kṛdbhiḥ—asad-vyapadeśān neti cen, na, dharmāntareṇa vākya-śeṣāt [ve.sū. 2.1.17] iti |[[22]](#footnote-23)

atha "kṣetra-kṣetrajñayor jñānam" ity atra yat kṣetre jñānendriya-gataṁ tenāgataṁ[[23]](#footnote-24) ca jñānaṁ darśayiṣyate, yac ca pūrva-kṣetrajñe nija-nija-kṣetra-jñānaṁ darśitaṁ, tat tan maj-jñānāṁśasya kṣetreṣu cchāyā-rūpatvāt, kṣetrajñeṣu yat kiñcid aṁśāṁśatayā praveśān mamaiva jñānaṁ matam iti |

tasmāt sādhūktaṁ mukhyaṁ kṣetrajñatvaṁ paramātmany eveti |

atra śrī-bhagavataḥ paramātma-rūpeṇāvirbhāvo’pi, ajani ca yan-mayaṁ tad avimucya niyantṛ bhavet [bhā.pu. 10.87.30] ity-ukta-diśā śakti-viśeṣāliṅgitād yasmād evāṁśāj jīvānām āvirbhāvaḥ, tenaiveti jñeyam | tad uktaṁ tatraiva—viṣṭabhyāham [gītā 10.42] ity-ādi | śrī-viṣṇu-purāṇe ca—

yasyāyutāṁśāṁśe viśva-śaktir iyaṁ sthitā |

para-brahma-svarūpasya praṇamāma tam avyayam || [vi.pu. 1.9.53] iti |

pūrṇa-śuddha-śaktis tu kalā-kāṣṭhā-nimeṣādi- [vi.pu. 1.9.44][[24]](#footnote-25) ity anena darśitā |

tathā śrī-nārada-pañcarātre, nārada uvāca—

śuddha-sargam ahaṁ deva jñātum icchāmi tattvataḥ |

sarga-dvayasya caivāsya yaḥ paratvena vartate ||

tatraitat-pūrvoktaḥ prādhānikaḥ śāktaś cety etat sarga-dvayasyeti jñeyam |

śrī-bhagavān uvāca—

yaḥ sarva-vyāpako devaḥ para-brahma ca śāśvatam |

cit-sāmānyaṁ jagaty asmin paramānanda-lakṣaṇam ||

vāsudevād abhinnaṁ tu vahny-arkendu-śata-prabham |

vāsudevo’pi bhagavāṁs tad-dharmā parameśvaraḥ ||

svāṁ dīptiṁ kṣobhayaty eva tejasā tena vai yutam |

prakāśa-rūpo bhagavān acyutaṁ cāsṛjad[[25]](#footnote-26) dvija ||

so’cyuto’cyuta-tejāś ca svarūpaṁ vitanoti vai |

āśritya vāsudevaṁ ca svastho megho jalaṁ yathā ||

kṣobhayitvā svam ātmānaṁ satya-bhāsvara-vigraham |

utpādayāmāsa tadā samudrormi-jalaṁ yathā ||

sa cinmayaḥ prakāśātmā utpādyātmānam ātmanā |

puruṣākhyam anantaṁ ca prakāśa-prasaraṁ mahat ||

sa ca vai sarva-jīvānām āśrayaḥ parameśvaraḥ |

antaryāmī ca teṣāṁ vai tārakāṇām ivāmbaram ||

sendhanaḥ pāvako yadvat sphuliṅga-nicayaṁ dvija |

anicchātaḥ prerayati tadvad eṣa paraḥ prabhuḥ ||

prāg-vāsanā-nibandhānāṁ bandhānāṁ ca vimuktaye |

tasmād viddhi tad-aṁśāṁs tān sarvāṁśaṁ tam ajam prabhum || iti |

ata eva yat tu brahmādau śrī-pradyumnasya, manv-ādau śrī-viṣṇoḥ, rudrādau śrī-saṅkarṣaṇasyāntaryāmitvaṁ śrūyate, tan nānāṁśam ādāyāvatīrṇasya tasyaiva tat-tad-aṁśena tat-tad-antaryāmitvam iti mantavyam | ata eva rudrasya saṅkarṣaṇa-prakṛtitvaṁ puruṣa-prakṛtitvaṁ cety ubhayam apy āmnātaṁ, prakṛtim ātmanaḥ saṅkarṣaṇa-saṁjñāṁ… bhava upadhāvati[[26]](#footnote-27) [bhā.pu. 5.17.16] ity-ādau, ādāv abhūc chata-dhṛtir[[27]](#footnote-28) [bhā.pu. 11.4.5] ity-ādau ca | eṣa eva—

bhūtātmā cendriyātmā ca pradhānātmā tathā bhavān |

ātmā ca paramātmā ca tvam ekaḥ pañcadhā sthitaḥ || [vi.pu. 5.18.50]

ity-ādau vivṛtaḥ | tasmāt sarvāntaryāmī puruṣa eva brahmeti paramātmeti [bhā.pu. 1.2.11] ity-ādau paramātmatvena nirdisṭa iti sthitam | vyākhyātaṁ ca svāmibhiḥ namas tubhyaṁ bhagavate brahmaṇe paramātmane [bhā.pu. 10.28.6] ity atra varuṇa-stutau—paramātmane sarva-jīva-niyantre iti |

asya paramātmano māyopādhitayā puruṣatvaṁ tūpacaritam eva | tad uktaṁ vaiṣṇave eva—

nānto’sti yasya na ca yasya samudbhavo’sti

vṛddhir na yasya pariṇāma-vivarjitasya |

nāpakṣayaṁ ca samupaitya vikalpa-vastu

yas taṁ nato’smi puruṣottamam ādyam īḍyam ||

tasyaiva yo’nu guṇa-bhug bahudhaika eva

śuddho’py aśuddha iva mūrti-vibhāga-bhedaiḥ |

jñānānvitaḥ sakala-sattva-vibhūti-kartā

tasmai nato’smi puruṣāya sadāvyayāya || [vi.pu. 6.8.60-61] iti |

atra tasyaiva **anu** pūrvoktāt parameśvarāt samanantaram | **bahudhā** brahmādi-rūpeṇa | **aśuddha iva** sṛṣṭy-ādiṣv āsakta iva | **mūrti-vibhāgānāṁ** dakṣādi-manv-ādi-rūpāṇāṁ bhedaiḥ | sarva-sattvānāṁ **vibhūti-kartā** vistāra-kṛt iti svāmī | tatra **guṇa-bhug** iti ṣāḍ-guṇyānanda-bhoktety arthaḥ |

yat tat sūkṣmam avijñānam avyaktam acalaṁ dhruvam |

indriyair indriyārthaiś ca sarva-bhūtaiś ca varjitam ||

sa hy antarātmā bhūtānāṁ kṣetrajñaś ceti kathyate |

triguṇa-vyatirikto vai puruṣaś ceti kalpitaḥ || [ma.bhā. 12.321.28-29]

iti mokṣa-dharme’pi nārāyaṇīyopākhyāne | śrutayo’py enaṁ śuddhatvenaiva varṇayanti—

eko devo sarva-bhūteṣu gūḍhaḥ

sarva-vyāpī sarva-bhūtāntarātmā |

karmādhyakṣaḥ sarva-bhūtādhivāsaḥ

sāksī cetāḥ kevalo nirguṇaś ca || [śve.u. 6.11] |

ajām ekāṁ lohita-śukla-kṛṣṇāṁ

bahvīḥ prajāḥ janayantīṁ[[28]](#footnote-29) sarūpāḥ |

ajo hy eko jūṣamāṇo’nuśete

jahāty enāṁ bhukta-bhogām ajo’nyaḥ || [śve.u. 4.5] ity-ādyāḥ |

tasmāt sādhu vyākhyātaṁ **kṣetrajña etā** ity-ādi-padya-dvayam ||

|| 5.11 || śrī-brāhmaṇo rahūgaṇam ||1||

**[2]**

atha tasyāvirbhāve yogyatā prāgvad bhaktir eva jñeyā | āvirbhāvas tu tridhā, yathā nāradīye tantre[[29]](#footnote-30)—

viṣṇos tu trīṇi rūpāṇi puruṣākhyāny atho viduḥ |

prathamaṁ[[30]](#footnote-31) mahataḥ sraṣṭṛ dvitīyaṁ tv aṇḍa-saṁsthitam |

tṛtīyaṁ sarva-bhūta-sthaṁ tāni jñātvā vimucyate || iti |

tatra **prathamaḥ**—yathāgneḥ kṣudrā visphuliṅgā vyuccaranti [bṛ.ā.u. 2.1.20], sa aikṣata [bṛ.ā.u. 1.2.5] ity-ādy-ukto mahā-samaṣṭi-jīva-prakṛtyor ekatāpannayor draṣṭety eka eva | ayam eva saṅkarṣaṇa iti, mahā-viṣṇur iti ca | brahma-saṁhitāyāṁ yathā—

tal-liṅgaṁ bhagavān śambhur jyotī-rūpaṁ sanātanam | [bra.saṁ. 5.8]

tasminn āvirabhūl liṅge mahā-viṣṇur jagat-patiḥ || [bra.saṁ. 5.10]

sahasra-śīrṣā puruṣa [bra.saṁ. 5.11] ity ārabhya,

nārāyaṇaḥ sa bhagavān āpas tasmāt sanātanāt |

āvirāsīt kāraṇārṇo-nidhiḥ saṅkarṣaṇātmakaḥ |

yoga-nidrāṁ gatas tasmin sahasrāṁśaḥ svayaṁ mahān ||

tad-roma-bila-jāleṣu bījaṁ saṅkarṣaṇasya ca |

haimāny aṇḍāni jātāni mahā-bhūtāvṛtāni tu || [bra.saṁ. 5.12-13] ity-ādi |

liṅgam iti | yasyāyutāyutāṁśāṁśe viśva-śaktir iyaṁ sthitā [vi.pu. 1.9.53] ity anusāreṇa tasya mahā-bhagavataḥ śrī-govindasya puruṣotpādakatvāl liṅgam iva liṅgaṁ, yaḥ khalv aṁśa-viśeṣaḥ, tad eva śambhuḥ, śambhu-śabdasya mukhyāyā vṛtter āśraya ity arthaḥ[[31]](#footnote-32) |

atha **dvitīya-puruṣaḥ**—tat sṛṣṭvā tad evānuprāviśat [tai.u. 2.6.2] ity-ādy uktaḥ samaṣṭi-jīvāntaryāmī | teṣāṁ brahmāṇḍātmakānāṁ bahu-bhedād bahu-bhedaḥ | tatraiva sūkṣmāntaryāmī pradyumnaḥ, sthūlāntaryāmy aniruddha iti kvacit | anena mahā-vaikuṇṭha-sthāḥ saṅkarṣaṇādayas tad-aṁśinaḥ | ye tu cittādy-adhiṣṭhātāro vāsudevādayas te tad-aṁśā evety-ādi vivecanīyam |

**tṛtīyo’pi puruṣaḥ**—

dvā suparṇā sayujā sakhāyā

samānaṁ vṛkṣaṁ pariṣasvajāte |

ekas tayor khādati pippalānnam

anyo niraśnann abhicākaśīti ||[[32]](#footnote-33) [ṛg-veda 1.163.20, mu.u. 3.1.1, śve.u. 4.6]

ity-ādy-ukto vyaṣṭy-antaryāmī | teṣām bahu-bhedād bahu-bhedaḥ |

tatra prathamasyāvirbhāvo yathā—

**ādyo’vatāraḥ puruṣaḥ parasya**

**kālaḥ svabhāvaḥ sad asan manaś ca |**

**dravyaṁ vikāro guṇa indriyāṇi**

**virāṭ svarāṭ sthāsnu cariṣṇu bhūmnaḥ ||[[33]](#footnote-34)** [bhā.pu. 2.6.41] iti |

ṭīkā ca—parasya bhūmnaḥ puruṣaḥ prakṛti-pravartakaḥ | yasya sahasra-śīrṣa- [ṛg-veda 10.90.1] ity-ādy ukto līlā-vigrahaḥ sa ādyo'vatāraḥ | ity eṣā ||

atra cānyatra cāvatāratvaṁ nāmaika-pāda-vibhūty-āvirbhāvatvaṁ jñeyam ||

|| 2.6 || śrī-brahmā nāradam ||2||

[3]

dvitīyasya yathā—

**kālena so’jaḥ puruṣāyuṣābhi-**

**pravṛtta-yogena virūḍha-bodhaḥ |**

**svayaṁ tad antar-hṛdaye’vabhātam**

**apaśyatāpaśyata yan na pūrvam |**

**mṛṇāla-gaurāyata-śeṣa-bhoga-**

**paryaṅka ekaṁ puruṣaṁ śayānam ||** [bhā.pu. 3.8.22-23]

ayaṁ garbhodaka-sthaḥ sahasra-śīrṣā pradyumna eva | **puruṣāyuṣā** vatsara-śatena | **yogo** bhakti-yogaḥ |

etad agre’py avyakta-mūlam[[34]](#footnote-35) [bhā.pu. 3.8.29] ity atra avyaktaṁ pradhānaṁ mūlam adho-bhāgo yasyety arthaḥ | bhuvanāṅghripendram [bhā.pu. 3.8.29] iti | bhuvanāni caturdaśa tad-rūpā aṅghripāḥ, teṣām indraṁ tan-niyantṛtvena vartamānam ity arthaḥ ||

|| 3.8 || śrī-maitreyo viduram ||3||

**[4]**

tṛtīyasyāvirbhāvo yathā—

**kecit sva-dehāntar-hṛdayāvakāśe**

**prādeśa-mātraṁ puruṣaṁ vasantam |**

**catur-bhujaṁ kañja-rathāṅga-śaṅkha-**

**gadā-dharaṁ dhāraṇayā smaranti ||** [bhā.pu. 2.2.8]

prādeśas tarjany-aṅguṣṭhayor vistāraḥ, tat-pramāṇaṁ, hṛdy apekṣayā manuṣyādhikāratvāt [ve.sū. 1.3.25] iti nyāyena ||[[35]](#footnote-36)

|| 2.2 || śrī-śukaḥ ||4||

**[5]**

evaṁ puruṣasyāneka-vidhatve’pi dṛṣṭāntenaikyam upapādayati—

**yathānilaḥ sthāvara-jaṅgamānām**

**ātma-svarūpeṇa niviṣṭa īśet |**

**evaṁ paro bhagavān vāsudevaḥ**

**kṣetrajña ātmedam anupraviṣṭaḥ ||** [bhā.pu. 5.11.14]

**ātma-svarūpeṇa** prāṇa-rūpeṇa, **niviṣṭa īśed** īśeta niyamayati | **idaṁ** viśvam | śrutiś ca—

vāyur yathaiko bhuvanaṁ praviṣṭo

rūpaṁ rūpaṁ pratirūpo babhūva |

ekas tathā sarva-bhūtāntarātmā

rūpaṁ rūpaṁ pratirūpo bahiś ca || [ka.u. 2.2.10] iti kāṭhake ||

|| 5.11 || śrī-brāhmaṇo rahūgaṇam ||5||

**[6]**

tathā,

**eka eva paro hy ātmā sarveṣām eva dehinām |**

**nāneva gṛhyate mūḍhair yathā jyotir yathā nabhaḥ** || [bhā.pu. 10.54.44]

dehināṁ jīvānām | ātmā paramātmā ||

|| 10.54 || śrī-baladevaḥ śrī-rukmiṇīm ||6||

**[7]**

**evam eka eva paro hy ātmā**

**bhūteṣv ātmany avasthitaḥ |**

**yathendur uda-pātreṣu**

**bhūtāny ekātmakāni ca ||** [bhā.pu. 11.18.32]

**bhūteṣu** jīveṣu **eka eva para ātmā,** na tv asau jīvavat tatra tatra lipto bhavati ity āha—**ātmani** sva-svarūpa eva **avasthitaḥ** | **bhūtāni** jīva-dehā api yena kāraṇa-rūpeṇaikātmakānīti ||

|| 11.18 || śrī-bhagavān uddhavam ||7||

**[8]**

evam ekasya puruṣasya nānātvam upapādya tasya punar aṁśā vivriyante | atra dvividhā aṁśā svāṁśā vibhinnāṁśāś ca | vibhinnāṁśās taṭastha-śakty-ātmakā jīvā iti vakṣyate | svāṁśās tu guṇa-līlādy-avatāra-bhedena vividhāḥ | tatra līlādy-avatārāḥ prasaṅga-saṅgatyā śrī-kṛṣṇa-sandarbhe vakṣyate |

**guṇāvatārā[[36]](#footnote-37)** yathā—

**ādāv abhūc chata-dhṛtī rajasāsya sarge**

**viṣṇuḥ sthitau kratu-patir dvija-dharma-setuḥ |**

**rudro’pyayāya tamasā puruṣaḥ sa ādya**

**ity udbhava-sthiti-layāḥ satataṁ prajāsu ||** [bhā.pu. 11.4.5]

**sa** yugapat guṇa-trayādhiṣṭhātā **ādyaḥ** **puruṣaḥ** pṛthak pṛthag api tat-tad-guṇādhiṣṭhāna-līlayaiva **ādau rajasā asya** jagataḥ **sarge** visarge kārye **śata-dhṛtir** brahmā **abhūt** | **sthitau viṣṇuḥ** sattveneti śeṣaḥ | tatra sākṣād-guṇānuktiś ca[[37]](#footnote-38) tasyātirohita-svarūpatayā tat-sambandhopacārasyāpy uṭṭaṅkanam ayuktam ity abhiprāyeṇa | pālana-kartṛtvena **kratu-patis** tat-phala-dātā | yajña-rūpas tu līlāvatāra-madhya eva śrī-brahmaṇā dvitīye gaṇitaḥ | **dvijānāṁ** **dharmānāṁ** ca **setuḥ** pālaka ity arthaḥ | **tamasā** tasya **āpyayāya rudro**’bhūt ity anena prakāreṇa **udbhava-sthiti-layā** bhavantīti |

atra brahma-rudrayor avatārāvasaro mokṣa-dharme vivikto’sti[[38]](#footnote-39) | yathā—

brāhme rātri-kṣaye prāpte tasya hy amita-tejasaḥ |

prasādāt prādurabhavat padmaṁ padma-nibhekṣaṇa ||

tatra brahmā samabhavat sa tasyaiva prasādajaḥ |

ahnaḥ kṣaye lalāṭāc ca suto devasya vai tathā |

krodhāviṣṭasya saṁjajñe rudraḥ saṁhāra-kārakaḥ || [ma.bhā. 12.328.15-16] iti |

śrī-viṣṇos tu tṛtīye dṛśyate—

tal-loka-padmaṁ sa u eva viṣṇuḥ

prāvīviśat sarva-guṇāvabhāsam |

tasmin svayaṁ veda-mayo vidhātā

svayambhuvaṁ yaṁ sma vadanti so’bhūt || [bhā.pu. 3.8.15] iti |

asyārthaḥ—tal-lokātmakaṁ **padmam** | **sarva-guṇān** jīva-bhogyān arthān **avabhāsayatīti** tathā | tat yasmāj jātaṁ śrī-nārāyaṇākhyaḥ puruṣa eva **viṣṇu**-saṁjñaḥ san sthāpana-rūpāntaryāmitāyai **prāvīviśat** prakarṣenālupta-śaktitayaivāviśat | svārthe ṇic | **tasmin** śrī-viṣṇunā labdha-sthitau padmaṁ punaḥ sṛṣṭy-arthaṁ svayam eva brahmābhūt sthitasyaiva mṛd-āder ghaṭāditayā sṛṣṭeḥ | ata eva sthity-ādaye hari-viriñci-hareti saṁjñā [bhā.pu. 1.2.23] ity anyatrāpi ||

|| 11.4 || drumilo nimim **|| 8 ||**

**[9]**

evaṁ—**yo vā ahaṁ ca giriśaṁ ca vibhuḥ svayaṁ ca** [bhā.pu. 3.9.16] ity ādau **tripād** iti |[[39]](#footnote-40)

ṭīkā ca—yo vai ekas tripāt trayo brahmādayaḥ pādāḥ skandhā yasya ity eṣā | vṛkṣa-rūpatvena tad-varṇanād eṣāṁ skandhatvam ||

||3.9|| brahmā garbhoda-śāyinam **||9||**

**[10]**

teṣām āvirbhāvo yathā—

**tapyamānaṁ tribhuvanaṁ prāṇāyāmaidhasāgninā |**

**nirgatena muner mūrdhnaḥ samīkṣya prabhavas trayaḥ ||**

**apsaro-muni-gandharva-siddha-vidyādharoragaiḥ |**

**vitāyamāna-yaśasas tad-āśrama-padaṁ yayuḥ ||** [bhā.pu. 4.1.21-22] ity-ādi

muner atreḥ | śrī-maitreyaḥ **||10||**

**[11]**

yathā vā—

**sarasvatyās taṭe rājan ṛṣayaḥ satram āsate |**

**vitarkaḥ samabhūt teṣāṁ triṣv adhīśeṣu ko mahān ||** [bhā.pu. 10.89.1]

ity-ādir itihāsaḥ |

śrī-viṣṇoḥ sthānaṁ ca kṣīrodādikaṁ pādmottara-khaṇḍādau jagat-pālana-nimittaka-nivedanārthaṁ brahmādayas tatra muhur gacchatīti prasiddheḥ, viṣṇu-lokatayā prasiddheś ca | bṛhat-sahasra-nāmni ca kṣīrābdhi-mandira iti tan-nāma-gaṇe paṭhyate | śvetadvīpa-pateḥ kvacid aniruddhatayā khyātiś ca, tasya sākṣād evāvirbhāva ity apekṣayeti ||

evaṁ parīkṣayā[[40]](#footnote-41) tatra tridevyās tāratamyam api sphuṭam |

|| 10.89 || śrī-śukaḥ **||11||**

**[12.1]**

tathā cānyatra dvayenāha—

**sattvaṁ rajas tama iti prakṛter guṇās tair**

**yuktaḥ paraḥ puruṣa eka ihāsya dhatte |**

**sthity-ādaye hari-viriñci-hareti saṁjñāḥ**

**śreyāṁsi tatra khalu sattva-tanor nṝṇāṁ syuḥ ||** [bhā.pu. 1.2.23]

iha yadyapy **eka** eva **paraḥ pumān asya** viśvasya **sthity-ādaye** sṛṣṭi-sthiti-layārthaṁ **taiḥ** sattvādibhir **yuktaḥ** pṛthak pṛthak tat-tad-adhiṣṭhātā, tathāpi paras tat-tad-asaṁśliṣṭaḥ san **hari-viriñca-hareti saṁjñā** bhinnā **dhatte,** tat-tad-rūpeṇāvirbhavatīty arthaḥ | tatrāpi tatra teṣāṁ madhye **śreyāṁsi** dharmārtha-kāma-mokṣa-bhakty-ākhyāni śubha-phalāni **sattva-tanor** adhiṣṭhita-sattva-śakteḥ **śrī-viṣṇor** eva **syuḥ** |

ayaṁ bhāvaḥ—upādhi-dṛṣṭyā tau dvau sevamāne rajas-tamasor ghora-mūḍhatvād bhavanto’pi dharmārtha-kāmā nāti-sukhadā bhavanti, tathopādhi-tyāgena sevamāne bhavann api mokṣo na sākṣān na ca jhaṭiti, kintu katham api paramātmāṁśa evāyam ity anusandhānābhyāsenaiva paramātmana eva bhavati | tatra tatra sākṣāt paramātmākāreṇāprakāśāt[[41]](#footnote-42) tasmāt tābhyāṁ śreyāṁsi na bhavanti |

athopādhi-dṛṣṭyāpi śrī-viṣṇuṁ sevamāne sattvasya śāntatvāt dharmārtha-kāmā api sukhadāḥ | tatra niṣkāmatvena tu taṁ sevamāne sattvāt sañjāyate jñānam [gītā 14.17] iti, kaivalyaṁ sāttvikaṁ jñānam [bhā.pu. 11.25.24] iti cokter mokṣaś ca sākṣāt |

ata uktaṁ skānde—

bandhako bhava-pāśena bhava-pāśāc ca mocakaḥ[[42]](#footnote-43) |

kaivalyadaḥ paraṁ brahma viṣṇur eva sanātanaḥ || iti |

upādhi-parityāgena tu pañcama-puruṣārtho bhaktir eva bhavati, tasya paramātmākāreṇaiva prakāśāt | tasmāt śrī-viṣṇor eva śreyāṁsi syur iti |

[12.2]

atra tu yat trayāṇām abheda-vākyenopajapta-matayo vivadante, tatredaṁ brūmaḥ—yadyapi tāratamyam idam adhiṣṭhāna-gatam eva, adhiṣṭhātā tu paraḥ puruṣa eka eveti bhedāsambhavāt | satyam evābheda-vākyaṁ, tathāpi tasya tatra tatra sākṣāttvāsākṣāttva-bhedena prakāśena tāratamyaṁ durnivāram eveti sa-dṛṣṭāntam āha—

**pārthivād dāruṇo dhūmas**

**tasmād agnis trayīmayaḥ |**

**tamasas tu rajas tasmāt**

**sattvaṁ yad brahma-darśanam ||** [bhā.pu. 1.2.24]

**pārthivāt,** na tu dhūmavad aṁśenāgneyāt, tata eva vedokta-karmaṇaḥ sākṣāt pravṛtti-prakāśa-rahitād **dāruṇo** yajñīyān mathana-kāṣṭhāt sakāśād aṁśenāgneyo **dhūmas trayīmayaḥ** pūrvāpekṣayā vedokta-karmādhikyāvirbhāvāspadam | tasmād api svayam **agnis** **trayīmayaḥ** sākṣāt tad-ukta-karmāvirbhāvāspadam |[[43]](#footnote-44)

evaṁ kāṣṭha-sthānīyāt sattva-guṇa-vidūrāt **tamasaḥ** sakāśād dhūma-sthānīyaṁ kiñcit sattva-sannihitaṁ **rajo brahma-darśanaṁ**—vedokta-karma-sthānīyasya tat-tad-avatāriṇaḥ puruṣasya[[44]](#footnote-45) prakāśa-dvāram | **tu**-śabdena layātmakāt tamasaḥ sakāśād rajasaḥ sopādhika-jñāna-hetutveneṣad-guṇa-cchavi-prādurbhāva-rūpaṁ kiñcit brahma-darśana-pratyāsatti-mātram uktaṁ, na tu sarvathā, vikṣepakatvam | **yad** agni-sthānīyaṁ **sattvaṁ,** tat sākṣāt brahmaṇo darśanam | sākṣād eva samyak tat-tad-guṇa-rūpāvirbhāva-dvāraṁ, śānta-svaccha-svabhāvātmakatvāt | ato brahma-śivayor asākṣāttvaṁ, śrī-viṣṇau tu sākṣāttvaṁ siddham iti bhāvaḥ |

tathā ca śrī-vāmana-purāṇe—

brahma-viṣṇv-īśa-rūpāṇi trīṇi viṣṇor mahātmanaḥ |

brahmaṇi brahma-rūpaḥ sa śiva-rūpaḥ śive sthitaḥ |

pṛthag eva sthito devo viṣṇu-rūpī janārdanaḥ || iti |

tad uktaṁ brahma-saṁhitāyāṁ—

bhāsvān yathāśma-śakaleṣu nijeṣu tejaḥ

svīyaṁ kiyat prakaṭayaty api tadvad atra |

brahmā ya eva jagad-aṇḍa-vidhāna-kartā

govindam ādi-puruṣaṁ tam ahaṁ bhajāmi || [bra.saṁ. 5.48]

kṣīraṁ yathā dadhi vikāra-viśeṣa-yogāt

sañjāyate na tu tataḥ pṛthag asti hetoḥ |

yaḥ śambhutām api tathā samupaiti kāryād

govindam ādi-puruṣaṁ tam ahaṁ bhajāmi || [bra.saṁ. 5.45]

dīpārcir eva hi daśāntaram abhyupetya

dīpāyate vivṛta-hetu-samāna-dharmā |

yas tādṛg eva hi ca viṣṇutayā vibhāti

govindam ādi-puruṣaṁ tam ahaṁ bhajāmi || [bra.saṁ. 5.46] ity ādi |

na ca dadhi-dṛṣṭāntena vikāritvam āyātam | tasya śrutes tu śabda-mūlatvāt [ve.sū. 2.1.27] iti nyāyena muhuḥ parihṛtatvāt | yathoktam—yata udayāsta-mayau vikṛter mṛd ivāvikṛtāt [bhā.pu. 10.87.15][[45]](#footnote-46) iti |

dṛṣṭānta-trayeṇa tu krameṇedaṁ labhyate—sūrya-kānta-sthānīye brahmopādhau sūryasyeva tasya kiñcit prakāśaḥ | dadhi-sthānīye śambhūpādhau kṣīra-sthānīyasya na tādṛg api prakāśaḥ | daśāntara-sthānīye viṣṇūpādhau tu pūrṇa eva prakāśa iti ||

|| 1.2 || śrī-sūtaḥ ||12||

**[13]**

evam evāha tribhiḥ—

**śivaḥ śakti-yutaḥ śaśvat triliṅgo guṇa-saṁvṛtaḥ |**

**vaikārikas taijasaś ca tāmasaś cety ahaṁ tridhā ||**

**tato vikārā abhavan ṣoḍaśāmīṣu kañcana[[46]](#footnote-47) |**

**upadhāvan vibhūtīnāṁ sarvāsām aśnute gatim ||**

**harir hi nirguṇaḥ sākṣāt puruṣaḥ prakṛteḥ paraḥ |**

**sa sarva-dṛg upadraṣṭā taṁ bhajan nirguṇo bhavet ||**

[bhā.pu. 10.88.3-5] iti |

**śaśvac chakti-yutaḥ** prathamatas tāvan nityam eva śaktyā guṇa-sāmyāvastha-prakṛtija-rūpopādhinā yuktaḥ, guṇa-kṣobhe sati **triliṅgo** guṇa-trayopādhiḥ | prakaṭaiś ca sadbhis tair guṇaiḥ **saṁvṛtaś** ca |

nanu tama-upādhitvam eva tasya śrūyate, kathaṁ tat-tad-upādhitvaṁ ? tatra vaikārika iti | **aham** ahaṁ-tattvaṁ hi tat-tad-rūpeṇa **tridhā** | sa ca tad-adhiṣṭhātety arthaḥ | mukhyatayā nāstāṁ nāmānyad guṇa-dvayaṁ, gauṇatayā tv āsta evety arthaḥ |

**tatas** tena bhagavat-pratinidhi-rūpeṇādhiṣṭhitād ahaṁ-tattvāt ṣoḍaśa-**vikārā** ye **abhavan,** **amīṣu** vikāreṣu madhye **sarvāsāṁ vibhūtīnāṁ** sambandhinaṁ **kañcana** **upadhāvan** tad-upādhikatvena tam upāsīno **gatiṁ** prāpyaṁ phalaṁ labhate |

**hi** prasiddhau hetau vā | **haris** tu **prakṛter** upādhitaḥ **paras** tad-dharmair aspṛṣṭaḥ | ata eva **nirguṇo**’pi kutas triliṅgatvādikam iti bhāvaḥ | tatra hetuḥ—**sākṣād** eva **puruṣa** īśvaraḥ, na tu pratibimbavad vyavadhānenety arthaḥ | ato vidyāvidye mama tanū [bhā.pu. 11.11.3, §54] itivat tanu-śabdopādānāt kutracit sattva-śaktitva-śravaṇam api prekṣādi-mātreṇopakāritvād iti bhāvaḥ | ata eva sarveṣāṁ śiva-brahmādīnāṁ dṛk jñānaṁ yasmāt tathābhūtaḥ sann **upadraṣṭā** tad-ādi-sākṣī bhavati | ataḥ **sa taṁ bhajan nirguṇo bhaved** guṇātīta-phala-bhāg bhavatīti ||

|| 10.88 || śrī-śukaḥ **||13||**

**[14]**

ata eva viṣṇor eva parama-puruṣeṇa sākṣād abhedoktim āha—

**sṛjāmi tan-niyukto’haṁ haro harati tad-vaśaḥ |**

**viśvaṁ puruṣa-rūpeṇa paripāti tri-śakti-dhṛk ||** [bhā.pu. 2.6.31] iti |

ahaṁ brahmā | śrutiś cātra—

sa brahmaṇā sṛjati sa rudreṇa vilāpayati |

so’nutpattir alaya eva hariḥ paraḥ paramānandaḥ || iti mahopaniṣadi [2.3.14][[47]](#footnote-48) ||

|| 2.6 || brahmā nāradam ||14||

**[15]**

tatraivāha—

**atrānuvarṇyate’bhīkṣṇaṁ**

**viśvātmā bhagavān hariḥ |**

**yasya prasāda-jo brahmā**

**rudraḥ krodha-samudbhavaḥ ||** [bhā. 12.5.1]

atra śrī-viṣṇur na kathita iti tena sākṣād abheda evety āyātam | tad uktam—sa u eva viṣṇur [bhā.pu. 3.8.15] iti | śrutiś ca, puruṣo vai nārāyaṇo’kāmayata atha nārāyaṇād ajo’jāyata yataḥ prajāḥ sarvāṇi bhūtāni [nā.u. 1] iti |

nārāyaṇaḥ paraṁ brahma

tattvaṁ nārāyaṇaḥ param |

ṛtaṁ satyaṁ paraṁ brahma

puruṣaṁ kṛṣṇa-piṅgalam || [ma.nā.u. 13.4] iti |

eko ha nārāyaṇa āsīn, na brahmā, na ca śaṅkaraḥ | sa munir bhūtvā samacintayat |

tata eva vyajāyanta viśvo hiraṇyagarbho’gnir varuṇa-rudrendrā[[48]](#footnote-49) iti ca |

tasmāt tasyaiva varṇanīyatvam api yuktam |

|| 12.5 || śrī-sūtaḥ || 15 ||

**[16]**

nanu, trayāṇām eka-bhāvānāṁ yo na paśyati vai bhidāṁ [bhā.pu. 4.7.54], tathā na te mayy acyute’je ca bhidām aṇv api cakṣate [bhā.pu. 12.10.22] ity-ādāv abhedaḥ śrūyate, purāṇāntare ca viṣṇutas tayor bhede narakaḥ śrūyate ?

satyaṁ, vayam api bhedaṁ na brūmaḥ, parama-puruṣasyaiva tat-tad-rūpam ity ekātmatvenaivopakrāntatvāt | śivo brahmā ca bhinna-svabhāvāditayā dṛśyamāno’pi pralaye sṛṣṭau ca tasmāt svatantra evānya īśvara iti na mantavyaṁ, kintu viṣṇv-ātmaka eva sa sa iti hi tatrārthaḥ | tad uktaṁ, brahmaṇi brahma-rūpaḥ saḥ [vāma.pu.][[49]](#footnote-50) ity-ādi |

na ca prakāśasya sākṣād-asākṣād-rūpatvādi-tāratamyaṁ vayaṁ kalpayāmaḥ, paraṁ śāstram eva vadati[[50]](#footnote-51) | śāstraṁ tu darśitam | evaṁ bhagavad-avatārānukramaṇikāsu trayāṇāṁ bhedam aṅgīkṛtyaiva kevalasya śrī-dattasya gaṇanā soma-dūrvāsos tv agaṇanā |

kiṁ ca, brāhme brahma-vaivarte ca brahma-vākyaṁ—

nāhaṁ śivo na cānye ca tac-chakty-ekāṅga-bhāginaḥ |

bāla-krīḍanakair yadvat krīḍate’smābhir acyutaḥ || iti |

ata eva śrutau—yaṁ kāmaye tam ugraṁ kṛṇomi taṁ brahmāṇaṁ tam ṛṣiṁ taṁ sumedhām ity uktvā, mama yonir apsv antaḥ [ṛg-veda 10.125.5,7] iti śakti-vacanam | *apsv antar* iti kāraṇodaśāyī sūcyate, āpo nārā iti proktā [vi.pu. 1.4.6] ity-ādeḥ | yoniḥ kāraṇam |

evam eva skānde—

brahmeśānādibhir devair yat prāptuṁ naiva śakyate |

tadvat svabhāvaḥ kaivalyaṁ sa bhavān kevalo hare || iti |

tathā viṣṇu-sāmānya-darśino doṣaḥ śrūyate | yathā vaiṣṇava-tantre—

na labheyuḥ punar bhaktiṁ harer aikāntikīṁ jaḍāḥ |

ekāgra-manasaś cāpi viṣṇu-sāmānya-darśinaḥ || iti |

anyatra–

yas tu nārāyaṇaṁ devaṁ brahma-rudrādi-daivataiḥ |

samatvenaiva vīkṣeta sa pāṣaṇḍī bhaved dhruvam || [pa.pu. 6.235.9] iti |

tathā ca mantra-varṇaḥ—madhye vāmanam āsīnaṁ viśve-devā upāsate [kaṭha.u. 2.2.3] iti |

nanu kvacid anya-śāstre śivasyaiva parama-devatvam ucyate ? satyaṁ, tathāpi śāstrasya sārāsāratva-vivekena tad bādhitam iti | tathā ca pādma-śaivayor umāṁ prati śrī-śivena śrī-viṣṇu-vākyam anukṛtam—

tvām ārādhyatayā śambho grahīṣyāmi varaṁ sadā |

dvāparādau yuge bhūtvā kalayā manuṣādiṣu ||

svāgamaiḥ kalpitais tvaṁ tu janān mad-vimukhān kuru |

māṁ ca gopaya yena syāt sṛṣṭir eṣottarottarā || iti |

vārāhe ca—

eṣa mohaṁ sṛjāmy āśu yo janān mohayiṣyati |

tvaṁ ca rudra mahābāho moha-śāstrāṇi kāraya ||

atathyāni vitathyāni darśayasva mahābhuja |

prakāśaṁ kuru cātmānam aprakāśaṁ ca māṁ kuru || iti |

purāṇānāṁ ca madhye yad yat sāttvika-kalpa-kathā-mayaṁ, tat tat śrī-viṣṇu-mahimā-paraṁ, yad yat tāmasa[[51]](#footnote-52)-kalpa-kathāmayaṁ, tac chivādi-mahima-param iti | śrī-viṣṇu-pratipādaka-purāṇasyaiva[[52]](#footnote-53) samyag-jñāna-pradatvam, sattvāt sañjāyate jñānam [gītā 14.17] iti darśanāt | tathā ca mātsye—

sāttvikeṣu ca kalpeṣu māhātmyam adhikaṁ hareḥ |

rājaseṣu ca māhātmyam adhikaṁ brahmaṇo viduḥ ||

tadvad agneś ca māhātmyaṁ tāmaseṣu śivasya ca |

saṅkīrṇeṣu sarasvatyāḥ pitṝṇāṁ ca nigadyate || iti |

vaiṣṇavaṁ nāradīyaṁ ca tathā bhāgavataṁ śubhe |

gāruḍaṁ ca tathā pādmaṁ vārāhaṁ śubha-dṛśe |

brahmāṇḍaṁ brahma-vaivartaṁ mārkaṇḍeyaṁ tathaiva ca |

bhaviṣyaṁ vāmanaṁ brāhmyaṁ rājasāni nigadyate |

mātsyaṁ kūrmaṁ tathā laiṅgaṁ śaivaṁ skāndaṁ tathaiva ca |

āgneyakaṁ tathaitāni tāmasāni nigadyate || ity-ādi |

ata uktaṁ skānde ṣaṇmukhaṁ prati śrī-śivena—

śiva-śāstreṣu tad grāhyaṁ bhagavac-chāstra-yogi yat |

paramo viṣṇur evaikas taj-jñānaṁ mokṣa-sādhanam |

śāstrāṇāṁ nirṇayas tv eṣa tad anyan mohanāya hi || iti |

tathaiva ca draṣṭuṁ mokṣa-dharme nārāyaṇopākhyāne—

sāṁkhyaṁ yogaṁ pañcarātraṁ vedāḥ pāśupataṁ tathā |

jñānāny etāni rājarṣe viddhi nānā-matāni vai ||1||

sāṁkhyasya vaktā kapilaḥ paramarṣiḥ sa ucyate |

hiraṇyagarbho yogasya vettā nānyaḥ purātanaḥ ||2||

apāntaratamāś caiva vedācāryaḥ sa ucyate |

prācīnagarbhaṁ tam ṛṣiṁ pravadantīha kecana ||3||

umāpatir bhūtapatiḥ śrīkantho brahmaṇaḥ sutaḥ |

uktavān idam avyagro jñānaṁ pāśupataṁ śivaḥ ||4||

pañcarātrasya kṛtsnasya vaktā tu bhagavān svayam |

sarveṣu ca nṛpa-śreṣṭha jñāneṣv eteṣu dṛśyate ||5||

yathāgamaṁ yathā-jñānaṁ niṣṭhā nārāyaṇaḥ prabhuḥ |

na cainam evaṁ jānanti tamo-bhūtā viśāṁ-pate ||6||

tam eva śāstra-kartāraḥ pravadanti manīṣiṇaḥ |

niṣṭhāṁ nārāyaṇam ṛṣiṁ nānyo’stīti vaco mama ||7||

niḥsaṁśayeṣu sarveṣu nityaṁ vasati vai hariḥ |

sa-saṁśayān hetu-balān nādhyāvasati mādhavaḥ ||8||

pañcarātra-vido ye tu yathā-krama-parā nṛpa |

ekānta-bhāvopagatās te hariṁ praviśanti vai ||9||

sāṁkhyaṁ ca yogaṁ ca sanātane dve

vedāś ca sarve nikhilena rājan |

sarvaiḥ samastair ṛṣibhir nirukto

nārāyaṇo viśvam idaṁ purāṇam ||10|| [ma.bhā. 12.337.59-68] iti |

atra *apāntaratamā* iti śrī-kṛṣṇa-dvaipāyanasyaiva janmāntara-nāma-viśeṣa iti tatraiva jñeyam |

atraivaṁ vyākhyeyam | pañcarātra-sammataṁ śrī-nārāyaṇam eva sarvottamatvena vaktuṁ nānā-mataṁ darśayati—*sāṅkhyam* (1) iti | tatra pañcarātram eva gariṣṭham ācaṣṭe—

*pañcarātrasya* ity-ādau, *bhagavān svayam* (5) iti |

atha—dvau bhūta-sargau loke’smin daiva āsura eva ca [gītā 16.6] iti śrī-gītāsu śrūyate | yad eva tāni *nānā-matāni* (1) ity uktaṁ, tat tv āsura-prakṛty-anusāreṇeti jñeyam | daiva-prakṛtayas tu tat-tat-sarvāvalokena pañcarātra-pratipādye śrī-nārāyaṇa eva paryavasyantīty āha—*sarveṣu* (5) iti |

āsurāṁs tu nindati—*na cainam* (6) iti | tad uktaṁ viṣṇu-dharmāgni-purāṇayoḥ—

dvau bhūta-sargau loke’smin daiva āsura eva ca |

viṣṇu-bhakti-paro daiva āsuras tad-viparyayaḥ || [agni-purāṇa 381.39] iti |

nanu tatra tatra nānā-mataya eva dṛśyante, tatrāha—*tam eva* (7) iti | pañcarātretara-*śāstra-kartāro* hi dvi-vidhāḥ—kiñcij-jñāḥ sarva-jñāś ca | tatrādyā yathā—sva-sva-jñānānusāreṇa yat kiñcit tattvaika-deśaṁ vadanti, tat tu samudraika-deśa-varṇanaṁ samudra iva pūrṇa-tattve *śrī-nārāyaṇa* eva paryavasyati iti te tam eva kiñcid vadanti | ye tu sarvajñās te caivam abhiprayanti—nāsmābhir āsurāṇāṁ mohanārtham eva kṛtāni śāstrāṇi, kintu daivānāṁ vyatirekeṇa bodhanārtham | te hi rajas-tamaḥ-śabalasya khaṇḍasya ca tattvasya tathā kleśa-bahulasya sādhanasya pratipādakāny etāni śāstrāṇi dṛṣṭvā, vedāṁś ca durgān dṛṣṭvā nirvidya, sarva-vedārtha-sārasya śuddhākhaṇḍa-tattva-śrī-nārāyaṇasya sukha-maya-tad-ārādhanasya ca suṣṭhu pratipādake pañcarātre eva gāḍhaṁ pravekṣyantīti | tad etad āha—*niḥsaṁśayeṣu* (8) iti |

tasmāj jhaṭiti vedārtha-pratipattaye pañcarātram evādhetavyam ity āha—*pañcarātra-* (9) iti |

yata evaṁ tata upasaṁharati—*sāṅkhyaṁ ca yogaś ca* (10) iti | tad evaṁ pañcarātra-pratipādyasya śrī-bhagavata evam utkarṣe sthite, ātmārāmāś ca munayaḥ [bhā.pu. 1.7.10] ity-ādy asakṛd apūrvam upadiśatā śrī-bhāgavatena pratipādya-rūpasya tasya kim utety api vivecanīyam |

tad etad-uktānusāreṇa sadā-śiveśvara-tridevī-rūpa-vyūho’pi nirastaḥ | tasmād eva ca śrī-bhagavat-puruṣayor eva śaivāgame sadā-śivādi-saṁjñe tan-mahima-khyāpanāya dhṛta iti gamyate[[53]](#footnote-54) | sarva-śāstra-śiromaṇau śrī-bhāgavate tu tridevyām eva tat-tāratamya-jijñāsā, puruṣa-bhagavatos tu tat-prasaṅga eva nāsti |

brahmādayo yat-kṛta-setu-pālā

yat-kāraṇaṁ viśvam idaṁ ca māyā |

ājñā-karī yasya piśāca-caryā

aho vibhūmnaś caritaṁ viḍambanam || [bhā.pu. 3.14.29]

ity atra tṛtīye guṇāvatāratvena parameśvarābheda-dṛṣṭyā tathātvam uktam iti jñeyam |[[54]](#footnote-55)

nanu,

na te giritrākhila-lokapāla-

viriñca-vaikuṇṭha-surendra-gamyam |

jyotiḥ paraṁ yatra rajas tamaś ca

sattvaṁ na yad brahma nirasta-bhedam || [bhā.pu. 8.7.31]

ity atra tasya paratvaṁ śrūyate evāṣṭame ? maivam | mahimnā stūyamānā hi devā vīryeṇa vardhante iti vaidika-nyāyena tad-yukteḥ | sa hi stavaḥ kāla-kūṭa-nāśanārtha iti | tatraiva prīte harau bhagavati prīye’haṁ sacarācaraḥ [bhā.pu. 8.7.40] iti | tathā navame—

vayaṁ na tāta prabhavāma bhūmni

yasmin pare’nye’py aja-jīva-koṣāḥ |

bhavanti kāle na bhavanti hīdṛśāḥ

sahasraśo yatra vayaṁ bhramāmaḥ || [bhā.pu. 9.4.56] iti |

ete vayaṁ yasya vaśe mahātmanaḥ sthitāḥ śakuntā iva sūtra-yantritāḥ [bhā.pu. 5.17.23] iti ca tad-vākya-virodhāt |

athavā yat śivasya jyotis tatra sthitaṁ paramātmākhyaṁ caitanyaṁ tat-samyag-jñāne tasyāpy akṣamatā yuktaiva | yad uktam—

dyu-pataya eva te na yayur antam anantatayā

tvam api yad-antarāṇḍa-nicayā nanu sāvaraṇāḥ | [bhā.pu. 10.87.41] iti |

brahma-saṁhitā-mate tu bhagavad-aṅga[[55]](#footnote-56)-viśeṣa eva sadā-śivo na tv anyaḥ | yathā tatraiva sarvādi-kāraṇa-govinda-kathane—

niyatiḥ sā ramā-devī tat-priyā tad-vaśaṁvadā |

tal-liṅge bhagavān śambhur jyotī-rūpaḥ sanātanaḥ ||

yā yoniḥ sā parā śaktir [brahma-saṁhitā 5.7-8] ity-ādi,

tasmin āvirbhabhūl liṅge mahāviṣṇuḥ ity-ādy-antam ||

tad etad abhipretya sadā-śivatvādi-prasiddhim apy ākṣipyāha—

**athāpi yat-pada-nakhāvasṛṣṭaṁ**

**jagad-viriñcopahṛtārhaṇāmbhaḥ |**

**seśaṁ punāty anyatamo mukundāt**

**ko nāma loke bhagavat-padārthaḥ ||** [bhā.pu. 1.18.21]

spaṣṭam || 1.18 || śrī-sūtaḥ ||16||

**[17]**

tasmān nāhaṁ na ca śivo’nye ca tac-chakty-ekāṁśa-bhāginaḥ [bra.vai.pu.] ity evoktaṁ sādhv eva ity āha—**brahmā bhavo’ham api yasya kalāḥ kalāyāḥ** [bhā.pu. 10.68.37] iti |

śeṣaṁ spaṣṭam || 10.68 || śrī-baladevaḥ ||17||

**[18]**

atha **paramātma-parikareṣu jīvaḥ** | tasya ca taṭastha-lakṣaṇaṁ kṣetrajña etāḥ [bhā.pu. 5.11.12] ity evoktaṁ[[56]](#footnote-57) | svarūpa-lakṣaṇaṁ pādmottara-khaṇḍādikam anusṛtya, śrī-rāmānujācārya-matācārya-vareṇa parama-vṛddha-śrī-vaiṣṇava-sampradāya-guruṇā[[57]](#footnote-58) śrī-jāmātṛ-muninopadiṣṭam | tatra praṇava-vyākhyāne pādmottara-khaṇḍaṁ, yathā—

jñānāśrayo jñāna-guṇaś cetanaḥ prakṛteḥ paraḥ |

na jāto nirvikāraś ca eka-rūpaḥ svarūpa-bhāk[[58]](#footnote-59) ||

aṇur nityo vyāpti-śīlaś cid-ānandātmakas tathā |

aham-artho’vyayaḥ kṣetrī bhinna-rūpaḥ sanātanaḥ ||

adāhyo’cchedyo hy akledyas tv aśoṣyo’kṣara eva ca |

evam-ādi-guṇair yuktaḥ śeṣa-bhūtaḥ parasya vai ||

ma-kāreṇocyate jīvaḥ kṣetra-jñaḥ paravān sadā |

dāsa-bhūto harer eva nānyasyaiva kadācana || [pa.pu. 6.226.34-37] iti |

śrī-jāmātṛ-munināpy upadiṣṭaṁ, yathā—

ātmā na devo na naro na tiryak sthāvaro na ca |

na deho nendriyaṁ naiva manaḥ prāṇo na nāpi dhīḥ ||1||

na jaḍo na vikārī ca jñāna-mātrātmako na ca |

svasmai svayaṁ-prakāśaḥ syād eka-rūpaḥ svarūpa-bhāk ||2||

cetano vyāpti-śīlaś ca cid-ānandātmakas tathā |

aham-arthaḥ prati-kṣetraṁ bhinno’ṇur nitya-nirmalaḥ ||3||

tathā jñātṛtva-kartṛtva-bhoktṛtva-nija-dharmakaḥ |

paramātmaika-śeṣatva-svabhāvaḥ sarvadā svataḥ ||4|| iti |

śrī-rāmānuja-bhāṣyānusāreṇa vyākhyā ceyam | tatra devāditvaṁ nirastam evāsti tattva-sandarbhe[[59]](#footnote-60)—

aṇḍeṣu peśiṣu taruṣv aviniściteṣu

prāṇo hi jīvam upadhāvati tatra tatra |

sanne yad indriya-gaṇe’hami ca prasupte

kūṭastha āśayam ṛte tad anusmṛtir naḥ || [bhā.pu. 11.3.39] ity anena ||

dehāditvaṁ nirasyann āha—

**vilakṣaṇaḥ sthūla-sūkṣmād**

**dehād ātmekṣitā sva-dṛk |**

**yathāgnir dāruṇo dāhyād**

**dāhako’nyaḥ prakāśakaḥ ||** [bhā.pu. 11.10.8]

vilakṣaṇatve hetuḥ—**īkṣitā** tasya draṣṭā, **prakāśakaś** ca, svayaṁ tu **sva-dṛk** sva-prakāśa iti ||

|| 11.10 || śrī-bhagavān ||18||

**[19]**

jaḍatvaṁ nirasyann āha—

**jāgrat-svapna-suṣuptaṁ ca guṇato buddhi-vṛttayaḥ |**

**tāsāṁ vilakṣaṇo jīvaḥ sākṣitvena viniścitaḥ ||** [bhā.pu. 11.13.27]

yā tu mayi turye sthito jahyāt [bhā.pu. 11.13.28] ity-ādau parameśvare’pi turyatva-prasiddhiḥ, sānyathaiva |

virāṭ hiraṇyagarbhaś ca kāraṇaṁ cety upādhayaḥ |

īśasya yat tribhir hīnaṁ turīyaṁ tat-padaṁ viduḥ ||[[60]](#footnote-61)

ity-ādy-ukter vāsudevasya catur-vyūhe turya-kakṣākrāntatvād vā ||

|| 11.13 || śrī-bhagavān ||19||

**[20]**

vikāritvaṁ nirasyann āha—

**visargādyāḥ śmaśānāntā bhāvā dehasya nātmanaḥ |**

**kalānām iva candrasya kālenāvyakta-vartmanā ||** [bhā.pu. 11.7.48]

**candrasya** jala-maya-maṇḍalatvāt kalānāṁ sūrya-praticchavi-rūpa-jyotir-ātmatvāt yathā kalānām eva janmādyā nāśāntā bhāvāḥ, na tu candrasya, tathā **dehasyaiva** te bhāvā avyakta-vartmanā kālena bhavanti, **na** tv **ātmana** ity arthaḥ ||

|| 11.7 || śrī-dattātreyo yadum ||20||

**[21]**

jñāna-mātrātmako na ca [§18] iti kiṁ tarhi ? jñāna-mātratve’pi jñāna-śaktitvaṁ prakāśasya[[61]](#footnote-62) prakāśana-śaktitvavat, tādṛśatvam api[[62]](#footnote-63)

nātmā jajāna na mariṣyati naidhate’sau

na kṣīyate savana-vid vyabhicāriṇāṁ hi |

sarvatra śaśvad anapāyy upalabdhi-mātraṁ

prāṇo yathendriya-balena vikalpitaṁ sat || [bhā.pu. 11.3.38]

ity anena tattva-sandarbha eva darśitam[[63]](#footnote-64) | atra upalabdhi-mātratve’pi savanavittvenokteḥ[[64]](#footnote-65) spaṣṭam eva tādṛśa-jñāna-śaktitvam | ata eva śuddho vicaṣṭe hy aviśuddha-kartuḥ [bhā.pu. 5.11.12] ity uktam | prakārāntareṇāpi tad āha—

**guṇair vicitrāḥ sṛjatīṁ sarūpāḥ prakṛtiṁ prajāḥ |**

**vilokya mumuhe sadyaḥ sa iha jñāna-gūhayā ||** [bhā.pu. 3.26.5]

atra **vilokya** ity anena, **mumuhe** ity anena, **jñāna-gūhayā** ity anena ca parāg-bhūtāyāḥ prakṛtes tat-kṛtād ajñānāc ca pratyag-bhūtaṁ yaj jñānaṁ tat tasya svarūpa-śaktir eva syād iti gamyate | śrī-gītopaniṣadaś ca tathā—ajñānenāvṛtaṁ jñānaṁ tena muhyanti jantavaḥ [gītā 5.15] iti ||

|| 3.26 || śrī-kapiladevaḥ ||22||

**[22]**

śakty-antaraṁ cāhuḥ—

**sa yad ajayā tv ajām anuśayīta guṇāṁś ca juṣan**

**bhajati sarūpatāṁ tad anu mṛtyum apeta-bhagaḥ ||**

[bhā.pu. 10.87.38] iti ||

ṭīkā ca—**sa** tu jīvaḥ **yad** yasmād **ajayā** māyayā **ajām** avidyām **anuśayīta** āliṅgyeta, tato **guṇāṁś** ca dehendriyādīn **juṣan** sevamānaḥ ātmatayā adhyasyan, **tad-anu** tad-anantaraṁ **sa-rūpatāṁ** tad-dharma-yogaṁ ca juṣan **apeta-bhagaḥ** pihitānandādi-guṇaḥ san **mṛtyuṁ** saṁsāraṁ **bhajati** prāpnoti ity eṣā ||

|| 10.87 || śrutayaḥ ||22||

**[23]**

tathā—

**tat-saṅga-bhraṁśitaiśvaryaṁ**

**saṁsarantaṁ kubhāryavat |**

**tad-gatīr abudhasyeha**

**kim asat-karmabhir bhavet ||** [bhā.pu. 6.5.15]

**tasyāḥ** puṁścalī-rūpāyā māyāyāḥ **saṅgena bhraṁśitam aiśvaryaṁ** kiñcit svīya-jñānādi-sāmarthyaṁ yasya tam | tasyā **gatīḥ** **saṁsarantaṁ** gacchantaṁ jīvaṁ sva-svarūpam **abudhasya** ajānata ity uttareṇānvayaḥ[[65]](#footnote-66) ||

|| 6.5 || haryaśvāḥ ||23||

**[24]**

tathā—

**īśvarasya vimuktasya**

**kārpaṇyam uta bandhanam** || [bhā.pu. 3.7.9]

**īśvarasya** kiñcij-jñānādi-śaktimataḥ || 3.7 || maitreyaḥ ||24||

**[25]**

tathā—

**vipralabdho mahiṣyaivaṁ**

**sarva-prakṛti-vañcitaḥ |**

**necchann anukaroty ajñaḥ**

**klaibyāt krīḍā-mṛgo yathā ||** [bhā.pu. 4.25.62]

**mahiṣyā** purañjanyā **vipralabdhaḥ** purañjanaḥ **sarvayā prakṛtyā** jñānādi-rūpayā **vañcitaḥ** tyājitaḥ san **necchan** tad-icchayaivety arthaḥ | **anukaroti** tad-dharmātmany adhyasyati | atra jīvasya śaktimattāyāṁ, parābhidhyānāt tu tirohitaṁ tato hy asya bandha-viparyayau [ve.sū. 3.2.5] ity etat sūtram apy anusandheyam ||

|| śrī-nāradaḥ prācīnabarhiṣam **||25||**

**[26]**

pūrvoktam evārthaṁ vyañjayituṁ svasmai svayaṁ-prakāśaḥ [§18] ity uktam | tathā-bhūtatvaṁ ca vilakṣaṇaḥ [bhā.pu. 11.10.8] ity-ādy-ukta-padya eva sva-dṛg ity anena vyaktam asti |

tatra *prakāśas* tāvad guṇa-dravya-bhedena dvividhaḥ | prathamo nijāśrayasya sphūrti-rūpaḥ | dvitīyaḥ sva-para-sphūrti-nidānaṁ vastu-viśeṣaḥ | tatrātmano dravyatvād ayam eva gṛhyate—yathā dīpaś cakṣuḥ prakāśayan sva-para[[66]](#footnote-67)-sphūrtiṁ svayam eva karoti, na tu ghaṭādi-prakāśavat tad-ādi-sāpekṣaḥ, tasmād ayaṁ svayaṁ-prakāśaḥ | tathāpi svaṁ prati na prakāśate, yata eva jaḍa ity ucyate | ātmā tu[[67]](#footnote-68) svaṁ paraṁ ca prakāśayan svātmānaṁ prati prakāśamānatvāt *svasmai svayaṁ-prakāśaḥ*, yata eva cid-rūpa ucyate |[[68]](#footnote-69)

tad uktam anyair api | svayaṁ-prakāśatvaṁ sva-vyavahāre parānapekṣatvam, avedyatve saty aparokṣa-vyavahāra-yogyatvaṁ veti[[69]](#footnote-70) | tatra pūrvatra parānapekṣyatva-svarūpa-lakṣaṇe dīpa-sādharmya-jaḍatva-vāraṇāya svasmaipadam apekṣyam, uttaratra tu spaṣṭatārtham[[70]](#footnote-71) | ataḥ sva-dṛk svasmai svayaṁ-prakāśa ity arthaḥ |

na cāsau paramātma-prakāśyatve ghaṭavat para-prakāśyaḥ, paramātmanas tat-parama-svarūpatvena para-prakāśyatvābhāvāt | evam evāha dvābhyām—

**mamāṅga māyā guṇa-mayy anekadhā**

**vikalpa-buddhīś ca guṇair vidhatte |**

**vaikārikas trividho’dhyātmam ekam**

**athādhibhūtam adhidaivam anyat ||**

**dṛg rūpam ārkaṁ vapur atra randhre**

**parasparaṁ sidhyati yaḥ svataḥ khe |**

**ātmā yad eṣām aparo ya ādyaḥ**

**svayānubhūtyākhila-siddha-siddhiḥ ||** [bhā.pu. 11.22.30-31]

**vikalpaṁ** bhedaṁ, tad-**buddhīś** ca | anekadhātvaṁ prapañcayati—**vaikārika** iti | aneka-vikāravān apy asau sthūla-dṛṣṭyā tāvat **trividhaḥ** | traividhyam āha—**adhyātmam** ity-ādinā | tāni krameṇāha—**dṛg**-ādi-trayeṇa | **vapur** aṁśaḥ | **atra** **randhre** dṛg-golake praviṣṭaṁ tat trayaṁ ca **parasparam** eva **sidhyati,** na tu svataḥ | yas tu **khe** ākāśe arko vartate, sa punaḥ **svataḥ** **sidhyati** | cakṣur-viṣayatve’pi sva-virodhinaḥ pratiyogy-apekṣābhāva-mātreṇa svata ity uktam | evaṁ yathā maṇḍalātmārkaḥ svataḥ sidhyati, tathātmāpīty āha—**yad** yataḥ pūrvokta-dṛṣṭānta-hetor **ātmā** **eṣām** adhyātmādīnāṁ **yo’para ādyas** teṣām āśrayaḥ, so’pi svataḥ sidhyati, kintu **svayānubhūtyā** iti cid-rūpatvād viśeṣaḥ | na kevalam etāvat, api tu **akhilānāṁ** paraspara-**siddhānāṁ siddhir** yasmāt, tathā-bhūtaḥ sann iti ||

|| 11.12 || śrī-bhagavān ||26||

**[27]**

yasmāt svarūpa-bhūtayaiva śaktyā tathā prakāśate, tasmād *eka-rūpa-svarūpa-bhāktvam* api dīpavad eva | nātmā jajāna [bhā.pu. 11.3.37][[71]](#footnote-72) ity ādāv upalabdhi-mātram ity anenaivoktaṁ mātra-padaṁ tad-dharmāṇām api svarūpānatiriktatvaṁ dhvanayati |

atha *cetanatvaṁ* nāma svasya cid-rūpatve’py anyasya dehādeś cetayitṛtvaṁ dīpādi-prakāśasya prakāśayitṛtvavat | tad etad vilakṣaṇa [bhā.pu. 11.10.8] ity ādāv eva dṛṣṭāntenoktam | prakāśaka iti cetayitṛtve hetuḥ |

*vyāpti-śīlatvam* udāhariṣyamāṇa ātmā [bhā.pu. 7.7.19, §46] ity-ādau śrī-prahlāda-vākye, vyāpaka ity anenoktaṁ vyāpti-śīlatvam atisūkṣmatayā sarva-cetanāntaḥ-praveśa-svabhāvatvam, jñāna-mātrātmako na ca [§18] ity atra *cid-ānandātmaka* ity api hetv-antaram | tatra tasya jaḍa-pratiyogitvena jñānatvaṁ, duḥkha-pratiyogitvena tu jñānatvam ānandatvaṁ ca | jñānatvaṁ tūdāhṛtam | ānandatvaṁ nirupādhi-premāspadatvena sādhayati—

**tasmāt priyatamaḥ svātmā**

**sarveṣām eva dehinām |**

**tad-artham eva sakalaṁ**

**jagac caitac carācaram ||** [bhā.pu. 10.14.54]

spaṣṭam || 10.14 || śrī-śukaḥ ||28||

**[29]**

tasmiṁś cānandātmake jñāne pratibimbaṁ[[72]](#footnote-73) yuṣmad-arthatvaṁ na bhavati, kintv ātmatvād asmad-arthatvam eva | tac cāsmad-arthatvam aham-bhāva eva | tato’ham ity etac- chabdābhidheyākāram eva jñānaṁ śuddha ātmā prakṛtyāveśo’nyathā nopapadyate | yata evāveśāt tadīya-saṅghāta evāham ity aham-bhāvāntaraṁ prāpnoti, tad etad abhipretya tasyāham-arthatvam āha—

**evaṁ parābhidhyānena**

**kartṛtvaṁ prakṛteḥ pumān |**

**karmasu kriyamāṇeṣu**

**guṇair ātmani manyate ||** [bhā.pu. 3.26.6]

**parābhidhyānena** prakṛty-āveśena prakṛtir evāham iti mananena **prakṛter guṇaiḥ** **kriyamāṇeṣu karmasu** kartṛtvam **ātmani manyate** |

atra niraham-bhāvasya parābhidhyānāsambhavāt parāveśa-jātāhaṅkārasya cāvarakatvād asty eva tasminn anyo’ham-bhāva-viśeṣaḥ | sa ca śuddha-svarūpa-mātra-niṣṭhatvān na saṁsāra-hetur iti spaṣṭam | etad evāhaṅkāra-dvayaṁ sanne yad indriya-gaṇe’hami ca prasupte kūṭastha āśayam ṛte tad-anusmṛtir na [bhā.pu. 11.3.39] ity atra darśitam[[73]](#footnote-74) |

upādhy-abhimānātmakasyāhaṅkārasya prasuptatvāt *tad-anusmṛtir naḥ* ity anena "sukham aham asvāpsvam" ity ātmano’hatayaiva parāmarśāc ca, ata eva "mām ahaṁ nājñāsiṣam" ity atra parāmarśe’pi upādhy-abhimānino’nusandhānābhāvaḥ | anyasya tv ajñāna-sākṣitvenānusandhānam iti dik |

|| 3.26 || śrī-kapiladevaḥ ||29||

**[30]**

tathā—

**nṛtyato gāyataḥ paśyan**

**yathaivānukaroti tān |**

**evaṁ buddhi-guṇān paśyann**

**anīho’py anukāryate ||** [bhā.pu. 11.12.53]

pūrvavat ||

|| 11.12 || śrī-bhagavān ||30||

**[31]**

evam eva svapna-dṛṣṭāntam api ghaṭayann āha—

**yad arthena vināmuṣya**

**puṁsa ātma-viparyayaḥ |**

**pratīyata upadraṣṭuḥ**

**sva-śiraś chedanādikaḥ ||** [bhā.pu. 3.7.10]

**upadraṣṭur** **amuṣya** iti svapna-draṣṭrā amunā jīvenety arthaḥ ||

|| 3.7 || śrī-maitreyaḥ ||31||

**[32]**

sādhite ca svarūpa-bhūte’ham-bhāve pratikṣetraṁ bhinnatvam api sādhitam | yat tu,

vastuno yady anānātvam

ātmanaḥ praśna īdṛśaḥ |

kathaṁ ghaṭeta vo viprā

vaktur vā me ka āśrayaḥ || [bhā.pu. 11.13.22]

ity-ādau jñāni[[74]](#footnote-75)-laukika-guru-rītiṁ tadīya-prākṛta-dṛṣṭiṁ vānusṛtya svasya jīvāntara-sādhāraṇya-kalpanā-maye śrī-haṁsa-deva-vākye jīvātmanām ekatvam, tat khalu aṁśa-bhede’pi jñānecchūn prati jñānopayogitvena tam avivicyaiva samānākāratvena | bheda-vyapadeśaḥ yathā tatraiva—

pañcātmakeṣu bhūteṣu samāneṣv api vastutaḥ |

ko bhavān iti vaḥ praśno vācārambho hy anarthakaḥ || [bhā.pu. 11.13.23] iti |

tatrāpy aṁśa-bhedo’sty eva | ata uktaṁ svayaṁ bhagavatā—śuni caiva śvapāke ca paṇḍitāḥ samadarśinaḥ [gītā 5.18] iti, nirdoṣaṁ hi samaṁ brahma [gītā 5.19] ity-ādi ca | atra brahmeti jīva-brahmaivocyate | yathā,

yathāham etat sad-asat sva-māyayā

paśye mayi brahmaṇi kalpitaṁ pare [bhā.pu. 1.5.27] iti |

**mayi** brahmaṇi dehātmakaṁ **pare brahmaṇi** ca jagad-ātmakaṁ **sad-asat** kārya-kāraṇa-saṅghātaṁ **sva**-viṣayaka-**māyayā** jīva-māyākhyayā deha evāhaṁ, tathā indra-candrādy-ātmakaṁ jagad eveśvara itīdaṁ **kalpitam** eva yayā matyā **paśye** paśyāmīty arthaḥ | samāna-kāraṇatvād eva pūrvavad anyatra ca so’haṁ sa ca tvam iti |

tad evaṁ sarveṣām eva jīvānām ekākāratve sati,

yāvat syād guṇa-vaiṣamyaṁ tāvan nānātvam ātmanaḥ |

nānātvam ātmano yāvat pāratantryaṁ tadaiva hi || [bhā.pu. 11.10.32]

ity-ādiṣu devādi-deha-bheda-kṛtāgantuka-nānātvaṁ nigadyate |

veṇu-randhra-vibhedena

bhedaḥ ṣaḍ-jādi-saṁjñataḥ |

abheda-vyāpinī vāyos

tathā tasya mahātmanaḥ || [vi.pu. 2.14.32]

ity-ādikaṁ tu paramātma-viṣayakam eva | tad etat sarvam abhipretya jīvānāṁ pratikṣetraṁ bhinnatvaṁ sva-pakṣatvena nirdiśanti—**aparimitā dhruvās tanu-bhṛto yadi sarva-gatāḥ** [bhā.pu. 10.87.30] iti |

atra **yadi-**śabdāt pūrva-pāṭhena **aparimitatvaṁ dhruvatvaṁ** cāsandigdham iti | tatra sva-pakṣatvaṁ paścāt-pāṭhena **sarva-gatatvaṁ** tu sandigdham iti | tatra para-pakṣatvaṁ spaṣṭam eva |

ata eva, eko devaḥ sarva-bhūteṣu gūḍhaḥ [śve.u. 6.11] ity-ādikaṁ paramātma-paraṁ vākyaṁ jīvānām anekatvaṁ[[75]](#footnote-76) bodhayati ||

|| 10.87 || śrutayaḥ ||32||

**[33]**

prati-kṣetra-bhinnatve hetv-antaram—*aṇur* iti | aṇuḥ paramāṇur ity arthaḥ | paramāṇuś ca yasya dig-bhede’py aṁśo na kalpayituṁ śakyate, sa evāṁśasya parā kāṣṭheti tad-vidaḥ | aṇor apy akhaṇḍa-deha-cetayitṛtvaṁ prabhāva-viśeṣa-rūpād[[76]](#footnote-77) guṇād eva bhavati | yathā śira-ādau dhāryamāṇasya jatu-jaṭitasyāpi mahauṣadhi-khaṇḍasyākhaṇḍa-deha-puṣṭīkaraṇādi-hetuḥ prabhāvaḥ | yathā vāyaskāntāder lauha-cālanādi-hetuḥ prabhāva eva, tadvat | tad etad aṇutvam āha—

**sūkṣmāṇām apy ahaṁ jīvaḥ** [bhā.pu. 11.16.11] iti |

tasmāt sūkṣmatā-parākāṣṭhā-prāpto jīva ity arthaḥ | durjñeyatvād yat sūkṣmatvaṁ, tad atra na vivakṣitam, mahatāṁ ca mahān ahaṁ sūkṣmāṇām apy ahaṁ jīvaḥ [bhā.pu. 11.16.11] iti paraspara-pratiyogitvena vākya-dvayasyānantaryoktau svārasya-bhaṅgāt | prapañca-madhye hi sarva-kāraṇatvān mahat-tattvasya mahattvaṁ nāma vyāpakatvaṁ, na tu pṛthivy-ādy-apekṣayā sujñeyatvaṁ yathā, tadvat prapañce jīvānām api sūkṣmatvaṁ paramāṇutvam eveti svārasyam | śrutayaś ca—eṣo’ṇur ātmā cetasā veditavyo yasmin prāṇaḥ pañcadhā saṁviveśa [mu.u. 3.1.9] iti |

bālāgra-śata-bhāgasya śatadhā kalpitasya ca |

bhāgo jīvaḥ sa vijñeyaḥ [śve.u. 5.9] iti |

ārāgra-mātro hy aparo’pi dṛṣṭaḥ [śve.u. 5.8] iti ca ||

|| 11.16 || śrī-bhagavān ||33||

**[34]**

tathā—

**aparimitā dhruvās tanu-bhṛto yadi sarva-gatās**

**tarhi na śāsyateti niyamo dhruva netarathā |**

**ajani ca yan-mayaṁ tad avimucya niyantṛ bhavet**

**samam anujānatāṁ yad amataṁ mata-duṣṭatayā ||** [bhā.pu. 10.87.30]

ayam arthaḥ—paramātmano’ṁśatvaṁ tasmāj jāyamānatvaṁ ca jīvasya śrūyate | tatra mamaivāṁśo jīva-loke [gītā 15.7] ity-ādi-siddhe’ṁśatve tāvat tasya vibhutvam uktam ity āhuḥ—**aparimitāḥ,** vastuta evānanta-saṅkhyā nityāś ca ye **tanu-bhṛto** jīvāḥ, te yadi **sarva-gatā** vibhavaḥ syuḥ, **tarhi** teṣāṁ vyāpyatvābhāvena samatvāt **śāsyateti niyamo na** syāt | īśvaro niyantā jīvo niyamya iti veda-kṛta-niyamo na ghaṭata ity arthaḥ | he **dhruva** ! **itarathā** jīvasyāṇutvena vyāpya-bhāve tu sati, **na** tan-niyama iti na, api tu sa ghaṭata evety arthaḥ |

atha yato vā imāni bhūtāni jāyante [tai.u. 3.1] iti jāyamānatvāvasthāyām api vyāpya-vyāpakatvenaiva niyamya-niyantṛtvaṁ bhavati | sarvatraiva kārya-kāraṇayos tathā-bhāva-darśanād ity āhuḥ—**ajani** iti | **yan-mayaṁ** yad-upādānakaṁ yad ajani jāyata ity arthaḥ, **tad** upādānaṁ kartṛ tasya jāyamānasya yan **niyantṛ bhavet,** **tad avimucya** kiñcid apy anuktvā vyāpyaivety arthaḥ |

kiṁ ca, yad-upādāna-rūpaṁ paramātmākhyaṁ tattvaṁ kenāpy apareṇa **samaṁ** samānam ity **anujānatāṁ** yaḥ kaścit tathā vadati tatrānujñām api dadatām **amataṁ,** jñātaṁ na bhavatīty arthaḥ | tatra hetuḥ—**mata-duṣṭatayā** tasya matasyāśuddhatvena, tatrāśuddhatvaṁ śrutvā ca virodhāt | śrutiś ca, asamo vā eṣa paro na hi kaścid eva dṛśyate, sarve tv ete na vā jāyante ca mriyate, sarve hy apūrṇāś ca bhavanti iti caturveda-śikhāyām | na tat-samaś cābhyadhikaś ca dṛśyate [śve.u. 6.8] iti | atha kasmād ucyate brahmā bṛṁhati bṛṁhayati ca [a.śi.u. 3.5] iti cānyatra | bṛhattvād bṛṁhaṇatvāc ca yad brahma paramaṁ viduḥ [vi.pu. 1.12.57] iti śrī-viṣṇu-purāṇe |

ataḥ paramātmana eva sarva-vyāpakatvam, eko devaḥ sarva-bhūteṣu gūḍhaḥ sarva-vyāpī sarva-bhūtāntarātmā [śve.u. 6.11] ity-ādau | tasmād aṇur eva jīva iti |

yat tu śrī-bhagavad-gītāsu nityaḥ sarva-gataḥ sthāṇuḥ [gītā 2.24] ity-ādinā jīva-nirūpaṇaṁ, tatra sarva-gataḥ śrī-bhagavān eva, tat-sthas tad-āśritaś cāsāv aṇuś ca iti sarva-gataḥ sthāṇur jīvaḥ proktaḥ ||

|| 10.87 || śrutayaḥ ||34||

**[35]**

atha śuddha-svarūpatvān **nitya-nirmalatvam** [§19] udāhṛtam eva, śuddho vicaṣṭe hy aviśuddha-kartuḥ [bhā.pu. 5.11.12,, §1] ity anena |

tathā tenaiva śuddhasyāpi **jñātṛtvam** apy udāhṛtam |

jñānaṁ ca nityasya svābhāvika-dharmatvān nityam, ata eva na vikriyātmakam api, tathā caitanya-sambandhena dehādeḥ **kartṛtva**-darśanāt | kvacid acetanasya kartṛtvaṁ ca | na ṛte tat kriyate kiñcanāre ity-ādāv antaryāmi-caitanya-sambandhena bhavatīty aṅgīkārāc ca śuddhād eva kartṛtvaṁ pravartate | tad uktam—dehendriya-prāṇa-mano-dhiyo’mī yad-aṁśa-viddhāḥ pracaranti karmasv [bhā.pu. 6.16.24] iti | tat tūpādhi-prādhānyena pravartamānam upādhi-dharmatvena vyapadiśyate | yathā—kārya-kāraṇa-kartṛtve kāraṇaṁ prakṛtiṁ viduḥ [bhā.pu. 3.26.8] ity-ādau | paramātma-prādhānyena pravartamānaṁ tu nirupādhikam evety āha—

**sāttvikaḥ kārako’saṅgī**

**rāgāndho rājasaḥ smṛtaḥ |**

**tāmasaḥ smṛti-vibhraṣṭo**

**nirguṇo mad-apāśrayaḥ ||** [bhā.pu. 11.25.26]

spaṣṭam || 11.25 || śrī-bhagavān ||35||

**[36]**

atha **bhoktṛtvaṁ** saṁvedana-rūpatvena yathā, tathā tatraiva cid-rūpe paryavasyatīty āha—

**bhoktṛtve sukha-duḥkhānāṁ**

**puruṣaṁ prakṛteḥ param ||** [bhā.pu. 3.26.8] iti |

kāraṇam viduḥ[[77]](#footnote-78) iti pūrveṇaivānvayaḥ ||

|| 3.26 || śrī-kapila-devaḥ ||36||

**[37]**

atha **paramātmaika-śeṣatveti** vyākhyeyam | ekaḥ paramātmano’nyaḥ śeṣo’ṁśaḥ | sa cāsau sa ca eka-śeṣaḥ | paramātmana eka-śeṣaḥ paramātmaika-śeṣaḥ | tasya bhāvas tattvaṁ tad eva svabhāvaḥ prakṛtir yasya, sa paramātmaika-śeṣatva-svabhāvaḥ | tathā-bhūtaś cāyaṁ **sarvadā** mokṣa-daśāyām apīty arthaḥ | etādṛśatvaṁ cāsya **svataḥ** svarūpata eva, na tu paricchedādinā | tadīya-svābhāvikācintya-śaktyā svābhāvika-tadīya-raśmi-paramāṇu-sthānīyatvāt aupādhikāvathāyās tv aṁśena prakṛti-śeṣatvam api bhavati iti ca svata ity asya bhāvaḥ |

śakti-rūpatvaṁ cāsya taṭastha-śakty-ātmakatvāt, tathā tadīya-raśmi-sthānīyatve’pi nitya-tad-āśrayitvāt, tad-vyatirekeṇa vyatirekāt | hetur jīvo’sya sargādeḥ [bhā.pu. 12.7.18] ity anusāreṇa jagat-sṛṣṭau tat-sādhanatvāt | dravya-svarūpatve’pi pradhāna-sāmyāc cāvagamyate | uktaṁ ca prakṛti-viśeṣatvena tasya śaktitvam—

viṣṇu-śaktiḥ parā proktā kṣetrajñākhyā tathā parā |

avidyā karma-saṁjñākhyā tṛtīyā śaktir ucyate || [vi.pu. 6.7.61] iti,

tayā tirohitatvāc ca śaktiḥ kṣetra-jña-saṁjñitā |

sarva-bhūteṣu bhūpāla tāratamyena vartate || [vi.pu. 6.7.63] iti ca viṣṇu-purāṇe |

bhūmir āpo’nalo vāyur [gītā 7.4] ity-ādau bhinnā prakṛtir aṣṭadhety anantaram |

apareyam itas tv anyāṁ prakṛtiṁ viddhi me parām |

jīva-bhūtāṁ mahābāho yayedaṁ dhāryate jagat || iti śrī-gītopaniṣatsu ca |

viṣṇu-śaktiḥ parā proktā ity-ādi viṣṇu-purāṇa-vacane tu tisṝṇām eva pṛthak śaktitva-nirdeśāt kṣetrajñasyāvidyā-karma-sambandhena śaktitvam iti parāstam, kintu svarūpenaivety āyātam | tathā ca gītam, mamaivāṁśa [gītā 15.7] iti | ata eva apareyam itas tv anyām [gītā 7.5] ity uktam | kṣetrajña etā manaso vibhūtīḥ [bhā.pu. 5.11.12, §1] ity-ādau kṣetrajña-śabdaś ca śuddhe’pi pravartate, kṣetra-śabdasyopalakṣaṇa-mātratvāt |

tad evaṁ śaktitve’py anyatvam asya taṭasthatvāt | taṭasthatvaṁ ca māyā-śakty-atītatvāt, asyāvidyā-parābhavādi-rūpeṇa doṣeṇa paramātmano lepābhāvāc cobhaya-koṭāv apraveśāt[[78]](#footnote-79) | tasya tac-chaktitve saty api paramātmanas tal-lepābhāvaś ca yathā kvacid eka-deśa-sthe raśmau chāyayā tiraskṛte’pi sūryasyātiraskāraḥ, tadvat | uktaṁ ca taṭasthatvaṁ śrī-nārada-pañcarātre—

yat taṭasthaṁ tu cid-rūpaṁ sva-saṁvedyād vinirgatam |

rañjitaṁ guṇa-rāgeṇa sa jīva iti kathyate || ity-ādau |

ato viṣṇu-purāṇe’py antarāla eva paṭhito’sau | anyatvaṁ ca śrutau, asmān māyī sṛjate viśvam etat tasmiṁś cānyo māyayā saṁniruddhaḥ [śve.u. 4.9], tayor anyaḥ pippalaṁ svādv atti [mu.u. 3.1.1] ity-ādau | ata evoktaṁ vaiṣṇave—

vibheda-janake'jñāne nāśam ātyantikaṁ gate |

ātmano brahmaṇo bhedam asantaṁ kaḥ kariṣyati || [vi.pu. 6.7.94] iti |

devatva-manuṣyatvādi-lakṣaṇo *vi*śeṣato yo *bhedas* tasya *janake*’py *ajñāne nāśaṁ gate* *brahmaṇaḥ* paramātmanaḥ sakāśād *ātmano* jīvasya yo bhedaḥ svābhāvikas *taṁ bhedam asantaṁ kaḥ kariṣyati* ? api tu santaṁ vidyamānam eva sarva eva kariṣyatīty arthaḥ | uttaratra pāṭhe nāsantam ity etasya vidheyatvād anyārthaḥ kaṣṭa-sṛṣṭa eveti mokṣadāyām api tad-aṁśatvāvyabhicāraḥ svābhāvika-śaktitvād eva | ata evāvidyā-vimokṣa-pūrvaka-svarūpāvasthiti-lakṣaṇāyāṁ muktau tal-līnasya tat-sādharmyāpattir bhavati, nirañjanaḥ paramaṁ sāmyam upaiti [mu.u. 3.1.3] ity-ādi-śrutibhyaḥ,

idaṁ jñānam upāśritya mama sādharmyam āgatāḥ |

svarge’pi nopajāyate pralaye na vyathanti ca || [gītā 14.2] iti śrī-gītopaniṣadbhyaś ca |

ata eva brahma veda brahmaiva bhavati [mu.u. 3.2.9] ity-ādiṣu ca brahma-tādātmyam eva bodhayati, svābhāvyāpattir upapatteḥ [ve.sū. 3.1.23] itivat |

tad evaṁ śaktitve siddhe, śakti-śaktimatoḥ parasparānupraveśāt śaktimad-vyatireke śakti-vyatirekāt cittvāviśeṣāc ca kvacid abheda-nirdeśa ekasminn api vastuni śakti-vaividhya-darśanād bheda-nirdeśaś ca nāsamañjasaḥ |

śrī-rāmānujīyās tu adhiṣṭhānādhiṣṭhātror api jīveśayor abheda-vyapadeśo vyakti-jātyor gavādi-vyapadeśavad iti manyante | yathā śrī-viṣṇu-purāṇe—

yo’yaṁ tavāgato deva samīpaṁ devatā-gaṇaḥ |

sa tvam eva jagat-sraṣṭā yataḥ sarva-gato bhavān || [vi.pu. 1.9.69] iti |

śrī-gītāsu ca—sarvaṁ samāpnoṣi tato’si sarvaḥ [gītā 11.40] iti | tatra jñānecchūn prati śāstram abhedam upadiśati, bhaktīcchūn prati tu bhedam eva | kvacit tu paramātma-pratibimbatvaṁ yad asya śrūyate, yathā—

yathā puruṣa ātmānam ekam ādarśa-cakṣuṣoḥ |

dvidhā-bhūtam avekṣeta tathaivāntaram āvayoḥ || [bhā.pu. 4.28.63] iti,

tad api jñānecchūn praty abheda-dṛṣṭi-poṣaṇārtham evocyate, na vāstava-vṛttyaiva pratibimbatvena | advaya-vāda-guru-mate’py ambuvad agrahaṇād[[79]](#footnote-80) [ve.sū. 3.2.19] iti nyāya-virodhāt, vṛddhi-hrāsa-bhāktvam antar-bhāvād ubhaya-sāmañjasyād evam [ve.sū. 3.2.20] iti nyāyena yathā-kathañcit pratibimba-sādṛśya-mātrāṅgīkārāc ca | tad etat tasya paramātmāṁśa-rūpatāyā nityatvaṁ śrī-gītopaniṣadbhir api darśitam, mamaivāṁśo jīva-loke jīva-bhūtaḥ sanātanaḥ [gītā 15.6] iti | tad evam aṁśatvaṁ tāvad āha tatra samaṣṭeḥ—

**eṣa hy aśeṣa-sattvānām**

**ātmāṁśaḥ paramātmanaḥ |**

**ādyo’vatāro yatrāsau**

**bhūta-grāmo vibhāvyate ||** [bhā.pu. 3.6.8]

ṭīkā ca—**aśeṣa-sattvānām** prāṇinām **ātmā** vyaṣṭīnāṁ tad-aṁśatvāt **aṁśo** jīvaḥ | avatāroktis[[80]](#footnote-81) tasmin nārāyaṇāvirbhāvābhiprāyeṇa ity eṣā ||

|| 3.6 || śrī-śukaḥ || 37 ||

**[38]**

atha vyaṣṭeḥ—

**ekasyaiva mamāṁśasya**

**jīvasyaiva mahā-mate |**

**bandho’syāvidyayānāder**

**vidyayā ca tathetaraḥ ||** [bhā.pu. 11.11.4]

**itaro** mokṣaḥ | atra raśmi-paramāṇu-sthānīyo vyaṣṭiḥ | tatra sarvābhimānī kaścit samaṣṭir iti jñeyam |

|| 11.11 || śrī-bhagavān ||38||

**[39]**

tatra śaktitvenaivāṁśatvaṁ vyañjayanti—

**sva-kṛta-pure’py amīṣv abahir-antar-asaṁvaraṇaṁ**

**tava puruṣaṁ vadanty akhila-śakti-dhṛto’ṁśa-kṛtam |**

[bhā.pu. 10.87.20] iti |

**abahir-antar-asaṁvaraṇaṁ** bahir bahir-aṅgāṇi kāraṇāni kāryāṇi antar antar-aṅgāni, tair asaṁvaraṇaṁ kārya-kāraṇair asaṁspṛṣṭam | **aṁśa-kṛtam** aṁśam ity arthaḥ | **akhila-śakti-dhṛtaḥ** sarva-śakti-dharasyeti viśeṣaṇaṁ jīva-śakti-viśiṣṭasyaiva tava jīvo’ṁśo na tu śuddhasyeti gamayitvā jīvasya tac-chakti-rūpatvenaivāṁśatvam ity anenaivāṁśatvam ity etad vyañjayanti | atha taṭasthatvaṁ ca sa yad ajayā tyajām anuśayīta [bhā.pu. 10.87.38, §23] ity-ādau vyaktam asti, ubhaya-koṭāv apraviṣṭatvād eva |

|| 10.87 || śrutayaḥ śrī-bhagavantam ||39||

**[40]**

atha jñānecchuṁ prati jīveśayor abhedam āha—

**ahaṁ bhavān na cānyas tvaṁ**

**tvam evāhaṁ vicakṣva bhoḥ |**

**na nau paśyanti kavayaś**

**chidraṁ jātu manāg api ||** [bhā.pu. 4.28.62]

spaṣṭaṁ || 4.28 || śrī-paramātmā purañjanam || 40 ||

**[41]**

tatra pūrvokta-rītyā prathamaṁ tāvat sarveṣām eva tattvānāṁ parasparānupraveśa-

vivakṣayaikyaṁ pratīyate ity evaṁ śaktimati paramātmani jīvākhya-śakty-anupraveśa-vivakṣaiva[[81]](#footnote-82) tayor aikya-pakṣe hetur ity abhipraiti śrī-bhagavān—

**parasparānupraveśāt**

**tattvānāṁ puruṣarṣabham |**

**paurvāparya-prasaṅkhyānaṁ**

**yathā vaktur vivakṣitam ||** [bhā.pu. 11.22.7]

ṭīkā ca—anyonyasminn **anupraveśād** **vaktur yathā vivakṣitaṁ**, tathā pūrvā alpa-saṅkhyā aparā adhika-saṅkhyā, tayor bhāvaḥ **paurvāparyaṁ**, tena **prasaṅkhyānaṁ** gaṇanam ity eṣā ||

|| 11.22 || śrī-bhagavān || 41 ||

**[42]**

athāvyatirekeṇa[[82]](#footnote-83) cid-rūpatvāviśeṣeṇāpi[[83]](#footnote-84) tayor aikyam upadiśati—

**puruṣeśvarayor atra na vailakṣaṇyam aṇv api |**

**tad-anya-kalpanāpārthā jñānaṁ ca prakṛter guṇaḥ ||** [bhā.pu. 11.22.11] iti |

ṭīkā ca—kathaṁ tarhi pañcaviṁśati-pakṣaḥ ? tatrāha—puruṣa- iti | **vailakṣaṇyaṁ** visadṛśatvaṁ nāsti, dvayor api cid-rūpatvāt | atas tayor atyantam **anya**tva**-kalpanāpārthā** ity eṣā | atra sadṛśatvānanyatvābhyāṁ tayoḥ śakti-śaktimattvaṁ darśitam | tenāvyatireko’pi[[84]](#footnote-85) ||

|| 11.22 || śrī-bhagavān ||42||

**[43]**

atha bhaktīcchuṁ prati tayor bhedam upadiśati—

**yadā rahitam ātmānaṁ**

**bhūtendriya-guṇāśayaiḥ |**

**svarūpeṇa mayopetaṁ**

**paśyan svārājyam ṛcchati** || [bhā.pu. 3.9.33]

**ātmānaṁ** jīvaṁ **svarūpeṇa** tasyā jīva-śakter āśraya-bhūtena śaktimatā **mayā upetaṁ** yuktam | **svārājyaṁ** sārṣṭy-ādikam ||

|| 3.9 || garbhodaśāyī brahmāṇam ||43||

**[44]**

tatra bhede hetum āha—

**anādy-avidyā-yuktasya**

**puruṣasyātma-vedanam |**

**svato na sambhavād anyas**

**tattvajño jñānado bhavet ||** [bhā.pu. 11.22.10]

ṭīkā ca—**svato na** sambhavati, anyatas tu **sambhavāt** | svataḥ sarvajñaḥ parameśvaro’nyo bhaved iti ṣaḍ-viṁśati-tattva-pakṣābhiprāyaḥ ity eṣā |

**jñānadatvam** atra jñānāj jñātuś ca vailakṣaṇyam īśvarasya bodhayaty eveti bhāvaḥ | evaṁ, tvatto jñānaṁ hi jīvānāṁ pramoṣas te’tra śaktitaḥ [bhā.pu. 11.22.28] ity uddhava-vākyaṁ cāgre |

atra yadi jīvājñāna-kalpitam eva tasya parameśvaratvaṁ syāt, tarhi sthāṇu-puruṣavat tasya jñāna-datvam api na syād ity ataḥ satya eva jīveśvara-bheda ity evaṁ śrīmad-īśvareṇaiva svayaṁ svasya pāramarthikeśvarābhimānitvenaivāstitvaṁ mūḍhān prati bodhitam iti spaṣṭam | bheda-vādinaś cātraiva prakaraṇe, yathā viviktaṁ yad vaktraṁ gṛhṇīmo yukti-sambhavāt [bhā.pu. 11.22.9] ity atra parama-vivekajas tu bheda eveti | tathā, māyāṁ madīyām udgṛhya vadatāṁ kiṁ nu durghaṭam [bhā.pu. 11.22.4] iti ca manyate |

nanu,

śrutiḥ pratyakṣam aitihyam anumānaṁ catuṣṭayam |

pramāṇeṣv anavasthānād vikalpāt sa virajyate || [bhā.pu. 11.19.17]

ity atra bheda-mātraṁ niṣidhyate, vikalpa-śabdasya saṁśayārthatvāt | saṁśayaṁ parityajya vastuny eva niṣṭhām karotīty arthaḥ | ata eva,

karmaṇāṁ pariṇāmitvād ā viriñcyād amaṅgalam |

vipaścin naśvaraṁ paśyed adṛṣṭam api dṛṣṭavat || [bhā.pu. 11.19.18]

ity atrāsyottara-śloke’pi viriñcam evāvadhiṁ kṛtvā naśvaratva-dṛṣṭir uktā[[85]](#footnote-86), na tu vaikuṇṭhādikam apīti ||

|| 11.22 || śrī-bhagavān ||44||

**[45]**

anyatrāpi śrī-jāmātṛ-munibhir upadiṣṭasya jīva-lakṣaṇasyaivopajīvyatvena taṁ lakṣayati tribhiḥ—

**ahaṁ mamābhimānotthaiḥ**

**kāma-lobhādibhir malaiḥ |**

**vītaṁ yadā manaḥ śuddham**

**aduḥkham asukhaṁ samam ||** [bhā.pu. 3.25.16]

**tadā puruṣa ātmānaṁ**

**kevalaṁ prakṛteḥ param |**

**nirantaraṁ svayaṁ-jyotir**

**aṇimānam akhaṇḍitam ||** [bhā.pu. 3.25.17]

**jñāna-vairāgya-yuktena**

**bhakti-yuktena cātmanā |**

**paripaśyaty udāsīnaṁ**

**prakṛtiṁ ca hataujasam[[86]](#footnote-87) ||** [bhā.pu. 3.25.18]

spaṣṭaiva yojanā | tatra **aham** iti padyena sa ātmā nitya-nirmala iti | **ātmānam** ity anenaiva aham-artha iti, anyathā hy ātmatva-pratīty-abhāvaḥ syāt | **kevalam** ity anena eka-rūpa-svarūpa-bhāk iti | **prakṛteḥ param** ity anena vikāra-rahitaḥ [na vikāri] | **bhakti-yuktena** ity anena paramātma-prasādādhīna-tat-prakāśatvāt | **nirantaram** ity anena nityatvāt paramātmaika-śeṣatvam iti | **svayaṁ-jyotir** ity anena svasmai svayaṁ-prakāśa iti jñāna-mātrātmako na ca iti ca | **aṇimānam** ity anenāṇur eveti prati-kṣetraṁ bhinna iti ca | **akhaṇḍitam** ity anena vicchinna-jñānādi-śaktitvāt jñātṛtva-kartṛtva-bhoktṛtva-nija-dharmaka iti vyañjitam ||

|| 3.25 || śrī-kapiladevaḥ ||45||

**[46]**

tathedam api prāktana-lakṣaṇāviruddham—

**ātmā nityo’vyayaḥ śuddha**

**ekaḥ kṣetra-jña āśrayaḥ |**

**avikriyaḥ sva-dṛg hetur**

**vyāpako’saṅgy anāvṛtaḥ ||** [bhā.pu. 7.7.19]

**etair dvādaśabhir vidvān**

**ātmano lakṣaṇaiḥ paraiḥ |**

**ahaṁ mamety asad-bhāvaṁ**

**dehādau mohajaṁ tyajet ||** [bhā.pu. 7.7.20]

**avyayaḥ** apakṣaya-śūnyaḥ | **ekaḥ,** na tu dehendriyādi-saṅghāta-rūpaḥ | **kṣetrajño** jñātṛtvādi-dharmakaḥ | indriyādīnām **āśrayaḥ** | svābhāvika-jñātṛtvād ev**āvikriyaḥ** | **sva-dṛk** svasmai svayaṁ-prakāśaḥ | **hetuḥ** sargādi-nimittam, yad uktaṁ śrī-sūtena—hetur jīvo’sya sargāder avidyā-karma-kārakaḥ [bhā.pu. 12.7.18] iti |

**vyāpako** vyāpti-śīlaḥ | **asaṅgī anāvṛtaś** ca svataḥ-prakāśa-rūpatvāt | **ahaṁ-mamety asad-bhāvaṁ** **dehādau mohajaṁ tyajed** iti dehādy-adhikaraṇakasya mohajasyaiva tyāgo, na tu svarūpa-bhūtasyety aham-artha iti vyajyate |

tad evaṁ jīvas tad-aṁśatvāt sūkṣma-jyotī-rūpa ity eke | tathaiva hi kaustubhāṁśatvena vyañjitam | tathā ca skānda-prabhāsa-khaṇḍe jīva-nirūpaṇe—

na tasya rūpaṁ varṇā vā pramāṇaṁ dṛśyate kvacit |

na śakyaṁ kathituṁ vāpi sūkṣmaś cānanta-vigrahaḥ ||

bālāgra-śata-bhāgasya śatadhā kalpitasya ca |

tasmāt sūkṣmataro devaḥ sa cānantyāya kalpyate ||

āditya-varṇaṁ sūkṣmābham ab-bindum iva puṣkare |

nakṣatram iva paśyanti yogino jñāna-cakṣuṣā || iti ||

|| 7.9 || śrī-prahlādo’sura-bālakān ||46||

**[47]**

tad evam anantā eva jīvākhyās taṭasthāḥ śaktayaḥ | tatra tāsāṁ varga-dvayam | eko vargo’nādita eva bhagavad-unmukhaḥ, anyas tv anādita eva bhagavat-parāṅmukhaḥ, svabhāvatas tadīya-jñāna-bhāvāt, tadīya-jñānābhāvāc ca | atra prathamo’ntaraṅgā-śakti-vilāsānugṛhīto nitya-bhagavat-parikara-rūpo garuḍādikaḥ | yathoktaṁ pādmottara-khaṇḍe tripād-vibhūter lokās tv ity-ādau bhagavat-sandarbhodāhṛte (§67)[[87]](#footnote-88) | asya ca taṭasthatvaṁ jīvatva-prasiddher īśvaratva-koṭāv apraveśāt |

aparasya tat-parāṅmukhatva-doṣeṇa labdha-cchidrayā māyayā paribhūtaḥ saṁsārī | yathoktaṁ haṁsa-guhya-stave—sarvaṁ pumān veda guṇāṁś ca taj-jño na veda sarvajñam anantam īḍe [bhā.pu. 6.4.25] iti | ekādaśe ca—bhayaṁ dvitīyābhiniveśataḥ syāt [bhā.pu. 11.2.37] iti | yathoktaṁ ca vaiṣṇave—

tayā tirohitatvāc ca śaktiḥ kṣetra-jña-saṁjñitā |

sarva-bhūteṣu bhūpāla tāratamyena vartate || [vi.pu. 6.7.63] iti |

tad-varga-dvayam evoktaṁ śrī-vidureṇāpi—

tattvānāṁ bhagavaṁs teṣāṁ katidhā prati-saṅkramaḥ |

tatremaṁ ka upāsīran ka u svid anuśerate || [bhā.pu. 3.7.37] ity anena |

tatra parameśvara-parāṅmukhānāṁ śuddhānām api tac-chakti-viśiṣṭāt parameśvarāt sopādhikaṁ janma bhavati | tac ca janma nijopādhi-janmanā nija-jnamābhimāna-hetukādhyātmikāvasthātva[[88]](#footnote-89)-prāptir eva | tad etad āhuḥ—

**na ghaṭata udbhavaḥ prakṛti-puruṣayor ajayor**

**ubhaya-yujā bhavanty asubhṛto jala-budbudavat |
tvayi na ime tato vividha-nāma-guṇaiḥ parame**

**sarita ivārṇave madhuni likhyur aśeṣa-rasāḥ ||** [bhā.pu. 10.87.31]

**prakṛtes** traiguṇyaṁ, **puruṣaḥ** śuddho jīvaḥ, tayor dvayor apy **ajatvād** **udbhavo na ghaṭate |** ye ca **asu-bhṛta** ādhyātmika-rūpāḥ sopādhayo jīvā jāyante, tat-tad-**ubhaya**-śakti-**yujā** paramātmanaiva kāraṇena jāyante | prakṛti-vikāra-pralayeṇa supta-vāsanatvāt śuddhās tāḥ paramātmani līnā jīvākhyāḥ śaktayaḥ sṛṣṭi-kāle vikāriṇīṁ prakṛtim āsṛjya kṣubhita-vāsanāḥ satyaḥ sopādhikāvasthāṁ prāpnuvantya eva vyuccarantīty arthaḥ |

etad abhipretyaiva bhagavān eka āsedam [bhā.pu. 3.5.23] ity-ādi tṛtīya-skandha-prakaraṇe—

kāla-vṛttyā tu māyāyāṁ guṇa-mayyām adhokṣajaḥ |

puruṣeṇātma-bhūtena vīryam ādhatta vīryavān || [bhā.pu. 3.5.26]

ity anena vīrya-śabdoktasya jīvasya[[89]](#footnote-90) prakṛtāv ādhānam uktam | evaṁ śrī-gītopaniṣatsv api mama yonir mahad brahma tasmin garbhaṁ dadhāmy aham [gītā 14.3] ity atroktam | ṭīkā-kāraiś[[90]](#footnote-91) ca brahma-śabdena prakṛtir vyākhyātā, garbha-śabdena jīva iti | punar eṣa eva tṛtīye—

daivāt kṣubhita-dharmiṇyāṁ svasyāṁ yonau paraḥ pumān |

ādhatta vīryaṁ sāsūta mahat tattvaṁ hiraṇmayam || [bhā.pu. 3.26.19]

ity atra vīryaṁ cic-chaktim iti ṭīkāyāṁ vyākhyātam, ataḥ śaktitvam asya ṭīkā-sammatam |

**tato**’kasmād udbhava-mātrāṁśe dṛṣṭāntaḥ—**jala-budbudavad** iti | ataḥ punar api pralaya-samaye **ime** sopādhikā jīvās **tvayi** bimba-sthānīya-mūla-cid-rūpe raśmi-sthānīya-cid-eka-lakṣaṇa-śuddha-jīva-śaktimaye | tata eva svam apīto bhavati [chā.u. 6.8.1][[91]](#footnote-92) ity-ādi śrutau *sva*-śabdābhidheye **parame** paramātmani **vividha-nāma-guṇair** vividhābhir devādi-saṁjñābhir vividhaiḥ śubhāśubha-guṇaiś ca saha lilyur līyante |

pūrvavat pralaye’pi dṛṣṭāntaḥ—**sarita ivārṇava** iti **aśeṣa-rasā iva madhuni** iti ca | atra deva-manuṣyādi-nāma-rūpa-parityāgena tasmin līne’pi svarūpa-bhedo’sty eva, tat-tad-aṁśa-sad-bhāvād ity abhiprāyaḥ | atra śrutayaḥ, hantemās tisro devatā anena jīvenātmanānupraviśya nāma-rūpe vyākaravāṇīti [chā.u. 6.3.2] iti, ajām ekām [śve.u. 4.5] ity-ādi |

yathā nadyaḥ syandamānāḥ samudre

’staṁ gacchanti nāma-rūpe vihāya |

tathā vidvān nāma-rūpād vimuktaḥ

parāt paraṁ puruṣam upaiti divyam || [mu.u. 3.2.8] iti |

yathā saumyemā madhu madhu-kṛto nistiṣṭhanti, nānā-rūpāṇāṁ[[92]](#footnote-93) vṛkṣāṇāṁ rasān samavahāram ekatāṁ rasaṁ gamayanti, te yathā vivekaṁ na labhante'muṣyāhaṁ vṛkṣasya raso’smy amuṣyāhaṁ vṛkṣasya raso’smīti, evam eva khalu saumyemāḥ sarvāḥ prajāḥ sati sampadya na viduḥ, sati sampadyāmahe [chā.u. 6.9.1-2] iti ||31||

|| 10.87 || śrutayaḥ śrī-bhagavantam ||47||

**[48]**

tad evaṁ paramātmanas taṭasthākhyā śaktir vivṛtā | antarāṅgākhyā tu pūrvavad eva jñeyā | **atha bahiraṅgākhyā vivriyate |**

**eṣā māyā bhagavataḥ**

**sṛṣṭi-sthity-anta-kāriṇī**

**tri-varṇā varṇitāsmābhiḥ**

**kiṁ bhūyaḥ śrotum icchasi ||** [bhā.pu. 11.3.16]

**bhagavataḥ** svarūpa-bhūtaiśvaryādeḥ | paramātmana **eṣā** taṭastha-lakṣaṇena pūrvoktā jagat-**sṛṣṭy**-ādi-**kāriṇī** **māyā**khyā śaktiḥ | **trayo varṇā** yasyāḥ sā | tathā cātharvaṇikāḥ paṭhanti—sitāsitā ca raktā[[93]](#footnote-94) ca sarva-kāma-dughā vibhoḥ [cullikopaniṣat] iti | uktaṁ ca, daivī hy eṣā guṇamayī mama māyā duratyayā [gītā 7.14] ity atra *guṇa-mayi* iti ||

|| 11.3 || antarīkṣo videham ||48||

**[49]**

tasyā māyāyāś cāṁśa-dvayam | tatra guṇa-rūpasya māyākhyasya nimittāṁśasya drava-rūpasya pradhānākhyasyopādānāṁśasya ca parasparaṁ bhedam āha caturbhiḥ—

**atha te sampravakṣyāmi**

**sāṅkhyaṁ pūrva-viniścitam |**

**yad vijñāya pumān sadyo**

**jahyād vaikalpikaṁ bhramam ||** [bhā.pu. 11.24.1]

ṭīkā ca—advitīyāt paramātmano māyayā prakṛti-puruṣa-dvārā sarvaṁ dvaitam udeti, punas tatraiva līyate ity anusandadhānasya puruṣasya dvandva-bhramo nivartate iti vaktuṁ sāṅkhyaṁ prastauti—atheti | ity eṣā | atra pradhāna-paryāyaḥ *prakṛti*-śabdhaḥ ||49||

**[50]**

**āsīj jñānam atho artha**

**ekam evāvikalpitam |**

**yadā viveka-nipuṇā**

**ādau kṛta-yuge yuge ||** [bhā.pu. 11.24.2]

ṭīkā ca—**atho-**śabdaḥ kārtsnye | **jñānaṁ** draṣṭṛ, tena dṛśya-rūpaḥ kṛtsno’py **arthaś** ca vikalpa-śūnyam **ekam eva,** brahmaṇy eva līnam āsīd ity arthaḥ | ity eṣā |

tṛtīya-skandhe ca—bhagavān eka āsedam agra ātmātmanāṁ vibhuḥ [bhā.pu. 3.5.23, §47] ity-ādau yad bhagavattvena śabdyate, tad evātra brahmatvena śabdyate iti vadanti [bhā.pu. 1.2.11] ity-ādivad ubhayatraikam eva vastu pratipādyam | ante tu, eṣa sāṅkhya-vidhiḥ proktaḥ ity-ādau parāvara-dṛśā mayā [bhā.pu. 11.24.29][[94]](#footnote-95) ity-antena bhagavad-rūpeṇāpy avasthitiḥ spaṣṭaiva |

kadā ? ity apekṣāyām āha—**yadā ādau kṛta-yuge viveka-nipuṇā** janā bhavanti, tasminn **ayuge** tat-pūrvasmin pralaya-samaya ity arthaḥ ||50||

**[51]**

**tan-māyā-phala-rūpeṇa**

**kevalaṁ nirvikalpitam |**

**vāṅ-mano-gocaraṁ satyaṁ**

**dvidhā samabhavad bṛhat ||** [bhā.pu. 11.24.3]

ṭīkā ca—tad **bṛhad** brahma **vāṅ-mano’gocaraṁ** yathā bhavati, tathā **māyā** dṛśyaṁ, **phalaṁ** tat-prakāśas tad-**rūpeṇa** māyā-rūpeṇa vilāsa-rūpeṇa vā **dvidhābhūt** || ity eṣā |

atra *māyā dṛśyam* iti, *phalaṁ tat-prakāśa* iti chedaḥ | tena brahmaṇā yad dṛśyaṁ vastu, tan māyā | tasya brahmaṇo yaḥ prakāśa-viśeṣaḥ, sa phalam ity arthaḥ ||51||

**[52]**

**tayor ekataro hy arthaḥ**

**prakṛtiḥ sobhayātmikā |**

**jñānaṁ tv anyatamo bhāvaḥ**

**puruṣaḥ so’bhidhīyate ||** [bhā.pu. 11.24.4]

ṭīkā ca—**tayor** dvidhā-bhūtayor aṁśayor madhye **ubhayātmikā** kārya-kāraṇa-rūpiṇī | ity eṣā |

evaṁ śrī-viṣṇu-purāṇe—viṣṇoḥ svarūpāt parato hi te’nye rūpe pradhānaṁ puruṣaś ca vipra [vi.pu. 1.2.24] ity atra teṣām eva ṭīkā ca—*parato* nirupādher *viṣṇoḥ* *svarūpāt* *te* prāg-ukte *pradhānaṁ puruṣaś ca* iti dve *rūpe anye* māyā-kṛte iti ||

|| 11.24 || śrī-bhagavān **||52||**

**[53]**

anyatra tayor upādāna-nimitta-rūpayor aṁśayor vṛtti-bhedena bhedān apy āha—

**kālo daivaṁ karma jīvaḥ svabhāvo**

**dravyaṁ kṣetraṁ prāṇa ātmā vikāraḥ |**

**tat-saṅghāto bījaroha-pravāhas**

**tan-māyaiṣā tan niṣedhaṁ prapadye** || [bhā.pu. 10.63.26]

ṭīkā ca—**kālaḥ** kṣobhakaḥ | **karma** nimittam | tad eva phalābhimukham abhivyaktaṁ **daivam** | **svabhāvas** tat-saṁskāraḥ | **jīvas** tadvān | **dravyaṁ** bhūta-sūkṣmāṇi | **kṣetraṁ** prakṛtiḥ | **prāṇaḥ** sūtram | **ātmā** ahaṅkāraḥ | **vikāra** ekādaśendriyāṇi mahā-bhūtāni ceti ṣoḍaśakaḥ | tat-saṅghāto dehaḥ | tasya ca **bīja-rohavat pravāhaḥ**, roho’ṅkuraḥ, dehād bīja-rūpaṁ karma, tato’ṅkura-rūpo dehaḥ, tataḥ punar evam iti pravāhaḥ | **tat** tvāṁ **niṣedhā**vadhi-bhūtaṁ **prapadye** bhaje iti | ity eṣā |

atra **kāla-daiva-karma-svabhāvā** nimittāṁśāḥ, anye upādānāṁśāḥ | **tadvān** jīvas tūbhayātmakaḥ, tathopādāna-varge nimitta-śakty-aṁśo’py anuvartate | yathā jīvopādhi-lakṣaṇe’ham-ākhye tattve tadīyāham-bhāvaḥ sa hy avidyā-pariṇāma ity-ādi | yathoktaṁ tṛtīyasya ṣaṣṭhe—

ātmānaṁ cāsya nirbhinnam

abhimāno’viśat padam |

karmaṇāṁśena yenāsau

kartavyaṁ pratipadyate || [bhā.pu. 3.6.25] iti |

atra *ātmānam* ahaṅkāram, *abhimāno* rudraḥ, *karmaṇā* ahaṁ-vṛttyā iti ṭīkā ca | atra ca yan *nirbhinnaṁ*, tad adhiṣṭhānaṁ vāg-ādīndriyaṁ tṛtīyāntam adhyātmam iti prakaraṇa-nirṇayaṣ ṭīkāyām eva kṛto’sti |

karmaṇo bīja-rūpatvaṁ kāraṇatā-mātra-vivakṣayā | tad evam atrāpi mūla-māyāyāḥ sarvopādānāṁśa-mūla-bhūtaṁ kṣetra-śabdoktaṁ pradhānam apy aṁśa-rūpam ity adhigatam | jīvas tadvān ity anena śuddha-jīvasya māyātītatvaṁ bodhayati ||

|| 10.62 || jvaraḥ śrī-bhagavantam ||53||

**[54]**

atha nimitta-rūpāṁśasya prathame dve vṛttī āha—

**vidyāvidye mama tanū**

**viddhy uddhava śarīriṇām |**

**bandha-mokṣa-karī ādye**

**māyayā me vinirmite ||** [bhā.pu. 11.11.3]

ṭīkā ca—tanyete bandha-mokṣāv āvābhyām iti **tanū** śaktī **me māyayā vinirmite** | māyā-vṛtti-rūpatvād **bandha-mokṣa-karī** ity eka-vacanaṁ dvi-vacanārthe | nanu tat-kāryatve bandha-mokṣayor anāditva-nityatve na syātām ? tatrāha—**ādye** anādī | tato yāvad avidyāṁ prerayāmi, tāvad bandhaḥ | yadā vidyāṁ dadāmi tadā mokṣaḥ sphuratīty arthaḥ | ity eṣā |

atra māyā-vṛttitvād iti vastuto māyā-vṛttī eva te | vinirmitatvaṁ tv aparānanta-vṛttikayā tayā prakāśamānatvād evocyate | yato’nādī ity arthaḥ | tathā sphuratīty asya mokṣa ity anenaivānvayaḥ | jīvasya svato muktatvam eva | bandhas tv avidyā-mātreṇa pratītaḥ | vidyodaye tu tat prakāśate mātram | tato nitya eva mokṣa iti bhāvaḥ |

na ca vācyam, **eṣā māyā** [bhā.pu. 11.3.16] ity-ādau sāmānya-lakṣaṇe mokṣa-pradatvaṁ tasyā noktam ity asamyaktvam iti, anta-kāritvenātyantika[[95]](#footnote-96)-pralaya-rūpasya mokṣasyāpy upalakṣitatvāt | atra vidyākhyā vṛttir iyaṁ svarūpa-śakti-vṛtti-viśeṣa-vidyā-prakāśe dvāram eva, na tu svayam eva seti jñeyam |

athāvidyākhyasya bhāgasya dve vṛttī—āvaraṇātmikā vikṣepātmikā ca | tatra pūrvā jīva eva tiṣṭhantī tadīyaṁ svābhāvikaṁ jñānam āvṛṇvānā, uttarā ca taṁ tad-anyathā-jñānena sañjayantī vartata iti ||

|| 11.11 || śrī-bhagavān ||54||

[55]

atra nimittāṁśas tv evaṁ vivecanīyaḥ | yathā nimittāṁśa-rūpayā māyākhyayaiva prasiddhā śaktis tridhā dṛśyate, jñānecchā-kriyā-rūpatvena | tatra tasyāḥ parameśvara-jñāna-rūpatvaṁ yathā tṛtīye—

sā vā etasya saṁdraṣṭuḥ śaktiḥ sad-asad-ātmikā |

māyā nāma mahā-bhāga yayedaṁ nirmame vibhuḥ || [bhā.pu. 3.5.25] iti |

asya ṭīkāyām—**sā vai** dṛaṣṭṛ-dṛśyānusandhāna-rūpā, **sad** dṛśyam, **asad** adṛśyam ātmā svarūpam | sad-asator ātmā yasyās tad-ubhayānusandhāna-rūpatvād iti |

tad-icchā-rūpatvaṁ yathā tatraiva | ātmecchānugatāv ātmā [bhā.pu. 3.5.23] ity asya ṭīkāyām ātmecchā māyā tasyānugatau laye sati iti |

tat-kriyā-rūpatvaṁ caikādaśe, eṣā māyā bhagavata [bhā.pu. 11.3.16][[96]](#footnote-97) ity udāhṛta-vacane [§48] eva draṣṭavyam | yadi parameśvarasya sākṣāj jñānādikaṁ na māyā kintu svarūpa-śaktir eva, tathāpi taj jñānādikaṁ prākṛte kārye na tad-arthaṁ pravartate, kintu bhaktārtham eva pravartamānam anuṣaṅgenaiva pravartata ity agre [§xx] vivecanīyatvāt, tat pravṛtty-ābhāsa-saṁvalitaṁ yan māyā-vṛtti-rūpaṁ jñānādikam anyat, tad eva taj-jñānādi-śabdenocyate |

tathā-bhūtaṁ ca taj-jñānādikaṁ dvividham—svabhāva-siddhatvāt kevala-parameśvara-niṣṭhaṁ, tad-dattatvāt jīva-niṣṭhaṁ ca | tatra prathamaṁ draṣṭṛ-dṛśyānusandhāna-sisṛkṣā-kālādi-rūpaṁ, dvitīyaṁ vidyāvidyā-bhogecchā-karmādi-rūpam iti |

athopādānāṁśasya pradhānasya lakṣaṇam—

**yat tat tri-guṇam avyaktaṁ**

**nityaṁ sad-asad-ātmakam |**

**pradhānaṁ prakṛtiṁ prāhur**

**aviśeṣaṁ viśeṣavat ||** [bhā.pu. 3.26.10]

**yat** khalu **tri-guṇaṁ** sattvādi-guṇa-traya-samāhāraḥ, **tad** eva **avyaktaṁ** pradhānaṁ prakṛtiṁ ca prāhuḥ | tatrāvyakta-saṁjñatve hetuḥ—**aviśeṣaṁ,** guṇa-traya-sāmya-rūpatvād anabhivyakta-viśeṣam, ata evāvyākṛta-saṁjñaṁ ceti gamitam | pradhāna-saṁjñatve hetuḥ—**viśeṣavat,** svāṁśa[[97]](#footnote-98)-kārya-rūpāṇāṁ mahad-ādi-viśeṣāṇām āśraya-rūpatayā tebhyaḥ śreṣṭham | prakṛti-saṁjñatve hetuḥ—**sad-asad-ātmakaṁ,** sad-asatsu kārya-kāraṇa-rūpeṣu mahad-ādiṣu kāraṇatvād anugata ātmā svarūpaṁ yasya tat | tathā **nityaṁ,** pralaye kāraṇa-mātrātmanāvasthita-sarvāṁśatvena sṛṣṭi-sthityoś cāpañcī[[98]](#footnote-99)kṛtāṁśatvenāvikṛtaṁ svarūpaṁ yasya tādṛśam iti brahmatvaṁ mahad-ādi-rūpatvaṁ ca vyāvṛttam, brahmaṇo nirguṇatvāt mahad-ādīnāṁ cāvyaktāpekṣayā kārya-rūpatvāt |

evaṁ ca śrī-viṣṇu-purāṇe—

avyaktaṁ kāraṇaṁ yat tat pradhānam ṛṣi-sattamaiḥ |

procyate prakṛtiḥ sūkṣmā nityaṁ sad-asad-ātmakam ||

akṣayyaṁ nānyad ādhāram ameyam ajaraṁ dhruvam |

śabda-sparśa-vihīnaṁ tad rūpādibhir asaṁhitam ||

triguṇaṁ taj jagad-yonir anādi-prabhavāpyayam |

tenāgre sarvam evāsīd vyāptaṁ vai pralayād anu || [vi.pu. 1.2.19-21] ity-ādi |

idam eva pradhānam anāder jagataḥ sūkṣmāvasthā-rūpam avyākṛtāvyaktādy-abhidhaṁ vedāntibhir api parameśvarādhīnatayā manyate, tad-adhīnatvād arthavad [ve.sū. 1.4.3] ity-ādi-nyāyeṣu | niṣidhyate tu sāṅkhyavat svatantratayā ānumānikam apy ekeṣām iti cen na śarīra-rūpaka-vinyasta-gṛhīter darśayati ca [ve.sū. 1.4.1] ity-ādi-nyāyeṣu śvetāśvataropaniṣadi pradhāna-śabdaś ca śrūyate, pradhāna-kṣetrajña-patir guṇeśaḥ saṁsāra-bandha-sthiti-mokṣa-hetuḥ [śve.u. 6.16] ity-ādau |

||3.26|| śrī-kapiladevaḥ ||55||

**[56]**

tad evaṁ sandarbha-dvaye śakti-traya-vivṛtiḥ kṛtā | tatra nāmābhinnatā-janita-bhrānti-hānāya saṅgraha-ślokāḥ—

**māyā syād antaraṅgā yā[[99]](#footnote-100) bahiraṅgā ca sā smṛtā |**

**pradhāne’pi kvacid dṛṣṭā tad-vṛttir mohinī ca sā ||**

**ādye traye syāt prakṛtiś cic-chaktis tv antaraṅgikā |**

**śuddha-jīve’pi te dṛṣṭe tatheśa-jñāna-vīryayoḥ ||**

**cin-māyā-śakti-vṛttyos tu vidyā-śaktir udīryate |**

**cic-chakti-vṛttau māyāyāṁ yoga-māyā samā smṛtā ||**

**pradhānāvyākṛtāvyaktaṁ traiguṇye prakṛtau param |**

**na māyāyāṁ na cic-chaktāv ity-ādy ūhyaṁ vivekibhiḥ ||** iti |

atha māyā-kāryaṁ jagal lakṣyate—

**tatas tenānuviddhebhyo**

**yuktebhyo’ṇḍam acetanam |**

**utthitaṁ puruṣo yasmād**

**udatiṣṭhad asau virāṭ ||** [bhā.pu. 3.26.51]

**etad aṇḍaṁ viśeṣākhyaṁ**

**krama-vṛddhair daśottaraiḥ |**

**toyādibhiḥ parivṛtaṁ**

**pradhānenāvṛtair bahiḥ**

**yatra loka-vitāno’yaṁ**

**rūpaṁ bhagavato hareḥ ||** [bhā.pu. 3.26.52]

**tena** īśvareṇa **anuviddhebhyaḥ** kṣubhitebhyo mahad-ādibhyo’**ṇḍam acetanam utthitam** | **yasmād** aṇḍād **asau virāṭ puruṣas** **tūdatiṣṭhat** | **bhagavataḥ** puruṣasya ||

|| 3.26 || śrī-kapiladevaḥ ||56||

**[57]**

tad evaṁ *bhagavato rūpam* ity uktes tasyāpi prāgvad aprākṛtatvam āpatati, tan-niṣedhāyāha—

**amunī bhagavad-rūpe**

**mayā te hy anuvarṇite |**

**ubhe api na gṛhṇanti**

**māyā-sṛṣṭe vipaścitaḥ ||** [bhā.pu. 2.10.35]

**amunī** amū upāsanārthaṁ bhagavaty āropite jagad-ātmake sthūla-sūkṣmākhye virāṭ-hiraṇya-garbhāpara-paryāye samaṣṭi-śarīre ye **mayā** tubhyam **anuvarṇite te ubhe api vipaścito na gṛhṇanti**, vastutayā nopāsate, kiṁ tarhi tadīya-bahiraṅgādhiṣṭhānatayaiva ? ity arthaḥ[[100]](#footnote-101) | tad uktaṁ vaiṣṇave—

yad etad dṛśyate mūrtam etaj jñānātmanas tava |

bhrānti-jñānena paśyanti jagad-rūpam ayoginaḥ || [vi.pu. 1.4.39] iti |

*etan mūrtaṁ jagad bhrānti-jñānena* eva *tava rūpaṁ* jānantīty arthaḥ | śrutiś ca—nedaṁ yad idam upāsate [kena.u. 1.4] iti, yad idaṁ jagad upāsate prāṇinaḥ, nedaṁ brahma iti śrī-rāmānuja-bhāṣyam | ata eva na gṛhṇantīty atra hetuḥ—**māyā-sṛṣṭe,** na tu svarūpa-śakti-prādurbhāvite | anena caturbhujādi-lakṣaṇasya sākṣād-rūpasya māyātītatvam api vyaktam | atrāsya jagato māyāmayasya puruṣa-rūpatve puruṣa-guṇāvatārāṇāṁ viṣṇv-ādīnāṁ sattvādi-mayās tad-aṁśā rūpāṇīti jñeyam | tāny apekṣya coktaṁ mārkaṇḍeye—

viṣṇuḥ śarīra-grahaṇam aham īśāna eva ca |

kāritās te yato’tas tvāṁ kaḥ stotuṁ śaktimān bhavet || iti |

*śarīra*-śabdasya tat-tan-nija-śarīra-vācitve tu tad-grahaṇāt pūrvaṁ viṣṇv-ādi-bhedāsambhavāt tan-nirdeśānupapatteḥ ||

|| 2.10 || śrī-śukaḥ || 57 ||

**[58]**

pūrvaṁ māyā-sṛṣṭe [bhā.pu. 2.10.35, §57] ity uktam | tatra māyā-śabdasya nājñānārthatvam | tad-vāde hi sarvam eva jīvādi-dvaitam ajñānenaiva sva-svarūpe brahmaṇi kalpyate iti matam | nirahaṅkārasya kenacid dharmāntareṇāpi rahitasya sarva-vilakṣaṇasya cin-mātrasya brahmaṇas tu nājñānāśrayatvaṁ, na cājñāna-viṣayatvaṁ, na ca brahma-hetutvaṁ sambhavatīti | paramālaukika-vastutvād acintya-śaktitvaṁ tu sambhavet | yat khalu cintāmaṇy-ādāv api dṛśyate, yayā śaktyā tridoṣaghnauṣadhivat paraspara-virodhinām api guṇānāṁ dhāriṇyā tasya niravayavatvādike saty api sāvayavatvādikam aṅgīkṛtam |

tatra śabdaś cāsti pramāṇam—vicitra-śaktiḥ puruṣaḥ purāṇaḥ, na cānyeṣāṁ śaktayas tādṛśyaḥ syuḥ ity-ādikāḥ śvetāśvataropaniṣad-ādau,[[101]](#footnote-102) ātmeśvaro’tarkya-sahasra-śaktiḥ [bhā.pu. 3.33.3, bhagavat-sandarbha §12] ity-ādikaḥ śrī-bhāgavatādiṣu | tathā ca brahma-sūtram—ātmani caivaṁ vicitrāś ca hi [ve.sū. 2.1.28] iti |

tatra dvaitānyathānupapattyāpi brahmaṇy ajñānādikaṁ kalpayituṁ na śakyate, asambhavād eva | brahmaṇy acintya-śakti-sad-bhāvasya yukti-labdhatvāt śrutatvāc ca dvaitānyathānupapattiś ca dūre gatā | tataś cācintya-śaktir eva dvaitopapattīkāraṇaṁ paryavasīyate | tasmān nirvikārādi-svabhāvena sato’pi paramātmano’cintya-śaktyā viśvākāratvādinā pariṇāmādikaṁ bhavati, cintāmaṇy-ayaskāntādīnāṁ sarvārtha-prasava-loha-cālavādivat | tad etad aṅgīkṛtaṁ śrī-bādarāyaṇena—śrutes tu śabda-mūlatvāt [ve.sū. 2.1.27] iti |

tatas tasya tādṛśa-śaktitvāt prākṛtavan māyā-śabdasyendra-jāla-vidyā-vācitvam api na yuktam, kintu mīyate vicitraṁ nirmīyate’nayeti vicitrārtha-kara-śakti-vācitvam eva | tasmāt paramātma-pariṇāma eva śāstra-siddhāntaḥ | tad etac ca bhagavat-sandarbhe vivṛtam [§]asti | tatra cāpariṇatasyaiva mato’cintayā śaktyā pariṇāma ity āsau san-mātratāvabhāsamāna-svarūpa-vyūha-rūpa-dravyākhya-śakti-rūpeṇaiva pariṇamate, na tu svarūpeṇeti gamyate | yathaiva cintāmaṇiḥ | atas tan-mūlatvān na paramātmopādānatā-sampratipatti-bhaṅgaḥ | tad uktam ekādaśe śrī-bhagavatā—

prakṛtir yasyopādānam ādhāraḥ puruṣaḥ paraḥ |

sato’bhivyañjakaḥ kālo brahma tat-tritayas tv aham || [bhā.pu. 11.24.19] iti |

ata eva kvacid asya brahmopādānatvaṁ, kvacit pradhānopādānatvaṁ śrūyate | tatra sā māyākhyā pariṇāma-śaktiś ca dvividhā varṇyate—nimittāṁśo māyā, upādānāṁśaḥ pradhānam iti | tatra kevalā śaktir nimittaṁ, tad vyūha-mayī tūpādānam iti vivekaḥ | ata eva śrutāv api, vijñānaṁ cāvijñānaṁ ca [tai.u. 2.6.1] iti kasyacid bhāgasyācetanatā śrūyate |

atha mūla-pramāṇe śrī-bhāgavate’pi tṛtīyādau mukhya eva sṛṣṭi-prastāve ca jñāna-vairāgyāṅgatvena ca purṇāntara-gati-sāmānya-sevitaḥ pradhāna-pariṇāma eva sphuṭam upalabhyate | kva ca[[102]](#footnote-103) stuty-ādau jñāna-vairāgyāṅgatayaiva vivarto’pi yaḥ śrūyate, so’pi jagato nānyathā-siddhatā-paraḥ, kintu paramātma-vyūha-pradhāna-pariṇāmena siddhasyaiva tasya samaṣṭi-vyaṣṭi-rūpasya yathā-yathaṁ śuddhe paramātmani tad-aṁśa-rūpātmani vātmātmīyatādhyāropitā-paraḥ |

tatra paramātmani virāḍ-upāsanā-vākyādi-śravaṇaṁ hetur ātmani tu tat-tad-āveśo hetur iti vivecanīyam | anyatra siddhasya vastuna evānyatrāropo yathā śuktau rajatasya, etad eva mithyā-khapuṣpāder āropāsambhavāt pūrva-pūrva-vivarta-mātra-siddhānādi-paramparātve dṛṣṭāntābhāvāc ca |

kiṁ ca, pūrvaṁ vāri-darśanād vāry-ākārā mano-vṛttir jātāpi[[103]](#footnote-104) tad-aprasaṅga-samaye suptā tiṣṭhati tat-tulya-vastu-darśanena tu jāgarti, tad-viśeṣānusandhānaṁ vinā tad-abhedena svatantratām āropayati, tasmān na vāri[[104]](#footnote-105) mithyā, na vā smaraṇa-mayī tad-ākārā vṛttir, na vā tat-tulyaṁ marīcikādi vastu, kintu tad-abhedenāropa evāyathārthatvān mithyā |

svapne ca[[105]](#footnote-106), māyā-mātraṁ tu kārtsnyenānabhivyakta-svarūpatvāt [ve.sū. 3.2.3] iti nyāyena jāgrad-dṛṣṭa-vastv-ākārāyāṁ mano-vṛttau paramātma-māyā tad-vastv-abhedam āropayatīti pūrvavat | tasmād vastutas tu na kvacid api mithyātvam | tataḥ śuddha ātmani paramātmani vā tādṛśa-tad-āropa eva mithyā, na tu viśvaṁ mithyeti | tato jagataḥ paramātma-jātatvena sākṣāt-tad-ātmatvābhāvād bahiraṅga-śaktimayatvena ca vaikuṇṭhādivat sākṣāt-tad-ātmīyatvābhāvād abudhānām eva tatra śuddhe tat-tad-buddhiḥ |

yadyapi śuddhāśrayam eva jagat, tathāpi jagatā tat-saṁsargo nāsti | tad uktam asaktaṁ sarva-bhṛc caiva [gītā 13.14] iti gītāsu | tathā deha-gehādāv ātmātmīyatā-jñānaṁ teṣām eva syād ity ubhayatraivāropaḥ śāstre śrūyate | yathā yad etad dṛśyate mūrtam [vi.pu. 1.4.39, §57] ity-ādikaṁ viṣṇu-purāṇe | yathā vā,

tvām ātmānaṁ paraṁ matvā param ātmānam eva ca |

ātmā punar bahir mṛgya aho ajña-janājñatā || [bhā.pu. 10.14.27] iti |

**tvām ātmānaṁ** sarveṣāṁ mūla-rūpaṁ **param** itaraṁ tad-viparītaṁ **matvā,** tathā **param** itaraṁ jīvam eva ca mūla-rūp**ātmānaṁ** matvā, sāṅkhya-vida iva tasya tathā manyamānasya punaḥ sa jīv**ātmā[[106]](#footnote-107) bahir mṛgyo** bhavati | tasya tenaiva hetunā labdha-cchidrayā māyayā dehātma-buddhiḥ kāryata ity arthaḥ | **aho** **ajña-janatāyā ajñatā** kramāj jñāna-bhraṁśa ity arthaḥ ||

tad uktaṁ haṁsa-guhya-stave—

deho’savo’kṣā manavo bhūta-mātrām

ātmānam anyaṁ ca viduḥ paraṁ yat |

sarvaṁ pumān veda guṇāṁś ca taj-jño

na veda sarvajñam anantam īḍe || [bhā.pu. 6.4.25] iti |

tathā śrī-bhagavad-uddhava-saṁvāde—

ātmā parijñāna-mayo vivādo

hy astīti nāstīti bhidātma-niṣṭhaḥ |

vyartho’pi naivoparameta puṁsāṁ

mattaḥ parāvṛtta-dhiyāṁ sva-lokāt || [bhā.pu. 11.22.34] iti |

kiṁ ca, vivartasya jñānādi-prakaraṇa-paṭhitvena gauṇatvāt, pariṇāmasya tu sva-prakaraṇa-paṭhitatvena mukhyatvāt, jñānādy-ubhaya-prakaraṇa-paṭhitatvena sandaṁśa-nyāya-siddha-prābalyāc ca pariṇāma eva śrī-bhāgavata-tātparyam iti gamyate |

tac ca bhagavad-acintyaiśvarya-jñānārthaṁ mithyātvābhidhānaṁ tu naśvaratvābhidhānavat viśvasya paramātma-bahirmukhatvāpādakatvād dheyatā-jñāna-mātrārthaṁ, na tu vastv eva tan na bhavatīti jīveśa-svarūpaikya-jñāna-mātrārthaṁ, vaidharmyāc ca na svapnādivat [ve.sū. 2.2.29] iti nyāyena | tathā ca nāradīye—

jagad vilāpayāmāsur ity ucyetātha tat-smṛteḥ |

na ca tat-smṛti-mātreṇa layo bhavati niścitam || iti |

tatra mukhya eva sṛṣṭi-prastāve pradhāna-pariṇāmam āha—

**kāla-vṛttyā tu māyāyāṁ**

**guṇa-mayyām adhokṣajaḥ |**

**puruṣeṇātma-bhūtena**

**vīryam ādhatta vīryavān ||** [bhā.pu. 3.5.26]

**tato’bhavan mahat-tattvam**

**avyaktāt kāla-coditāt |**

**vijñānātmātma-deha-sthaṁ**

**viśvaṁ vyañjaṁs tamo-nudaḥ ||** [bhā.pu. 3.5.27]

bhagavān eka āsedam [bhā.pu. 3.5.23] iti prāktanānantara-granthād **adhokṣajo** bhagavān **puruṣeṇa** prakṛti-draṣṭr-**ātma-bhūtena** svāṁśena dvāra-bhūtena **kālo vṛttir** yasyās tayā māyayā nimitta-bhūtayā **guṇa-mayyāṁ māyāyām** avyakte **vīryaṁ** jīvākhyam **ādhatta**, hantemās tisro devatā [chā.u. 6.3.2] ity-ādi-śruteḥ | **vijñānātmaiva** mahat-tattvam | **tamo-nudaḥ** pralaya-gatājñāna-dhvaṁsa-kartā ||

|| 3.5 || śrī-maitreyaḥ || 58 ||

**[59]**

jñānādy-aṅgatve’py āha—

**eko nārāyaṇo devaḥ pūrva-sṛṣṭaṁ sva-māyayā |**

**saṁhṛtya kāla-kalayā kalpānta idam īśvaraḥ |**

**eka evādvitīyo’bhūd ātmādhāro’khilāśrayaḥ ||[[107]](#footnote-108)**

**kālenātmānubhāvena sāmyaṁ nītāsu śaktiṣu |**

**sattvādiṣv ādi-puruṣaḥ pradhāna-puruṣeśvaraḥ ||**

**parāvarāṇāṁ parama āste kaivalya-saṁjñitaḥ |**

**kevalānubhavānanda-sandoho nirupādhikaḥ ||[[108]](#footnote-109)**

**kevalātmānubhāvena sva-māyāṁ triguṇātmikām |**

**saṅkṣobhayan sṛjaty ādau tayā sūtram arindama ||[[109]](#footnote-110)**

**tām āhus triguṇa-vyaktiṁ sṛjantīṁ viśvato-mukham |**

**yasmin protam idaṁ viśvaṁ yena saṁsarate pumān ||[[110]](#footnote-111)**

**yathorṇa-nābhir hṛdayād ūrṇāṁ santatya vaktrataḥ |**

**tayā vihṛtya bhūyastāṁ grasaty evaṁ maheśvaraḥ ||[[111]](#footnote-112)** [bhā.pu. 11.9.16-21]

**kālaḥ kalā** yasyās tayā svādhīnatayā māyayā | śrutiś ca—

yathorṇa-nābhiḥ sṛjate gṛhṇate ca

yathā pṛthivyām oṣadhayaḥ sambhavanti |

yathā sataḥ puruṣāt keśa-lomāni

tathā’kṣarāt saṁbhavatīha viśvam || [mu.u. 1.1.7] || iti |

|| 11.9 || śrī-dattātreyo yadum || 59 ||

**[60]**

tad evaṁ sūkṣma-cid-acid-vastu rūpa-śuddha-jīvāvyakta-śakteḥ paramātmanaḥ sthūla-cetanācetana-vastu-rūpāṇy ādhyātmika-jīvādi-pṛthivy-antāni jāyanta ity uktam | tataḥ kevalasya paramātmano nimittatvaṁ śakti-viśiṣṭasyopādānatvam ity ubhaya-rūpatām eva manyante | prakṛtiś ca pratijñā-dṛṣṭāntānurodhāt [ve.sū. 1.4.23] ity-ādau | tad evaṁ tasya sadā śuddhatvam eva | tatra śakteḥ śaktimad-avyatirekād ananayatvam uktam | tathā sat-kārya-vādāṅgīkāre svāntaḥ sthita-svadharma-viśeṣābhivyakti-labdha-vikāśena kāraṇasyaivāṁśena kāryatvam ity evaṁ vācārambhaṇaṁ vikāro nāma-dheyaṁ mṛttikety eva satyam [chā.u. 6.1.4] ity-ādi-śruti-siddhaṁ kāryasya kāraṇād anyatvaṁ, kāraṇasya tu kāryād anyatvam ity āyāti |

tad evaṁ jagat-kāraṇa-śakti-viśiṣṭāt paramātmano’nanyad evedaṁ jagatas tv asāv anya evety āha[[112]](#footnote-113)—

**idaṁ hi viśvaṁ bhagavān ivetaro**

**yato jagat-sthāna-nirodha-sambhavāḥ |**

**tad dhi svayaṁ veda bhavāṁs tathāpi vai**

**prādeśa-mātraṁ bhavataḥ pradarśitam ||** [bhā.pu. 1.5.20]

**idaṁ viśvaṁ bhagavān iva** bhagavato’nanyad ity arthaḥ | tasmād **itaras** taṭasthākhyo jīvaś ca sa iveti pūrvavat | ata eva aitadātmyam idaṁ sarvam [chā.u. 6.8.7] iti, sarvaṁ khalv idaṁ brahma [chā.u. 3.14.1] iti śrutiḥ | yato bhagavataḥ | **bhavato** bhavantaṁ prati **prādeśa-mātraṁ** kiñcin-mātraṁ darśitam ity arthaḥ ||[[113]](#footnote-114)

|| 1.5 || śrī-nāradaḥ śrī-vyāsam || 60 ||

**[61]**

spaṣṭam evāha—

**so’yaṁ te’bhihitas tāta bhagavān viśva-bhāvanaḥ |**

**samāsena harer nānyad anyasmāt sad-asac ca yat ||** [bhā.pu. 2.7.50]

**so’yaṁ te** **samāsena** saṁkṣepeṇa **abhihitaḥ** | katham ? taṭastha-lakṣaṇenaivety āha—**sat** kāryaṁ sthūlam aśuddha-jīva-jagad-ākhyaṁ cetanācetanaṁ vastu | **asat** kāraṇaṁ sūkṣmaṁ śuddha-jīva-pradhānākhyaṁ cid-acid-vastu ca **yat**, tat **sarvaṁ** **harer anyan na** bhavati—sūkṣmasya tac-chakti-rūpatvāt, sthūlasya tat-kārya-rūpatvād iti bhāvaḥ | idam eva śrī-haṁsa-devenoktaṁ—aham eva na matto’nyad iti budhyadhvam añjasā [bhā.pu. 11.13.24] iti | jagatas tad-ananyatve’pi śuddhasya tasya tad-doṣa-sāṅkaryaṁ nāstīty āha—**anyasmād** iti ||

|| 2.7 || śrī-brahmā śrī-nāradam ||61||

**[62]**

tatrānanyatve yuktiṁ vivṛṇoti pañcabhiḥ—

**ādāv ante janānāṁ sad**

**bahir antaḥ parāvaram |**

**jñānaṁ jñeyaṁ vaco vācyaṁ**

**tamo jyotis tv ayaṁ svayam ||** [bhā.pu. 7.15.57]

**janānāṁ** dehādīnām **ādau** kāraṇatvena **ante** cāvadhitvena yat paramātma-lakṣaṇaṁ sarva-kāraṇaṁ vastu **sad** vartamānaṁ, tad eva svayaṁ **bahir** bhogyaṁ **antar** bhoktṛ **parāvaraṁ** cocca-nīcaṁ **tamo**’prakāśaḥ **jyotiḥ** prakāśaś ca sphurati nānyat | anyasya tad vinā svataḥ sphuraṇānirūpyatvād iti bhāvaḥ |

**[63]**

nanu kathaṁ tarhi tasmād atyanta-pṛthag ivāthajātaṁ pratīyate ? tatrāha—

**ābādhito’pi hy ābhāso**

**yathā vastutayā smṛtaḥ |**

**durghaṭatvād aindriyakaṁ**

**tadvad artha-vikalpitam ||** [bhā.pu. 7.15.58]

**ābādhitas** tarka-virodhena ā sarvato bādhitaḥ svātantrya-sattāyāḥ sakāśān nirasto’**pi yathā ābhāsaḥ** sūryādi-prati-raśmir bālādibhiḥ pṛthak prakāśamānatā-darśanād **vastutayā** svatantra-padārthatayā **smṛtaḥ** kalpitaḥ, **tadvad aindriyakaṁ** sarvaṁ mūḍhaiḥ svatantrārthatvena vividhaṁ kalpitaṁ, tat tu na tattva-dṛṣṭyā, svātantrya-nirūpaṇasya **durghaṭatvād** ity arthaḥ |

**[64]**

tad evāha dvābhyām—

**kṣity-ādīnām ihārthānāṁ**

**chāyā na katamāpi hi |**

**na saṅghāto vikāro’pi**

**na pṛthaṅ nānvito mṛṣā || [**bhā.pu. 7.15.59]

**kṣity-ādīnāṁ** pañca-bhūtānāṁ **chāyā** aikya-buddhy-ālambana-rūpaṁ dehādi-saṅghātārambha-pariṇāmānāṁ madhye **katamāpy** anyatamāpi **na** bhavati | **na** tāvat teṣāṁ **saṅghāto** vṛkṣāṇām iva vanaṁ, eka-deśākarṣaṇe sarvākarṣaṇānupapatteḥ | na hy ekasmin vṛkṣa ākṛṣṭe sarvaṁ vanam ākṛṣyate | na ca **vikāra** ārabdho’vayavī | **api**-śabdāt pariṇāmo’pi |

kutaḥ ? sa kim avayavebhyaḥ pṛthag ārabhyate pariṇamate ca tad-anvito vā ? **na** tāvad atyantaṁ **pṛthak** tathā apratīteḥ | **na** ca **anvitaḥ** |

sa kiṁ pratyavayavaṁ sarvo'py anveti, aṁśena vā ? ādye aṅguli-mātre’pi deha-buddhiḥ syāt, dvitīye tasyāpy aṁśāṅgīkāre saty anavasthāpātaḥ syāt | ato dehādeḥ svātantryeṇāvasthitir **mṛṣā** eveti ||[[114]](#footnote-115)

**[65]**

evaṁ dehādeḥ svātantryeṇānirūpyatvam uktvā tad-dhetūnāṁ kṣity-ādīnām api tathaivānirūpyatvam āha—

**dhātavo’vayavitvāc ca**

**tan-mātrāvayavair vinā |**

**na syur hy asaty avayaviny**

**asann avayavo’ntataḥ ||** [bhā.pu. 7.15.60]

dhārayantīti **dhātavo** mahā-bhūtāni **tan-mātraiḥ** sūkṣmair **avayavair vinā** **na syuḥ**, **avayavitvāt** | teṣām api tarhy avayava eva svatantra iti cet ? tatrāha ukta-prakāreṇa **avayavini** nirūpayitum **asati** **avayavo**’py **antato** nirūpayitum **asann** iva syāt | avayavi-pratīty-anyathānupapattiṁ vinā paramāṇu-lakṣaṇāvayava-sad-bhāve pramāṇābhāvād ity arthaḥ | tad uktaṁ pañcame—evaṁ niruktaṁ kṣiti-śabda-vṛttam [bhā.pu. 5.12.9] ity-ādi |

tasmād aikya-buddhy-ālambana-rūpaṁ yat pratīyate, tat sarvatra paramātma-lakṣaṇaṁ sarva-kāraṇaṁ vastv eveti[[115]](#footnote-116) sādhūktam ādāv ante janānāṁ sat [bhā.pu. 7.15.57] ity-ādinā |

evam eva tṛtīye’py uktam—

iti tāsāṁ sva-śaktīnāṁ satīnām asametya saḥ |

prasupta-loka-tantrāṇāṁ niśāmya gatim īśvaraḥ ||

kāla-saṁjñā tato devīṁ vibhrac chaktim urukramaḥ |

trayoviṁśatit-tattvānāṁ gaṇaṁ yugapad āviśat ||

so’nupraviṣṭo bhagavāṁś ceṣṭā-rūpeṇa taṁ gaṇam |

bhinnaṁ saṁyojayām āsa suptaṁ karma prabodhayan || [bhā.pu. 3.6.1-3] iti |

ata eva yasya pṛthivī śarīram [bṛ.ā.u. 3.7.3] ity-ādi-śrutau sarvasya paramātma-śarīratvena prasiddhiḥ, paramātmanas tu śarīratvena | tad evam avayava-rūpeṇa pradhāna-pariṇāmaḥ sarvatrāvayavī tu paramātma-vastv eveti[[116]](#footnote-117) siddham | tato’py amithyātvam eva jagata upapadyeta ||

**[66]**

nanu yadi paramātma-vastv eva[[117]](#footnote-118) sarvatrāvayavī dehaḥ syāt, tataś ca tatraiva brāhmaṇatvādi-saṁjñā-prāpter guṇa-doṣa-hetū vidhi-niṣedhāv api syātāṁ, tau ca na sambhavataḥ | tasmād anya evāvayavī yujyate ity āśaṅkyāha—

**syāt sādṛśya-bhramas tāvad**

**vikalpe sati vastunaḥ |**

**jāgrat-svāpau yathā svapne**

**tathā vidhi-niṣedhatā ||** [bhā.pu. 7.15.61]

**vastunaḥ** paramātmano[[118]](#footnote-119) **vikalpe** saṁśaye **sati** iti, tasya tādṛśatvena nirṇayo yāvan na syāt ity arthaḥ, **tāvad** eva tasmāt sarvaikya-buddhi-nidānāt pṛthag dehaikya-buddhiḥ **sādṛśya-bhramaḥ syāt** | pūrvāparāvayavānusandhāne sati parasparam āsajyaikatra sthitatvenāvayavatva-sādhāraṇyena caikya-sādṛśyāt pratyavayavam ekatayā pratīteḥ, so’yaṁ deha iti bhrama eva bhavatīty arthaḥ, prativṛkṣaṁ tad idaṁ vanam itivat | yathoktaṁ svayaṁ bhagavatā—

so’yaṁ dīpo’rciṣāṁ yadvat srotasāṁ tad idaṁ jalam |

so’yaṁ pumān iti nṝṇāṁ mṛṣā dhīr gīr mṛṣāyuṣām || [bhā.pu. 11.22.45] iti |

tataś ca tatraiva brāhmaṇatvādy-abhimāne sati svapna-viṣayakau **jāgrat-svapnāv** iva tad-viṣayakau vidhi-niṣedhau syātām ity āha—**jāgrad** iti | tathā tena prakāreṇa vidher **vidhitā** niṣedhasya **niṣedhatā** ity arthaḥ | evaṁ,

para-svabhāva-karmaṇi na praśaṁsen na garhayet |

viśvam ekātmakaṁ paśyan prakṛtyā puruṣeṇa ca || [bhā.pu. 11.28.1]

ity-ādir ekādaśāṣṭaviṁśatitamādhyāye'pi jñeyaḥ | tatra ca, kiṁ bhadraṁ kim abhadraṁ vā dvaitasyāvastunaḥ kiyat [bhā.pu. 11.28.4] ity-ādikaṁ syāt **sādṛśya-bhramas tāvad** ity-ādy-anusāreṇaiva vyākhyeyam | avastu yad dvaitaṁ tasyety arthaḥ | tasmāt svātantryeṇa nirūpaṇāśaktyā paramātmano’nanyad eva sarvam iti prakaraṇārthaḥ ||

|| 7.15 || śrī-nāradaḥ śrī-yudhiṣṭhiram || 66||

**[67]**

ata āha—

**tvaṁ vāyur agnir avanir viyad ambu mātrāḥ**

**prāṇendriyāṇi hṛdayaṁ cid anugrahaś ca |**

**sarvaṁ tvam eva saguṇo viguṇaś ca bhūman**

**nānyat tvad asty api mano-vacasā niruktam ||** [bhā.pu. 7.9.48]

**hṛdayam** antar-indriyaṁ mano-buddhy-ahaṅkāra-cittātmakaṁ | **cit** śuddho jīvaḥ | **anugrahaḥ** sva-sammukhī-karaṇa-śaktiḥ | kiṁ bahunā, **sa-guṇo** māyikaḥ **viguṇaś** cāmāyikaḥ sarvārthas tvam eveti ||

|| 7.9 || śrī-prahlādaḥ śrī-nṛsiṁham ||67||

**[68]**

atha tasya māyā-śakti-kārya-māyā-jīvebhyo’nyatvaṁ ca spaṣṭayati—

**yatholmukād visphuliṅgād**

**dhūmād vāpi sva-sambhavāt |**

**apy ātmatvenābhimatād**

**yathāgniḥ pṛthag ulmukāt ||** [bhā.pu. 3.28.40]

**bhūtendriyāntaḥ-karaṇāt**

**pradhānāj jīva-saṁjñitāt |**

**ātmā tathā pṛthag draṣṭā**

**bhagavān brahma-saṁjñitaḥ ||** [bhā.pu. 3.28.41]

ayam arthaḥ—**sva-sambhavāt** svopādāna-kāraṇād **ulmukāt** kāṣṭha-muṣṭy-upādhikād agner hetor yo **visphuliṅgo,** yaś ca **dhūmaḥ,** tasmāt tasmād **yathā** tat-tad-upādānam **agniḥ pṛthak,** **yathā** ca tasmād apy **ulmukāt** tad-upādānam asāv agniḥ pṛthak | kīdṛśād api tat-trayāt ? **apy ātmatvenābhimatāt** tāpakatayā dhūme’py agny-aṁśa-sad-bhāvenāgni-svarūpatayā pratītād api |

tathā visphuliṅga-sthānīyāj **jīva-saṁjñitāj** jīvāt, ulmuka-sthānīyāt **pradhānāt,**  pradhānopādhika-bhagavat-tejaso dhūma-sthānīyād **bhūtādeḥ** sarvopādāna-rūpo **bhagavān** **pṛthak** | ya eva **ātmā** svāṁśena tat-tad-antaryāmitayā paramātmā, kvacid adhikāriṇi nirviśeṣa-cinmātratayā sphuran **brahma-saṁjñitaś** ca, yata eva **draṣṭā** teṣām ādi-madhyāntāvasthā-sākṣīti |

yatholmukād idānīṁ jvalataḥ kāṣṭhāt sva-sambhavād agneḥ sambhūtād ātmatvenāgneḥ svarūpatvenābhimatād apy atyantāvivekino hi dhūme'py agny-abhimāno'stīti dhūmād ity apy uktam | ulmūkāt pūrva-siddhād api tad-dāhakaḥ prakāśakaś cāgniḥ pṛthag eva, tathā bhūtendriyāntaḥkaraṇādibhyaḥ paramātmatvena bhagavattvena brahma-saṁjñitatvena ca śabdito draṣṭā tad-aśeṣajñaḥ pṛthag eva, teṣāṁ bahiraṅga-taṭastha-śaktimayatvād ity arthaḥ ||[[119]](#footnote-120)

|| 3.28 || śrī-kapiladevaḥ ||68||

[69]

tatra yeṣāṁ manaḥ paramātmani nāsti, te paramātmātmake jagaty asad-aṁśam eva gṛhṇanti | ye tu paramātma-vidaḥ, te sad-aṁśam eva gṛhṇantīty āhuḥ[[120]](#footnote-121)—

**sad iva manas trivṛt tvayi vibhāty asad ā-manujāt**

**sad abhimṛśanty aśeṣam idam ātmatayātma-vidaḥ |**

**na hi vikṛtiṁ tyajanti kanakasya tad-ātmatayā**

**sva-kṛtam anupraviṣṭam idam ātmatayāvasitam ||** [bhā.pu. 10.87.26]

**tvayy** **asad** avartamānaṁ yan **manaḥ,** tat khalu **trivṛt** tri-guṇa-kārye jagati vartamānaṁ sat tvayi **sad iva** vartamānam iva **vibhāti** | darvī-sūpa-rasa-nyāyena svāvagāḍhe jagati sato’pi paramātmano grahaṇābhāvāt, na tu vartamānam eva vibhātīty arthaḥ | ata evāsad-aṁśasya triguṇa-māyā-mayatvaṁ mano-mayatvaṁ coktam—

yad idaṁ manasā vācā

cakṣurbhyāṁ śravaṇādibhiḥ |

naśvaraṁ gṛhyamāṇaṁ ca

viddhi māyā-mano-mayam || [bhā.pu. 11.7.7] iti |

ye tv **ātma-vidas** tvad-dhetor āste **ā-manujāt** sopādhika-jīva-svarūpam abhivyāpya **idam** **aśeṣaṁ** jagad eva **ātmatayā** tvad-rūpatayā **sad abhimṛśanti,** teṣāṁ sad-aṁśa eva dṛṣṭir nānyatrety arthaḥ |

tatra dṛṣṭāntaḥ—**na hi vikṛtam** iti | teṣāṁ kanaka-mātraṁ mṛgayamānānāṁ kanaka-vaṇijāṁ hi **kanaka-vikāre** sundara-kurūpākāratāyāṁ[[121]](#footnote-122) dṛṣṭir nāsti, śuddha-kanaka-mātra-gṛāhitvāt | tathātma-vidām apīti bhāvaḥ |

dārṣṭāntike’pi tad-ātmatve hetu-trayam āhuḥ—**idaṁ** jagat **svena** sac-chakti-viśiṣṭena upādāna-rūpeṇa tvayā **kṛtaṁ,** paścāt siddhe’pi kārye kāraṇāṁśa-vyabhicāritayāntaryāmitayā ca svena tvayā **praviṣṭaṁ** punaḥ pralaye’py **ātmatayā** sac-chakti-viśiṣṭa-sad-rūpatayaiv**āvasitaṁ** ceti | evaṁ dṛṣṭānte’pi vivecanīyam | tad etat sarvam abhipretyoktaṁ vaiṣṇave—

jñāna-svarūpam akhilaṁ jagad etad abuddhayaḥ |

artha-svarūpaṁ paśyanto bhrāmyante moha-samplave ||

ye tu jñāna-vidaḥ śuddha-cetasas te’khilaṁ jagat |

jñānātmakaṁ prapaśyanti tvad-rūpaṁ parameśvara || [vi.pu. 1.4.40-41] iti ||

||10.87|| śrutayaḥ ||69||

**[70]**

tad evaṁ **pariṇāmādikaṁ** sādhitaṁ, vivartaś ca parihṛtaḥ | tato vivarta-vādinām iva rajju-sarpavan na mithyātvaṁ, kintu ghaṭavan naśvaratvam eva tasya | tato mithyātvābhāve’pi trikālāvyabhicārābhāvāj jagato na sattvam | vivarta-pariṇāmāsiddhatvena tad-doṣa-dvayābhāvavaty eva hi vastūni sattvaṁ vidhīyate, yathā paramātmani tac-chaktau vā | sad eva saumyedam agra āsīd [chā.u. 6.2.1] ity-ādau idaṁ-śabdoktaṁ jagat | sūkṣmāvasthā-lakṣaṇa-tac-chakti-brahmaṇor mithas tādātmyāpannayoḥ sac-chabda-vacanāt | ataḥ sat-kārya-vādaś ca sūkṣmāvasthām avalambyaiva pravartate | tad evaṁ sthite’pi punar āśaṅkate—

nanu sad-upādānaṁ jagat kathaṁ tadvan naśvaratām api bhajan na khalu sat syāt ? yadi ca naśvaraṁ syāt, tarhi kathaṁ śukti-rajatavat vyabhicāritvena kevala-vivartāntaḥ-pāti na syāt ? tad etat praśnam uṭṭaṅkya pariharanti—

**sata idam utthitaṁ sad iti cen nanu tarka-hataṁ**

**vyabhicarati kva ca kva ca mṛṣā na tathobhaya-yuk |**

**vyavahṛtaye vikalpa iṣito’ndha-paramparayā**

**bhramayati bhāratī ta uru-vṛttibhir uktha-jaḍān ||** [bhā.pu. 10.87.36]

**idaṁ** viśvaṁ dharmi **sad** iti, sādhyo dharmaḥ **sata** utpannatvāt yad yata utpannaṁ, tat khalu tad-ātmakam eva dṛṣṭaṁ, yathā kanakād utpannaṁ kuṇḍalādikaṁ tad-ātmakaṁ, tadvat | tatra **utthitam** eva na tu śuktau rajatam iva tatrāropitam iti siddhāntinaḥ sva-matam anūditaṁ naivety āhuḥ—**nanu** **tarka-hatam** iti, apādāna-nirdeśena bheda-pratīter viruddha-hetutvāt |

nanu nābhedaṁ sādhayāmaḥ | kintu tata utpannatvena kuṇḍalādivad bhedam anūdya pratiṣedhāmaḥ | tatrābheda eva syād ity āśaṅkyānaikāntikatvena hetuṁ dūṣayanti—**vyabhicarati kva** **ca** iti | **kva ca** kutrāpi kāraṇa-dharmānugatir vyabhicarati | kārya-kāraṇa-dharmasya sarvāṁśenānugataṁ bhavatīti niyamo na vidyata ity arthaḥ | dahanādy-udbhave prabhādau dāhakatvādi-dharmādarśanād iti bhāvaḥ |

dve rūpe brahmaṇas tasya mūrtaṁ cāmūrtam eva ca |

kṣarākṣara-svarūpe te sarva-bhūteṣv avasthite ||

akṣaraṁ tat-paraṁ brahma kṣaraṁ sarvam idaṁ jagat || [vi.pu. 1.22.53-54]

ity ādy-anantaram—

eka-deśa-sthitasyāgner

jyotsnā vistāriṇī yathā |

parasya brahmaṇaḥ śaktis

tathedam akhilaṁ jagat || [vi.pu. 1.22.55] ity etad |

evaṁ vyākhyātaṁ śrī-svāmibhir eva śrī-viṣṇu-purāṇe—nanv akṣarasya para-brahmaṇas tad-vilakṣaṇaṁ kṣara-rūpaṁ kathaṁ syāt ? ity āśaṅkya dṛṣṭāntenopapādayati—ekadeśeti | prādeśikasya **agner** dīpāder dāhakasyāpi tad-vilakṣaṇā **jyotsnā** prabhā yathā tat-prakāśa-vistāraḥ, **tathā brahmaṇaḥ** śakti-kṛta-vistāra **idam akhilaṁ jagat** iti |

prakṛtam anusarāmaḥ | nanu tarhi vyabhicāritve śukti-rajatavad evāstu | tatrāhuḥ—**kva ca mṛṣā** iti | **kva ca** śuktādāv eva prātītika-mātra-sattākaṁ rajatādikaṁ **mṛṣā** | anyatra yatra **ubhayaṁ** pratītim artha-kriyā-kāritvaṁ ca **yunakti** bhajate, tatra **na tathā** mṛṣeti |

nanu kūṭa-tāmrikādiṣv artha-kriyā-kāritāpi dṛśyate ity āśaṅkyāhuḥ—**vyavahṛtaya** iti | kraya-vikrayādi-lakṣaṇa-vyavahārāyaiva **vikalpo** bhrama **iṣṭaḥ**, na tu tat-tat-prasiddha-samyag-artha-kriyā-kāritāyai | tad-dānādau yathāvat puṇya-phalādikaṁ na bhavatīti | tathā śuṇṭhītayā prakhyāpitaṁ viṣa-granthyādikaṁ krītvā śuṇṭhī-jñānena bhakṣitam api nārogya-janakaṁ, pratyuta mārakam eveti | tasmāt tat-tat-prasiddha-samyag-artha-kriyā-kāritayaiva jagataḥ satyatvam aṅgīkriyate | ekāṅgena sā kūṭa-sarpādau bhayādi-rūpā tv asty eveti, na tad-dhetuḥ |

kiṁ ca, **andha-paramparayā** iti | sa ca kraya-vikrayādi-lakṣaṇa-vyavahāro’pi, na tu yathārtha-tāmrikasyeva tad-vyavahāra-kuśaleṣv api kintv andha-paramparayaiva | atas tatra tadīya-kuśaleṣv asiddhatvena vyavahārasyābhāsa-mātratvāt tasmād anyathā nānumeyam | dhūmābhāse hi vahni-vyabhicārasyaucityam eveti bhāvaḥ |

tad evam artha-kriyā-kāritvenāsty evetarasya bhrama-vastu-vailakṣaṇyāt satyatvam iti vivarta-vādini niraste punar anaśvara-vādī pratyuttiṣṭhate | nanv apāma somam amṛtā abhūma akṣayyaṁ ha vai cāturmāsa-yājinaḥ sukṛtaṁ bhavati [ṛk 8.48.3] iti śrutyaiva karma-phalasya nityatva-pratipādanān naśvaratvaṁ na ghaṭate ? ity āśaṅkyāhuḥ—**bhramayati** iti | he bhagavan ! **te** tava **bhāratī** **uru-vṛttibhiḥ** bahvībhir gauṇa-lakṣaṇādibhir vṛttibhiḥ **uktha-jaḍān** ukthāni yajñe śasyante, tatra jaḍāḥ karma-śraddhā-bhārākrānta-manda-mataya ity arthaḥ, tān **bhramayati** |

ayaṁ bhāvaḥ—na hi vedaḥ karma-phalaṁ nityam abhipraiti, kintu lakṣaṇayā prāśastya-mātram | anyeṣāṁ vākyānāṁ vidhy-eka-vakyatvena vidhāv eva tātparyāt | anyathā vākya-bheda-prasaṅgaḥ, tad yatheha karma-jito lokaḥ kṣīyate evam evāmutra puṇya-jito lokaḥ kṣīyata [chā.u. 8.1.6] iti nyāyopabṛṁhita-śruty-antara-virodhaś ca | ataḥ karma-jaḍānām idaṁ bhrama-mātraṁ, jagat tu satyam api pariṇāma-dharmatvena naśvaram eveti | tad uktaṁ bhaṭṭenaiva—athavetihāsa-purāṇa-prāmāṇyāt sṛṣṭi-pralayāv apīṣyete iti |

athavā nābhedaṁ sādhayāma ity-ādikam āśaṅkya prasiddhasya sattā-trayasya mitho vailakṣaṇyāt pariharanti—**kva ca** ghaṭādau artha-kriyā-kāriṇy api **vyabhicarati** satteti śeṣaḥ | vastv-antarasyārtha-kriyā-kāritāyām asāmarthyāt deśāntare svayam avidyamānatvāt, kālāntare tirobhāvitvāc ca | **kva ca** śukti-rajatādau tatrāpi tadānīm api **mṛṣā** artha-kriyā-kāritvābhāvāt | yā tu **ubhaya-yuk** ubhayatra ghaṭādi-sattāyāṁ śukti-rajatādi-sattāyāṁ ca yug yogo yasyāḥ, yayā sā sattā labdha-padā bhavatīty arthaḥ | sā parama-kāraṇa-sattā **na tathā,** kintu sarvatrāpi sarvadāpi tat-tad-upādhy-anurūpa-sarvārtha-kriyādy-adhiṣṭhāna-rūpety arthaḥ | tasmād artha-kriyā-kāritvena satyam api pariṇatatvena ghaṭavan naśvaram eva jagat, na pratīta-mātra-sattākaṁ, na cānaśvara-sattākam iti paraspara-vailakṣaṇya-darśanāt katham ekam anyad bhavitum arhatīti bhāvaḥ |

kūṭa-tāmrikatvam[[122]](#footnote-123) āśaṅkyāhuḥ—**vyavahṛtaya** iti | vikalpyate anyatrāropyate iti vikalpaḥ svataḥ-siddhas tāmrikādir arthaḥ, sa eva **vyavahṛtaye iṣitaḥ** |

ayam arthaḥ—atra kūṭa-tāmrikeṇa yaṁ vyavahāraṁ manyase, so’pi na tena sidhyati | kiṁ tarhi satya-tāmrikeṇaiva ? arthāntaraṁ vyavahartur hṛdi tasyaiva pratyakṣatvāt | kūṭa-tāmrikam atropalakṣaṇam eva | kvacit taṁ vināpi tava gṛhe tāmriko datta iti paścād dātavya iti vā chala-prayoge smāryamāṇenāpi tena tathā vyavahāra-siddheḥ | tasmād vyavahāra-rūpāpy artha-kriyā-kāritā tasyaiva bhavatīti sa satya eva | anyathā satyasya tāmrikasyābhāve śatam apy andhānāṁ na paśyatīti nyāyena kūṭa-tāmrika-paramparayāpi vyavahāro’pi na sidhyed ity āhuḥ—**andha-paramparayā** iti | andha-paramparā-doṣāt sa eva vyavahṛtaya iṣita ity anvayaḥ | yathāndha-paramparayā vyavahāro na sidhyet, tathā kūṭa-tāmrika-paramparayāpīty arthaḥ |

ittham eva vijñāna-vādo’pi nirākṛtaḥ | śaṅkara-śārīrike’pi, anāditve’py andha-paramparā-nyāyenāpratiṣṭhaivānavasthā-vyavahāra-vilopinī syāt, nābhiprāya-siddhiḥ [2.2.30] ity uktam |

etad uktaṁ bhavati—yathedaṁ suvarṇaṁ kena krītam iti praśne kaścid āha—anenāndheneti | anena kathaṁ paricitam ? iti punar āha—tenāndhena paricāyitam | tena ca katham ? ity āha—kenāpy apareṇāndhenety andha-paramparayāpi na sidhyed vyavahāraḥ | kintu tatrāndha-paramparāyāṁ yady eko’pi cakṣuṣmān sarvādi-pravartako bhavati, tadaiva sidhyati | yathā ca tatra sarveṣv api cakṣuṣmata eva vyavahāra-sādhakatvaṁ, tathā kasmiṁścit tāmrike prathamaṁ satye saty eva vyavahāraḥ sidhyati | tatra ca satyasaiva vyavahāra-sādhakatvaṁ, tad-anusandhānenaiva tatra pravṛtteś cakṣuṣmata iva pravartakatvāt[[123]](#footnote-124) tataś ca kaścana tāmrikaḥ satya iti sthite, yatra tad-vyavahāra-kuśalaiḥ parīkṣayā satyatāvagamyate, sa eva kūṭa-tāmrike’py āropyamāṇaḥ satyo bhavet | tad evam artha-kriyā-kāritvena tasya satyatve tad-upalakṣitaṁ viśvam eva bhrama-vastu-vilakṣaṇaṁ satyam iti siddham |

paramātmana[[124]](#footnote-125) evāvayavitva-vyavahāra-sādhitatvād yuktam eva tat | tathā ca bhramādibhiḥ stutam—satyasya yonim [bhā.pu. 10.2.26] iti | tat satyam ity ācakṣate [tai.u. 2.6] iti śrutiś ca | śiṣṭam anyat samānam ||

**[71]**

evaṁ jagataḥ satyatvam aṅgīkṛtaṁ, tac ca naśvaram iti | tatra naśvaratvaṁ nātyantikaṁ, kintv avyaktatayā sthiter adṛśyatā-mātram eva, sat-kāryatā-samprattipatteḥ, yad bhūtaṁ bhavac ca bhaviṣyac ca [bṛ.ā.u. 3.8.3] ity-ādi śruteḥ | ata eva śuktitve rajatvam iva tasyāvyakta-rūpatve jagattvam asan na bhavati | paṭavac ca [ve.sū. 2.1.20] iti nyāyena jagad eva hi sūkṣmatāpannam avyaktam iti dṛśyatvena bhrānti-rajata-kakṣam api jagat tad-vilakṣaṇa-sattākaṁ tathātmavad apariṇatatvābhāvena naikāvastha-sattākam ity evam artha-siddhaye tad-anantaram evāhuḥ—

**na yad idam agra āsa na bhaviṣyad ato nidhanād**

**anumitam antarā tvayi vibhāti mṛṣaika-rase |**

**ata upamīyate draviṇa-jāti-vikalpa-pathair**

**vitatha-mano-vilāsam ṛtam ity avayanty abudhāḥ ||** [bhā.pu. 10.87.37]

**yad** yadi **idaṁ** viśvam **agre** sṛṣṭeḥ pūrvaṁ **nāsa** nāsīt, tadā na **bhaviṣyan** nābhaviṣyad eva, aḍ-āgamābhāva ārṣaḥ, ākāśa-kusumam iveti bhāvaḥ | śrutayaś cāsīd eveti vadanti— sad eva saumyedam agra āsīt [chā.u. 6.2.1], ātmā vā yad idam agra āsīt [bṛ.ā.u. 1.4.1] ity-ādyāḥ | tad evaṁ sūkṣmatayā tvat-tādātmyena sthitaṁ kāraṇāvastham idaṁ jagat vistṛtataya kāryāvasthaṁ bhavati | ato yan **nidhanān** nāśa-mātrād dhetoḥ śuktau rajatam iva **tvayi** tad idam **antarā** sṛṣṭi-madhya eva, na tv agre cānte ca **vibhāti** ity **anumitaṁ,** tan **mṛṣā** iti, pramāṇa-siddhaṁ na bhavatīty arthaḥ |

tatra hetum āhuḥ—**eka-rase** iti | anubhavāntarā-viṣayānanda-svāda iti, yasminn anubhūte sati viṣayāntara-sphūrtir na sambhavati, tasmiṁs **tvayi** śukty-ādi-nikṛṣṭa-vastunīva viṣayāropaḥ kathaṁ syāt ? ity arthaḥ |

dadhati sakṛn manas tvayi ya ātmani nitya-sukhe

na punar upāsate puruṣa-sāra-harāvasthān || [bhā.pu. 10.87.35] ity asmākam evokteḥ ||

**ato**’cintya-śaktyā svarūpād acyutasyaiva tava pariṇāma-svīkāreṇa **draviṇa-jātīnāṁ** dravya-mātrāṇāṁ mṛl-lohādīnāṁ **vikalpā** bhedā ghaṭa-kuṇḍalādayas teṣāṁ **panthāno** mārgāḥ prakārās **tair** evāsmābhir **upamīyate,** na tu kutrāpi bhramarajatādibhiḥ | yasmād evaṁ, tasmād **vitathā mano-vilāsā** yatra tādṛśam eva **ṛtaṁ** tad-rūpaṁ brahmaivedaṁ jagad **ity** **abudhā** eva **avayanti** manyante, tasya tad-adhiṣṭhānatvāsambhavād iti bhāvaḥ | ṛta-śabda-prayogas tv atra mithyā-sambandha-rāhitya-vyañjanārtham eva kṛta iti jñeyam |

atra satkārya-vādinām ayam abhiprāyaḥ—mṛt-piṇḍādi-kārakair yo ghaṭa utpadyate sa sann asan vā | ādye piṣṭa-peṣaṇam, dvitīye kriyāyāḥ kārakaiś tat-sambandhasya kha-puṣpa-dhāraṇavad asambhavāt tena ca teṣām anyathātvāt kathaṁ tat-siddhiḥ ? iti dik | tasmān na prakaṭam eva san na cātyantam asat, kintv avyaktatayā[[125]](#footnote-126) mṛt-piṇḍe eva sthito’sau | yathā kāraka-tan-niṣpanna-kriyā-yogena vyajyate, tathā parama-kāraṇe tvayi sthitaṁ viśvaṁ tvat-svābhāvika-śakti-tan-niṣpanna-kriyā-yogeneti |

atra sva-vedāntitva-prakhyāpakānām apy anyathā-mananaṁ[[126]](#footnote-127) vedānta-viruddham eva | mana eva bhūta-kāryam iti hi tatra prasiddhaṁ, yukti-viruddhaṁ ca, mano’haṅkārādīnāṁ manaḥ-kalpitatvāsambhavāt | tathā hi sati veda-viruddho’nīśvara-vādaś ca prasajyeta | sa ca ninditaḥ pādme—

śrutayaḥ smṛtayaś caiva yuktayaś ceśvaraṁ param |

vadanti tad-viruddhaṁ yo vadet tasmān na cādhamaḥ || iti |

asatyam apratiṣṭhaṁ te jagad āhur anīśvaram |

aparaspara-sambhūtaṁ kim anyat kāma-haitukam || [gītā 16.8]

iti śrī-gītopaniṣad-ādi-dṛṣṭyaivānīśvara-vādina evaṁ[[127]](#footnote-128) vyācakṣate—*asatyaṁ* mithyā-bhūtaṁ satyāsatyābhyām anirvacanīyatvena *apratiṣṭhaṁ* nirdeśa-śūnyaṁ, sthāṇau puruṣatvavat brahmaṇīśvaratvasyājñāna-mātra-kalpitatvād īśvarābhimānī tatra kaścin nāstīty *anīśvaram* eva, *jagat aparaspara-sambhūtam* anādy-ajñāna-paramparā-sambhūtam, aparasparāḥ kriyā-sātatye | ataḥ *kāma-haitukaṁ* manaḥ saṅkalpa-mātra-jātaṁ svapnavad ity arthaḥ | atra pravṛttiṁ ca [gītā 16.7] ity-ādinā teṣāṁ saṁskāra-doṣa uktaḥ | etāṁ dṛṣṭim [gītā 16.9] ity-ādinā tu gatiś ca nindiṣyate iti jñeyam | ebhir eva brahmaṇa aiśvaryopādhir māyāpi jīvājñāna-kalpitā tayaiva jagat-sṛṣṭir iti matam |

yad uktaṁ tadīya-bhāṣye tad-ananyatvam [ve.sū. 2.1.15] ity-ādi-sūtre—sarva-jñeśvarasyātma-bhūte ivāvidyā-kalpite nāma-rūpe tattvātattvābhyām anirvacanīye saṁsāra-prapañca-bīja-bhūte sarvajñeśvarasya māyā-śaktiḥ prakṛtir iti śruti-smṛtyor abhilapyete iti, kintv atra vidyāvidye mama tanū [bhā.pu. 11.11.3, §54] ity-ādi-śrī-bhagavad-vākyena tu viruddham iti | ato māyā-vādatayā cāyaṁ vādaḥ khyāyate | tad evaṁ ca pādmottara-khaṇḍe devīṁ prati pāṣaṇḍa-śāstraṁ gaṇayatā śrī-mahādevenoktam—

māyāvādam asac chāstraṁ pracchannaṁ bauddham ucyate |

mayaivaṁ kathitaṁ devi kalau brāhmaṇa-rūpiṇā ||

vedānte tu mahā-śāstre māyāvādam avaidikam |

mayaiva vakṣyate devi jagatāṁ nāśa-kāraṇāt || [pa.pu. 6.93.66, 69] iti |

tac cāsurāṇāṁ mohanārthaṁ bhagavata evājñayeti tatraivoktam asti | tayā ca pādma evānyatra śaive ca—

dvāparādau yuge bhūtvā kalayā mānuṣādiṣu |

svāgamaiḥ kalpatais tvaṁ ca janān mad-vimukhān kuru ||

iti śrī-bhagavad-vākyam iti dik | ata evoktaṁ śrī-nṛsiṁha-purāṇe yama-vākye—

viṣadhara-kaṇabhakṣa-śaṅkaroktīr

daśabala-pañcaśikhākṣapāda-vādān |

mahad api suvicārya loka-tantraṁ

bhagavad-upāstim[[128]](#footnote-129) ṛte na siddhir asti || iti |

sarve’tra vāda-granthā eva nirdiṣṭāḥ, na tu mantra-granthā iti nāmākṣaram eva sākṣān nirdiṣṭam iti ca nānyathā mananīyam,[[129]](#footnote-130) ānanda-mayo'bhyāsāt [ve.sū. 1.1.12] ity-ādiṣu vedānta-sūtra-kāra-mataṁ tatra dūṣyata iti | ato yat kvacit tat-tat-praśaṁsā vā syāt, tad api nitānta-nāstika-vādaṁ nirjityāṁśenāpy āstikya-vādaḥ khyāpita ity apekṣayā jñeyam |

tasmāt svatantra īśvara eva sarva-sraṣṭā, na tu jīvaḥ svājñānena sva-śaktyaivety āyātam | tad uktaṁ śrī-bādarāyaṇenāpi bahutra, saṁjñā-mūrti-kḷptis tu trivṛt kurvata upadeśāt [ve.sū. 2.4.20] ity-ādiṣu |

atas tan-mano’sṛjata manaḥ prajāpatim ity-ādau manaḥ-śabdena samaṣṭi-mano’dhiṣṭhātā śrīmān aniruddha eva, bahu syāṁ prajāyeya [chā.u. 6.2.3] iti tat-saṅkalpa eva vā vācyaḥ | satya-svābhāvikācintya-śaktiḥ parameśvaras tuccha-māyikam api na kuryāt, cintāmaṇīnām adhipatiḥ svayaṁ cintāmaṇir eva vā kūṭa-kanakādivat | tathā ca mādhva-bhāṣya-pramāṇitā śrutiḥ—athainam āhuḥ satya-karmeti satyaṁ hy evedaṁ viśvam asṛjata iti | evaṁ ca—

satya-vrataṁ satya-paraṁ tri-satyaṁ

satyasya yoniṁ nihitaṁ ca satye |

satyasya satyam ṛta-satya-netraṁ

satyātmakaṁ tvāṁ śaraṇaṁ prapannaḥ || [bhā.pu. 10.2.26]

ity atra satya-saṅkalpatvaṁ satya-parāyaṇatvaṁ sṛṣṭy-ādi-līlā-trayeṣu satyatvaṁ, satyasya viśvasya kāraṇatvaṁ satya eva, viśvasminn antaryāmitayā sthitatvaṁ satyasya tasya satyatā-hetutvaṁ, satya-vacanasyāvyabhicāri-dṛṣṭeś ca pravartakatvaṁ, satya-rūpatvam ity eteṣām arthānām ākṛtaṁ[[130]](#footnote-131) paripāṭī ca saṅgacchate | anyathā *satyasya yonim* ity ādau traye tatrāpi *nihitaṁ ca satya* ity atrākasmād ardha-jaratīya-nyāyena kaṣṭa-kalpanā-mayārthāntare tu bhagavatā sva-pratiśrutaṁ satya-kṛtaṁ yat tat tad yuktam evety ato brahmādibhis tasya tathā stave svārasya-bhaṅgaḥ syāt prakrama-bhaṅgaś ca | tasmāt satyam eva viśvam iti sthitam ||

|| 10.87 || śrutayaḥ śrī-bhagavantam ||71||

**[72]**

tad evaṁ na yad idam agra āsa [bhā.pu. 10.87.37, §71] ity anena prākṛta-layo’pi sat-kārya-vāde’nugamitaḥ | ātyantike tu mokṣa-lakṣaṇa-laye na pṛthivy-ādīnāṁ nāśaḥ | jīva-kṛtena tathā bhāvanā-mātreṇa svābhāvika-paramātma-śakti-mayānāṁ teṣāṁ nāśāyukteḥ | labdha-mokṣeṣu śrī-parīkṣitādiṣu tad-deha-sthānām api pṛthivy-ādy-aṁśānāṁ sthiteḥ śravaṇāt, tathā hiraṇyagarbhāṁśānāṁ buddhy-ādīnām api bhaviṣyati | atas teṣv adhyāsa-parityāga evātyantika-laya ity ucyate | ata eva,

ghaṭe bhinne ghaṭākāśa ākāśaḥ syād yathā purā |

evaṁ dehe mṛte jīvo brahma sampadyate punaḥ || [bhā.pu. 12.5.5] ity atra |

tathā—

evaṁ samīkṣya cātmānam ātmany ādhāya niṣkale |

daśantaṁ takṣakaṁ pāde lelihānaṁ viṣānalam ||

na drakṣyasi śarīraṁ tvaṁ viśvaṁ ca pṛthag ātmanaḥ || [bhā.pu. 12.5.11-12]

ity atrāpy upādheḥ saṁyoga eva parityajyate, na tu tasya mithyātvaṁ pratipādyate |

tathā hi **buddhīndriyety-ādi-prakaraṇam** |

tatra tad-āśrayatva-tat-prakāśyatva-tad-vyatiriktatvebhyo hetubhyo buddhīndriyādīnāṁ paramātma-svabhāva-śakti-mayatvam āha—

**buddhīndriyārtha-rūpeṇa**

**jñānaṁ bhāti tad-āśrayam |**

**dṛśyatvāvyatirekābhyām**

**ādy-antavad avastu yat ||** [bhā.pu. 12.4.23]

antaḥkaraṇa-bahiḥ-karaṇa-viṣaya-**rūpeṇa** paramātma-lakṣaṇaṁ **jñānam** eva **bhāti**, tasmād anyad eva buddhy-ādi-vastv ity arthaḥ, yatas **tad-āśrayaṁ** teṣām āśraya-rūpaṁ taj jñānam | klībatvam ārṣam | tathāpi rāja-bhṛtyayor ivātyanta-bhedaḥ syāt |

tatra hetv-antare’py āha—**dṛśyatvaṁ** tat-prakāśyatvam **avyatirekas** tad-vyatireke vyatirekaḥ, **tābhyām** | tasmāt eka-deśa-sthitasyāgner jyotsnā vistāriṇī yathā [vi.pu. 1.22.56, §70] ity-ādivad buddhy-ādīnāṁ tat-svābhāvika-śaktimayatvam eva setsyatīti bhāvaḥ |

**yat** khalv **ādy-antavat** śukty-ādau kadācid evāropitaṁ rajataṁ, tat punar **avastu**, tad-āśrayakatva-tat-prakāśakatva-tad-avyatirekābhāvāt śukty-ādi-vastu na bhavati, śukty-ādibhyo’nanyan na bhavatīty arthaḥ | tataś caika-vijñānena sarva-vijñāna-pratijñā virudhyeteti bhāvaḥ | evam asat-kārya-vādāntare’pi jñeyam ||72||

**[73]**

ekasyāpi vastuno’ṁśa-bhedenāśrayāśrayitvaṁ svayam eva dṛṣṭāntena spaṣṭayati—

**dīpaś cakṣuṣaś ca rūpaṁ ca**

**jyotiṣo na pṛthag bhavet |**

**evaṁ dhīḥ khāni mātrāś ca**

**na syur anyatamād ṛtāt ||** [bhā.pu. 12.4.24]

**dīpaś** **cakṣū-rūpāṇāṁ** mahā-bhūta-**jyotir**-aṁśa-rūpatvāt dīpādikaṁ **na** tataḥ **pṛthak** | evaṁ **dhī**-prabhṛtīni **ṛtāt** paramātmano **na** pṛthak **syuḥ** | tathāpi, yathā mahā-bhūta-jyotir dīpādi-doṣeṇa na lipyate, tathā buddhy-ādi-doṣeṇa paramātmāpi | tadvad asyāpy anyatamatvād ity āha—**anyatamād** iti |

**[74]**

tad evaṁ dhī-prabhṛtīnāṁ paramātma-svābhāvika-śaktimayatvam uktvā, tathāpi tebhyo bahiraṅga-śaktimayebhyo’ntaraṅga-śakti-taṭastha-śakti-viśiṣṭa-paramātmano ’nyatamatvena teṣām aśuddhatva-vyañjanayā sa-doṣatvam uktvā, teṣu dhī-prabhṛtiṣu adhyāsaṁ parityājayituṁ tisṛṣu dhī-vṛttiṣu tāvac chuddhasyaiva jīvasya sa-kāraṇam adhyāsam āha—

**buddher jāgaraṇaṁ svapnaḥ**

**suṣuptir iti cocyate |**

**māyā-mātram idaṁ rājan**

**nānātvaṁ pratyag-ātmani ||** [bhā.pu. 12.4.25]

buddhi-vṛtti-rūpaṁ **jāgaraṇaṁ** **svapnaḥ suṣuptir** **iti idaṁ pratyag-ātmani** śuddha-jīve viśva-taijasa-prājñatvākhyaṁ **nānātvaṁ** **māyā-mātraṁ** māyā-kṛtādhyāsa-mātreṇa jātam ity arthaḥ |

**[75]**

tataḥ paramātmani buddhy-ādi-mayasya jagataḥ sato’pi samparkaḥ sutarāṁ nāstīty arthaṁ cāha—

**yathā jaladharā vyomni**

**bhavanti na bhavanti ca |**

**brahmaṇīdaṁ tathā viśvam**

**avayavy udayāpyayāt ||** [bhā.pu. 12.4.26]

**yathā vyomni** vyoma-kārya-vāyu-jyotiḥ-salila-pārthivāṁśa-dhūma-pariṇatā **jaladharāḥ** sveṣām evāvayavinām udayād **bhavanti** dṛśyante, **apyayān** **na bhavanti** na dṛśyante ca, te ca tan na spṛśantīti jñeyam | **tathā brahmaṇīdaṁ viśvam** iti yojyam | **avayavi** sthūla-rūpaṁ viśvaṁ, **udayaḥ** puruṣottama-dṛṣṭi-jātaḥ spaṣṭībhāvaḥ, **apyayas** tad-dṛṣṭi-nimīlana-jātas tad-viparyayaḥ |[[131]](#footnote-132) tataḥ sūkṣma-rūpeṇa tasya sthitir asty eva, jagac-chakti-viśiṣṭa-kāraṇāstitvāt | ittham evoktam, sato’bhivyañjakaḥ kālaḥ [bhā.pu. 11.24.19, §58] iti ||75||

**[76]**

tad evaṁ vaktuṁ kāraṇāstitvaṁ dṛṣṭāntena pratipādayati—

**satyaṁ hy avayavaḥ proktaḥ**

**sarvāvayavinām iha |**

**vinārthena pratīyeran**

**paṭasyevāṅga tantavaḥ ||** [bhā.pu. 12.4.27]

**sarveṣām avayavināṁ** sthūla-vastūnām **avayavaḥ** kāraṇaṁ **satyaṁ,** satyo vyabhicāra-rahitaḥ **proktaḥ** | loke yathā darśanād ity āha—vineti | **arthena** sthūla-rūpeṇa **paṭen**āpi **vinā** ||76||

**[77]**

tasmin kāryāstitvam api vyatirekeṇa pratipādayati—

**yat sāmānya-viśeṣābhyām**

**upalabhyeta sa bhramaḥ |** [bhā.pu. 12.4.28]

ayam arthaḥ—yady evam ucyate, pūrvaṁ sūkṣmākāreṇāpi jagan nāsīt, kintu sāmānyaṁ kevalaṁ śuddhaṁ brahmaivāsīt, tad eva śaktyā nimitta-bhūtayā viśeṣākāreṇa jagad-rūpeṇa pariṇatam iti tad asat | yataḥ **yad** eva **sāmānya-viśeṣābhyām upalabhyeta sa bhramo** vivarta-vāda eva | tatra hi śuddhaṁ brahmaivājñāna-rūpayā śaktyā jagattayā vivṛtam iti mataṁ na cāsmākaṁ tad-abhyupapattiḥ, pariṇāma-vādasya sat-kāryatā-pūrvakatvād ity arthaḥ ||77||

**[78]**

nanv apūrvam eva kāryam ārambha-vivarta-vādinām iva yuṣmākam api jñāyatāṁ ? tatrāha—

**anyonyāpāśrayāt sarvam**

**ādy-antavad avastu yat ||** [bhā.pu. 12.4.28]

**yad ādy-antavad** apūrvaṁ kāryaṁ, tat punar **avastu** nirūpaṇāsaham ity arthaḥ | tatra hetuḥ—**anyonyopaśrayāt** | yāvat kāryaṁ na jāyate, tāvat kāraṇatvaṁ mṛc-chukty-āder na sidhyati, kāraṇatvāsiddhau ca kāryaṁ na jāyata eveti paraspara-sāpekṣatva-doṣāt | tataḥ kāraṇatva-siddhaye kārya-śaktis tatrāvaśyam abhyupagantavyā | sā ca kārya-sūkṣmāvasthaiveti kāryāstitvaṁ sidhyati | tathāpi sthūla-rūpatāpādakatvān mṛd-ādeḥ kāraṇatvam api sidhyatīti bhāvaḥ |

**[79]**

tad evaṁ svābhāvaika-śaktimayam eva paramātmano jagad ity upasaṁharati—

**vikāraḥ khyāyamāno’pi**

**pratyag-ātmānam antarā |**

**na nirūpyo’sty aṇur api**

**syāc cec cit-sama ātmavat ||** [bhā.pu. 12.4.29]

yadyapi **khyāyamāmanaḥ** prakāśamāna eva, tathāpi svalpo’**pi vikāraḥ pratyag-ātmānaṁ** paramātmānaṁ vinā tad-vyatirekeṇa svatantratayā **na nirūpyo’sti** | tad uktaṁ tad-ananyatva-vivaraṇa [§xx] eva | yadi ca taṁ vināpi syāt, tadā **cit-samaḥ** **syāc** cid-rūpeṇa samaḥ sva-prakāśa evābhaviṣyat | **ātmavat** paramātmavan nityaikāvasthaś cābhaviṣyat |

**[80]**

nanu yadi paramātmānaṁ vinā vikāro nāsti, tarhi paramātmanaḥ sopādhitve nirupādhitvaṁ na sidhyati | tasmāt sopādher nirupādhir anya eva kim ? ity atrāha—

**na hi satyasya nānātvam**

**avidvān yadi manyate |**

**nānātvaṁ chidrayor yadvaj**

**jyotiṣor vātayor iva ||** [bhā.pu. 12.4.30]

**satyasya** paramātmano **nānātvaṁ na hi** vidyate | **yadi** tasya nānātvaṁ **manyate** tarhy **avidvān,** yatas tasya nirupādhitva-sopādhitva-lakṣaṇaṁ **nānātvaṁ** mahākāśa-ghaṭākāśayor **yadvat**, tadvad gṛhāṅgana-gata-sarva-vyāpi-tejasor **iva**, bāhya-śarīra-vāyvor **iva** ceti |

**[81]**

yasmād vikāraḥ khyāyamāno’pi pratyag-ātmānam antarā | na nirūpyo’sty aṇur api[bhā.pu. 12.4.29, §78] tasmāt sarva-śabda-vācyo’pi sa eveti sa-dṛṣṭāntam āha—

**yathā hiraṇyaṁ bahudhā pratīyate[[132]](#footnote-133)**

**nṛbhiḥ kriyābhir vyavahāra-vartmasu |**

**evaṁ vacobhir bhagavān adhokṣajo**

**vyākhyāyate laukika-vaidikair janaiḥ ||** [bhā.pu. 12.4.31]

**kriyābhis** tat-tad-vacana-bhedair **bahudhā** kaṭaka-kuṇḍādi-rūpeṇa **yathā** suvarṇam eva vacobhis tat-tan-nāmabhiḥ **pratīyate**, tathā **laukika-vaidikaiḥ** sarvair eva **vacobhir bhagavān** eva **vyākhyāyate** | tad uktam—sarva-nāmābhidheyaś ca sarva-vedeḍitaś ca saḥ iti skānde |

**[82]**

tad evaṁ jagataḥ paramātma-svābhāvika-śaktimayatvam uktvā tena ca jīva-kartṛkeṇa jñānena tan-nāśana-sāmarthyaṁ vyajya mokṣārthaṁ tad-adhyāsa-parityāgam upadeṣṭuṁ paramātma-śaktimayasyāpi tasyopādhyadhyātmakasya jīva-svarūpa-prakāśāvarakatva-rūpaṁ doṣaṁ sadṛṣṭāntam upapādayati—

**yathā ghano’rka-prabhavo’rka-darśito**

**hy arkāṁśa-bhūtasya ca cakṣuṣas tamaḥ |**

**evaṁ tv ahaṁ brahma-guṇas tad-īkṣito**

**brahmāṁśakasyātmana ātma-bandhanaḥ ||** [bhā.pu. 12.4.32]

arka-raśmaya eva megha-rūpeṇa pariṇatā varṣanti |

agnau prāptāhutiḥ samyag ādityam upatiṣṭhate |

ādityāj jāyata vṛṣṭir vṛṣṭer annaṁ tataḥ prajāḥ | iti vacanāt |

ayam arthaḥ—**yathārka-prabhavo**’**rkeṇaiva darśitaḥ** prakāśitaś ca **ghano** niviḍo megho'**rkāṁśa-bhūtasya** **cakṣuṣas tamo** divi bhūmau ca mahāndhakāra-rūpo bhavati | **evam ahaṁ** prākṛtāhaṅkāro **brahma-guṇaḥ** paramātma-śakti-kārya-bhūtas **tad-īkṣitas** tenaiva paramātmanā prakāśitaś ca **brahmāṁśakasya** taṭastha-śakti-rūpatvāt paramātmano yo hīnāṁśas tasyātmano jīvasya **ātma-bandhanaḥ** svarūpa-prakāśāvarako bhavati |

**[83]**

sa cādhyāsa-parityāgaḥ svato na bhavati, kintu paramātma-jijñāsayā tat-prabhāvenaiveti vaktuṁ pūrvavad eva dṛṣṭānta-paripāṭīm āha—

**ghano yadārka-prabhavo vidīyaryate**

**cakṣuḥ svarūpaṁ ravim īkṣate tadā |**

**yadā hy ahaṅkāra upādhir ātmano**

**jijñāsayā naśyati tarhy anusmaret ||** [bhā.pu. 12.4.33]

**ghano** **yadārka-prabhavo vidīryate** iti dṛṣṭāntāṁśe tad-vidāraṇasya na cakṣuḥ-śakti-sādhyatvam, kintu sūrya-prabhāva-sādhyatvam iti vyaktam | anena dārṣṭāntike’pi **ātmanaḥ** paramātmano **jijñāsayā** jātena tat-prasādena **ahaṅkāro naśyati** palāyate ity atrāṁśe puruṣa-jñāna-sādhyatvam ahaṅkāra-nāśasya khaṇḍitam | ato vivarta-vādo nābhyupagataḥ | atra ca **upādhir** iti viśeṣaṇena svarūpa-bhūtāhaṅkāras tv anya eveti spaṣṭībhūtam |

evaṁ yathā dṛṣṭānte ghana-maya-mahāndhakārāvaraṇābhāvāt tat-prabhāveṇa yogyatā-lābhāc ca **cakṣuḥ** kartṛ-bhūtaṁ svarūpaṁ karma-bhūtam **īkṣate,** sva-svarūpa-prakāśam astitvena jānāti, sva-śakti-prākaṭyaṁ labhata ity arthaḥ | kadācit tad-īkṣaṇonmukhaḥ san **raviṁ** cekṣate, tathā dārṣṭāntike’py **anusmaret,** smartum[[133]](#footnote-134) anusandhātuṁ yogyo bhavati, ātmānaṁ ceti śeṣaḥ |

**[84]**

nigamayati—

**yadaivam etena viveka-hetinā**

**māyā-mayāhaṅkāraṇātma-bandhanam |**

**cchitvācyutātmānubhavo’vatiṣṭhate**

**tam āhur āyantikam aṅga samplavam ||** [bhā.pu. 12.4.34]

**etena** pūrvokta-viveka-śastreṇa **māyāmaya-** iti viśeṣaṇaṁ svarūpa-bhūtāhaṅkārasya vyavacchedārtham | **avatiṣṭhate** sva-svarūpeṇāvasthito bhavati | na kevalam etāvad eva, **acyutātmānubhavaḥ,** acyute’cyuta-nāmny ātmani paramātmany anubhavo yasya tathābhūta eva sann avatiṣṭhate ||

|| 12.4 || śrī-śukaḥ ||72-83||

**[85]**

atrāyam apy ekeṣāṁ pakṣaḥ—parameśvarasya śakti-dvayam asti, svarūpākhyā māyākhyā ceti | pūrvayā svarūpa-vaibhava-prakāśanaṁ, aparayā tv indra-jāla-vattayaiva mohitebhyo jīvebhyo viśva-sṛṣṭy-ādi-darśanam | dṛśyate caikasya nānāvidyāvataḥ kasyāpi tathā vyavahāraḥ | na caivam advaita-vādinām iva vedanam āpatitam | satyenaiva kartrā satyam eva draṣṭāraṁ prati satyayaiva tayā śaktyā vastunaḥ sphoraṇāt loke’pi tathaiva dṛśyata iti bhavatv apīdaṁ nāma |

**yataḥ satyaṁ na satyaṁ naḥ kṛṣṇa-pādābjāmodam antarā |**

**jagat satyam asatyaṁ vā ko’yaṁ tasmin durāgrahaḥ ||**

tad etan-mate sata idam utthitam [bhā.pu. 10.87.36, §70] ity-ādi-vākyāni prāyo yathā-ṭīkā-vyākhyānam eva jñeyāni | kvacit tat-kṛtānumānādau bheda-mātrasyāsattve prasakte vaikuṇṭhādīnām api tathātva-prasaktis tan-mate syād ity atra tu teṣām ayam abhiprāyaḥ | vayaṁ hi yal loka-pratyakṣādi-siddhaṁ vastu, tad eva tat-siddha-vastv-antara-dṛṣṭāntena tad-dharmakaṁ sādhayāmaḥ | yat tu tad-asiddhaṁ śāstra-vid-anubhavaika-gamya-tādṛśatvaṁ tat punas tad-dṛṣṭānta-parārdhādināpy anyathā kartuṁ na śakyata[[134]](#footnote-135) eveti | jīveśvarābheda-sthāpanā ca cid-rūpatā-mātra[[135]](#footnote-136) eveti |

atha svābhāvika-māyā-śaktyā parameśvaro viśva-sṛṣṭy-ādikaṁ karoti, jīva eva tatra muhyatīty uktam | tatra sandehaṁ praśnottarābhyāṁ pariharaty aṣṭabhiḥ | śrī-vidura uvāca—

**brahman kathaṁ bhagavataś**

**cin-mātrasyāvikāriṇaḥ |**

**līlayā cāpi yujyeran**

**nirguṇasya guṇāḥ kriyāḥ ||** [bhā.pu. 3.7.2]

he **brahman** ! **cin-mātrasya** cinmātra-svarūpasya svataḥ svarūpa-śaktyā **bhagavataḥ** śrī-vaikuṇṭhādi-gata-tādṛśaiśvaryādi-yuktasya, ata eva **nirguṇasya** prākṛta-guṇāspṛṣṭasya tata eva **avikāriṇas** tādṛk-svarūpa-śakti-vilāsa-bhūtānāṁ kriyāṇām anantānām api sadodita-varānanta-vidha-prakāśe tasmin nitya-siddhatvāt tat-tat-kriyāvirbhāva-kartus tasyāvasthāantara-prāptatvābhāvāt prākṛta-kartur iva na vikārāpattir iti |

nirvikārasya ca **kathaṁ** sattvādayaḥ prākṛta-**guṇāḥ**, kathaṁ vā tad-āsaṅga-hetukāḥ sthity-ādayaḥ **kriyāś** ca yujyeran ? tataś ca cin-mātra-vastu-virodhād eva te ca tāś ca na yujyante | bhagavattve tu svaira-ceṣṭayāpi na yujyeran ity āha—**līlayā vāpi** iti | atrāvikāritva-nirguṇatvābhyāṁ saha cin-mātra-bhagavattvaṁ cety ubhayam api svīkṛtyaiva pūrva-pakṣiṇā pṛṣṭam | tataś ca tasya cin-mātra-svarūpasya bhavatu, bhagavattvaṁ tatrāsmākaṁ na sandehaḥ | kintu tasya katham itara-guṇādi-svīkāro yujyate ? ity eva pṛcchata iti vākyārthaḥ ||

**[86]**

tataś cinmātratve bhagavattve ca tasya tucchā guṇāḥ kriyāś ca na sambhavanty eveti dviguṇībhūyaiva praśnaḥ | līlayā vāpi kathaṁ yujyeran ? iti viśadayati—

**krīḍāyām udyamo’rbhasya**

**kāmaś cikrīḍiṣānyataḥ |**

**svatas-tṛptasya ca kathaṁ**

**nivṛttasya sadānyataḥ ||** [bhā.pu. 3.7.3]

udyamayati pravartayati ity **udyamaḥ** | **arbhakasya krīḍāyāṁ** pravṛtti-hetuḥ **kāmo**’sti | **anyatas** tu vastv-antareṇa bālāntara-pravartanena vā tasya krīḍecchā bhavati | bhagavatas tu **svataḥ** svenātmanā svarūpa-vaibhavena ca **tṛptasya** ata eva **anyataḥ** **sadā nivṛttasya** ca **katham** anyato jīvāj jagac ca nimittāt **cikrīḍiṣā** iti ||

**[87]**

na ca tasya te guṇās tāḥ kriyāś ca na vidyante ity apalapanīyam, tatraiva prasiddher ity āha—

**asrākṣīd bhagavān viśvaṁ**

**guṇa-mayyātma-māyayā |**

**tayā saṁsthāpayaty etad**

**bhūyaḥ pratyapidhāsyati ||** [bhā.pu. 3.7.4]

**guṇa-mayyā** traiguṇya-vyañjinyā ātmāśritayā **māyayā** **saṁsthāpayati** pālayati **pratyapidhāsyati** prātilomyena tirohitaṁ kariṣyati ||

**[88]**

jīvasya ca kathaṁ māyā-mohitatvaṁ ghaṭeta ? ity ākṣepāntaram āha—

**deśataḥ kālato yo’sāv**

**avasthātaḥ svato’nyataḥ |**

**aviluptāvabodhātmā**

**sa yujyetājayā katham ||** [bhā.pu. 3.7.5]

**yo’sau** deśādibhir **aviluptāvabodha** ātmā jīvaḥ **sa katham** **ajayā** avidyayā **yujyeta** ? tatra deśa-vyavadhānato **deśa**-gata-doṣato vā cakṣuḥ prakāśa iva, **kālato** vidyud iva, **avasthātaḥ** smṛtir iva, svataḥ śukti-rajatam iva, anyato ghaṭādi-vastv iva, na tasyāvabodho lupyate avyāhata-svarūpa-bhūta-jñānāśrayatvād evety arthaḥ ||

**[89]**

tatraiva virodhāntaram āha—

**bhagavān eka evaiṣa**

**sarva-kṣetreṣv avasthitaḥ |**

**amuṣya durbhagatvaṁ vā**

**kleśo vā karmabhiḥ kutaḥ ||** [bhā.pu. 3.7.6]

**eṣa eka eva bhagavān** paramātmāpi **sarva-kṣetreṣu** sarvasya jīvasya **kṣetreṣu** deheṣv **avasthitaḥ** | tatra sati **katham** **amuṣya** jīvasya **durbhagatvaṁ** svarūpa-bhūta-jñānādi-lopaḥ, **karmabhiḥ kleśaś** ca tasya **vā kuto** nāsti ? na hy ekasmin jalādau sthitayor vastunoḥ kasyacit tat-saṁsargaḥ, kasyacin neti yujyata ity arthaḥ ||

**[90]**

tatra kevalaṁ cin-mātratvaṁ na sambhavatīti bhagavattvam evāṅgīkṛtya śrī-maitreya uvāca—

**seyaṁ bhagavato māyā**

**yan na yena virudhyate |**

**īśvarasya vimuktasya**

**kārpaṇyam uta bandhanam** || [bhā.pu. 3.7.9]

yayā viśva-sṛṣṭy-ādikaṁ bhavati, **seyaṁ bhagavato**’cintya-svarūpa-śakter **māyā**khyā śaktiḥ | **yad** yā ca **nayena** tarkeṇa **virudhyate,** tarkātītatayā seyam apy acintyety arthaḥ | yadyapy evaṁ dvayor apy acintyatvaṁ, tathāpi bhagavato māyety anena vyaktatvāt svarūpa-śakter antaraṅgatvād bahiraṅgāyā māyāyā guṇaiḥ sattvādibhis tat-kāryaiḥ sthāpanādi-līlābhiś ca nāsau spṛśyata ity arthaḥ | tatra kevalaṁ cinmātratvaṁ na,[[136]](#footnote-137)

tantreṇa cāyam arthaḥ—satyaṁ parameśvare na te guṇā na ca tāḥ kriyāḥ, kintu yasyāste guṇās tad-aśṛaya-balayā, yayā ca kriyamāṇaṁ karma tasminn āropyate, seyaṁ tasya māyākhyā bahiraṅgā śaktiḥ | tad uktaṁ—ṛte'rthaṁ yat pratīyeta [bhā.pu. 2.9.33] ity-ādi |

tad eva vivṛṇoti—**yan nayena** iti | yad ity avayayam | **yad** yayā māyayā tad-āśritayāpi **yena** bhagavatā saha **na** **virudhyate** nāsau virodha-viṣayīkriyata ity arthaḥ | na hy ābhāsa-gatena karburatvādinā calanādinā vā sūrya-maṇḍalasya tat-tad-yogo viroddhuṁ śakyate iti bhāvaḥ | etena vaiṣamyāpātaś ca parihṛtaḥ | tad etat sarvam abhipretya **seyaṁ bhagavato māyā** ity anena itthaṁ-bhūta-guṇo hariḥ [bhā.pu. 1.7.11] itivat tat-tat-svabhāvaiveyam iti dhvanitam |

tad etad-arthasyānukūlo'yam api śabda-dhvani-lambhito'rtha-viśeṣaḥ sphurati—yathā **nayena** tarkeṇa **virudhyata** iti | **yat** **seyaṁ bhagavato māyā** iti | yad yayā māyayā yena bhagavatā saha na virudhyate, nāsau virodha-viṣayī-kriyata iti |

yad vā, **yena** bhagavatā **na virudhyate**, na sarvathā nirviṣayīkriyata[[137]](#footnote-138) iti ca |

evam eva ṣaṣṭhe navamādhyāye—duravabodha iva tavāyam [bhā.pu. 6.9.34][[138]](#footnote-139) ity-ādinā gadyena tasya sa-guṇa-kartṛtvaṁ virudhya punar atha tatra bhavān [bhā.pu. 6.9.35][[139]](#footnote-140) iti gadyenāntaryāmitayā guṇa-visarga-patitatvena jīvavad bhoktṛtva-yogaṁ sambhāvya, na hi virodha ubhayam [bhā.pu. 6.9.36][[140]](#footnote-141) ity-ādi-gadyena tatra tatrāvitarkya-śaktitvam eva ca siddhānte yojitam |

tatra svarūpa-śakter avitarkyatvaṁ bhagavati [bhā.pu. 6.9.36] ity-ādibhir viśeṣaṇair māyāyāś ca ātma-māyām [bhā.pu. 6.9.36] ity antena[[141]](#footnote-142) darśitam | tatra svarūpa-dvayābhāvāt [bhā.pu. 6.9.35] ity asya tathāpy acintya-śaktyā tat-kartṛtvaṁ tad-antaḥ-pātitvaṁ ca vidyate ity arthaḥ | sama-viṣama-matīnām [bhā.pu. 6.9.37][[142]](#footnote-143) iti tu gadyaṁ tathāpy uccāvaca-buddhīnāṁ tathā sphurasīti pratipatty-arthaṁ jñeyam |

duravabodha iva [bhā.pu. 6.9.34] iti prāktana-gadye tv *aśarīra* iti śarīra-ceṣṭāṁ vinā, *aśaraṇa* iti bhūmy-ādy-āśrayaṁ vinā ity arthaḥ | *atha tatra* ity-ādau svakṛte’pi tasyāpi hetu-kartṛtvād yojanīyam | tasmād atrāpi svarūpa-śakter eva prādhānyaṁ[[143]](#footnote-144) darśitam |

ata eva ṛte’rthaṁ yat pratīyeta [bhā.pu. 2.9.34[[144]](#footnote-145)] ity-ādau māyāyā ābhāsa-sthānīyatvaṁ pradarśya tad-aspṛśyatvam eva bhagavato darśitam | tvam ādyaḥ puruṣaḥ sākṣād ity-ādau māyāṁ vyudasya cic-chaktyā [bhā.pu. 1.7.23[[145]](#footnote-146)] ity anena ca tathā jñāpitam | māyā paraity abhimukhe ca vilajjamānā [bhā.pu. 2.7.47[[146]](#footnote-147)] ity anena ca |

tad evaṁ bhagavati tad-virodhaṁ parihṛtya jīve’py avidyā-sambandhatvam atarkyatvena darśitayā tan-māyayaiva samādadhati | **īśvarasya** iti **yad** ity anenaiva sambadhyate | artha-vaśād atra ca tṛtīyayā pariṇamyate | **yad** yayā **īśvarasya** svarūpa-jñānādibhiḥ samarthasya, ata eva **vimuktasya** jīvasya[[147]](#footnote-148) **kārpaṇyaṁ** tat-tat-prakāśa-tirobhāvas tathā **bandhanaṁ** tad-darśita-guṇa-maya-jāla-praveśaś ca bhavatīti | tad uktam—tat-saṅga-bhraṁśitaiśvaryam [bhā.pu. 6.5.15] iti |

tad etat sarvam abhipretya śrutayo’py āhuḥ—sa yad ajayā tv ajām ity-ādāv apeta-bhaga [bhā.pu. 10.87.38, §23] iti ca |

atra mūla-padye **bhagavato māyā** ity anena bhagavattvaṁ tv amāyikam[[148]](#footnote-149) ity āyātam | indrasya māyety atra yathendratvam | evaṁ pūrvatrāpi jñeyam |

**[91]**

punar api jīvasya vastutaḥ svīya-tat-tad-avasthatvābhāve’pi bhagavan-māyayaiva tat-tat-pratītir iti sa-dṛṣṭāntam upapādayati—

**yad-arthena vināmuṣya**

**puṁsa ātma-viparyayaḥ |**

**pratīyata upadraṣṭuḥ**

**sva-śiraś-chedanādikaḥ** || [bhā.pu. 3.7.10]

**yad** yasyāḥ[[149]](#footnote-150) | māyayā hetor **arthena vinā** api | yadyapi tasya trikālam eva so’rtho nāsti, tathāpy **ātma-viparyaya** ātma-vismṛti-pūrvaka-parābhimānenāham eva tad-dharmīty evaṁ-rūpaḥ so’rthaḥ syāt | **upadraṣṭur** jīvasya | tṛtīyārthe ṣaṣṭhī | svapnāvasthāyāṁ jīvena **sva-śiraś-chedanādiko**’tīvāsambhavo’rthaḥ **pratīyate** | na hi tasya śiraś chinnaṁ, na tu vā sva-śiraś chedaṁ ko’pi paśyet | kintu bhagavan-māyaivānyatra-siddhaṁ tad-rūpam arthaṁ tasminn āropayatīti, māyā-mātraṁ tu kārtsnyenānabhivyakta-svarūpatvāt [ve.sū. 3.2.3] iti nyāyena ||

**[92]**

ata eva śuddhasyāpi sato jīvasyaupādhikenaiva rūpeṇopādhi-dharmāpattir iti dṛṣṭāntāntareṇopapādayatīti—

**yathā jale candramasaḥ**

**kampādis tat-kṛto guṇaḥ |**

**dṛśyate’sann api draṣṭur**

**ātmano’nātmano guṇaḥ ||** [bhā.pu. 3.7.11]

**yathā jale** pratibimbitasyaiva **candramaso** jalopādhi-kṛtaḥ **kampādi-guṇo** dharmo **dṛśyate** na tv ākāśa-sthitasya, tadvad **anātmanaḥ** prakṛta-rūpopādher dharmaḥ **ātmana** śuddhasya **asann** api "aham eva so’yam" ity āveśān māyayopādhi-tādātmyāpannāhaṅkārābhāsasya pratibimba-sthānīyasya tasya **draṣṭur** ādhyātmikāvasthasyaiva yadyapi syāt, tathāpi śuddho’sau tad-abhedābhimānena taṁ paśyatīty arthaḥ | tad uktam ekādaśe śrī-bhagavatā—

nṛtyato gāyataḥ paśyan yathaivānukaroti tām |

evaṁ buddhi-guṇān paśyann anīho’py anukāryate ||[bhā.pu. 11.22.53] iti |

tathaivoktam—śuddho vicaṣṭe hy aviśuddha-kartuḥ [bhā.pu. 5.11.12] iti | vi-śabdasya cātra tad-āveśa eva tātparyaṁ, tasmād bhagavato’cintya-svarūpāntaraṅga-mahā-prabala-śaktitvād bahiraṅgayā prabalayāpy acintyayāpi māyayāpi na spṛṣṭiḥ | jīvasya tu tayā spṛṣṭir iti siddhāntitam ||

|| 3.7 || śrī-śukaḥ || 85-92 ||

**[93]**

evaṁ sṛṣṭy-ādi-līlā-traye sāmānye yojite’pi punar viśeṣataḥ saṁśayya siddhāntaḥ kriyate sthūṇā-nikhanana-nyāyena |

nanu pālana-līlāyāṁ ye ye’vatārās tathā tatraiva sva-prasāda-vyañjaka-smitābhaya-mudrādi-ceṣṭayā sura-pakṣa-pāto yuddhādi-ceṣṭayā daitya-saṁhāra ity-ādikā yā yā vā līlāḥ śrūyante, te ca tāś ca svayaṁ parameśvareṇa kriyante na vā ?

ādye pūrva-pakṣas tad-avastha eva, pratyuta pakṣa-pātādinā vaiṣamyaṁ ca | ante teṣām avatārāṇāṁ tāsāṁ līlānāṁ ca na svarūpa-bhūtatā sidhyatīti sampratipatti-bhaṅgaḥ |

atrocyate—satyaṁ viśva-pālanārthaṁ parameśvaro na kiñcit karoti, kintu svena sahaivāvatīrṇān vaikuṇṭha-pārṣadān tathādhikārika-devādy-antargatān tathā taṭasthān anyāṁś ca bhaktān ānandayituṁ svarūpa-śaktyāviṣkāreṇaiva nānāvatārān līlāś cāsau prakāśayati | tad uktaṁ pādme[[150]](#footnote-151)—

muhūrtenāpi saṁhartuṁ śakto yadyapi dānavān |

mad-bhaktānāṁ vinodārthaṁ karomi vividhāḥ kriyāḥ ||

darśana-dhyāna-saṁsparśair matsya-kūrma-vihaṅgamāḥ |

svāny apatyāni puṣṇanti tathāham api padmaja || iti |

hari-bhakti-sudhodaye—

nityaṁ ca pūrṇa-kāmasya janmāni vividhāni me |

bhakta-sarveṣṭa-dānāya tasmāt kiṁ te priyaṁ vada || [ha.bha.su. 14.31] iti |

tathā śrī-kuntī-devī-vacanaṁ ca—bhakti-yoga-vidhānārthaṁ kathaṁ paśyema hi striyaḥ [bhā.pu. 1.8.20] iti | atra bhakti-yoga-vidhānārthaṁ tad-artham avatīrṇaṁ tvām iti ṭīkānumataṁ ca | śrī-brahma-vacanaṁ ca—

prapañcaṁ niṣprapañco’pi viḍambayasi bhūtale |

prapanna-janatānanda-sandohaṁ prathituṁ prabho || [bhā.pu. 10.14.37]

svarūpa-śaktyaivāviṣkāraś ca śrī-brahmaṇaiva darśitaḥ—eṣa prapanna-varado ramayātma-śaktyā yad yat kariṣyati gṛhīta-guṇāvatāraḥ [bhā.pu. 3.9.23] ity-ādinā | *gṛhītā guṇāḥ* kāruṇyādayo yatra tathābhūto’*vatāro* yasyety arthaḥ |

tad evaṁ bhaktānandārtham eva tān prakaṭayatas tasyānanusaṁhitam api sura-pakṣa-pātādi-viśva-pālana-rūpaṁ tan-māyā-kāryaṁ svata eva bhavati | loke yathā kecid bhaktāḥ parasparaṁ bhagavat-prema-sukhollāsāya militāḥ, tad-anabhijñān api kāṁścin mārdaṅgikādīn saṅgṛhya tad-guṇa-gānānandenonmattavan nṛtyanto viśveṣām evāmaṅgalaṁ ghnanti, maṅgalam api vardhayantīti | tad uktaṁ, vāg gad-gadā ity-ādau, mad-bhakti-yukto bhuvanaṁ punāti [bhā.pu. 11.14.24][[151]](#footnote-152) iti |

evam evoktam—

sṛṣṭy-ādikaṁ harer naiva prayojanam apekṣya tu |

kurute kevalānandād yathā martyasya nartanam || [nārāyaṇa-saṁhitā] iti |

na ca vaktavyaṁ svena teṣāṁ tair api svasyānandane svatas tṛptatā-hāniḥ syāt, tathānyān parityajya ca teṣām evānandane vaiṣamyāntaram api syād iti | tatrādye viśuddhorjita-sattva-tanum āśrite’pi muni-jane svatas tṛpti-parākāṣṭhāṁ prāpto bhakta-vātsalya-darśanāt tad-anucara evāsau guṇo na tu tat-pratighātīti labhyate | yathā sarvān munīn prati śrī-parīkṣid-vākyam—

nehātha nāmutra ca kaścanārtha

ṛte parānugraham ātma-śīlam | [bhā.pu. 1.19.23]

tathā jaḍa-bharata-caritādau—sindhu-pataya ātma-satattvaṁ vigaṇayataḥ parānubhāvaḥ parama-kāruṇikatayopadiśya [bhā.pu. 5.13.24] ity-ādi,

śrī-nārada-pūrva-janmani—cakruḥ kṛpāṁ yadyapi tulya-darśanāḥ; śuśrūṣamāṇe munayo’lpa-bhāṣiṇi [bhā.pu. 1.5.24] iti ca,

tathā śrī-kuntī-stave—

namo’kiñcana-vittāya nivṛtta-guṇa-vṛttaye |

ātmārāmāya śāntāya kaivalya-pataye namaḥ || [bhā.pu. 1.8.27]

akiñcanā bhaktā eva vittaṁ sarvasvaṁ yasya iti ṭīkā ca | tato’nyathā[[152]](#footnote-153) cākṛtajñatā-doṣaś ca nirdoṣe bhagavaty āpatati |

tataḥ siddhe tathāvidhasyāpi bhakta-vātsalye bhaktānāṁ duḥkha-hānyā sukha-prāptyā vā svānando bhavatīty āyātam eva |

kiṁ ca, parama-sāra-bhūtāyā api svarūpa-śakteḥ sāra-bhūtā hlādinī nāma yā vṛttiḥ, tasyā eva sāra-bhūto vṛtti-viśeṣo bhaktiḥ, sā ca raty-apara-paryāyā bhaktir bhagavati bhakte ca nikṣipta-nijobhaya-koṭiḥ sarvadā tiṣṭhati | ata evoktaṁ bhagavān bhakta-bhaktimān [bhā.pu. 10.86.59] iti | tasmād bhaktasthayā tayā bhagavatas tṛptau, na svatas tṛptitā-hāniḥ | pratyuta śaktitvena svarūpato bhinnābhinnāyā api tasyāḥ, ye yathā māṁ prapadyante tāṁs tathaiva bhajāmy aham [gītā 4.11] iti nyāyena bhakta-citta-sphuritāyā bheda-vṛtter iva sphuraṇāt, bhagavato māṁ hlādayaty asya bhaktir iti, ānanda-camatkārātiśayaś ca bhavati | śakti-tadvator bheda-mate’pi viśiṣṭasyaiva svarūpatvaṁ sampratipannam |

tad etat sarvam abhipretya bhaṇitaṁ durvāsasaṁ prati śrī-viṣṇunā—

ahaṁ bhakta-parādhīno hy asvatantra iva dvija |

sādhubhir grasta-hṛdayo bhaktair bhakta-jana-priyaḥ ||

nāham ātmānam āśāse mad-bhaktaiḥ sādhubhir vinā |

śriyaṁ cātyantikīṁ brahman yeṣāṁ gatir ahaṁ parā ||

ye dārāgāra-putrāpta- prāṇān vittam imaṁ param |

hitvā māṁ śaraṇaṁ yātāḥ kathaṁ tāṁs tyaktum utsahe ||

mayi nirbaddha-hṛdayāḥ sādhavaḥ sama-darśanāḥ |

vaśe kurvanti māṁ bhaktyā sat-striyaḥ sat-patiṁ yathā ||

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam ||

sādhavo hṛdayaṁ mahyaṁ sādhūnāṁ hṛdayaṁ tv aham |

mad anyat te na jānanti nāhaṁ tebhyo manāg api || [bhā.pu. 9.4.63-68] iti |

atra *ye dārāgāra-* iti trayam akṛtajñatā-nivāraṇe *sādhavo hṛdayaṁ mahyam* iti svatas tṛpti-parihāre | bhakteḥ svarūpa-śakti-sāra-hlādinī-sāratve ca *ahaṁ bhakta-parādhīna* iti dvayam | tatraiva bhakteṣv api bhakti-rūpeṇa tat-praveśe sati viśeṣato *mat-sevayā pratītam* ity api jñeyam | tato na prāktano doṣaḥ |

dvitīye’py evam ācakṣmahe | parānandane pravṛttir dvidhā jāyate—parato nijābhīṣṭa-sampattyai, kvacit tad-abhīṣṭa-mātra-sampattyai ca | tatra prathamo nātrāpy ayuktaḥ svātmārtha-mātratayā kutrāpi pakṣa-pātābhāvāt | atrottara-pakṣe para-sukhasya para-duḥkhasya cānubhavenaiva parānukūlyenaiva pravṛttīcchā jāyate, na tu yat-kiñcij-jñāna-mātreṇa, cittasya para-duḥkhāsparśe kṛpā-rūpa-vikārāsambhavāt |

yathā kaṇṭaka-viddhāṅgo jantor necchati tāṁ vyathām |

jīva-sāmyaṁ gato liṅgair na tathāviddha-kaṇṭakaḥ || [bhā.pu. 10.10.14] iti nyāyāt |

tataś ca sadā paramānandaika-rūpe’pahata-kalmaṣe bhagavati prākṛtasya sukhābhidha-duḥkhasya prasiddha-duḥkhasya ca sūrye pecaka-cakṣur jyotiṣa iva tamasa iva cātyantābhāvāt tat-tad-anubhavo nāsty eva |

yat tu bhagavati duḥkha-sambandhaṁ parijihīrṣanto’pi kecid evaṁ vadanti—tasmin duḥkhānubhava-jñānam asty eva | tac ca parakīyatvenaiva bhāsate, na tu svīyatveneti | tad api ghaṭṭa-kuḍyāṁ prabhātam | duḥkhānubhavo nāma hy antaḥ-karaṇe duḥkha-sparśaḥ, sa ca svasmād bhavatu, parasmād veti, duḥkha-sambandhāviśeṣāt | asarvajñatā-doṣaś ca sūrya-dṛṣṭāntenaiva parihṛtaḥ, pratyuta guṇatvenaiva darśitaś ca | tasmāt tasmin yat kiñcid duḥkha-jñānam astu, duḥkhānubhavas tu nāsty eva | yata eva kartum akartum anyathā-kartuṁ samarthe parama-karuṇā-maya-nicaya-śiromaṇau tasmin virājamāne’py adyāpi jīvāḥ saṁsāra-duḥkham anubhavantīty atra nairghṛṇya-parihāraś ca bhavati | yat tu bhaktānāṁ sukhaṁ tat tasya bhakti-rūpam eva, tathā teṣāṁ duḥkhaṁ bhagavat-prāpty-antarāyeṇaiva bhavati, tatra cādhikā bhagavaty eva cittārdratā jāyate, sā ca bhaktir eveti |

kvacid gajendrādīnām api prākṛta eva duḥkhe "sa eva mama śaraṇam" ity-ādinā tathaiva bhaktir udbhūtaiveti | kvacid yamalārjunādiṣu śrī-nāradādi-bhaktānāṁ bhaktiḥ sphuṭaiveti ca sarvathā dainyātmaka-bhakta-bhakty-anubhava eva taṁ karuṇayati, na tu prākṛtaṁ duḥkhaṁ, yogye kāraṇe saty ayogyasya kalpanānaucityāt, duḥkha-sad-bhāvasyaiva kāraṇatve sarva-saṁsārocchitteḥ |

atha tasya paramparā-kāraṇatvam asty eva cet—astu, na kāpi hānir iti | tasmād ubhayathā bhaktānandane tad-bhakty-anubhava eva bhagavantaṁ pravartayatīti siddham |

tata etad uktaṁ bhavati—yady anyasya sukha-duḥkham anubhūyāpi tat-tat-parityāgenetarasya sukhaṁ duḥkha-hāniṁ vā sampādayati, tadaiva vaiṣamyam āpatati | śrī-bhagavati tu prākṛta-sukha-duḥkhānubhavābhāvān na tad āpatati, yathā kalpa-tarau | tad uktaṁ śrīmad-akrūreṇa—

na tasya kaścid dayitaḥ suhṛttamo

na cāpriyo dveṣya upekṣya eva vā |

tathāpi bhaktān bhajate yathā tathā

sura-drumo yadvad upāśrito’rthadaḥ || [bhā.pu. 10.38.22] iti |

atra bhaktād anya eva **kaścid** iti jñeyam | kaḥ paṇḍitas tvad-aparaṁ śaraṇaṁ samīyād bhakta-priyād ṛta-giraḥ suhṛdaḥ kṛtajñāt [bhā.pu. 10.48.26] ity etat tad-vākyenaiva tat-priyatva-prokteḥ | śrī-mahādevenāpy uktam—

na hy asyāsti priyaḥ kaścin nāpriyaḥ svaḥ paro’pi vā |

ātmatvāt sarva-bhūtānāṁ sarva-bhūta-priyo hariḥ ||

tasya cāyaṁ mahā-bhāgaś citraketuḥ priyo’nugaḥ |

sarvatra sama-dṛk śānto hy ahaṁ caivācyuta-priyaḥ || [bhā.pu. 6.17.33-34]

tathoktaṁ śrī-prahlādenāpi—

citraṁ tavehitam aho’mita-yogamāyā-

līlā-visṛṣṭa-bhuvanasya viśāradasya |

sarvātmanaḥ samadṛśo’viṣamaḥ svabhāvo

bhakta-priyo yad asi kalpataru-svabhāvaḥ || [bhā.pu. 8.23.8] iti |

arthaś ca—yat tvaṁ *bhakta-priyo’si* so’pi *samadṛśas* tava *svabhāvo’viṣamaḥ* viṣamo na bhavati | tatra hetu-garbha-viśeṣaṇaṁ—*kalpataru-svabhāva* iti | tasmād viṣama-svabhāvatayā pratīte’pi tvayy avaiṣamyam ity atīva *citram* iti |

athavā, paratrāpi kalpa-vṛkṣādi-lakṣaṇe samāna evāśrayaṇīye vastuni bhakta-pakṣa-pāta-rūpa-vaiṣamya-darśanāt tad vaiṣamyam api samasyaiva svabhāva ity labdhe tad-aparihāryam eveti siddhāntayitavyam | tataś ca viṣama-svabhāva ity evaṁ vyākhyeyam | tathā pūrvatrāpi *bhaktān bhajate* [bhā.pu. 10.38.22] iti vaiṣamya eva yojanīyam iti | vastutas tu śrī-bhagavaty acintyam aiśvaryam eva mukhyas tad-avirodhe hetuḥ | yad uktam—namo namas te’stv ṛṣabhāya sātvatām [bhā.pu. 2.4.14] ity-ādau dvitīyasya caturthe | ṭīkāyām—tad evaṁ vaiṣamya-pratītāv apy adoṣatvāyācintyam aiśvaryam āha iti | tad uktaṁ śrī-bhīṣmeṇa—

sarvātmanaḥ sama-dṛśo hy advayasyānahaṅkṛteḥ |

tat-kṛtaṁ mati-vaiṣamyaṁ niravadyasya na kvacit ||

tathāpy ekānta-bhakteṣu paśya bhūpānukampitam |

yan me’sūṁs tyajataḥ sākṣāt kṛṣṇo darśanam āgataḥ || [bhā.pu. 1.9.21-22] iti |

tathā śrī-bhagavatā—

samo’haṁ sarva-bhūteṣu na me dveṣyo’sti na priyaḥ

ye bhajanti tu māṁ bhaktyā mayi te teṣu cāpy aham || [gītā 9.29] iti |

tad evaṁ tat-tad-adoṣe[[153]](#footnote-154) bhakta-pakṣa-pātasya svarūpa-śakti-sāra-bhūtatve bhakta-vinodārtham eva svarūpa-śaktyaiva svayam eva ca tat-tad-avatāra-līlāḥ karoti bhagavān, tato viśva-pālanaṁ tu svayam eva sidhyatīti sthite, na vaidura-praśnas tad-avasthaḥ | atra devādīnāṁ prākṛtatayā taiḥ saha līlāyāṁ[[154]](#footnote-155) svatas tṛptatā-hānis teṣu tad-aṁśāveśādi-svīkāreṇāgre [§] parihartavyā | tathā na cāvatārādīnāṁ svarūpa-śakty-ātmatā-hāniḥ | tathā bhakta-vinodaika-prayojanaka-svaira-līlā-kaivalyena[[155]](#footnote-156) cānyatra rāga-dveṣābhāvān na vaiṣamyam api, pratyuta pitta-dūṣita-jihvānāṁ khaṇḍād vairasya iva tasmān nigrahe’py anubhūyamāne teṣāṁ duṣṭatādi-kṣapaṇa-lakṣaṇaṁ hitam eva bhavati | atra,

na hy asya janmano hetuḥ karmaṇo vā mahīpate |

ātma-māyāṁ vineśasya parasya draṣṭur ātmanaḥ |

yan mayā ceṣṭitaṁ puṁsaḥ sthity-utpatty-apyayāya hi |

anugrahas tan-nivṛtter ātma-lābhāya ceṣyate || [bhā.pu. 9.24.57-58]

iti navamāntastha-śrī-śuka-vākyānusāreṇa pralaye līnopādher jīvasya dharmādy-asambhavād upādhi-sṛṣṭy-ādinā, dharmādi-sampādanenānugraha iti tadīya-ṭīkānusāreṇa ca | tathā,

loke bhavān jagati naḥ kalayāvatīrṇaḥ

sad-rakṣaṇāya khala-nigrahaṇāya cānyaḥ |

kaścit tadīyam abhiyāti nideśam īśa

kiṁ vā janaḥ sva-kṛtam ṛcchati tan na vidmaḥ || [bhā.pu. 10.70.27]

iti jarāsandha-baddha-rāja-vṛnda-nivedane’pi īśvare, *tvayi sad-rakṣaṇārtham* *avatīrṇe’pi* ced asmākaṁ duḥkhaṁ syāt, tarhi *kim anyaḥ kaścij* jarāsandhādis tvad-ājñām api laṅghayati, *kiṁ ca* tvayā vakṣyamāṇo’pi *janaḥ* sva-karma-duḥkhaṁ prāpnotīty eveti *na vidmaḥ* | na caitad ubhayam api yuktam iti bhāvaḥ | iti tadīya-ṭīkānusāreṇa ca līlāyāḥ svairatve’pi durghaṭanī māyaiva tadā tadā devānusarādīnāṁ tat-tat-karmodbodha-sandhānam api ghaṭayati | yayā[[156]](#footnote-157) sva-sva-karmaṇā pṛthag eva ceṣṭamānānāṁ jīvānāṁ ceṣṭā-viśeṣāḥ paraspara-śubhāśubha-śakunatayā ghaṭitā bhavatīty ādikaṁ loke’pi dṛśyate | yatra tu kvacid eṣā tal-līlā-javam anugantuṁ na śaknoti, tatraiva parameśituḥ svairatā vyaktībhavati | yathā—

guru-putram ihānītaṁ nija-karma-nibandhanam |

ānayasva mahārāja mac-chāsana-puraskṛtaḥ || [bhā.pu. 10.45.45]

iti yama-viṣayaka-śrī-bhagavad-ādeśādau | tataś ca tasyātivirala-pracāratvān na sarvatra kṛta-hāny-akṛtābhyāgama-prasaṅgaś ca |

atha yadi kecid bhaktānām eva dviṣanti, tadā tadā bhakta-pakṣa-pātāntaḥpātitvād bhagavatā svayaṁ tad-dveṣe’pi na doṣaḥ, pratyuta bhakta-viṣayaka-tad-rateḥ poṣakatvena hlādinī-vṛtti-bhūtānandollāsa-viśeṣa evāsau | yena hi dveṣeṇa pratipada-pronmīlat-sāndrānanda-vaicitrī-samatirikta-bhakti-rasa-marusthala-brahma-kaivalyāpādāna-rūpatvena tadīya-bhakti-rasa-mahā-pratiyogitayā tato’nyathā duścikitsatayā ca tatrocitam | tad-uttha-bhagavat-tejasā tat-svarūpa-śakter api tiraskāreṇa dhvaṁsābhāva-tulyam,[[157]](#footnote-158) svargāpavarga-narakeṣv api tulyārtha-darśinaḥ [bhā.pu. 6.17.28] iti nyāyenānyeṣām atīva duḥsahaṁ, teṣām api kāmukānāṁ nikāmam anabhīṣṭam uddaṇḍa-daṇḍa-viśeṣaṁ kurvaty eva bhagavati tasya sarva-hita-paryavasāyi-cāritra-svabhāvatvād eva tat-tad-durvāra-durvāsanā-mayāśeṣa-saṁsāra-kleśa-nāśo’pi bhavati |

yaḥ khalv abhedopāsakānām atikṛcchra-sādhyaḥ puruṣārthaḥ kvacic ca paramārtha-vastv-abhijñānāṁ naraka-nirviśeṣaṁ teṣāṁ kāmināṁ tu nikāmam abhīṣṭaṁ viṭ-kīṭānām ivāmedhyaṁ svarga-viśeṣaṁ tebhyo dadāti, sa parameśvaraḥ |

ata evoktaṁ nāgapatnībhiḥ—ripoḥ sutānām api tulya-dṛṣṭer dhatse damaṁ phalam evānuśaṁsan [bhā.pu. 10.16.33] ity arthaḥ | *damam* iti yato dama apīty arthaḥ | yat tu pūtanādāv uttama-bhakta-gatiḥ śrūyate, tad-bhaktānukaraṇa-māhātmyenaiveti tatra tatra spaṣṭam eva, yathā sad-veṣād api pūtanāpi sakulā [bhā.pu. 10.14.35] ity-ādi |

atha yadi kecid bhaktā eva santo bhaktāntareṣu kathañcid aparādhyanti, tadā tenaivāparādhena bhakteṣu bhagavati ca vivartamānaṁ dveṣa-bāḍavānala-jvālā-kalāpam anubhūya cirāt kathañcit punaḥ sad-veṣeṇāpi bhagavat-saṁsparśādinā sa-parikare tad-aparādha-doṣe vinaṣṭe sva-padam eva prāpnuvanti, na tu brahma-kaivalyam, bhakti-lakṣaṇa-bījasyānaśvara-svabhāvatvāt | teṣu bhagavataḥ krodhaś ca bāleṣu mātur iveti | tasmāt sarvaṁ samañjasam |

tathā hi śrī-rājovāca—

**samaḥ priyaḥ suhṛd brahman**

**bhūtānāṁ bhagavān svayam |**

**indrasyārthe kathaṁ daityān**

**avadhīd viṣamo yathā ||** [bhā.pu. 7.1.1]

paramātmatvena **samaḥ suhṛt** hita-kārī, **priyaḥ** prīti-viṣayo bhagavān | evaṁ sati sāmyenaivopakartavyatvena prīti-viṣayatvena, na ca sarveṣv eva prāpteṣu **kathaṁ viṣama iva daityān avadhīt** ? viṣamatvam upalakṣaṇam | asuhṛdi vā priya iva ceti ||

**[94]**

kiṁ ca, yasya yaiḥ prayojanaṁ sidhyati, sa tat-pakṣapātī bhavati | yebhyo bibheti, tān dveṣeṇa hanti, na tu tad atrāstīty āha—

**na hy asyārthaḥ sura-gaṇaiḥ**

**sākṣān niḥśreyasātmanaḥ |**

**naivāsurebhyo vidveṣo**

**nodvegaś cāguṇasya hi ||** [bhā.pu. 7.1.2]

niḥśreyasaṁ paramānandaḥ ||

**[95]**

ataḥ—

**iti naḥ sumahā-bhāga**

**nārāyaṇa-guṇān prati |**

**saṁśayaḥ sumahān jātas**

**tad bhavāṁś chettum arhati ||** [bhā.pu. 7.1.3]

**guṇān** anugraha-nigrahādīn **prati** tat-tat-**saṁśayam** ||

**[96]**

atra śrī-ṛṣir uvāca—

**sādhu pṛṣṭaṁ mahārāja**

**hareś caritam adbhutam |**

**yad bhāgavata-māhātmyaṁ**

**bhagavad-bhakti-vardhanam ||** [bhā.pu. 7.1.4]

he **mahārāja** ! idaṁ yat **pṛṣṭaṁ** tat **sādhu** suvicāritam eva | kintu **hareś caritam adbhutam** apūrvam, avaiṣamye’pi viṣamatayā pratīyamānatvena vicārātītatvāt | **yad** yatra hareś caritre **bhagavad-bhakti-vardhanaṁ** **bhāgavata-māhātmyaṁ** bhāgavatānāṁ prahlādopalakṣita-bhakta-vṛndānāṁ māhātmyaṁ vartate | anena bhāgavatārtham eva sarvaṁ karoti bhagavān, na tv anyārtham ity asyaivārthasya paryavasānaṁ bhaviṣyatīti vyañjitam | ṭīkā ca—

sva-bhakta-pakṣa-pātena tad-vipakṣa-vidāraṇam |

nṛsiṁham adbhutaṁ vande paramānanda-vigraham || ity eṣā |

**[97]**

ato—

**gīyate paramaṁ puṇyam**

**ṛṣibhir nāradādibhiḥ |**

**natvā kṛṣṇāya munaye**

**kathayiṣye hareḥ kathām ||** [bhā.pu. 7.1.5]

**paramaṁ puṇyaṁ** yathā syāt tathā yā **gīyate** tāṁ **kathām** iti yat-tador adhyāhāreṇānvayaḥ | atra ca tair gīyamānatvena bhaktaika-sukha-prayojanatvam eva vyañjitam ||

**[98]**

tatra tatra tāvad vyañjitārthānurūpam eva praśnasyottaram āha—

**nirguṇo’pi hy ajo’vyakto**

**bhagavān prakṛteḥ paraḥ |**

**sva-māyā-guṇam āviśya**

**bādhya-bādhakatāṁ gataḥ ||** [bhā.pu. 7.1.6]

yasmāt prakṛteḥ paraḥ, tasmān **nirguṇaḥ** prākṛta-guṇa-rahitaḥ | tata eva **ajo** nitya-siddhaḥ | tata eva ca **avyaktaḥ,** prākṛta-dehendriyādi-rahitatvān nānyena vyajyate iti svayaṁ-prakāśa-dehādir ity arthaḥ | tataś ca prakṛti-guṇottha-rāga-dveṣādi-rahitaś ceti bhāvaḥ | evam evam-bhūto’pi **sveṣu** bhakteṣu yā **māyā** kṛpā tatrocito yo **guṇo** līlā-kautuka-maya-viśuddhorjita-sattvākhyaḥ, tam **āviśya** ālambya **bhagavān** nityam eva prakāśita-ṣaḍ-guṇaiśvaryaḥ san, etad apy upalakṣaṇaṁ kadācid ity ādau jātaḥ san, lokendriyeṣu vyakto’pi san, **bādhya-bādhakatāṁ gataḥ,** nija-dṛṣṭi-pathe’pi sthātum asamartheṣu atikṣudreṣu devāsurādiṣu sva-sāhāyya-pratiyoddhṛtva-sampādanāya svayaṁ sañcāritaṁ kiñcit tad-aṁśa-lakṣaṇam eva tejaḥ samāśritya bādhyatāṁ bādhakatāṁ ca gataḥ | yuddha-līlā-vaicitryāya pratiyoddhṛṣu tadānīṁ svasmin prakāśyamānād api tejaso’dhikaṁ tejo’ṁśaṁ sañcārya bādhyatāṁ parājayaṁ, kadācit tu tasmān nūnaṁ sañcārya bādhakatāṁ jayaṁ prāpta ity arthaḥ | syāt kṛpā-dambhayor māyā iti viśva-prakāśaḥ |

atra saty apy arthāntare bhāgavatānugraha-prayojanatvenaivopakrāntatvād upasaṁhariṣyamāṇatvāc ca gati-sāmānyāc ca chala-maya-māyayā tat-tat-kartṛtve’py adhika-doṣāpātāc ca tan nāpekṣate | tasmād bhakta-vinodaika-prayojanaka-svaira-līlā-kaivalyenānyatra rāga-dveṣābhāvān nātra vaiṣamyam iti bhāvaḥ | ata eva bādhyatām api yātīti bādhakatayā sahaivoktam | tathā nija-svarūpa-śakti-vilāsa-lakṣaṇa-līlāviṣkāreṇa sarveṣām eva hitaṁ paryavasyatīti suhṛttvādikaṁ ca nāpayātīti dhvanitam ||

**[99]**

atha kathaṁ so’pi viśuddha-sattvākhyo guṇaḥ prākṛto na bhavati ? kadā vā kutra taṁ vīryātiśayaṁ sañcārayati ? kathāṁ vā kṛta-hānya-kṛtābhyābhyāgama-prasaṅgo na bhavati ? ity ādikam āśaṅkyāha dvābhyām[[158]](#footnote-159)—

**sattvaṁ rajas tama iti prakṛter nātmano guṇāḥ |**

**na teṣāṁ yugapad rājan hrāsa ullāsa eva vā ||** [bhā.pu. 7.1.7]

**sattvādayo guṇāḥ prakṛter** eva **nātmanaḥ** | ātmanaḥ parameśvarasya tasya tu ye sarve’pi nityam evollāsino guṇāḥ, te tu te na bhavantīty arthaḥ | tad uktam—

sattvādayo na santīśe yatra ca prākṛtā guṇāḥ |

sa śuddhaḥ sarva-śuddhebhyaḥ pumān ādyaḥ prasīdatu || [vi.pu. 1.9.44] iti |

hlādinī sandhinī samvit tvayy ekā sarva-saṁsthitau |

hlāda-tāpa-karī miśrā tvayi no guṇa-varjite || [vi.pu. 1.12.69] iti ca[[159]](#footnote-160) |

yasmān nātmanas te, tasmād eva **yugapat hrāsa** **eva vā ullāsa** eva vā **nāsti**, kintu vikāritvena parasparam abhyupamarditvāt[[160]](#footnote-161) kasyacit kadācit hrāsaḥ, kasyacit kadācid ullāso bhavatīty arthaḥ ||

**[100]**

tataś ca devādīnāṁ tat-sāhāyye surādīnāṁ ca tad-yuddhe yogyatāṁ darśayati | tathā sattvādy-ullāsa-kāle tal-līlāyās tad-adhīnatvam iva yat pratīyate, tad anuvadan pariharati—

**jaya-kāle tu sattvasya devarṣīn rajaso’surān |**

**tamaso yakṣa-rakṣāṁsi tat-kālānuguṇo’bhajat ||** [bhā.pu. 7.1.8]

**sattvasya jaya-kāle devān ṛṣīṁś** ca **abhajat** bhajati bhagavān tat-prakṛti-[[161]](#footnote-162)tat-tad-deheṣu sattvopādhikaṁ nija-tejaḥ sañcārayati, yena ca tān sahāyamānān karotīty arthaḥ | evaṁ **rajaso** jaya-kāle asureṣu raja-upādhikaṁ, **tamaso** jaya-kāle yakṣa-rakṣaḥsu tama-upādhikam iti yojanīyam, tataś ca yena tān yakṣādīn[[162]](#footnote-163) pratiyoddhṝn kurvan devādīn parājitān karoti, svam api tathā darśayatīty arthaḥ | tad evaṁ bhakta-rasa-poṣa-līlā-vaicitryāya bādhya-bādhakatāṁ yātīti darśitam | yac ca kṣīroda-mathane śrūyate—

tathā surāṇ āviśad āsureṇa

rūpeṇa teṣāṁ bala-vīryam īrayan |

uddīpayan deva-gaṇāṁś ca viṣṇur

devena nāgendram abodha-rūpaḥ || [bhā.pu. 8.7.11] iti |

atrāpi tad-vaicitryārtham eva tathā tat-tad-āveśas tasyeti labhyate |

nanv āyātā tasya tat-tad-guṇodbodhaka-kāla-pāravaśyena svaira-līlā-hāniḥ | tataś ca guṇa-sambandhātiśaye vaiṣamyādikaṁ ca spaṣṭam evety āśaṅkyāha—**tat-kālānuguṇa** iti | teṣāṁ sattvādīnāṁ kāla evānuguṇo yasya saḥ, bhagavac-charaṇa itivat samāsaḥ | svairam eva krīḍati tasmin nityam eva tad-anugatikayā māyayā yayā tad-anusāreṇaivānādi-siddha-pravāhaṁ taṁ taṁ jagat-karma-samudāyaṁ prerya, sva-vṛtti-viśeṣa-rūpatvena pravartyamānaḥ sattvādi-guṇānāṁ kāla eva tad-adhīno bhavatīty arthaḥ |

kālasya māyā-vṛttitvam udāhṛtaṁ kālo daivam [bhā.pu. 10.63.26, §53] ity-ādau, tvan-māyaiṣā iti | yad vā, teṣāṁ kālo’pi sadānugato bhaktānugraha-mātrārtha-svaira-ceṣṭātmaka-prabhāva-lakṣaṇo guṇo yasya sa ity arthaḥ | tato’pi tac-ceṣṭānusāreṇaiva māyayā tat-tat-pravartanam iti bhāvaḥ | yad uktam—

yo’yaṁ kālas tasya te’vyakta-bandho

ceṣṭām āhuś ceṣṭate yena viśvam || [bhā.pu. 10.3.26, bha.saṁ. §27] iti |

tathā cobhayathāpi na pāravaśyam ity āyātam | ittham eva śrī-kapila-devo’pi—yaḥ kālaḥ pañca-viṁśakaḥ [bhā.pu. 3.26.15] iti, prabhāvaṁ pauruṣaṁ prāhuḥ kālam eke yato bhayam [bhā.pu. 3.26.16] iti ca | tatra māyā-vyaṅgyatva-puruṣa-guṇatva-lakṣaṇa-mata-dvayam upanyastavān | atra tasya ceṣṭā prabhāvasya bhakta-vinodāyaiva mukhyā pravṛttiḥ | guṇodbodhādi-kāryaṁ tu tatra svata eva bhavatīti tatra pravṛtty-ābhāsa eva | tataś ca pūrvo’ṁśaḥ svayam eveti svarūpa-śakter eva vilāsaḥ paras tad-ābhāsa-rūpa evety ābhāsa-śakter māyāyā evāntargataḥ | yo’yaṁ kāla [bhā.pu. 10.3.26] ity-ādau, nimeṣādir ity-uktis tu dvayor abheda-vivakṣayaiveti jñeyam |

ata evaṁ[[163]](#footnote-164) vyākhyeyaṁ—yathā bhṛtyasyānugato bhṛtyo’nubhṛtyaḥ, tathātra prabhāva-lakṣaṇasya guṇasyānugata ābhāsa-rūpo guṇo’**nuguṇaḥ** | tathā ca teṣāṁ kālo’py anuguṇo na tu sākṣād guṇo yasyeti ||

**[101]**

nanu teṣu teṣu tenāveśyamānaṁ tejaḥ kathaṁ na lakṣyate ? tatrāha—

**jyotir-ādir ivābhāti saṅghātān na vivicyate |**

**vidanty ātmānam ātma-sthaṁ mathitvā kavayo’ntataḥ ||** [bhā.pu. 7.1.9]

yadyapi teṣu teṣu nija-tejo’ṁśenāviṣṭo’sau **saṅghātāt** sammiśratvāt **na vivicyate** lokair vivektuṁ na śakyate, tathāpi **kavayo** viveka-nipuṇā **antato mathitvā** tasyāpi sāhāyyaṁ tenāpi yuddham ity ādikāsambhavārtha-niṣedhena vivicya, tad-aṁśena **ātmasthaṁ** tat-tad-ātmani praviṣṭam **ātmānam** īśvaraṁ **vidanti** jānanti | tatra hetu-garbho dṛṣṭāntaḥ—yasmāt tat-tejaḥ **jyotir-ādi**-padārtha **ivābhāti** draṣṭṛṣv iti viśeṣaḥ[[164]](#footnote-165) |

ayam arthaḥ—yathā nedaṁ maṇes tejaḥ pūrvam adarśanāt, kintu tadātapa-saṁyogena sauraṁ teja evātra praviṣṭam iti sūrya-kāntādau tṛṇādi-dāhena[[165]](#footnote-166) tad-anubhaviṣu tadā bhāti | yathā ca pūrvavad eva vāyor ayaṁ gandhaḥ pārthiva eva praviṣṭa iti teṣv ābhāti, tathātrāpīti |

athavā, nanv evaṁ tatra tatrāveśitaiḥ sva-tejobhir eva krīḍatīty āyātam ? kathaṁ tarhi tair api krīḍatīti dṛśyate ? tatrāha—**jyotir** iti | yathā cakṣur-ādi-jyotirbhiḥ svāṁśe rūpa-mātre’pi prakāśyamāne gandhādi-guṇa-pañcakā mṛd evāsau prakāśata iti pratīyate, yathā ca karṇādi-nabhasā svāṁśe śabda-mātre’pi gṛhyamāne dundubhir evāsāv iti pratīyate, tac ca tat-tad-guṇānāṁ saṁmiśratvād eva bhavati, na vastutaḥ | tathā **kavaya ātmānam** īśvaraṁ tat-tat-**saṅghāta**-sthatvenānyair aviviktam[[166]](#footnote-167) api **ātma-sthaṁ** svāṁśa-tejobhir eva krīḍantaṁ jānantīty arthaḥ ||

**[102]**

tad evaṁ yuddhādi-nija-līlābhir bhakta-vinodanam eva prayojanaṁ, viśva-pālanaṁ tu tataḥ svata eva siddhyatīty uktvā[[167]](#footnote-168), sṛṣṭi-pralayayoḥ prakṛtīkṣaṇādāv api sarvāśaṅka-nirāsārtham atidiśan triṣv apy aviśeṣam āha—

**yadā sisṛkṣuḥ pura ātmanaḥ paro**

**rajaḥ sṛjaty eṣa pṛthak sva-māyayā |**

**sattvaṁ vicitrāsu riraṁsur īśvaraḥ**

**śayiṣyamāṇas tama īrayaty asau ||** [bhā.pu. 7.1.10]

**yadā** yatra sva-ceṣṭā-lakṣaṇe kāle **eṣa** **paraḥ** parameśvaraḥ **sva-māyayā** bhakta-kṛpayā **ātmanaḥ puraḥ** prācīna-sṛṣṭi-gata-sādhaka-bhakta-rūpāṇi svasyādhiṣṭhānāni **sisṛkṣur** bhavati, prakṛtyā saha teṣu līneṣu āvirbhāvanārthām īkṣāṁ karoti, tadā **pṛthak** svarūpa-śakter itarāsau jīva-māyākhyā śaktiḥ pūrvavat tac-ceṣṭātmaka-prabhāvābhāsoddīptā **rajaḥ sṛjati,** svāṁśa-bhūtād guṇa-traya-sāmyād avyaktāt tad vikṣipati, udbodhayatīti vā | yad vā, pṛthaṅ-māyānugata eṣa kāla eva sṛjati tathā **asau**-padena ca kāla evocyate |

atha **vicitrāsu** nānā-guṇa-vaicitrī-matīṣu tal-lakṣaṇāsu pūrṣu yadā [riraṁsuḥ] rantum icchur bhavati, tadāsau **sattvaṁ sṛjati**, yadā punas tābhir eva militvā **śayiṣyamāṇaḥ,** śayitum icchur bhavatīty arthaḥ, tadāsau **tamaḥ** sṛjatīti | tato bhakta-nimittam eva sarvā eva sṛṣṭy-ādi-kriyāḥ pravartante iti bhāvaḥ | yathāṅgīkṛtam ekādaśasya tṛtīye, sasarjoccāvacāny ādyaḥ sva-mātrātma-prasiddhaye [bhā.pu. 11.3.3] ity atra ṭīkā-kṛdbhir api—

kim-arthaṁ **sasarja** ? **sva-mātrātma-prasiddhaye** | svaṁ mimīte pramimīte ya upāste sa sva-mātā | tasyātmano jīvasya prakṛṣṭāyai siddhaye || iti |

śayanam atra puruṣāvatārasya kadācit pralayodadhau yoga-nidrā, kadācid bhagavat-praveśo vā | yadyapi sarveṣv api jīveṣu antaryāmitayā parameśvaras tiṣṭhati, tathāpi tatrāsaṁsaktatvād asthita eva bhavati, tad-bhakteṣu tu samāsaktatvān na tatheti | na ca tat-saṅgādau tasyeccheti yathokta-vyākhyānam eva balavat | tathā ca śrī-bhagavad-upaniṣadaḥ—

mat-sthāni sarva-bhūtāni na cāhaṁ teṣv avasthitaḥ |

na ca mat-sthāni bhūtāni paśya me yogam aiśvaram || [gītā 9.4-5] iti

ye bhajanti tu māṁ bhaktyā mayi te teṣu cāpy aham || [gītā 9.29] iti ca |

uktaṁ ca hari-bhakti-sudhodaye—

bhaktānāṁ hṛdayaṁ śāntaṁ saśriyo me priyaṁ gṛham |

vasāmi tatra śobhaiva vaikuṇṭhākhyādi-varṇanā ||[[168]](#footnote-169) [ha.bha.su. 14.57] iti |

**[103]**

evaṁ prasaṅgena sṛṣṭi-pralayāv api vyākhyāya punaḥ pālanam eva vyācakṣāṇaḥ prakaraṇam upasaṁharati sārdhena—

**kālaṁ carantaṁ sṛjatīśa āśrayaṁ**

**pradhāna-pumbhyāṁ nara-deva satya-kṛt |**

**ya eṣa rājann api kāla īśitā**

**sattvaṁ surānīkam ivaidhayaty ataḥ |**

**tat-pratyanīkān asurān sura-priyo**

**rajas-tamaskān pramiṇoty uruśravāḥ ||** [bhā.pu. 7.1.11]

**satya-kṛt** svarūpa-śakti-vilāsenaiva svayaṁ paramārtha-satya-kriyāvirbhāvaka eva san, sva-ceṣṭā-rūpaṁ **kālaṁ sṛjati** vyañjayati | kiṁ kurvantaṁ ? **pradhāna-puṁbhyāṁ** carantaṁ,**[[169]](#footnote-170)** tat-tat-sambandhānāṁ sādhaka-bhaktānāṁ devādi-praviṣṭaṁ nija-tejo’ṁśānāṁ ca sāhāyya-hetor eva sṛjyamānatayā utpattyaivāvyakta-jīva-saṅghātābhyāṁ **carantam**, ata eva sannidhānenaiva tayos tat-tad-avasthānām **āśrayam** udbhava-hetuṁ ca | **nara-deva** iti sambodhanena yathā nijehayā mukhyam eva kāryaṁ kurvatas tava tayaivānyad api kṣudrataraṁ svayam eva sidhyati, tadvad ihāpīti bodhitam |

tato **ya eṣa** ceṣṭā-rūpaḥ **kālaḥ** sa **sattvaṁ** sattva-pradhānaṁ **surānīkam** **edhayatīva,** tata eva **tat-pratyanīkān** rajas-tamaḥ-pradhānān **asurān** **pramiṇoti** iva hinastīva, ye tu deveṣu bhaktā asureṣu bhakta-dveṣiṇas tān svayaṁ pālayati hinasti caiveti pūrvam evoktam | yasmāt tac-ceṣṭā-lakṣaṇasya kālasyaivaṁ vārtā, tasmād **īśitāpi** edhayatīva pramiṇotīva ceti | he **rājann** iti pūrvābhiprāyam eva |

nanu yadi ceśituḥ prayojanaṁ na bhavati, tarhi kathaṁ kadāpy asurān api sva-pakṣān vidhāya devair na yudhyeta ? tatrāha—**sura-priyaḥ,** sureṣu vartamānāḥ priyā bhaktā yasya saḥ | sattva-pradhāneṣu sureṣu prāyaśas teṣāṁ sarveṣām anugamanenaiva tasyānugamanam | kadācid bṛhaspaty-ādiṣu mahatsv aparādhe tu yeṣāṁ mālinyena suratvācchādanāt, teṣāṁ tasya caiteṣv ananugamanaṁ syād iti, jaya-kāle tu sattvasya [bhā.pu. 7.1.8] ity-ādy uktam iti bhāvaḥ |

nanu kathaṁ te’pi tān nānugacchanti ? tatrāha—**rajas-tamaskān** iti | atyanta-bhagavad-bahirmukhatā-karayos tayor guṇayor arocakatvād eveti bhāvaḥ | tarhy asau sadaivāsurāṇāṁ nigraham eva karotīty athāpy asāmañjasyam ity āśaṅkyāha—**uruśravāḥ,** vaireṇa yaṁ nṛpatayaḥ [bhā.pu. 11.5.48] iti, aho bakī yaṁ stana-kāla-kūṭaṁ [bhā.pu. 3.2.23] ity-ādibhir uru sarvato vistṛtaṁ mahattamaṁ vā śravaḥ kīrtir yasya, sa teṣām apy anugrahaṁ karotīti bhāvaḥ ||

**[104]**

tad evaṁ siddhāntaṁ pradarśya, tatra sva-bhaktānugraha-mātra-prayojanas tat tat karoti pareśa iti pratijñātārthodāharaṇāya prahlāda-jaya-vijayādi-kṛpāyāḥ sūcakam itihāsa-viśeṣam āha—

**atraivodāhṛtaḥ pūrvam**

**itihāsaṁ surarṣiṇā |**

**prītyā mahākratau rājan**

**pṛcchate’jāta-śatrave ||** [bhā.pu. 7.1.12] ity-ādi | ṭīkaiva dṛśyā[[170]](#footnote-171) ||

|| 7.1 || śrī-śukaḥ ||93-104||

**[105]**

tad evaṁ sarve'pi vaiṣamya-nairghṛṇye parihṛte |

īśvaras tu parjanyavad draṣṭavya ity asya brahma-sūtra-nirgatārtha-nyāyasyāpy atraivāntarbhāva-siddheḥ | iti brahma-bhagavat-paramātmāno vivṛtāḥ | tad evaṁ trivyūhatvam eva vyākhyātam | kvacid vāsudevādi-caturvyūhāditvaṁ ca dṛśyate | sa ca bhedaḥ kasyacit kenacid abheda-vivakṣayā bheda-vivakṣayā ca nāyuktaḥ | tad uktaṁ mokṣa-dharme nārāyaṇīye—

eka-vyūha-vibhāgo vā kvacid dvi-vyūha-saṁjñitaḥ |

tri-vyūhaś cāpi saṅkhyātaś catur-vyūhaś ca dṛśyate || [ma.bhā. 12.336.53] iti |

śrutiś ca—sa ekadhā bhavati dvidhā bhavati [chā.u. 7.26.2] ity-ādyā |

atha pūrva-rītyā catur-vyūhatvādy-avisaṁvāditayā yad atra tri-vyūhatvaṁ, tatra prathama-vyūhasya śrī-bhagavata eva mukhyatvaṁ yat pratipādakatvenaivāsya śrī-bhāgavatam ity ākhyā | yathoktam—idaṁ bhāgavataṁ nāma purāṇaṁ brahma-sammitam [bhā.pu. 1.3.40] iti | tasya hi prādhānye ṣaḍ-vidhena liṅgena tātparyam api paryālocyate |

upakramopasaṁhārāv abhyāso’pūrvatā phalam |

arthavādopapattī ca liṅgaṁ tātparya-nirṇaye || ity ukta-prakāreṇa |

tathā hi tāvad upakramopasaṁhārayor aikyena—

**janmādy asya yato’nvayād itarataś cārtheṣv abhijñaḥ svarāṭ**

**tene brahma hṛdā ya ādi-kavaye muhyanti yat sūrayaḥ |**

**tejo-vāri-mṛdāṁ yathā vinimayo yatra tri-sargo’mṛṣā**

**dhāmnā svena sadā nirasta-kuhakaṁ satyaṁ paraṁ dhīmahi ||**

[bhā.pu. 1.1.1]

**kasmai yena vibhāsito’yam atulo jñāna-pradīpaḥ purā**

**tad-rūpeṇa ca nāradāya munaye kṛṣṇāya tad-rūpiṇā |**

**yogīndrāya tad-ātmanātha bhagavad-rātāya kāruṇyatas**

**tac chuddhaṁ vimalaṁ viśokam amṛtaṁ satyaṁ paraṁ dhīmahi ||**

[bhā.pu. 12.13.19]

tatra purvasyārthaḥ | artho’yaṁ brahma-sūtrāṇām iti gāruḍokter asya mahā-purāṇasya brahma-sūtrākṛtrima-bhāṣyātmakatvāt prathamaṁ tad upādāyaivāvatāraḥ | tatra pūrvam, athāto brahma jijñāsā [ve.sū. 1.1.1] iti vyācaṣṭe—**tejo-vāri-mṛdām** ity-ādy-ardhena | yojanāyāṁ prāthamikatvād asya pūrvatvam |

tatra *brahma-jijñāsā* iti vyācaṣṭe—**paraṁ dhīmahi** iti | **paraṁ** śrī-bhagavantaṁ **dhīmahi** dhyāyema | tad evaṁ mukta-pragrahayā yoga-vṛttyā bṛhattvād brahma yat sarvātmakaṁ, tad bahiś ca bhavati | tat tu nija-raśmy-ādibhyaḥ sūrya iva sarvebhyaḥ param eva svato bhavatīti mūla-rūpatva-pradarśanāya[[171]](#footnote-172) para-padena brahma-padaṁ vyākhyāyate | tac cātra bhagavān evety abhimataṁ, puruṣasya tad-aṁśatvāt, nirviśeṣa-brahmaṇo[[172]](#footnote-173) guṇādi-hīnatvāt |

uktaṁ ca śrī-rāmānuja-caraṇaiḥ—sarvatra bṛhattva-guṇa-yogena hi brahma-śabdaḥ | bṛhattvaṁ ca svarūpeṇa guṇaiś ca yatrānavadhikātiśayaḥ so’sya mukho’rthaḥ | sa ca sarveśvara eva [śrī-bhāṣya 1.1.1] iti |

uktaṁ pracetobhiḥ, na hy antas tvad-vibhūtīnāṁ so’nanta iti gīyase [bhā.pu. 4.30.31] | ata eva vividha-manoharānantākāratve’pi tat-tad-ākārāśraya-paramādbhuta-mukhyākāratvam api tasya vyañjitam | tad evaṁ mūrtatve siddhe tenaiva paratvena na tasya viṣṇv-ādi-rūpaka-bhagavattvam eva siddham, tasyaiva brahma-śivādi-paratvena darśitatvāt |

atra *jijñāsā* ity asya vyākhyā—dhīmahīti | yatas taj-jijñāsāyās tātparyaṁ tad-dhyāna eva | tad uktam ekādaśe svayaṁ bhagavatā—

śabda-brahmaṇi niṣṇāto na niṣṇāyāt pare yadi |

śrutas tasya śrama-phalo hy adhenum iva rakṣataḥ || [bhā.pu. 11.11.18] iti |

tato dhīmahīty anena śrī-rāmānuja-mataṁ jijñāsā-padaṁ nididhyāsana-param eveti | svīyatvenāṅgīkaroti śrī-bhāgavata-nāmā sarva-vedādi-sāra-rūpo’yaṁ grantha ity āyātam | dhīmahīti bahu-vacanaṁ kāla-deśa-paramparā-sthitasya sarvasyāpi tat-kartavyatābhiprāyeṇa ananta-koṭi-brahmāṇḍāntaryāmināṁ puruṣāṇām aṁśi-bhūte bhagavaty eva dhyānasyābhidhānāt | anenaika-jīva-vāda-jīvana-bhūto vivarta-vādo’pi nirastaḥ |

dhyāyatir api bhagavato mūrtatvam api bodhayati, dhyānasya mūrta evākaṣṭārthatvāt | sati ca susādhye pum-arthopāye duḥsādhyasya puruṣāpravṛttyā svata evāpakarṣāt, tad-upāsakasyaiva yuktatamatva-nirṇayāc ca | tathā ca gītopaniṣadaḥ—

mayy āveśya mano ye māṁ nitya-yuktā upāsate |

śraddhayā parayopetās te me yuktatamā matāḥ ||

ye tv akṣaram anirdeśyam avyaktaṁ paryupāsate |

te prāpnuvanti mām eva sarva-bhūta-hite ratāḥ ||

kleśo’dhikataras teṣām avyaktāsakta-cetasām |

avyaktā hi gatir duḥkhaṁ dehavadbhir avāpyate || [gītā 12.2,3,5]

idam eva ca vivṛtaṁ brahmaṇā—

śreyaḥ-sṛtiṁ bhaktim udasya te vibho

kliśyanti ye kevala-bodha-labdhaye |

teṣām asau kleśala eva śiṣyate

nānyad yathā sthūla-tuṣāvaghātinām || [bhā.pu. 10.14.4] iti |

ata evāsya dhyeyasya svayaṁ bhagavattvam eva sādhitam, śivādayaś ca vyāvṛttāḥ | tathā dhīmahīti liṅā dyotitā pṛthag-anusandhāna-rahitā prārthanā dhyānopalakṣita-bhagavad-bhajanam eva parama-puruṣārthatvena vyanakti | tato bhagavatas tu tathātvaṁ svayam eva vyaktam |

tataś ca yathokta-parama-manohara-mūrtitvam eva lakṣyate | tathā ca, vedānāṁ sāma-vedo’smi [gītā 10.22] iti, tatra ca bṛhat-sāma tathā sāmnām [gītā 10.35] ity-ukta-mahimni bṛhat-sāmni, bṛhad dhāmaṁ bṛhat pārthivaṁ bṛhad antarīkṣaṁ bṛhad divaṁ bṛhad vāmaṁ bṛhadbhyo vāmaṁ vāmebhyo vāmam iti | tad evaṁ *brahma-jijñāsā* iti vyākhyātam |

*athāta* ity asya vyākhyām āha—**satyam** iti | yatas tatra *atha*-śabda ānantarye, *ataḥ*-śabdo vṛttasya hetu-bhāve vartate, tasmād atheti svādhyāya-kramataḥ prāk-prāpta-karma-kāṇḍe pūrva-mīmāṁsayā samyak-karma-jñānād anantaram ity arthaḥ | ata iti tat-kramataḥ samanantaraṁ prāpta-brahma-kāṇḍe tūttara-mīmāṁsayā nirṇeya-samyag-arthe’dhīta-carād yat-kiñcid-anusaṁhitārthāt kutaścid vākyād dhetor ity arthaḥ | pūrva-mīmāṁsāyāḥ pūrva-pakṣatvenottara-mīmāṁsā-nirṇayottara-pakṣe’sminn avaśyāpekṣyatvāt, aviruddhāṁśe sahāyatvāt, karmaṇaḥ śānty-ādi-lakṣaṇa-sattva-śuddhi-hetutvāc ca | tad-anantaram ity eva labhyam | vākyāni caitāni—

tad yatheha karma-jito lokaḥ kṣīyate, evam evāmutra puṇya-jito lokaḥ kṣīyate, tad ya ihātmānam anu vidya vrajanti, etāṁś ca satyān kāmāṁs teṣāṁ sarveṣu lokeṣv akāma-cāro bhavati [chā.u. 8.1.6] iti, na ca punar āvartate [chā.u. 8.15.1] iti, sa cānantyāya kalpate [śve.u. 5.9] iti, nirañjanaḥ paramaṁ sāmyam upaiti [mu.u. 3.1.3] iti |

idaṁ jñānam upāśritya mama sādharmyam āgatāḥ |

sarge’pi nopajāyante pralaye na vyathanti ca || [gītā 14.2] iti |

tad etad ubhayaṁ vivṛtaṁ rāmānuja-śārīrake—

mīmāṁsā-pūrva-bhāga-jñātasya karmaṇo’lpāsthira-phalatvaṁ tad-uparitana-bhāgāvaseyasya brahma-jñānasya tv anantākṣaya-phalatvaṁ śrūyate, ataḥ pūrva-vṛttāt karma-jñānād anantaraṁ brahma jñātavyam ity uktaṁ bhavati | tad āha sarvādi-vṛtti-kāro bhagavān baudhāyanaḥ—vṛttāt karmādhigamād anantaraṁ brahma-vividiṣeti iti |

etad eva purañjanopākhyāne ca dakṣiṇa-vāma-karṇayoḥ pitṛhū-devahū-śabda-niruktau vyaktam asti | tad evaṁ samyak karma-kāṇḍa-jñānānantaraṁ brahma-kāṇḍa-gateṣu keṣucid vākyeṣu svargādy-ānandasya vastu-vicāreṇa duḥkha-rūpatva-vyabhicāri-sattākatva-jñāna-pūrvakaṁ brahmaṇas tv avyabhicāri-paratamānandatvena satyatva-jñānam eva brahma-jijñāsāyāṁ hetur iti | *athāta* ity asyārthe labdhe tan-nirgalitārtham evāha—**satyam** iti | sarva-sattādāv avyabhicāri-sattākam ity arthaḥ, **param** ity anena **anvayāt,** *satyaṁ jñānam anantaṁ brahma* [tai.u. 2.1.3] ity atra śrutau ca brahmety anena |

tad evam anyasya tad-icchādhīna-sattākatvena vyabhicāri-sattākatvam āyāti | tad evam atra tad etad-avadhi vyabhicāri-sattākam eva dhyātavanto vayam idānīṁ tv avyabhicāri-sattākaṁ dhyāyemeti bhāvaḥ |

atha paratvam eva vyanakti—**dhāmnā** iti | atra dhāma-śabdena prabhāva ucyate, prakāśo vā | gṛha-deha-tviṭ-prabhāvā dhāmani ity amarādi-nānārtha-vargāt | na tu svarūpam | tathā **kuhaka**-śabdenātra pratāraṇa-kṛd ucyate | tac ca jīva-svarūpāvaraṇa-vikṣepa-kāritvādinā māyā-vaibhavam eva | tataś ca **svena dhāmnā** sva-prabhāva-rūpayā sva-prakāśa-rūpayā vā śaktyā sadā nityam eva **nirastaṁ kuhakaṁ** māyā-vaibhavaṁ yasmāt tam | tad uktaṁ, māyāṁ vyudasya cic-chaktyā [bhā.pu. 1.7.23] iti |

tasyā api śakter āgantukatvena **svena** ity asya vaiyārthyaṁ syāt | sva-svarūpeṇety evaṁ vyākhyāne tu **svena** ity anenaiva caritārthatā syāt | yathā kathañcit tathā vyākhyāne’pi **kuhaka**-nirasana-lakṣaṇā śaktir evāpadyate | sā ca sādhakatama-rūpayā tṛtīyayā vyakteti | etena māyā-tat-kārya-vilakṣaṇaṁ yad vastu, tat tasya svarūpam iti sva-svarūpa-lakṣaṇam api gamyam | tac ca satyaṁ jñānam ānandaṁ brahma [tai.u. 2.1.3] iti, vijñānam ānandaṁ brahma [bṛ.ā.u. 3.9.28] iti śruti-prasiddham eva | etac-chruti-lakṣakam eva ca satyam iti vinyastam | tad evaṁ svarūpa-śaktiś ca sākṣād evopakrāntā, tataḥ sutarām evāsya bhagavattvaṁ spaṣṭam |

atha mukhye satyatve yuktiṁ darśayati—**yatra** iti | brahmatvāt sarvatra sthite vāsudeve bhagavati yasmin sthitas trayāṇāṁ guṇānāṁ bhūtendriya-devatātmako yasyaiveśituḥ **sargo**’py ayam **amṛṣā** śukty-ādau rajatādikam ivāropito na bhavati, kintu yato vā imāni jāyante [tai.u. 3.1.1] iti śruti-prasiddhe brahmaṇi yatra sarvadā sthitatvāt saṁjñā-mūrti-kḷptis tu trivṛt kurvata upadeśāt [ve.sū. 2.4.20] iti yad eka-kartṛkatvāc ca satya eva |

tatra dṛṣṭāntenāpy amṛṣātvaṁ sādhayati—**teja**-ādīnāṁ **vinimayaḥ** parasparāṁśa-vyatyayaḥ parasparasminn aṁśenāvasthitir ity arthaḥ | sa yathā mṛṣā na bhavati, kintu yathaiveśvara-nirmāṇaṁ tathety arthaḥ | imās tisro devatās trivṛd ekaikā bhavati [chā.u. 6.3.4], tad agne rohitaṁ rūpaṁ tejasas tad-rūpaṁ yat śuklaṁ tad apāṁ yat kṛṣṇaṁ tat pṛthivyāḥ tad annasya [chā.u. 6.4.1] iti śruteḥ |+++

tad evam arthasyāsya śruti-mūlatvāt kalpanā-mūlas tv anyo’rthaḥ svata eva parāstaḥ | tatra ca sāmānyatayā nirdiṣṭānāṁ teja-ādīnāṁ viśeṣatve saṅkramaṇaṁ na śābdikānāṁ hṛdayam adhyārohati | yadi ca tad evāmaṁsyata, tadā vārādīni marīcikādiṣu yathety evāvakṣyate | kiṁ ca tan-mate brahmatas trisargasya mukhyaṁ janma nāsti kintyāropa eva janmety ucyate | sa punar bhramād eva bhavati | bhramaś ca sādṛśyāvalambī | sādṛśyaṁ tu kāla-bhedenobhayam evādhiṣṭhānaṁ karoti | rajate’pi śukti-bhrama-sambhavāt | na caikātmakaṁ bhramādhiṣṭhānaṁ bahv-ātmakaṁ tu bhrama-kalpitam ity asti niyamo mitho militeṣu vidūra-varti-dhūma-parvata-vṛkṣeṣv akhaṇḍa-megha-bhrama-sambhavāt |

tad evaṁ prakṛte’py anādita eva tri-sargaḥ pratyakṣaṁ pratīyate | brahma ca cin-mātratayā svata eva sphurad asti | tasmād anādya-jñānākrāntasya jīvasya yathā sad-rūpatā-sādṛśyena brahmaṇi tri-sarga-bhramaḥ syāt tathā tri-sarge’pi brahma-bhramaḥ kathaṁ na kadācit syāt | tataś ca brahmaṇa evādhiṣṭhānatvam ity anirṇaye sarva-nāśa-prasaṅgaḥ | āropakatvaṁ tu jaḍasyaiva cinmātrasyāpi na sambhavati | brahma ca cinmātram eva tan-matam iti | tataś ca śruti-mūla eva vyākhyāne siddhe so’yam abhiprāyaḥ | yatra hi yan nāsti kintv anyatraiva dṛśyate tatraiva tad-āropaḥ siddhaḥ | tataś ca vastutas tad-ayogāt tatra tat-sattayā tat-sattā kartuṁ na śakyata eva | tri-sargasya tu tac-chakti-viśiṣṭād bhagavato mukhya-vṛttyaiva jātatvena śrutatvāt tad-vyatirekāt tatraiva sarvātmake so’sti | tatas tasmin na cāropitaṁ ca | āropas tu tathāpi dhāmnety ādi-rītyaivācintya-śaktitvāt tena liptatvābhāve’pi tac-chāṅkara-rūpa eva | tathā ca eka-deśa-sthitasyāgner jyotsnā vistāriṇī yathā [vi.pu. 1.22.56] ity anusāreṇa tat-sattayā tat-sattā bhavati |

tato bhagavato mukhyaṁ satyatvaṁ **tri-sargasya** ca na mṛṣātvam iti | tathā ca śrutiḥ—satyasya satyam iti tathā prāṇā vai satyaṁ teṣām eva satyam [bṛ.ā.u. 2.3.6] iti prāṇa-śabdoditānāṁ sthūla-sūkṣma-bhūtānāṁ vyavahārataḥ satyatvenādhigatānāṁ mūla-kāraṇa-bhūtaṁ parama-satyaṁ bhagavantaṁ darśayatīti |

atha tam eva taṭastha-lakṣaṇena ca tathā vyañjayan prathamaṁ viśadārthatayā brahma-sūtrāṇām eva vivṛtir iyaṁ saṁhiteti bibodayiṣayā ca tad-antaraṁ sūtram eva prathamam anuvadati—**janmādy asya yata** iti | janmādīni sṛṣṭi-sthiti-pralayam | tad-guṇa-saṁvijñāna-bahuvrīhi | **asya** viśvasya brahmādi-stamba-paryantāneka-kartṛ-bhoktṛ-saṁyuktasya pratiniyata-deśa-kāla-nimitta-kriyā-phalāśrayasya manasāpy acintya-vividha-citra-racanā-rūpasya **yato** yasmād acintya-śaktyā svayam upādāna-rūpāt kartr-ādi-rūpāc ca **janmādi,** **taṁ paraṁ dhīmahi** ity anvayaḥ | atra viṣaya-vākyaṁ ca—bhṛgur vai vāruṇir varuṇaṁ pitaram upasasāra, adhīhi bho bhagavo brahma ity ārabhya, yato vā imāni bhūtāni jāyante, yena jātāni jīvanti, yat prayanty abhisaṁviśanti, tad vijijñāsasva, tad brahma [tai.u. 3.1.1] iti, tat tejo’sṛjata [chā.u. 6.2.3] ity-ādi ca |

janmādikam ihopalakṣaṇaṁ, na tu viśeṣaṇam | tatas tad-dhyāne tan na praviśanti, kintu śuddham eva taṁ dhyāyed iti | kiṁ ca, atra prāg-ukta-viśeṣaṇa-viśiṣṭa-viśva-janmādes tādṛśa-hetutvena sarva-śaktitvaṁ satya-saṅkalpatvaṁ sarva-jñatvaṁ sarveśvaratvaṁ ca tasya sūcitam, yaḥ sarvajñaḥ sarva-vid yasya jñāna-mayaṁ tapaḥ [mu.u. 1.1.9], sarvasya vaśī [bṛ.ā.u. 4.4.22] ity-ādi-śruteḥ |

tathā paratvena nirastākhila-heya-pratyanīka-svarūpatvaṁ jñānādy-ananta-kalyāṇa-guṇatvaṁ sūcitam—na tasya kāryaṁ kāraṇaṁ ca vidyate [śve.u. 3.19] ity-ādi-śruteḥ |

ye tu nirviśeṣa-vastu jijñāsyam iti vadanti, tan-mate brahma-jijñāsāyāṁ janmādy asya yata ity asaṅgataṁ syāt, niratiśaya-bṛhad-bṛṁhaṇaṁ ceti nirvacanāt, tac ca brahma jagaj-janmādi-kāraṇam [agni.pu. 216.8] iti vacanāc ca | evam uttareṣv api sūtreṣu sūtrodāhṛta-śrutayaś ca na tatra pramāṇam | tarkaś ca sādhya-dharmāvyabhicāri-sādhana-dharmānvita-vastu-viṣayatvān na nirviśeṣa-vastuni pramāṇam | jagaj-janmādi-bhramo yataḥ, tad brahmeti svotprekṣa-pakṣe ca na nirviśeṣa-vastu-siddhiḥ | bhrama-mūlam ajñānam, ajñāna-sākṣi brahmeti upagamāt | sākṣitvaṁ hi prakāśaika-rasatayocyate | prakāśatvaṁ tu jaḍād vyāvartakaṁ svasya parasya ca vyavahāra-yogyatāpādana-svabhāvena bhavati | tathā sati saviśeṣatvaṁ, tad-abhāve prakāśataiva na syāt | tucchataiva syāt |

kiṁ ca, **tejo-vāri-mṛdām** ity anenaiva teṣāṁ vivakṣitaṁ setsyatīti, **janmādy asya yata** ity aprayojakaṁ syāt | atas tad-viśeṣatve labdhe, sa ca viśeṣaḥ śakti-rūpa eva | śaktiś cāntarāṅgā bahiraṅgā taṭasthā ceti tridhā darśitā | tatra vikārātmakeṣu jagaj-janmādiṣu sākṣād-dhetunā bahiraṅgāyā eva syād iti sā māyākhyā copakrāntā | taṭasthā ca vayaṁ **dhīmahi** ity anena |

atha yadyapi bhagavato’ṁśāt tad-upādāna-bhūta-prakṛty-ākhya-śakti-viśiṣṭāt puruṣād evāsya janmādi, tathāpi bhagavaty eva tad-dhetutā paryavasati | samudraika-deśe yasya janmādi, tasya samudra eva janmādīni | yathoktam—

prakṛtir yasyopādānam ādhāraḥ puruṣaḥ paraḥ |

sato’bhivyañjakaḥ kālo brahma tat tritayaṁ tv aham || [bhā.pu. 11.24.19]

tasya ca bhagavato **janmādy asya yata** ity anenāpi mūrtatvam eva lakṣyate[[173]](#footnote-174) | yato mūrtasya jagato mūrti-śakter nidhāna-rūpa-tādṛśānanta-para-śaktīnāṁ nidhāna-rūpo’sāv ity ākṣipyate, tasya parama-kāraṇatvāṅgīkārāt | na ca tasya mūrtatve saty anyato janmāpatet, anavasthāpatter ekasyaivāditvenāṅgīkārāt, sāṅkhyānām avyaktasyeva

sa kāraṇaṁ karaṇādhipādhipo

na cāsya kaścij janitā na cādhipaḥ [śve.u. 6.9]

iti śruti-niṣedhāt, anādi-siddhāprākṛta-svābhāvika-mūrtitvena tasya tat-prasiddheś ca |

tad evaṁ mūrtatve siddhe sa ca mūrto viṣṇu-nārāyādi-sākṣād-rūpakaḥ śrī-bhagavān eva nānyaḥ | tathā ca dāna-dharme—

yataḥ sarvāṇi bhūtāni bhavanty ādi-yugāgame |

yasmiṁś ca pralayaṁ yānti punar eva yuga-kṣaye || [sahasra-nāma 11] ity-ādi |

tat-pratipādaka-sahasra-nāmādau tatraiva tu yathoktam, anirdeśya-vapuḥ śrīmān [sahasra-nāma 32] iti | evaṁ ca skānde—

sraṣṭā pātā ca saṁhartā sa eko harir īśvaraḥ |

sraṣṭṛtvādikam anyeṣāṁ dāru-yoṣāvad ucyate ||

eka-deśa-kriyāvattvān na tu sarvātmaneritam |

sṛṣṭy-ādikaṁ samastaṁ tu viṣṇor eva paraṁ bhavet || iti |

mahopaniṣadi ca—sa brahmaṇā sṛjati sa rudreṇa vilāpayati ity-ādikam | ata eva vivṛtaṁ—

nimitta-mātram[[174]](#footnote-175) īśasya viśva-sarga-nirodhayoḥ |

hiraṇyagarbhaḥ sarvaś ca kālasyārūpiṇas tava || [bhā.pu. 10.71.8] iti |

*tava* yo rūpa-rahitaḥ *kālaḥ* kāla-śaktiḥ, *tasya nimitta-mātram* iti vyadhikaraṇa eva ṣaṣṭhī | tathā ādyo’vatāraḥ puruṣaḥ parasya [bhā.pu. 2.6.42] ity-ādi | yad-aṁśato’sya sthiti-janma-nāśā [bhā.pu. 6.3.12] ity-ādi ca | tad evam atrāpi tathā-vidha-mūrtir bhagavān evopakrāntaḥ |

tad evaṁ taṭastha-lakṣaṇena **paraṁ** nirdhārya, tad eva lakṣaṇaṁ brahma-sūtre śāstra-yonitvāt, tat tu samanvayāt [ve.sū. 1.1.3-4] ity etat-sūtra-dvayena sthāpitam asti | tatra pūrva-sūtrasyārthaḥ—kuto brahmaṇo jagaj-janmādi-hetutvaṁ ? tatrāha—śāstraṁ yonir jñāna-kāraṇaṁ yasya tattvāt, yato vā imāni bhūtāni [tai.u. 3.1.1] ity-ādi-śāstra-pramāṇakatvād iti | nātra darśanāntaravat tarka-pramāṇakatvam, tarkāpratiṣṭhānāt [ve.sū. 2.1.22] atyantātīndriyatvena pratyakṣādi-pramāṇāviṣayatvād brahmaṇaś ceti bhāvaḥ | vaināśikās tv avirodhādhyāye tarkeṇaiva nirākariṣyante |

atra tarkāpratiṣṭhānaṁ caivam—īśvaraḥ kartā na bhavati, prayojana-śūnyatvān muktātmavat | nanu bhuvanādikaṁ jīva-kartṛkaṁ kāryatvāt ghaṭavat | vimati-viṣayaḥ kālo na loka-śūnyaḥ, kālatvāt vartamāna-kālavad ity-ādi | tad evaṁ darśanānuguṇyeneśvarānumānaṁ darśanāntara-prātikūlya-parāhatam iti śāstraika-prāmāṇakaḥ[[175]](#footnote-176) para-brahma-bhūtaḥ sarveśvaraḥ puruṣottamaḥ | śāstraṁ tu sakaletara-pramāṇa-paridṛṣṭa-samasta-vastu-vijātīya-sārvajñya-satya-saṅkalpatvādi-miśrānavadhikātiśayāparimitodāra-vicitra-guṇa-sāgaraṁ nikhila-heya-pratyanīka-svarūpaṁ pratipādayatīti na pramāṇāntarāvasita-vastu-sādharmya-prayukta-doṣa-gandhaḥ | ata eva svābhāvikānanta-nitya-mūrtimattvam api tasya sidhyati |

athottara-sūtrasyārthaḥ | brahmaṇaḥ kathaṁ śāstra-pramāṇakatvaṁ ? tatrāha—*tat tv* iti | tu-śabdaḥ prasaktāśaṅkā-nivṛtty-arthaḥ | tac-chāstra-pramāṇakatvaṁ brahmaṇaḥ sambhavaty eva | kutaḥ *samanvayāt* ? anvaya-vyatirekābhyām upapādanaṁ samanvayaḥ, tasmāt |

tatra anvayaḥ—satyaṁ jñānam anantaṁ brahma [tai.u. 2.1.3] iti, ānando brahma [tai.u. 3.6.1] iti, ekam evādvitīyaṁ brahma [chā.u. 6.2.1] iti, tat satyaṁ sa ātmā [chā.u. 6.8.7] iti, sad eva somyedam agra āsīt [chā.u. 6.2.1] iti, ātmā vā idam eka evāgra āsīt puruṣa-vidha [bṛ.ā.u. 1.4.1] iti, puruṣo ha vai nārāyaṇaḥ [nā.u. 1] iti, eko ha vai nārāyaṇa āsīt [ma.u. 1.1] iti, tad aikṣata bahu syāṁ prajāyeya [chā.u. 6.2.3] iti, tasmād vā etasmād ātmana ākāśaḥ sambhūtaḥ [tai.u. 2.1.3] iti, tat tejo’sṛjata [chā.u. 6.2.3] iti, yato vā imāni bhūtāni jāyante [tai.u. 3.1.1] iti, puruṣo ha vai nārāyaṇo’kāmayata atha nārāyaṇād ajo’jāyata yataḥ prajāḥ sarvāṇi bhūtāni [ma.nā.u.],

nārāyaṇaṁ paraṁ brahma tattvaṁ nārāyaṇaḥ param |

ṛtaṁ satyaṁ paraṁ brahma puruṣaṁ kṛṣṇa-piṅgalam || [ma.nā.u. 11.4] ity-ādiṣu ca |

atha vyatirekaḥ—katham asataḥ saj jāyeta [chā.u. 6.2.2] iti, ko hy evānyāt kaḥ prāṇyād yad eṣa ākāśa ānando na syāt [tai.u. 2.7.1] iti, eko ha vai nārāyaṇa āsīn na brahmā na ca śaṅkaraḥ [ma.nā.u. 1.1] ity-ādiṣu |

anyeṣāṁ ca vākyānāṁ samanvayas tatraiva vakṣyate—ānanda-mayo’bhyāsāt [ve.sū. 1.1.12] ity-ādinā | sa caivaṁ paramānanda-rūpatvenaiva samanvito bhavatīti tad-upalabdhyaiva parama-puruṣārthatva-siddher na prayojana-śūnyatvam api |

tad evaṁ sūtra-dvayārthe sthite tad etad vyācaṣṭe—**anvayād itarataś cārtheṣv** iti | **artheṣu** nānā-vidheṣu veda-vākyārtheṣu satsv **anvayāt** anvaya-mukhena **yato** yasmāt ekasmād **asya janmādi** pratīyate, tathā **itarato** vyatireka-mukhena ca yasmād evāsya tataḥ pratīyata ity arthaḥ | ata eva tasya śruty-anvaya-vyatireka-darśitena parama-sukha-rūpatvena parama-puruṣārthatvaṁ ca dhvanitam | eko ha vai nārāyaṇa āsīt [ma.nā.u. 1.1] ity-ādi-śāstra-pramāṇatvena prāk-sthāpita-rūpaṁ ceti |

atha īkṣater nāśabdam [ve.sū. 1.1.5] iti vyācaṣṭe—**abhijña** iti | atra sūtrārthaḥ—idam āmnāyate chāndogye—sad eva somyedam agra āsīd ekam evādvitīyaṁ brahma [chā.u. 6.2.1] iti, tad aikṣata bahu syāṁ prajāyaya iti... tat-tejo’sṛjata [chā.u. 6.2.3] ity-ādi | atra paroktaṁ pradhānam api jagat-kāraṇatvenāyāti | tac ca nety āha—*īkṣater* iti | yasmin śabda eva pramāṇaṁ na bhavati tad *aśabdam*, ānumānikaṁ pradhānam ity arthaḥ | *na* tad iha pratipādyam |

kuto’śabdatvaṁ tasya ? ity āśaṅkyāha—*īkṣateḥ,* sac-chabda-vācya-sambandhi-vyāpāra-viśeṣābhidhāyina īkṣater dhātoḥ śravaṇāt *tad aikṣata* itīkṣaṇaṁ cācetane pradhāne na sambhavet | anyatra cekṣā-pūrvikaiva sṛṣṭiḥ—sa aikṣata lokān nu sṛjā iti, sa imān lokān asṛjata [ai.u. 1.1.1-2] ity-ādau | īkṣaṇaṁ cātra tad-aśeṣa-sṛjya-vicārātmakatvāt sarvajñatvam eva kroḍīkaroti | tad etad āha—**abhijña** iti |

nanu tadānīm ekam evādvitīyam ity uktes tasyekṣaṇa-sādhanaṁ na sambhavati ? tatrāha—**svarāḍ** iti, sva-svarūpeṇaiva tathā tathā rājata iti, na tasya kāryaṁ karaṇaṁ ca vidyate [śve.u. 3.19] ity ādau, svābhāvikī jñāna-bala-kriyā ca ity-ādi-śruteḥ | etenekṣaṇavan-mūrtimattvam api tasya svābhāvikam ity āyātam, niḥśvasitasyāpy agre darśayiṣyamāṇatvāt | tac ca yathoktam eveti ca |

atha śāstra-yonitvāt [ve.sū. 1.1.3] ity asyārthāntaraṁ vyācaṣṭe—**tena** iti | tac cārthāntaraṁ yathā—kathaṁ tasya jagaj-janmādi-kartṛtvaṁ ? kathaṁ vā nānya-tantroktasya pradhānasya na cānyasya? iti tatrāha—*śāstrasya* veda-lakṣaṇasya *yoniḥ* kāraṇaṁ, tad-rūpatvāt | evaṁ vā are asya mahato bhūtasya niśvasitam etad yadṛg-vedo yajur-vedaḥ sāmavedo’tha vāṅgirasa itihāsa-purāṇaṁ vidyā upaniṣadaḥ ślokāḥ sūtrāṇy upasūtrāṇi vyākhyānāni [bṛ.ā.u. 2.4.10] iti śruteḥ | śāstraṁ hi sarva-pramāṇāgocara-vividhānanta-jñāna-mayaṁ, tasya ca kāraṇaṁ brahmaiva śrūyata iti |

tad evaṁ mukhyaṁ sarvajñaṁ tādṛśaṁ sarvajñatvaṁ vinā ca sarva-śṛṣṭy-ādikam anyasya nopapadyata iti prokta-lakṣaṇaṁ brahmaiva jagat-kāraṇaṁ, na pradhānaṁ, na ca jīvāntaram iti | tad eva vivṛtyāha—**tene brahma hṛdā ya ādikavaya** iti | **brahma** vedam **ādi-kavaye** brahmaṇe brahmāṇaṁ **hṛdā** antaḥ-karaṇa-dvāraiva, na tu vākya-dvārā | **tene** āvirbhāvitavān | atra bṛhad-vācakena brahma-padena sarva-jñāna-mayatvaṁ tasya jñāpitam | hṛdety anenāntaryāmitvaṁ sarva-śaktimayatvaṁ ca jñāpitam | ādi-kavaya ity anena tasyāpi śikṣā-nidānatvāc chāstra-yonitvaṁ ceti | śrutiś cātra,

yo brahmāṇaṁ vidadhāti pūrvaṁ

yo vai vedāṁś ca prahiṇoti tasmai |

taṁ ha devam ātma-buddhi-prakāśaṁ

mumukṣur vai śaraṇam ahaṁ prapadye || [śve.u. 6.18] |

mukta-jīvā api tat-kāraṇaṁ nety āha—**muhyanti** iti | **yad** yatra brahmaṇi vedākhye **sūrayaḥ** śeṣādayo’pi | anena ca śayana-līlā-vyañjita-niśvasitamaya-vedo brahmādi-vividhānana-locanaś ca yaḥ padmanābhas tad-ādi-mūrtikaḥ śrī-bhagavān evābhihitaḥ | vivṛtaṁ caitat pracoditā yena purā sarasvatī [bhā.pu. 2.4.22] ity-ādinā |

atha tat tu samanvayād [ve.sū. 1.1.4] ity asyārthāntaraṁ, yathā śāstra-yonitve hetuś ca dṛśyate ity āha—*tat tv* iti | *samanvayo*’tra samyak sarvato-mukho’nvayo vyutpattir vedārtha-parijñātaṁ yasmāt tu śāstra-nidānatvaṁ niścīyata iti | jīve samyag jñānam eva nāsti, pradhānaṁ tv acetanam eveti bhāvaḥ, sa vetti viśvaṁ na hi tasya vettā [śve.u. 3.19] iti śruteḥ | tad etad asya tadīya-samyag-jñānaṁ vyatireka-mukhena bodhayituṁ jīvānāṁ sarveṣām api tadīya-samyag-jñānābhāvam āha—**muhyanti** iti | **sūrayaḥ** śeṣādayo’pi **yad** yatra śabda-brahmaṇi muhyanti | tad etad vivṛtaṁ svayaṁ bhagavatā—

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyā mad veda kaścana || [bhā.pu. 11.21.42] iti |

anena ca sākṣād-bhagavān evābhihitaḥ |

atha īkṣater nāśabdam [ve.sū. 1.1.5] ity asyārthāntaram—**abhijña** ity atraiva vyañjitam asti | atra sūtrārthaḥ—nanv aśabdam asparśam arūpam avyayam [ka.u. 1.3.15] ity-ādi-śruteḥ | kathaṁ tasya śabda-yonitvaṁ ? tatra hi prakṛta-brahma śabda-hīnaṁ na bhavati | kutaḥ ? *īkṣateḥ* | tad aikṣata bahu syāṁ prajyāyeya [chā.u. 6.2.3] ity atra *bahu syām* iti śabdātmakekṣa-dhātoḥ śravaṇāt | tad etad āha, abhijñaḥ | bahu syām ity ādi-śabdātmaka-vicāra-vidagdhaḥ | sa ca śabdādi-śakti-samudāyas tasya na prākṛtaḥ prakṛti-kṣobhāt, pūrvatrāpi sad-bhāvāt | tataḥ svarūpa-bhūta evety āha—**svarāṭ** iti |

atra pūrvavat tādṛśaṁ sadharmakatvaṁ mūrtimattvam api siddham | yathāhuḥ sūtrakārāḥ—antas tad-dharmopadeśāt [ve.sū. 1.1.10] iti | ato’śabdatvādikaṁ prākṛta-śabda-hīnatvādim eveti jñeyam |

atrottara-mīmāṁsādhyāya-catuṣṭayasyāpy artho darśitaḥ | tatra **anvayād itarataś ca** iti samanvayādhyāyasya, **satyaṁ param** iti phalādhyāyasyeti |

tathā gāyatry-artho’pi spaṣṭaḥ | tatra **janmādy asya yataḥ** iti praṇavārthaḥ, sṛṣṭy-ādi-śaktimattva-vācitvāt | tad evam evāgni-purāṇe gāyatrī-vyākhyāne proktam—taj-jyotir bhagavān viṣṇur jagaj-janmādi-kāraṇam iti | **yatra tri-sargo'mṛṣā** iti vyāhṛti-trayārthaḥ, ubhayatrāpi loka-trayasya tad-ananyatvena vivakṣitatvāt | **svarāḍ** iti savitṛ-prakāśaka-parama-tejo-vāci | **tene brahma hṛdā** iti buddhi-pravṛtti-preraṇā prārthanā sūcitā | tad eva kṛpayā sva-dhyānāyāsmākaṁ buddhi-vṛttīḥ prerayatād iti bhāvaḥ |

evam evoktaṁ gāyatryā ca samārambhaḥ[[176]](#footnote-177) iti | tac ca tejas tatra antas tad-dharmopadeśāt [ve.sū. 1.1.10] ity-ādinā sampratipannaṁ yan-mūrtaṁ tad-ādy-ananta-mūrtimad eva dhyeyam iti | tatra cāgni-purāṇa-kramastha-vacanāni[[177]](#footnote-178)—

evaṁ sandhyā-vidhiṁ kṛtvā gāyatrīṁ ca japet smaret |

gāyatry-ukthāni śāstrāṇi bhargaṁ prāṇāṁs tathaiva ca ||

tataḥ smṛteyaṁ gāyatrī sāvitrī yata eva ca |

prakāśinī sā savitur vāg-rūpatvāt sarasvatī ||

taj jyotiḥ paramaṁ brahma bhargas tejo yataḥ smṛtaḥ |

bhargaḥ syāt bhrājata iti bahulaṁ chandasīritam ||

vareṇyaṁ sarva-tejobhyaḥ śreṣṭhaṁ vai paramaṁ param |

svargāpavarga-kāmair vā varaṇīyaṁ sadaiva hi ||

vṛṇoter varaṇārthatvāt jāgrat-svapnādi-varjitam |

nityaṁ śuddhaṁ buddham ekaṁ nityaṁ bhargam adhīśvaram ||

ahaṁ brahma paraṁ jyotir dhyāyema hi vimuktaye |

taj jyotir bhagavān viṣṇur jagaj-janmādi-kāraṇam ||

śivaṁ kecit paṭhanti sma śakti-rūpaṁ paṭhanti ca |

kecit sūryaṁ kecid agniṁ daivatāny agni-hotriṇaḥ ||

agny-ādi-rūpī viṣṇur hi vedādau brahma gīyate |

tat padaṁ paramaṁ viṣṇor devasya savituḥ smṛtam ||

dadhāter vā dhīmahīti manasā dhārayemahi |

no’smākaṁ yac ca bhargas tat sarveṣāṁ prāṇināṁ dhiyaḥ ||

codayāt prerayād buddhiṁ bhoktṝṇāṁ sarva-karmasu |

dṛṣṭādṛṣṭa-vipākeṣu viṣṇuḥ sūryāgni-rūpa-bhāk ||

īśvara-prerito gacchet svargaṁ vā śvabhram eva vā |

īśāvāsyam idaṁ sarvaṁ mahad-ādi-jagad dhariḥ ||

svargādyaiḥ krīḍate devo yo haṁsaḥ puruṣaḥ prabhuḥ |

dhyānena puruṣo’yaṁ ca draṣṭavyaḥ sūrya-maṇḍale ||

satyaṁ sadā-śivaṁ brahma viṣṇor yat paramaṁ padam |

devasya savitur devo vareṇyaṁ hi turīyakam ||

yo’sāv āditya-puruṣaḥ so’sāv aham anuttamam |

janānāṁ śubha-karmādīn pravartayati yaḥ sadā || ity ādi |

yatrādhikṛtya gāyatrīṁ varṇyate dharma-vistaraḥ |

vṛtrāsura-vadhotsiktaṁ tad bhāgavatam ucyate || ity ādīni ca |

tasmād bharga-brahma-parā-viṣṇu-bhagavac-chabdābhinna-varṇatayā tatra tatra nirdiṣṭā api bhagavat-pratipādakā eva jñeyāḥ | madhye madhye tv ahaṁgrahopāsanā-nirdeśas tat-sāmya iva labdhe hi tad-upāsanā-yogyatā bhavatīti |

tathā daśa-lakṣaṇartho’py atraiva dṛśyaḥ—tatra sarga-visarga-sthāna-nirodhā **janmādy asya yataḥ** ity atra, manvantareśānukathane ca sthānāntargate poṣaṇaṁ **tene** ity-ādau | ūtir **muhyanti** ity-ādau | muktir jīvānām api tat-sānnidhye sati kuhaka-nirasana-vyañjake **dhāmnā** ity-ādau | āśrayaḥ **satyaṁ param** ity ādau[[178]](#footnote-179) |

sa ca svayaṁ-bhagavattvena nirṇīyatvāt śrī-kṛṣṇa eveti pūrvokta-prakāra eva vyakta iti | tad evam asminn upakrama-vākye sarveṣu pada-vākya-tātparyeṣu tasya dhyeyasya saviśeṣatvaṁ mūrtitvaṁ bhagavad-ākāraṁ ca vyaktam | tac ca yuktam, svarūpa-vākyāntara-vyaktatvāt |

yo’syotprekṣaka ādi-madhya-nidhane yo’vyakta-jīveśvaro

yaḥ sṛṣṭvedam anupraviśya ṛṣiṇā cakre puraḥ śāsti tāḥ |

yaṁ sampadya jahāty ajām anuśayī suptaḥ kulāyaṁ yathā

taṁ kaivalya-nirasta-yonim abhayaṁ dhyāyed ajasraṁ harim || [10.87.50] iti |

ato dharmaḥ projjhita- [bhā.pu. 1.1.2] ity-ādāv anantara-vākye’pi, kiṁ vā parair ity-ādinā tatraiva tātparyaṁ darśitam [bha.saṁ. §101] |

|| 1.1 || śrī-vyāsaḥ || 105 ||

[106]

tathopasaṁhāra**[[179]](#footnote-180)**-vākyādhīnārthatvād upakrama-vākyasya nātikramaṇīyam eva |

**kasmai yena vibhāsito’yam atulo jñāna-pradīpaḥ purā**

**tad-rūpeṇa ca nāradāya munaye kṛṣṇāya tad-rūpiṇā |**

**yogīndrāya tad-ātmanātha bhagavad-rātāya kāruṇyatas**

**tac chuddhaṁ vimalaṁ viśokam amṛtaṁ satyaṁ paraṁ dhīmahi ||**

**kasmai yena vibhāsito’yam** ity-ādi-darśitam tasya tādṛśa-viśeṣavattvādikam | yathaiva ātma-gṛhītir itaravad uttarāt [ve.sū. 3.3.16] ity atra śaṅkara-śārīrakasyāparasyāṁ yojanāyām upakramoktasya sac-chabda-vācyasyātmatvam upasaṁhāra-sthād ātma-śabdāl labhyate | tadvad ihāpi catuḥślokī-vaktur bhagavattvaṁ, darśitaṁ ca śrī-vyāsa-samādhāv api tasyaiva dhyeyatvam | tad eva ca sva-sukha-nibhṛta- [bhā.pu. 12.12.69][[180]](#footnote-181) ity-ādi śrī-śuka-hṛdayānugatam iti |

athopasaṁhāra-vākyasyāpy ayam arthaḥ—**kasmai** garbhodaka-śāyi-puruṣa-nābhi-kamalasthāya **brahmaṇe,** tatraiva **yena** mahā-vaikuṇṭhaṁ darśayatā dvitīya-skandha-varṇita-tādṛśa-śrī-mūrty-ādinā bhagavatā **vibhāsitaḥ** prakāśitaḥ, na tu tadāpi racitaḥ | **ayaṁ** śrī-bhāgavata-rūpaḥ **purā** pūrva-parārdhādau **tad-rūpeṇa** brahma-rūpeṇa **tad-rūpiṇā** śrī-nārada-rūpiṇā **yogīndrāya** śrī-śukāya **tad-ātmanā** śrī-kṛṣṇa-dvaipāyana-rūpeṇa | tad-ātmanety asyottareṇānvayaḥ | tatra tad-ātmanā śrī-śuka-rūpeṇeti jñeyam | tad-rūpeṇety-ādibhis tribhiḥ padair na kevalaṁ catuḥśloky eva tena prakāśitā kiṁ tarhi tatra tatrāviṣṭenākhaṇḍam eva purāṇam iti dyotitam | atra mad-rūpeṇa ca yuṣmabhyam iti saṅkocenānukto’pi śrī-sūta-vākya-śeṣo gamyaḥ | evaṁ sarvasyāpi śrī-bhāgavata-guror mahimā darśitaḥ | saṅkarṣaṇa-sampradāya-pravṛttis tu kṛṣṇa-dvaipāyana-kartṛka-prakāśanāntar-gataiveti pṛthaṅ nocyate |

**tat** **paraṁ satyaṁ** śrī-bhagavad-ākhyaṁ tattvaṁ **dhīmahi** | yat tat param anuttamam iti sahasra-nāma-stotrāt para-śabdena ca śrī-bhagavān evocyate | ādyo’vatāraḥ puruṣaḥ parasya [bhā.pu. 2.6.42] iti dvitīyāt | brahmādīnāṁ buddhi-vṛddhi-prerakatvenābhidhānād gāyatryā apy artho’yaṁ grantha iti darśayati | tad uktaṁ—gāyatrī-bhāṣya-rūpo’sau bhāratārtha-vinirṇayaḥ [garuḍa-purāṇa[[181]](#footnote-182)] iti ||

|| 12.13 || śrī-sūtaḥ || 106 ||

**[107]**

athābhyāsena—

**kali-mala-saṁhati-kālano’khileśo**

**harir itaratra na gīyate hy abhīkṣṇam |**

**iha tu punar bhagavān aśeṣa-mūrtiḥ**

**parivṛto’nupadaṁ kathā-prasaṅgaiḥ ||** [bhā.pu. 12.12.66]

**kālano** nāśanaḥ | **itaratra** karma-brahmādi-pratipādaka-śāstrāntare | **akhileśo** virāḍ-antaryāmī nārāyaṇo’pi tat-pālako viṣṇur vāpi **na gīyate** kvacid gīyate vā, tatra tv **abhīkṣṇaṁ** naiva gīyate | **tu**-śabdo’vadhāraṇe | sākṣāt śrī-**bhagavān** punar iha śrī-bhāgavata evābhīkṣṇaṁ gīyate | nārāyaṇādayo vā ye’tra varṇitāḥ, te’py **aśeṣā** eva **mūrtayo**’vatārā yasya saḥ | tathā-bhūta eva gīyate, na tv itaratraiva tad-avivekenety arthaḥ | ata eva tat-tat-**kathā-prasaṅgair anupadaṁ** padaṁ padam api lakṣyīkṛtya bhagavān eva **pari** sarvato-bhāvena paṭhito vyaktam evokta iti | anenāpūrvatāpi vyākhyātā anyatrānadhigatatvāt |

|| 12.12 || śrī-sūtaḥ ||107||

**[108]**

atha phalenāpi—

**pibanti ye bhagavata ātmanaḥ satāṁ**

**kathāmṛtaṁ śravaṇa-puṭeṣu sambhṛtam |**

**punanti te viṣaya-vidūṣitāśayaṁ**

**vrajanti tac-caraṇa-saroruhāntikam ||** [bhā.pu. 2.2.37]

**satām ātmanaḥ** prāṇeśvarasya | yad vā, vyadhikaraṇe ṣaṣṭhī satām ātmanaḥ svasya yo bhagavāṁs tasyety arthaḥ | teṣāṁ bhagavati svāmitvena mamatāspadatvāt atra **kathāmṛtaṁ** prakramyamāṇaṁ śrī-bhāgavatākhyam eva mukhyam, yasyāṁ vai śrūyamāṇāyām [bhā.pu. 1.7.7] ity-ādikaṁ ca tathaivoktam iti |

|| 2.2 || śrī-śukaḥ ||108||

**[109]**

athārtha-vādena—

**yaṁ brahma varuṇendra-rudra-marutaḥ stunvanti divyaiḥ stavair**

**vedaiḥ sāṅga-pada-kramopaniṣadair gāyanti yaṁ sāmāgāḥ |**

**dhyānāvasthita-tad-gatena manasā paśyanti yaṁ yogino**

**yasyāntaṁ na viduḥ surāsura-gaṇā devāya tasmai namaḥ ||** [12.13.1]

**stavair** **vedaiś** ca **stunvanti** stuvanti | **dhyānenāvasthitaṁ** niścalaṁ **tad-gataṁ** yan-manaḥ, tena ||

|| 12.13 || śrī-sūtaḥ || 109 ||

**[110]**

athopapattyā—

**bhagavān sarva-bhūteṣu**

**lakṣitaḥ svātmanā hariḥ |**

**dṛśyair buddhy-ādibhir draṣṭā**

**lakṣaṇair anumāpakaiḥ ||** [bhā.pu. 2.2.35]

prathamaṁ **draṣṭā** jīvo lakṣitaḥ | kaiḥ ? **dṛśyair buddhy-ādibhiḥ** | tad eva dvedhā darśayati—dṛśyānāṁ jaḍānāṁ buddhy-ādīnāṁ darśanaṁ sva-prakāśaṁ draṣṭāraṁ vinā na ghaṭata ity anupapatti-dvārā **lakṣaṇaiḥ** sva-prakāśa-draṣṭṛ-lakṣakaiḥ, tathā buddhy-ādīni kartṛ-prayojyāni karaṇatvād vāsyādivad iti vyāpti-dvārā **anumāpakair** iti |

atha **bhagavān** api **lakṣitaḥ** | kena ? **sarva-bhūteṣu** sarveṣu teṣu draṣṭṛṣu praviṣṭena **svātmanā** svāṁśa-rūpeṇāntaryāmiṇā | ādau sarvair draṣṭṛbhir antaryāmī lakṣitaḥ, tatas tena bhagavān api lakṣita ity arthaḥ | sa ca sa ca pūrvavat dvidhaiva lakṣyate | tathā hi—kartṛtva-bhoktṛtvayor asvātantrya-darśanāt karmaṇo jaḍatvāt sarveṣām api jīvānāṁ tatra tatra pravṛttir antaḥ-prayojaka-viśeṣaṁ vinā na ghaṭata ity anupapatti-dvārāntaryāmī lakṣyate—eṣa hy anenātmanā cakṣuṣā darśayati, śrotreṇa śrāvayati, manasā mānayati, buddhyā bodhayati, tasmād etāv āhuḥ—sṛtir asṛtiḥ iti bhāllaveya-śrutiś ca |

atha tasmai cāntaryāmitvaiśvaryāya teṣu yadi sarvāṁśenaiva praviśati ko'pi paras tadā svataḥ pūrṇatvābhāvād anīśvaratvam eva syād ity anupapatti-dvārāntaryāmi-rūpeṇa tasyāṁśena bhagavān api lakṣitaḥ | ata eva gītopaniṣatsu—

athavā bahunaitena kiṁ jñātena tavārjuna |

viṣṭabhyāham idaṁ kṛtsnam ekāṁśena sthito jagat || [gītā 10.42] iti |

viṣṇu-purāṇe ca—sva-śakti-leśāvṛta-bhūta-sargaḥ [vi.pu. 6.5.84] iti | tathā jīvāḥ prayojaka-kartṛ-prerita-vyāpārāḥ, asvātantryāt | takṣādi-karma-kara-janavad ity evam antaryāmiṇi tattve vyāpti-dvārā siddhe, punas tenaiva bhagavān api sādhyate | tuccha-vaibhava-jīvāntaryāmi-svarūpam īśvara-tattvaṁ nijāṁśi-tattvāśrayaṁ tathaiva paryāpteḥ | rāja-prabhutvāśrita-takṣakādi-karma-kara prayojaka-prabhutvādivad iti |

athavātra,

yathendriyaiḥ pṛthag-dvārair artho bahu-guṇāśrayaḥ |

eko nāneyate tadvad bhagavān śāstra-vartmabhiḥ || [bhā.pu. 3.32.33]

ity evodāharaṇīyam | anenaiva gati-sāmānyaṁ ca sidhyatīti ||

|| 2.2 || śrī-śukaḥ || 110 ||

pratyavasthāpitaṁ vadantīty-ādi-padyam |

iti śrī-kali-yuga-pāvana-sva-bhajana-vibhājana-prayojanāvatāra-śrī-śrī-bhagavat-kṛṣṇa-caitanya-deva-caraṇānucara-viśva-vaiṣṇava-rāja-sabhājana-bhājana-śrī-rūpa-sanātanānuśāsana-bhāratī-garbhe śrī-bhāgavata-sandarbhe paramātma-sandarbho nāma tṛtīyaḥ sandarbhaḥ ||

śrī-bhāgavata-sandarbhe sarva-sandarbha-garbha-ge |

paramātmābhidheyo’sau sandarbho’bhūt tṛtīyakaḥ ||

samāpto’yaṁ tṛtīyaḥ sandarbhaḥ ||

# sarva-saṁvādinī śrī-paramātma-sandarbhānuvyākhyā |

[22] tatra jīva-prakaraṇe **jñāna-mātrātmako na ca** ity asya vyākhyāyāṁ yuktiś ca darśyate | atra nirviśeṣa-vādina evaṁ manyante—dehādāv ātma-śabda-pratyayau na gauṇau | gauṇyādi hi sa-viśeṣa-vastūpajīvyam | yathā—“siṁho devadattaḥ” ity atra kraurya-śauryādi-viśeṣavān siṁhaḥ | tasmād viśeṣa-gandha-rahitasyātmano bhrāntyaiva tac-chabda-pratyayāv iti |

tad evaṁ sati vayaṁ brūmaḥ—nirvikalpa-pratyaye bhramābhāvād bhrāntir api sa-viśeṣatve pravartate, yathā śauklādi-samāna-viśeṣiṇi śukti-rajatādau, nīlaṁ nabha ity ādau ca sūryādy-aṁśe nabhasaś ca dṛṣṭyādy-avakāśa-prada-sūkṣma-vitata-samāna-deśa-sthitākāratva-lakṣaṇenaikena viśeṣeṇa jātād bhramāṁśād eva nabha iti pratītir jāyate | tatas tadīya-nīlādi-pratibhāso’pi nabhasy evāropyata iti sa-viśeṣatvopajīviny eva bhrāntir iti, tasmān na jñāna-mātrātmeti |

kiṁ ca, upalabdhir hy anubhūtiḥ | anubhūtitvaṁ ca nāma vartamāna-daśāyāṁ sva-sattayaiva svāśrayaṁ prati prakāśamānatvaṁ vā bhavet, sva-sattayaiva sva-viṣaya-sādhanatvaṁ vā bhavet [ve.sū. 1.1.1, śrī-bhāṣya, anu. 57] | tatrobhayathaiva tan-mātra-vādi-mate’pi śaktimattvāpātaḥ | tathā—viṣaya-prakāśanatayaivopalabdher eva hi saṁvidaḥ svayaṁ-prakāśatā sādhitā | saṁvido viṣaya-prakāśanatā-svabhāva-virahe sati svayaṁ-prakāśatvāsiddher anubhavāntarānanubhavāntarānanubhāvyatvāc ca tucchataiva syāt |

svāpa-mūrcchādiṣu—sukham aham asvāpsam ity ādy-anubhavena sa-śaktitvam eva sādhayiṣyāmaḥ [bhā.dī. 6.16.55] |

yad api nāsyā dṛśer dṛśi-rūpāyā dṛśyaḥ kaścid api dharmo’sti, dṛśyatvād eva teṣāṁ na dṛśi-dharmatvam iti tarkyate, tad api svābhyupagataiḥ pramāṇa-siddhair nityatva-svayaṁ-prakāśatvādi-dharmair anekāntakam… teṣām anityatva-jaḍatvādy-abhāva-rūpatāyām api tathā-bhūtair api caitanya-dharma-bhūtais tair anaikāntyam aparihāryam | saṁvidi tu svarūpātirekeṇa jaḍatvādi-pratyanīkatvam ity abhāva-rūpo bhāva-rūpo vā dharmo nābhyupetaś cet, tat-tan-niṣedhoktyā kim api noktaṁ syāt |

kiṁ ca, saṁvit sidhyati vā na vā ? sidhyatīti cet, āyātā sa-dharmatāsyāḥ | no cet, tucchatāpattir gagana-kusumādivat | siddhir eva saṁvid iti cet, kasya kaṁ pratīti vaktavyam | yadi na kasyacit kañcit prati sā, tarhi na siddhiḥ | siddhir hi putratvam iva kasyacit kañcit prati bhavati | [śrī-bhāṣye 62-63]

ātmana iti cet, ko’yam ātmā ? nanu saṁvid evety uktam iti cet, saṁvit-siddhyor bhedāvagamāt sā saṁvit tadīyā śaktir evety avasīyate, na tu svarūpam iti | tad evam āyātā jñāna-mātra-svarūpe’pi svabhāva-siddhā jñātṛtva-nityatvādi-dharmavattā | parābhidhyānāt [ve.sū. 3.2.5] ity etat sūtraṁ śaṅkara-mate’pi tasya śaktimattvaṁ sādhayati | tat punar īśvara-samāna-dharmatvādikam agre lekhyam |

athaikonaviṁśatitama-vākya-vyākhyāntam ārabhya, saptatriṁśa-vākyāvadhi-granthānuvyākhyā | svasmai svayaṁ-prakāśaḥ ity atraivam api vaktavyam | advaita-mate’py anubhūtitvaṁ nāma vartamāna-daśāyāṁ sva-sattayaiva svāśrayaṁ prati prakāśamānatvaṁ sva-sattayaiva sva-viṣaya-sādhanatvaṁ vā | te cānubhāvyatve’pi svānubhava-siddhe nāpagacchata iti nānubhūtitvam apagacchati | tato jīvasya parānumeyatve paramātmanubhāvyatve’py anubhūtitvaṁ nāpagacchati |

tad evaṁ, svasmai prakāśatve siddhe, jñāna-mātrātmako na ca iti puṣṭam | atra vijñāna-maya-prakaraṇe suṣuptim adhikṛtya śrutir bhavati—asuptaḥ suptān abhicākaśīti [bṛ.ā.u. 4.3.11], atrāyaṁ puruṣaḥ svayaṁ jyotir bhavati [bṛ.ā.u. 4.3.14], na hi vijñātur vijñāter viparilopo vidyate [bṛ.ā.u. 4.3.30] ity ādyā |

eka-rūpaḥ svarūpa-bhāk ity atra śrutiś ca—sa yathā saindhava-ghano’nantaro’bāhyaḥ kṛtsno rasa-ghana eva | evaṁ vā are’yam ātmānantaro’bāhyaḥ kṛtsnaḥ prajñāna-ghana eva vijñāna-ghanaḥ [bṛ.ā.u. 4.5.13] iti |

aham arthaḥ iti kevalasya sukhasyātmatvaṁ parihṛtam | jñāna-mātratve’pi jñātṛtvaṁ cātma5 pūrvaṁ sādhitaṁ, tac cāham-bhāvaṁ vinā na sidhyatīti pūrva-siddha evāsāv anūdyate spaṣṭhatārtham | ahaṁ-pratyaya-siddho hy asmad-arthaḥ | yuṣmat-pratyaya-viṣayo yuṣmad-arthaḥ | tatrāhaṁ jānāmīti siddho jñātā yuṣmad-artha iti vacanaṁ, “jananī me bandhyā” itivat vyāhatārthaṁ [śrī-bhāṣye 1.1.1, anu. 65]

kiṁ ca, svasmai svayaṁ-prakāśaḥ evājaḍatvād ātmeti pratipāditam | kevalaṁ jñānaṁ sukhaṁ cānyasyaivāham arthasya jñātur avabhāsate—“ahaṁ jānāmi, ahaṁ sukhī” iti | tasmāt svātmānaṁ prati sva-sattayaiva sidhyan na jaḍo’ham artha evātmā |

tad evam artha-rūpe nirupādhi-priye tasmin jñāne yat tu jānāmy aham iti pṛthag jñānaṁ pratīyate, tad aham arthaṁ prabheva dīpaṁ viśinaṣṭi | jñāna-mātra ātmany aham artho’dhyasyata iti tu na yujyate | adhyāsakābhāvāt anahaṅkārasya jñāna-mātrasya jaḍasya cāhaṅkārasya tat-kartṛtvaṁ na sambhavatīti | na ca tasminn ahaṅkāre jñāna-cchāyāpattiḥ | ubhayor apy acākṣuṣatvāt | na cāntaḥ-piṇḍe vahni-samparka-kṛtauṣṇyavaj jñāna-mātra-samparka-kṛta-jñātṛtvaṁ tasminn ahaṅkāre mantavyam | auṣṇyavat tad dharmāsampratipatteḥ |

nanv asāv ahaṅkāraḥ svātmānusyūta-taj-jñānam abhivyañjayan jñātṛtva-bhāvam āpadyata iti cet ? tad apy ayuktam | ahaṅkārādi-dharmiṇas tasya dharmatvānupapatteḥ | svayaṁ jyotiṣa ātmano vyañjyatvāyogāt, vyaṅgyatve ca bhavatām ananubhūtitva-prasaṅgāt | tad-āyatta-prakāśenāhaṅkāreṇa tasya prakāśyatvāsambhavāc ca | na ca ravikarābhivyaṅgyena hastena ca ravikarā abhivyajyante | hasta-pratihata-gatayo hi te bāhulyāt svayam eva sphuṭataram upalabhyante | tasmāt svata eva jñātṛtayā sidhyan aham artha eva pratyag-ātmā, na jñapti-mātram |

evaṁ, “sukham aham asvāpsam” iti suṣupty-anantaraṁ parāmarśāt tatrāpy aham-arthatā, sukhitā jñātṛtā ca gamyate | tadānīṁ tamo-guṇābhibhavān na sphuṭo’vabodhaḥ | “etāvantaṁ kālaṁ nāham ajñāsiṣaṁ” iti tu parāg-viṣayakaḥ pratiṣedhaḥ | ajñāna-sākṣiṇo’ham arthasyānuvṛtteḥ | “mām ahaṁ na jñātavān” iti parāmarśe ca tadānīm eko’ham aṁśaḥ svājñāna-viṣayatvena pratīyate | anyas tu tat-sākṣitvena | tataḥ pūrvaṁ parāmarśa-koṭi-praviṣṭaṁ mahat-tattva-jaṁ deho’ham ity upādhyabhimāninam aham aṁśaṁ suṣuptau nilīnaṁ tadānīm anubhava-siddhas tataḥ paro’ham aṁśaḥ śuddhātmā na jñātavān ity evaṁ tatra vivekaḥ | jāgrad-ādy-avasthayor aham arthas tad-yugalasyāvivekaś ca paraspara-tādātmyāpatty-apekṣayā | tataḥ parāg-rūpasyaivāhaṅkārasya kṣetrāntaḥ-pātaḥ | asyaivāhaṅkārasyābhūt tad-bhāveṣv artheṣu cvi-pratyayam utpādya vyutpattir draṣṭavyā [ve.sū. 1.1.1, anu 75] |

tasmād aham arthas tad-anyas tadā sākṣitvenāvatiṣṭhata eva | tathaiva, suṣuptāv ātmā tatrājñāna-sākṣitvenāsta iti bhavadīyā prakriyā | sākṣitvaṁ ca sākṣāj jñātṛtvam eva | tathā ca bhagavān pāṇiniḥ—sākṣād draṣṭari saṁjñāyām iti | na cāyaṁ sākṣī “jānāmi” iti pratīyamāno’smad-artha eveti kutas tadānīm aham artho na pratīyeta ? mokṣa-daśāyām apy aham-artho nānuvartata iti ced asmac-chabdābhidheyasyātmano nāśa-bhayāt | tadā yā kācit saṁvid anuvartsyati, tatrāpy ātmatvenābhimānābhāvād apasarped evāsau mokṣa-prastāvād iti mokṣa-śāstra-vaiyarthyaṁ syāt |

kiṁ ca, sa ca pratyag-ātmā muktāv apy aham ity eva prakāśate, svasmai prakāśamānatvāt | yo yaḥ svasmai prakāśate, sa sa sarvo’ham ity eva prakāśate, yathā tathāvabhāsamānatvenobhaya-vādi-sammataḥ saṁsāry-ātmā | yaḥ punar aham iti na cakāsti, nāsau svasmai prakāśate, yathā ghaṭādiḥ | [ve.sū. 1.1.1, anu 74]

tato dehādi-vyatirikto’ham ity evātmanaḥ svarūpam iti tathā jñānaṁ nājñatvam utpādayati, api tu dehādy-ahaṁ-bhāva-virodhitvān mocayaty eva | ata eva labdha-vijñānānām apy aham-bhāvaḥ śrūyate—tad dhaitat paśyann ṛṣir vāma-devaḥ pratipede’haṁ manur abhavaṁ sūryaś ceti [bṛ.ā.u. 1.4.10], aham eva prathama-māsaṁ vartāmi ca bhaviṣyāmi [atharva-śirāḥ, 9] iti |

kiṁ ca, sakaletarājñāna-virodhinaḥ sac-chabda-pratyaya-mātra-bhājaḥ para-brahmaṇo’py abhimāno’py evam eva | yathā—hantāham imās tisro devatāḥ [chā.u. 6.3.2] iti, bahu syāṁ prajāyeya [tai.u. 6.2] iti, sa aikṣata lokān nu sṛjā [ai.u. 1.1.1] iti, yasmāt kṣaram atīto’haṁ [gītā 15.18] ity ādi ca bahutaram | tasmād aham-artha evātmā pratikṣetraṁ bhinna iti |

tatrānye pratikṣetram abhedaṁ dvidhā varṇayanti | upādhi-pārthakyād vyavahāre pṛthag-abhimānino’pi tat-tad-upādheḥ kalpitatvād vastutas tv abhinnā eveti kecit | vyavahāre’py eka eva jīvo’bhimānī svapnavat tat-kalpitās tad-abhimāna-śūnyās tv apara iti kecit | tatrobhayam api mūlājñānāśraya-nirūpaṇāsāmarthyād eva nirastam asti | tathā paricchedābhāsa-pratibimba-vādeṣu saṁśayasya darśayiṣyamāṇatvān na prāg-uktam api mataṁ buddhi-gocaram | eko devaḥ [śve.u. 6.11] ity ādi-vākyaṁ tu paramātma-param | asyaikatva-viśeṣeṇa jīvasya tu bāhulyaṁ sūcyate | evam anyatrāpi vivecanīyam | agre tu jīva-paramātmanor eka-svarūpatve niṣiddhe svayam evābhedaḥ parāhanyeta |

athaika-jīva-vāde tu tan-mata-gurūṇām—“tvam eva sa eko jīvaḥ | pare tu jīveśvara-rūpā vikalpās tat-kalpitāḥ sthāṇu-puruṣa-kalpāḥ” iti | sarvaṁ praty evaṁ vadatāṁ vañcana-kāritvam eva lakṣyate | svasya cetanābhimāna-sattopalabdher anyo’pi tathā-vidho bhaved iti sambhava-pramāṇa-siddhaś ca jīvāntaram | tathānyatrāpi prāṇini svavat tat-tad-dharmopalabdher anumāna-siddhaṁ ca | bāṇa-kanyādāv aniruddhādivat sva-pradṛṣṭānām api kālpanikatva-vyabhicārāt tad-dṛṣṭānāṁ sarveṣām evākālpikatvena sthāpayiṣyamāṇatvāt, vaidharmyāc ca na svapnādivat [ve.sū. 2.2.29] iti nyāyāc ca dṛṣṭānta-vaikalyaṁ ca, tathā sahasradhā pṛthak pṛthak sukha-duḥkhābhimāni-jīvānantya-pratipādaka-śruti-purāṇāgama-smṛti-prabhṛti-śāstra-sahasra-kadarthanā ca |

tac ca śāstram—ye vaike cāsmāl lokāt prayanti, candramasam eva te sarve gacchanti [kauṣī.u. 1.2] ity ādi | evam anādy-avidyā-yuktasya jīvasya svato jñānotpatty-asambhavāt sva-tarkāpratiṣṭhānād veda-gurūpadeśayoś ca tad-ajñāna-mātra-kalpitatvena sva-tarka-vacanāntare ca paryavasānāv anirmokṣa-prasaṅgaś ca jāyata iti | tasmāt pratikṣetraṁ bhinna eva jīvaḥ |

tathaiva sva-muktikaṁ śrī-bhagavad-vākyam—

anādy-avidyā-yuktasya puruṣasyātma-vedanam |

svato na sambhavād anyas tattva-jño jñāna-do bhavet || [bhā.pu. 11.22.10] iti |

naiṣā tarkeṇa matir āpaneyā prokto’nyenaiva sujñānāya preṣṭha [ka.u. 1.2.9] iti śruteḥ |

—o)0(o—

**[33]** **aṇuḥ** iti | ataḥ svayaṁ niravayava eva jīva iti | tac cāṇutvam utkrānti-gaty-āgatīnāṁ [ve.sū. 2.3.19] śravaṇāt tāvat pratīyate | sa yadāsmāc charīrād utkrāmati, sahaiva taiḥ sarvair utkrāmati [tai.u. 3.4] iti, ye vaike cāsmāl lokāt prayanti, candramasam eva te sarve gacchanti [kauṣī.u. 1.2] iti, tasmāl lokāt punar aity asmai lokāya karmaṇe [bṛ.ā.u. 4.4.6] iti ca śruteḥ |

paricchinasyaiva tat-tat-sambhave sati deha-pramāṇatāyāṁ vikāritāpatter aṇutva eva paryavasānāt tad eva vyaktam |

atrotkrāntir vā vibhutve’py acalato’pi grāma-svāmy-anivṛtti-rūpā vyākhyāyeta | gaty-āgatī tu svātmanaiva sambhavataḥ | gameḥ kartṛ-stha-kriyātvāt | ato gameḥ karmaṇy akriyātvād ato gamer yāthārthye sati tat-sāhacaryeṇa sarvotkrama-sāhacaryeṇa cotkrānter api nānyathātvaṁ kalpyam | śruti-viruddhaiva ceyaṁ kalpanā—cakṣuṣṭo vā mūrdhno vānyebhyo vā śarīra-deśebhyaḥ [bṛ.ā.u. 4.4.2] ity-ādau tat-tad-aṅgāvadhika-viśleṣa-nirdeśāt pakṣivad utpatana-rūpaivotkrāntir ity āpatteḥ | ata eva śruty-ādiṣu jalūkād dṛṣṭo’pi ghaṭate |

nanu, sa vā eṣa mahān aja ātmā, yo’yaṁ vijñāna-mayaḥ prāṇeṣu [bṛ.ā.u. 4.4.22] ākāśavat sarva-gataś ca nityaḥ, satyaṁ jñānam anantaṁ brahma [tai.u. 2.1.2] ity ādau vyāptiḥ śrūyate | na pūrvatra arundhatī-darśanavaj jīvam anūdya brahmaiva nirdiśyate, vedānteṣu paramātmadhikārāt | ataḥ sarva-gatatvam uktvaiva satyam ity ādi-prasiddha-paramātma-lakṣaṇam uktam | mahac-chabdas tv agre vyākhyātavyaḥ | atra kutracid vyāptā hy ātmāna iti bahutva-nirdeśād iti jīvā na mantavyāḥ | atrāpi paramātmadhikārāt | sa ātmedaṁ sṛjati ity-ādy-ukteḥ | bahutvaṁ tv āvirbhāvāspada-bheda-vivakṣayā |

kiṁ ca, jīvasya sākṣād aṇutvam api śrūyate—eṣo’ṇur ātmā cetasā veditavyo yasmin prāṇaḥ pañcadhā saṁviveśa [mu.u. 3.1.9] iti prāṇa-sambandhokteḥ | ummānam api dṛśyate— bālāgra-śata-bhāgasya śatadhā kalpitasya ca | bhāgo jīvaḥ sa vijñeyaḥ [śve.u. 5.9] ity atra, ārāgra-mātro hy aparo’pi dṛṣṭa [śve.u. 5.8] ity atra ca |

nanv aṇutve saty ekadeśasthasya sakala-deha-gatopalabdhir virudhyate ? na, hari-candana-bindoḥ sakala-deha-hlādanavad ihāpy avirodhāt | na ca hari-candana-bindor eka-deśa-sthatvaṁ pratyakṣa-siddham, na tv ātmana iti dṛṣṭānta-vaiṣamyam | hṛdi hy eṣa ātmā [pra.u. 3.6], sa vā eṣa ātmā hṛdi [chā.u. 8.3.3], katama ātmeti yo’yaṁ vijñāna-mayaḥ prāṇeṣu hṛdy-antar-jyotiḥ puruṣaḥ [bṛ.ā.u. 4.3.7] ity-ādy-upadeśebhyas tasyāpi tathātva-siddheḥ | siddhāyāṁ cāṇutāyām ittham apy avirodhaḥ | cir-rūpasyāpi jīvasya cetayitṛtva-lakṣaṇa-cid-guṇa-vyāpter aṇor api sato nikhila-deha-vyāpitā syāt | loke dīpādayaḥ prakāśā hy eka-deśa-sthā api samyag-guhādikaṁ svakīyena prakāśākāreṇa guṇena prakāśayanti, tadvat | na ca dīpa-prabhā dīpād viśīrṇāḥ paramāṇava eva | parama-raktādi-cchavi-dukūlādīnāṁ mahā-hīrakādi-maṇīnāṁ ca raktādayo guṇā nija-paryanta-bhūmiṁ rañjayantīti dṛśyate | tatra guṇa-guṇinoḥ pṛthag-upalambhanād dukūlādy-anāśāt hīrake tu parāga-kṣaraṇātyantāsambhavāc ca | sati ca parāg-akṣaraṇe vāyu-prātikūlyena maṇy-ādi prabhāyā eva syāṁ diśi na visaraṇaṁ syāt | yasyāṁ tu diśi tad-ānukūlyam | tatra tu visaraṇa-bāhulyaṁ syād iti tadvad dīpādīnāṁ guṇa eva prabhā bhaviṣyati | ata evādravyatvād dīpādivad asau vāyv-ādibhir na vikṣipyate | śrī-gītopaniṣatsv api tathā dṛṣṭāntitam—

yathā prakāśayaty ekaḥ kṛtsnaṁ lokam imaṁ raviḥ |

kṣetraṁ kṣetrī tathā kṛtsnaṁ prakāśayati bhārata || [gītā 13.33] iti ||

evam eva **aṇavaś ca** [ve.sū. 2.4.8] iti nyāya-siddhāṇutvānāṁ mana-ādīn indriyāṇāṁ prakāśo vyātato dṛśyate, manasā meruṁ gacchati ity ādau dūra-śravaṇa-darśanādi-siddhau ca | śrutiś ca—divīva cakṣur ātataṁ [ṛ.ve. 1.22.20] ity ādikā | tad evaṁ, aṇavaś ca ity atraiva mādhva-bhāṣyodāhṛti śāṇḍilya-śrutiḥ, sā yathā—na hy aṇu-cakṣuṣaḥ prakāśo vyātato’ṇur hy evaiṣa puruṣaḥ iti |

anyatra ca guṇo guṇi-samīpa-deśaṁ vyāpnotīti dṛśyate, yathā—puṣpādau gandhaḥ | gandhasyāpi sahaivāśrayāṁśena viśleṣa iti cet, na, mūla-dravyonmāna-hāni-prasaṅgāt | paramāṇūnām eva viśleṣān nālpa-kāle na māna-hānir iti cet ? teṣām atīndriyatvena tad-guṇa-grahaṇāyogāt sphuṭa-gandhas tu kastūry-ādiṣv iti | evaṁ kāya-vyūha-gandha-dṛṣṭānto jñeyaḥ | pṛthivī-gandhasya pṛthivī-vyatiriktaṁ jalādāv iva jīva-guṇasya dehāntara-vṛnde’pi vyāptiḥ sambhavati dṛṣṭānte, tad-gandhasya netā vāyur dārṣṭāntike tv īśvara eveti | tathaiva mādhva-bhāṣya-pramāṇita-śāṇḍilya-śrutiḥ—athaika eva sa gandhavad vyatiricyate, tathaikī-bhavaty atha bahvī bhavati | taṁ yatheśvaraḥ prakurute, tathā tathā bhavati, so’cintyaḥ paramo garīyān iti |

tasmāj jīvaḥ sva-guṇenaiva vyāpnotīti | tathā, hṛdayāyatanatvam aṇu-parimāṇatvaṁ cātmano’bhidhāya tasyaiva ā lomebhya ā nakhāgrebhyaḥ [chā.u. 8.8.1] iti caitanyena guṇena[[182]](#footnote-183) samasta[[183]](#footnote-184)-śarīra-vyāpitvaṁ darśayati [ve.sū. 2.3.27, śaṅkara] |

evaṁ prajñayā śarīraṁ samāruhya [kau.u. 3.6] iti cātma-prajñayoḥ kartṛ-karaṇa-bhāvena pṛthag-upadeśād guṇenaivāsya sarva-śarīra-vyāpitvaṁ gamyate [ve.sū. 2.3.28, śaṅkara] |

atra yadi prajñā-śabdaṁ buddhau vartayet, tathāpi tasyā aṇutvābhyupagamāt tayā śarīra-vyāptir aśaktyā | prajñā-rūpe’pi jīve prajñayā iti, bheda-vyapadeśaḥ śilāputra-śarīravat[[184]](#footnote-185) ity atra tu śruty-arthaḥ kliṣṭaḥ syāt | tad-eka-mātre’pi śakti-sthāpanā tu muhur eva darśitā | tasmād aṇur eva jīva iti prāpte punar eva te hetavaḥ pratyavasthāpyante |

nanūtkrānty-ādayo hy atropādhy-utkrānty-ādibhir eva vyapadiśyante ? na, utkrama-vākye, sahaivaitaiḥ [kau.u. 3.4] iti saha-śabda-śravaṇāt | saha-śabdau hi pradhānāpradhānayoḥ samānām eva kriyāṁ bodhayati | tataś ca gaty-āgaty api tathaiva bhavataḥ | acalane pramāṇāntarābhāvāt tad-utkrānti-śravaṇād eva ca ghaṭākāśavad abudha-dṛṣṭy-abhiprāyam iti na ca vaktavyam | śrī-gītopaniṣatsu dṛṣṭānta-viśeṣād grahy-upādānāc ca tasyaiva calanāgraṇītvaṁ bodhayanti—

śarīraṁ yad avāpnoti yac cāpy utkrāmatīśvaraḥ |

gṛhītvaitāni saṁyāti vāyur gandhān ivāśayāt || [gītā 15.8] iti ||

evam eva ca sūtram upodbalayati—tad-antara-pratipattau raṁhati sampariṣvaktaḥ praśna-nirūpaṇābhyāṁ [ve.sū. 3.1.1] iti | prāṇas tu tad-ratha-sthānīyaḥ | yathoktaṁ śrutyā—kasmin nu aham utkrānta utkrānto bhaviṣyāmi ? kasmin vā pratiṣṭhite pratiṣṭhāsyāmīti [pra.u. 6.3] iti | ataḥ svayaṁ tatra sthita eva tṛṇa-jalaukāvac calati, na tu pakṣy-ādivad aṅgaṁ vikṣipann eva | ataḥ lelāyatīva [bṛ.ā.u. 4.3.7] iti śrutāv iva śabda-prayogaḥ | tathāpi tasyaiva tatrāgraṇītvaṁ rathivat | tac coktaṁ śrutyā—tam utkrāmantaṁ prāṇo’nūtkrāmati | sarve prāṇā anūtkrāmanti [bṛ.ā.u. 4.4.2] iti |

nanu eṣo’ṇur ātmā [mu.u. 3.1.1] ity ādau paramātma eva prakaraṇam, tato’ṇutvaṁ ca durjñeyatvenaiva vaktavyaṁ ? na, prāṇa-liṅgena prakaraṇa-bādhāt | śruti-liṅga-vākya-sthāna-prakaraṇa-samākhyānāṁ pāradaurbalyam artha-viprakarṣāt [pū.mī. 3.3.14] iti | gopa-vana-śrutāv api spaṣṭam evāhaitat—aṇur hy eṣa ātmāyaṁ vā ete sinītaḥ puṇyaṁ vāpuṇyaṁ ca [2.3.18-mādhva-bhāṣye dhṛtāyāṁ] iti |

nanu bālāgra-śata-bhāgasya [śve.u. 5.9] ity-ādy-ante, sa cānantyāya kalpate iti śravaṇād aupādhikam evāṇutvam, pāramārthikaṁ tu vibhutvam ity avagamyate ? na, ānantya-śabdasya mokṣe ṛuḍhatvāt | anto maraṇaṁ, tad-rāhityam ānantyam ity arthaḥ | brahma-praviṣṭasya tat-tādātmyāpattyā viśvadrīcīna-tac-chakti-sparśād vānantya-vyapadeśaḥ | sālokye tu tad-anugrahāt tat-sparśa iti | tad uktaṁ śrī-bhagavatā śrīmad-uddhavaṁ prati—

jīvo jīvena nirmukto guṇaiś cāśaya-sambhavaiḥ |

mayaiva brahmaṇā pūrṇo na bahir nāntaraś caret || [bhā.pu. 11.25.36] iti ||4||

śruty-antare tu sūkṣma-rūpeṇopādhi-guṇena tad-rūpeṇaiva sva-guṇena cāṇutvam uktam—buddher guṇenātma-guṇena caiva, ārāgra-mātro hy avaro’pi dṛṣṭaḥ [śve.u. 5.8] iti |

nanv aṇoś candana-dṛṣṭāntena vyāpakatā na ghaṭate, candanasya sūkṣmāvayava-visarpaṇena sakala-dehāhlādayitṛtva-sambhavāt | tad yuktam—adṛṣṭa-kalpanāpatteḥ | tarhi katham iti cet ? acintyo hi maṇi-mantra-mahauṣadhīnāṁ prabhāva iti loka-prasiddhir eva bhaviṣyati | kvacij jatu-jaṭita-mahauṣadhy-ādi-dravyeṇa hastādi-baddhenāpi tat-tat-prabhāvo dṛśyate | sparśa-maṇinaika-deśa-sparśo’pi loha-lauṣṭrasya suvarṇatā ca | svīkṛtaṁ caitat pañcama-vedena [2.3.13-mādhva-bhāṣya-dhṛta-brahmāṇḍa-purāṇe]—

aṇu-mātro’py ayayṁ jīvaḥ sva-dehaṁ vyāpya tiṣṭhati |

yathāvāpya śarīrāṇi hari-candana-vipruṣaḥ || iti ||

atra prabhāvātiśaya-bodhanāyaiva hi hari-candana-śabdaḥ prayuktaḥ |

nanu cetanā-guṇa-vyāpti-siddhānte guṇasya guṇi-deśatvād guṇinam anāśritasya guṇatvam eva hīyate | nāguṇasya tad-atirikta-vyāpitāyā dukūlādau darśitatvāt | atiricya sthitasyāpi guṇasya tam āśrityaivāvasthiti-pratipatteḥ | ata eva gandhasyāpi na svāśrayatva-vyabhicāraḥ | tata eva tat-pravāhāt | ata evoktaṁ śrī-kṛṣṇa-dvaipāyanena [ve.sū. 2.3.29-śaṅkara-dhṛtaḥ]—

upalabhyāpsu ced gandhaṁ kecid brūyur anaipuṇāḥ |

pṛthivyām eva taṁ vidyād apo vāyuṁ ca saṁśritam || iti ||6||

tasmād aṇur eva jīvaḥ, cetanā-guṇena tu sva-śarīra-vyāpīti | atrāśaṅkate—sa vā eṣa mahān aja ātmā yo’yaṁ vijñāna-mayaḥ prāṇeṣu [bṛ.ā.u. 4.4.22] ity atra mahac-chabdān na sambhavaty aṇutvam iti ? ucyate—yukti-sambaddhenāṇutva-śravaṇena mahac-chabdasya vibhutāyāṁ prasiddhāv arthāntaropasthitāv aṇur apy utkarṣa-guṇena sāratvād eva mahān iti vyapadiśyate, mahā-ratnavat | yathaiva prājñaḥ paramātma vibhur api durjñeyatā-guṇenaiva, aṇor aṇīyān [ka.u. 1.2.20] ity ucyate |

tad evaṁ tad-guṇa-sāratvāt tu tad-vyapadeśaḥ prājñavat [ve.sū. 2.3.29] ity api vyākhyātam | aparam idam eva vyācaṣṭe—sa-cetanā-lakṣaṇo yo guṇo mahauṣadhy-ādivad acintya-prabhāvaḥ, sa eva sāro vyabhicāra-rahito yatra, tathābhūtatvāt sarva-śarīra-vyāpitādi-nirdeśaḥ sambhavati | yathaiva prājñasya śrutāv acintya-śaktitvaṁ dṛśyate, tathaivāsyānurūpasyād ity asmin vyākhyāne mahac-chabdasyotkṛṣṭatā-mātraṁ vācyaṁ svayaṁ ūhyam | hari-candana-dṛṣṭāntena tādṛg artho na sūtre tasminn abhivyakta iti punaḥ sūtraṁ cedam ity api jñeyam |

kiṁ ca, teṣāṁ jīva-guṇānāṁ vahner auṣṇyādivad anādy-ananta-kālāvasthāpyātma-samāna-kālam eva vyāpya bhavana-śīlatvān na kadācid vyabhicārāśaṅkā | tathā ca darśayati śrutiḥ—na hi vijñātur vijñāter viparilopo vidyate [bṛ.ā.u. 4.3.30] ity ādyā | mokṣe tu teṣām abhivyaktir jāyate, yauvane puṁ-strī-bhāva-viśeṣavat | tad uktaṁ puṁstvādivat tv asya sato’bhivyakti-yogāt [ve.sū. 2.3.31] ity atra śaṅkara-śārīrake’pi—tat punar īśvara-samāna-dharmatvaṁ tirohitaṁ sat parameśvaram abhidhyāyatas timira-tiraskṛteva dṛk-śaktiḥ auṣadha-vīryād īśvara-prasādāt āvirbhavati | śrutiś ca—

jñātvā devaṁ sarva-pāśāpahāniḥ

kṣīṇaiḥ kleśair janma-mṛtyu-prahāṇiḥ |

tasyābhidhyānāt tṛtīyaṁ deha-bhede

viśvaiśvaryaṁ kevala āpta-kāmaḥ || [śve.u. 1.11] ity evam-ādyā ||7||

balam ānandam ojaś ca saho jñānam anākulam |

svarūpāny eva jīvasya vyajyante paramād vibhoḥ ||8|| iti |

madhva-bhāṣye dṛṣṭā gopa-vana-śrutiś ca | yadi ca teṣāṁ jīve’nabhivyakty-abhivyakti-vyavasthā na kāryā, tadā teṣāṁ nityam eva tasminn upalabdhiḥ syān nityam eva vā na syād iti doṣa āpatet | anyeṣāṁ prākṛtānāṁ dehādi-vastūnāṁ tatra tatra pravṛttau jaḍatvāt pratibandha eva vā syāt | jīva-svarūpa guṇāmanane sati pravṛtti-hetv-abhāvāt | tasmāt svena jīvo’ṇuḥ, sva-guṇena tu deha-vyāpīti sthitam |

atra śrī-rāmānuja-pādās tu svayam evaṁ vyācakṣate—yathaikam eva tejo-dravyaṁ prabhā-prabhavad-rūpeṇāvatiṣṭhate, tathaivam eva caitanyaṁ tat-tad-rūpeṇātiṣṭhate | yadyapi prabhā dravya-guṇa-bhūtā, tathāpi tejo-dravyam eva, na śauklyādivad guṇaḥ | svāśrayād anyatrāpi vartamānatvād rūpavattvāc ca śauklyādi-vaidharmāt prakāśavattvāc ca tejo-dravyam eva, nārthāntaram | prakāśavattvaṁ ca—sva-svarūpasyānyeṣāṁ prakāśakatvāt | asyās (prabhāyāḥ) tu guṇatva-vyavahāro nitya-tad-āśrayatva-tac-cheṣatva-nibandhanaḥ | na cāśrayāvayavā eva viśīrṇāḥ pracarantaḥ prabhety ucyate, maṇi-dyumaṇi-prabhṛtīnāṁ vināśa-prasaṅgāt |

tasmād yathā dīpāder avyābhicāri-prabhā guṇavattvād guṇitva-vyapadeśas tathā jīvasyāpi tādṛśatvaṁ yuktamataḥ svayam aṇor jīvasya tena guṇenaiva vibhutvam | sa ca caitanya-guṇaḥ svayam avicchinna eva saṅkoca-vikāśāv avidyā-karma-saṁjñākhyayā śaktyā bhajatīti |

atrādvaita-vādinām api paricchedo vā pratibimbo vābhāso vā jīvaḥ syāt—tridhāpy avibhur ity evāyāti | tatra ca buddhi-lakṣaṇa-tad-upādheḥ sūkṣmatvāṅgīkārāt sūkṣmatvam api sūcī-randhākāśavat, bālukā-kaṇa-pratiphalita-sūrya-tejovat, tad-ābhāsavac ca | yatra yatraivopādhayaś calanti, tatra tatraiva paricchinnatvenaivodayante tānītīttham eva svayaṁ tadāvāryeṇendriyāṇāṁ vibhutva-vādo dūṣitaḥ | sarva-gatānām api vṛtti-lābhaḥ śarīra-deśe syād iti cet, na, vṛtti-mātrasya karaṇatvopapatteḥ | yad eva hi upalabdhi-sādhanam—vṛttiḥ anyad vā—tasyaiva naḥ karaṇatvam, saṁjñā-mātre vivādaḥ iti karaṇānāṁ vyāpitva-kalpanā nirarthikā [ve.sū. 2.4.7 śaṅkara] ity anena |

kiṁ ca, svayaṁ tenaiva ca yasmin dyauḥ pṛthivī cāntarikṣaṁ [mu.u. 2.2.5] ity ādi-śrutau, dyu-bhv-ādy-āyatana- [ve.sū. 1.3.1] nyāyena brahmaivāṅgīkurvatā tad-āyatanatvābhāvān na jīvas tat pratipādya iti, prāṇabhṛc ca [ve.sū. 1.3.4] ity atra sūtre svīkṛtam—na copādhi-paricchinnasyāvibhoḥ prāṇa-bhṛto dyu-bhv-ādy-āyatanatvam api samyak sambhavati iti svayaṁ likhitaṁ ca | anyathā, tat-siddhānto hīyate | asantateś cāvyatikaraḥ [ve.sū. 2.3.48] ity atrāpi likhitam—upādhy-asantānāc ca nāsti jīva-santānaḥ iti | tasmād ubhaya-vādi-mate’py avibhur jīva iti |

evam eva, pṛthag-upadeśāt [ve.sū. 2.3.28] ity atra mādhva-bhāṣyodāhṛtā sopapattika-kauśika-śrutiḥ—

bhinno’cintyaḥ paramo jīva-saṅghāt

pūrṇaḥ paro jīva-saṅgho hy apūrṇaḥ |

yato’py asau nitya-mukto’py ahaṁś ca

bandhān mokṣaṁ tata evābhivāñchet || iti ||

tasmād aṇur eva jīvaḥ | tathā jñātṛtvety ataḥ pūrva-yuktyā jñātṛtvādayas tasyaiva dharmā ity arthaḥ | tatra nityatvaṁ cātmano nātmā śruteḥ [ve.sū. 2.3.17] iti vyapadeśena jñānāśrayatvaṁ ca svābhāvikam eveti | śrutayaś ca—vijñātāram are kena vijānīyāt [bṛ.ā.u. 2.4.14], na hi vijñātur vijñāter viparilopo vidyate [bṛ.ā.u. 4.3.30], jānāty evāyaṁ puruṣaḥ [rāmānuja, ve.sū. 1.1.1, anu 66], na paśyo mṛtyuṁ paśyati, na rogaṁ nota duḥkhatāṁ [chā.u. 7.26.2], sa uttamaḥ puruṣaḥ, nopajanaṁ smaratīdaṁ śarīraṁ [chā.u. 8.12.3], evam evāsya paridraṣṭur imāḥ ṣoḍaśa kalāḥ puruṣāyaṇāḥ puruṣaṁ prāpyās taṁ gacchanti [pra.u. 6.5] ity ādyāḥ |

tad evaṁ tasya svābhāvike jñātṛtve siddhe, yad avidyayā deho’ham ity ādikaṁ jñātṛtvaṁ, tad api tasyaiva, kintu avidyā-sambandhāt tasya tat svābhāvikaṁ na bhavati, api tu vikriyātmakam eva | etad apekṣyaiva śrutau—dhyāyatīva lelāyatīva [bṛ.ā.u. 4.3.7] ity atra “iva”-śabda-prayogaḥ kṛtaḥ | atas tat-tad-dehādy-upādhi svāsthya-tāratamyāt tasya jñātṛtvasya prakāśa-tāratamyaṁ bhavatīti jñeyam | śuddhasya jñātṛtvaṁ tūdāhṛtam eva |

tad evaṁ jñātṛtve siddhe, katṛtvam api tadvad eveti kartṛtvam āha—tac ca kartṛtvam | acetanasya svataḥ kartṛtvāsambhavāt, tathā caitanya-sāmānādhikarṇyenaiva tat-pratīteḥ—tasyaiva tad-dharmaḥ | kvacit tv acetanasya yad dṛśyate, tad api jīva-bhāva-vaśād antaryāmi-sambandhāc ca | yathā stanya-kṣaraṇādi, yathā ca—etasya vā akṣarasya praśāsane, gārgi, prācyo’nyā nadyaḥ syandante śvetebhyaḥ parvatebhyaḥ pratīcyo’nyā yāṁ yāṁ ca diśam anu [bṛ.ā.u. 3.8.9] ity ādau, na ṛte tvat kriyate kiṁ canāre [ṛ.ve. 10.112.9] ity ādau ca |

tasmāc caitanya-rūpasya jīvasyaiva kartṛtvaṁ dharmaḥ | etad eva—kartā śāstrārthavattvāt [ve.sū. 2.3.31] ity ārabhya samādhy-abhāvāt [ve.sū. 2.3.37] ity etat-paryantaṁ sūtra-kāreṇaiva yojitam | śrutiś ca—vijñānaṁ yajñaṁ tanute karmāṇi tanute’pi ca [tai.u. 2.5.1] iti | na cedaṁ buddhy-artham—eṣa hi draṣṭa spraṣṭā śrotā ghrātā rasayitā mantā boddhā kartā vijñānātmā puruṣaḥ [pra.u. 4.9] iti śruty-antaram | yo vijñāne tiṣṭhan [bṛ.ā.u. 3.7.22] ity antaryāmi-śrutau tasya vijñānatayātiprasiddheś ca | ata eva—tad eṣāṁ prāṇānāṁ vijñānena vijñānam ādāya [bṛ.ā.u. 2.1.17] ity atra, prāṇān gṛhītvā [bṛ.ā.u. 2.1.18] ity atra ca prāṇa-grahaṇa-vijñānād ānayoḥ kartṛtvaṁ tasya lauhākarṣaka-maṇivat kevalasyaiva gamyate | anya-grahaṇādau prāṇādi-karaṇam, prāṇādi-grahaṇādau tu nānyad astīti |

—o)0(o—

[34] tad etac chuddhasyaiva kartṛtvaṁ dharmatvaṁ yojayituṁ punaḥ, yathā ca takṣobhayathā [ve.sū. 2.3.38] iti sūtrayitvā sa ca jīvaḥ karaṇa-yogena sva-śaktyā ca kartā bhavatīty aṅgīkṛtam | takṣā yathā takṣaṇe vāsyādi-karaṇena vāsyādi-dhāraṇe tu sva-śaktaiva kartā syād ity ubhayathaiva kartā bhavati, tadvad iti sūtrārthaḥ | kartā śāstrārthavattvāt [ve.sū. 2.3.31] ity ataḥ kartety anuvartamānatvāt | tatra jaḍātmaka-śarīrendriyādy-āveśena tair eva karaṇair yat kartṛtvaṁ, tac-chuddhāv eva puruṣāt pravartamānam api prakṛti-vṛtti-prācūryāt tat-tat-pradhānatvena tat-karaṇakatvam evety ucyate ity āha—**yat tv** iti | yat tu prāṇa-grahaṇādi-pūrvotkrāntyādi, tatra sva-kāraṇataiva sphuṭā | yathodāhṛtam—prāṇo hi jīvam upadhāvati tatra tatra [bhā.pu. 11.3.39] iti, etat sāma gāyann āste [tai.u. 3.10.5] iti | jakṣan krīḍan ramamāṇa [chā.u. 8.12.3] ity ādau muktānām api vihāra-lakṣaṇa-kartṛtva-śravaṇāt | na ca kartṛtva-mātrasya duḥkhāvahatvam eveti vācyam | kintu prakṛti-sambandhina eva kartṛtvasya |

tad evaṁ śuddhāt pravartamānam api tat-sambandhi-kartṛtvaṁ taṁ śuddhaṁ na malinayati, cic-chakti-prādhānyāt | ata evāsyaivaudāsīnyād akartṛtvādi-vyapadeśaś ca kvacid asti | ata eva śuddho vicaṣṭe hy aviśuddha-kartuḥ [bhā.pu. 5.11.12] ity uktam |

guṇāḥ sṛjanti karmāṇi guṇo’nusṛjate guṇān |

jīvas tu guṇa-saṁyukto bhuṅkte karma-phalāny asau || [bhā. 11.10.31] ity ādikaṁ ca |

śuddhasyaiva kartṛtva-śaktau ca yasyāpi brahmaṇi layas tasya brahmānandenāvaraṇāt karma-saṁyogāsaṁyogāc ca kartṛtva-śakter antar-bhāva evety abhyupagantavyaṁ, yasya ca bhagavad-bhakti-rūpa-cic-chaktyāviṣṭatā, cic-chaki-vṛtti-viśeṣa-pārṣada-deha-prāptir vā, tasya tat-sevā-kartṛtve tu na prakṛti-prādhānyam | pūrvatra tām upamardya cic-chakteḥ | prādhānyāt, aparatra kaivalyāc ca |

—o)0(o—

[37] ato guṇātītam api kartṛtvam uktam ity āha—**atha paramātmaika-** iti | kim aparaṁ vaktavyaṁ ? yato brahmānandam atikramyāpi tādṛśa-kartṛtva-sukhaṁ dṛśyate, yathā—yā nirvṛtis tanu-bhṛtāṁ [bhā.pu. 4.9.10] ity-ādau | tad etat prakṛtimatī tasyāpi kartṛtvam | tatraiva kleśa-hāni-pūrvakaṁ sukhaṁ ca takṣa-dṛṣṭāntenaiva sūcitam | takṣā hi vāsyādi-yogaṁ vināpi svayaṁ gṛhe bhojana-pānādi-kartṛtvaṁ bhajate | kleśa-hāni-pūrvikāṁ nirvṛtiṁ ca bhajata iti |

tad evaṁ bhoktṛtvam api siddham | tac ca prakṛti-sannidhānenāpi bhagavat-saṁvedana-rūpatvena jaḍātmaka-prakṛti-virodhi-rūpatvān na tat-prādhānyaṁ bhajate | kintu cid-ātmaka-puruṣa-prādhānyam eva | tad etad āha—atheti | svarūpa-saṁvedana-sukhādau tu prādhānyaṁ sutarāṁ siddham eva—svasmai svayaṁ-prakāśamānatvāt | tad uktaṁ—sva-dṛk [bhā.pu. 7.7.19] iti | tad etad vyākhyātaṁ jñātṛtvādi[[185]](#footnote-186)-trayam | śrutiś ca—atha yo vededaṁ jighrāṇīti sa ātmā [chā.u. 8.12.4], katama ātmā ? yo’yaṁ vijñāna-mayaḥ prāṇeṣu hṛdy antar-jyotiḥ puruṣaḥ [bṛ.ā.u. 4.3.7], eṣa hi draṣṭā śrotā rasayitā ghrātā mantā boddhā kartā vijñānātmā puruṣaḥ [pra.u. 4.9] ity ādi |

[37] atha parātmaika-śeṣatva-bhāvaḥ iti | etad uktaṁ bhavati—na tāvad vāstavopādhi-pariccheda-pakṣe tat-paricchinno brahma-khaṇḍo’ṇu-rūpo jīvaḥ | acchedyatvād akhaṇḍatvābhyupagamāc ca brahmaṇaḥ ādimattāpātāc ca jīvasya | yata ekasyaiva vastuno dvaidhī-karaṇaṁ chedanam |

athācchinna evāṇu-rūpopādhi-saṁyukto brahma-pradeśa-viśeṣa iti cet ? tarhi upādhau gacchaty upādhinā sva-saṁyuktā brahma-pradeśākarṣaṇāyogād anukṣaṇam upādhi-saṁyukta-brahma-pradeśa-bhedāt kṣaṇe kṣaṇe bandha-mokṣau syātām |

athopādhi-saṁyuktaṁ brahma-svarūpam eva jīvaḥ ? tarhy anupahita-brahma-vyapadeśāsiddhiḥ syāt | jīvasyaikatvaṁ ca—ya ātmani tiṣṭhan [śa.pa.brā. 14.5.30] ity ādi-śruti-virodhaḥ | śabda-viśeṣāt [ve.sū. 1.2.5] ity ādi-nyāya-virodhaś ca sarvatra ||

atha brahmādhiṣthānam upādhir eva jīvaḥ ? tad evaṁ tarhi mokṣe jīva-nāśaḥ syāt | tasmān nāsau pakṣaḥ | tad evam avidyā-kalpitopādhi-paricchede tu na doṣāḥ kalpyante, kintu jīva-bhāva-kalpanā-hetos tasyā mūlāvidyāyāḥ | na ca jīva evāśrayaḥ, svāśrayādi-doṣāt | aiśvaryaṁ ca tayaiva kalpitam iti na ceśvaraḥ | tataḥ śuddhaṁ caitanyam evāvaśiṣṭam iti | tatraivāvidyāyāḥ kalpanīyatvam | tac cāghaṭamānaṁ cid-ekas tasya kathaṁ devadattasyevājñānaṁ sambhavet ? yasyājñānaṁ sa evājñānāśrayas tad-uparaktaś ca bhavatīti śuddhasāpy ajñāne cānirmokṣa-prasaṅgaḥ |

kiṁ ca, īśvarāvasthāyām etad ajñānaṁ na vidyate | tair eva—īkṣater nāśabdaṁ [ve.sū. 1.1.5] ity atra jñāna-pratibandhavān jīvaḥ, īśvaras tv apratibandha-svarūpa-bhūta-jñānaḥ [śaṅkara] iti siddhāntitam | yaḥ sarvajñaḥ ity ādi-śrutiś ca | ata evājñāna-kalpitopādhau pratibimbo jīva ābhāso vety api pūrvavat | kiṁ ca, teṣāṁ (kevalādvaita-vādināṁ mata-traya-vivecanam idam)—tatra (1) prathama-mate—tāvad avidyā nāma jīvāśrayā, jīvasya nānātvān nānā | tataś cāvidyā-tadātva-sambandha-jīva-tad-vibhāgānām anāditvāt tad-ajñāna-viṣayī-bhūtaṁ brahma śukti-rajatavaj jagad-rūpeṇa vivartate |

tatrāparāvāhatuḥ—tathā cājñāna-viṣayī-bhūtaṁ—brahmaiveśvaraḥ ity antaryāmi-śruti-virodhāt yad ajñāna-kṛtam | tat tenaiva gṛhayata iti pratijīvaṁ jagat-kalpanā-bhayāc cana samyag avagamyate | na ca māyāvac chinna-caitanyam īśvaras tad-āśrayo māyeti vācyam | tasyāntaryāmitve dviguṇīkṛtya vṛtti-virodhāv iti |

atra jīvatvaṁ cāvidyā-kṛtam evety avidyādīnām anāditve’py avidyāyā jīvāśrayatvāyoga eva | rajata-śukty-āde rajju-sarpāder vājñānāśrayatvāyogāt | anyasyaiva tad-yogāc ca | bīja-vṛkṣādivad ajñāna-paramparayā jīvatva-paramparā-janmani ca jīvasyādy-antavattvaṁ ca pratijanmaiva tat pārthakyaṁ ca prasajyeta |

atha (2) dvitīya-mate—caitanyasyāvidyā-pratibimba īśvaraś caitanyābhāso jīvaḥ | sa ca mithyeti rajjuḥ sarpa itivad bādhāyāṁ sāmānādhikaraṇyam | niṣedha-pradhānā eva śrutayaḥ śuddha-samarpikā iti tāsām eva mahā-vākyatvam | suṣuptau sarvam eva vilīyate | utthito jīvaḥ punaḥ sampratipadyata ity ajñāta-sattvānaṅgīkāreṇa dṛṣṭir apy eṣā ceśvara-pratipādane’py aviruddhā | īśvareṇa jñāta-saṁskārānuvartanāt |

atra cāparāvāhatuḥ—jīva-nāśasya mokṣatva-bhiyā na samyag apekṣyate tad iti | atra ca nityatvam eva vettṛ-sambandhinyā avidyāyā āśraya-nirūpaṇāśaktyatvāt tad-avastham eva | īśvara-kartṛtva-sārvajñyādi-saṅgha-vādas tu vedānteṣu pralāpa eva syāt | tad-agre vivecanīyam |

tathā (3) tṛtīya-mate—sattva-rajas-tamas-triguṇātmikāvidyā brahmāśrayā ca | saiva lāghavād āvaraṇa-vikṣepa-śaktibhyām avidyā māyeti gīyate | āvaraṇa-śaktyāṁ caitanyasya pratibimbo jīvaḥ | vikṣepa-śaktyāṁ pratibimba īśvaraḥ | upādhi-niṣṭhatvena bimbābhinnatvena ca pratīyamāno bimba eva pratibimbaḥ | pratibimba-pakṣapātitvād upādher itīśvaro’haṁ jagat karomīti jīvo’yam ahaṁ na jānāmīty adhyavasyati | na ca śuddhe sva-prakāśe brahmaṇy avidyā-sambandha-virodhaḥ | avirodhe vā sānanyāśrayaiva, nāśakāntarābhāvād iti vācyam | madhyandina-vartini savitary ulūka-kalpitāndhakāravat sva-para-nirvāhakatvenāvirodhāt | tathā sākṣiṇo ghātakatvābhāvāt, pratyuta bhāsakatvāt pramāṇa-vṛtteś ca dyotakatvād īśvarasya vaśe vartamānāyā avidyāyā anādi-jīvādṛṣṭa-vaśāt sattva-rajas-tamasāṁ pratyekādhikye sthiti-sarga-laya-kartṛtvam iti |

atrāpara āhuḥ—idam apy ayuktam iti | anādita evānanyāśrayatvena tayaiva jīvādi-dvaitaṁ kalpitam iti kalpakāntarābhāvena ca tasyās tat-svābhāvikatvena labdhāyāḥ kadācid apy agner auṣṇyavad atyāvyatayā sampratipatti-bhaṅgād brahmaṇaḥ svataḥ-śaktimattvābhāvena tad-itara-vastv-antarasyābhāvena śakteḥ śaktimad avinābhāvena ca, svābhāvikatvāropitatva-taṭasthatvānām ekatarasyāpy asambhāvitatayā tasyāḥ ṣaṣṭha-buddhīndriyādivad atyantābhāva-prasaṅgāt | advayasya śuddhasyaiva sataḥ pratibimbatvāpatti-svīkāre tasya ca kalpanā-kartṛtvādy-abhāve kalpanāpi tasyāvyavahita-cchaṭā-sambandhasyābhāvena pratibimbatvāyogāt | ata eva siddha eva brahmaṇ avidyā-sambandhe tat-pratibimbo jīvaḥ siddhyati | siddha eva jīve ca tat-kalpito brahmaṇy avidyā-sambandhaḥ sidhyatīti parasparāśraya-prasaṅgāt | tathā brahmaṣ tat-sambandhaṁ kalpayato brahma-svarūpasyaiva jīvasyāndhakāra-kalpakolūka-dṛṣṭivad avidyāntare labdhe tenaiva jīvatveśvaratvādi-vivarte siddhe punar api jīvādi-lakṣaṇa-bibmatvāpāda-kopo’py antara-kalpanāyā vaiyarthyāt | jñānavaty evājñānaṁ dṛṣṭaṁ sambhāvitaṁ ca | jñāna-mātre tu neti—tad atyanta-virodhāt | na ca maru-marīcikāyāṁ kalpita-jalavat kalpanā-mayopādhi-sambandhe pratibimbādarśanāt | atra hasta-parimita-mātraṁ kiṣku-parimitaṁ (eka-hastāt prādeśād dūra-vartīti vā) nabha iti nabhaso’py eka-deśa-lakṣaṇāvayava-svīkāreṇa sūryādi-raśmi-tādātmyāpannatayā tad-avyavahita-cchaṭā-sambandhe ca tasya pratibimbatā bhānaṁ nātyasambhavam iti niravayavasya nīrūpasya ca brahmaṇas tu pratibimbāsambhavāt | upādheś ca nairūpyeṇa tad-atyantāsambhavāt | deha-tādātmyāpannasya caitanyasya deha-pratibimbatvānupalambhāc ca |

anyatra sukhādeḥ pratibimbasya ca dṛśyatve drasṭānyo bhavati | atra tu pratibimbasya jīvasyeśvarasya ca pratibimbatāṁ prāptasya vā draṣṭā kaḥ syāt ? ity-ādy-anupapatteḥ | pratibimbe vastuni nijopādheḥ kalpanāya nāśanāya cālaṁ-bhāvādarśanena jīva-kartṛka-prāmāṇya-jñānenāpi tad-upādhi-lakṣaṇāvidyāyā nāśanānupapannatvāt | tiṣṭhatu tāvat tat-padārthopādher nāśana-vārtā | pṛthag-adhiṣṭhānatayā pratyakṣata eva bhedopalambhanena pratibimba-kṣobhe bimbākṣobha-darśanena viparītatayodayena tasmād ābhāsa-jyotir-udayās tam adṛśyadbhir api dṛśyata iti | kevala-svaccha-vastu-saṁyukta-dṛṣṭi-pratigamanopalabdha-tad-vastu-mātratva-yogena ca pratibimbasya bimbatvābhāve tan-nāśasyaivātrāpy abhāsavan mokṣatā-prasaṅgāt, tatheśvarasya nitya-vidyā-mayatvena jīvasyānādita eva na jānāmīty abhimānavattvena brahmaṇi vikṣepa-rūpāvidyāṁśa-sambandha-kalpanāyām apy ayukter īśvarākāra-pratibimbānupapannatvāt, jīveśvarayoḥ pṛthak pṛthak nijopādhāv īśvarasya sarvāntaratva-śruti-virodhāt | kṣīra-nīravat [mahā-bhāṣye 1.2.32] paraspara-miśrī-bhūte ca tad-upādhi-dvaye pratibimbaikatvasyaiva sambhavāt | īśvarasya māyā-pratibibmākāratve śakty-antarābhāve ca vaśīkṛta-māyātvābhāvenaiśvaryāsiddhatvāt, pratyuta jala-candrādivad upādhi-ceṣṭānugatatvena tad-vaśyatvāpātāc ca | kiṁ bahunā ? śruti-purāṇādi-prasiddhasya parameśvara-svarūpaiśvaryasyāpi māyika-mātra-svīkāre tan-nindā-janita-durvāra-nirvacanīya-mahā-pātaka-koṭi-prasaṅgāc ceti |

ata eva śaṅkara-śārīrake’pi, ambuvad agrahaṇāt tu na tathātvaṁ [ve.sū. 3.2.19] ity anena nyāyena pratibimbatvaṁ virudhya, vṛddhi-hrāsa-bhāktvam antarbhāvād ubhaya-sāmañjasyād evaṁ [ve.sū. 3.2.20] iti nyāyena pratibimba-sādṛśyam eva sthāpyate | tac ca pratibimbatvam evābhāsīkaroti | ataḥ, ābhāsa eva ca [ve.sū. 2.3.50] ity atrāpi tadvad eva mantavyam | pratibimbābhāsas tu tat-tulyaḥ, na tu vastutaḥ pratibimba evety arthaḥ | tasmāt tat-tad-asad-bhāvād brahmaṇo bhinnāny eva jīva-caitanyānīty āyātam | ato—netaro’nupapatteḥ [ve.sū. 1.1.16] iti, bheda-vyapadeśāc ca [ve.sū. 1.1.16] itīme sūtre kalpanā-maya-bheda-vyākhyayā na saṅgacchate | vāstava-bhede tu, sa tapo’tapyata, sa tapas taptvā idaṁ sarvam asṛjata yad idaṁ kiṁ ca [tai.u. 2.6.2] ity-ādeḥ | raso vai saḥ, rasaṁ hy evāyaṁ labdhvānandī bhavati [tai.u. 2.6.2] ity ādeś ca viṣaya-vākyasya pīḍanaṁ na syāt | tapo’tapyata iti tapaḥ, bahu syām ity-ādi jñānaṁ prākāśyad ity arthaḥ | nānyo’to’sti draṣṭā [bṛ.ā.u. 3.7.23] ity-ādi-śrutis tu pūrvavat sambhāvitaṁ tad-ūrdhvam anyaṁ draṣṭāraṁ niṣedhati | sa kāraṇaṁ karaṇādhipādhipo na cāsya kaścij janitā na cādhipaḥ [śve.u. 6.9] itivad īśvarād anyaṁ prakṛti-sṛṣṭy-arthekṣaṇa-kartāraṁ vā niṣedhati | tad uktaṁaṁ śaṅkara-śārīrake’pi | yat tv īkṣaṇa-śravaṇam ap-tejasos tat parameśvarāveśa-vaśād eva draṣṭavyam | nānyo’to’sti draṣṭā [bṛ.ā.u. 3.7.23] itīkṣitr-antara-pratiṣedhāt, prakṛtatvāc ca | svata īkṣituḥ, tad aikṣata [chā.u. 6.2.3] ity atreti | evaṁ vivakṣita-guṇopapatteś ca [ve.sū. 1.2.2] iti, anupapattes tu na śārīraḥ [ve.sū. 1.2.3] ity anayoḥ pāramarthika eva jīvād adhikaḥ parameśvara vivakṣito guṇa-samudāya upapadyate | jīve tu nopapadyate |

kiṁ ca, jīva eva svājñānena svātmā jagat kalpayatīti teṣāṁ siddhāntaḥ | jagat-kalpanānyathānupapattyā ca satya-saṅkalpatvādayo guṇāḥ svīkṛtāḥ | tato jīva eva te guṇā upapadyante | nānyasmiṁs tat-kalpitaiḥ | na vā nirguṇe brahmaṇīti sūtra-dvayam idam asaṅgataṁ syāt | sambhoga-prāptir iti cen, na, vaiśeṣyāt [ve.sū. 1.2.8] ity atrāpi pūrvavat | kiṁ ca, sambhoga-śabdasya sahabhoga evārthaḥ | saṁvādādivan nānyaḥ | tataś ca sahārthatvena jīveśvarayor bhedam aṅgīkṛtyaiva sūtritam | na tv aikyam | ata eva vaiśeṣyāt iti prastutayor jīva-parayor eva vaiśeṣyam aṅgīkṛtam | na tv ekasyaivātmano’vasthā-bhedena | evaṁ, guhāṁ praviṣṭāv ātmānau hi tad-darśanāt [ve.sū. 1.2.12] ity anena, tat sṛṣṭvā tad evānuprāviśat [tai.u. 2.6.2] ity atra | anena jīvenātmanānupraviśyety atra paramātmana evopādhi-praviṣṭasya sataḥ śarīratvam iti vyākhyā pratyākhyātā | ubhaya-rūpatvenaiva praveśāṅgīkārāt | śrutiś ca—

ṛtaṁ pibantau sukṛtasya loke

guhāṁ praviṣṭau parame parārdhe |

chāyātapau brahma-vido vadanti

pañcāgneyo ye ca triṇāciketāḥ || [ka.u. 1.3.1] iti ||

dvā suparṇā sayujā sakhāyā

samānaṁ vṛkṣaṁ pariṣasvajāte |

tayor anyaḥ pippalaṁ svādv atty

anaśnann anyo’bhicākaśīti || [ṛg-veda 1.163.20, mu.u. 3.1.1] iti ca |

nanu paiṅgī-rahasya-brāhmaṇe—tayor anyaḥ pippalaṁ svādv atti [mu.u. 3.1.1] iti sattvam, anaśnann anyo’bhicakaśīti iti ca, anaśnan yo’bhipaśyati jñas tāv etau sattva-kṣetrajñau iti | tābhyāṁ śabdābhyām antaḥ-karaṇa-jīvāv eva vyākhyātau | ata eva tatraiva tad etat sattvaṁ yena svapnaṁ paśyaty atha yo’yaṁ śārīra upadraṣṭā, sa kṣetrajñas tāv etau sattva-kṣetrajñau ity uktaṁ ? maivam | tatrāpi sattva-śabdena jīva eva, kṣetrajña-śabdena paramātmaiva ceti vyākhyā saṅgatā | svādv attīti cetantvokti-pīḍāpatteḥ | karma-phalānaśanasya kṣetrajñeṣv asambhavāt | sattvādi-śabdābhyāṁ jīvādyoḥ prasiddheś ca | jīvasya ca sattva-śabdābhidheyatve kāraṇam | tad etat sattvam ity ādi-sattvam ādhiṣṭhānatvāt, so’pi sattvam ucyata ity arthaḥ | tathā pṛthivy-ādi-lakṣaṇa-śarīrāntaryāmitvāt paramātmani śārīra ucyata iti | yo’yaṁ śārīraḥ [bṛ.ā.u. 3.9.10] ity uktam | paramātmani hy evopadraṣṭṛ-śabda-prasiddheḥ, upadraṣṭānumantā ca bhartā bhoktā maheśvaraḥ [gītā 13.22] ity ādau | vyākhyāntare—sthity-adanābhyāṁ ca [ve.sū. 1.3.7] iti sūtraṁ ca jīva-paramātma-gatam—dvā suparṇā [mu.u. 3.1.1] ity-ādy-ukta-sthityādi-dvaya-vivecanaṁ virudhyate | vakṣyati cottara-granthe— prakāśādivan naivaṁ paraḥ [ve.sū. 2.3.46] ity-anantaraṁ, smaranti ca [ve.sū. 2.3.47] ity atra, tayor anyaḥ pippalam ity anayaiva śrutyā jīvasya karma-phala-pratipādanaṁ śaṅkara-śārīrake’pīti | tasmād anena jīvenātmanānupraviśyeti, sahārthe eva tṛtīyā | ātma-śabda-prayogaś ca śārīrasyāpy ātmatva-prasiddheḥ | kṣarātmānāv īśate deva ekaḥ [śve.u. 1.10] ity ādau | tatrāpi bheda-vivakṣayaivānenety uktam | athavā atrātma-śabdenātmāṁśa eva vācyaḥ |

evaṁ ca, śārīraś cobhaye’pi hi bhedenainam adhīyate [ve.sū. 1.2.20] ity atra ca pūrvavad bheda eva | tatra ca, yo vijñāne tiṣṭhan [bṛ.ā.u. 3.7.22] iti kāṇvāḥ | ya ātmani tiṣṭhan [śa.brā. 14.6.7.30] ity atra, mādhyandināś cāntaryāmiṇo bhedenainaṁ śārīraṁ pṛthivy-ādivad adhiṣṭhānatvena niyamyatvena cādhīyate ity adhikam |

evaṁ viśeṣaṇa-bheda-vyapadeśābhyāṁ ca netarau [ve.sū. 1.2.22] ity ādiṣu, jagad-vācitvāt [ve.sū. 1.4.17] ity ādiṣu, parābhidhyānāt tu tirohitaṁ tato hy asya bandha-viparyayau [ve.sū. 3.2.5] ity ādiṣu ca jñeyam | śāstra-dṛṣṭyā tūpadeśo vāma-devavat [ve.sū. 1.4.17] ity atra tv evaṁ vyākhyeyam | prāṇo vā hy aham asmi puruṣaḥ ity ādikaṁ yat svasya parameśvaratvam ivopadiṣṭam indreṇa, tat tu, tat tvam asi [chā.u. 6.8.7] ity-ādy-abheda-pratipādaka-śāstra-dṛṣṭyā sambhavati, cid-ākāra-sāmyenaikyāt, kvacid adhiṣṭhānādhiṣṭhātror eka-śabda-pratyayābhyāṁ vā śarīra-śarīriṇor vā, yathaiva vāmadeva uvāca—ahaṁ manur abhavaṁ sūryaś ca [bṛ.ā.u. 1.4.10] ity ādi |

uttarāc ced āvirbhūta-svarūpas tu [bṛ.ā.u. 1.3.19] iti hy atrāpīya vyākhyā—pūrvaṁ dahara-śabdena parameśvara eva nirṇītaḥ | jīvas tu pratyākhyātaḥ | apahata-pāpmatvādi-dharmais tatrottara-granthe jīve’pi te dharmāḥ śrūyante | tata idam ucyate—āvirbhūta-svarūpas tu jīvas tatrocyate | muktau parameśvara-prasādena tat-sādhāraṇya-prāyāvirbhāvāt tasya | paramaṁ sāmyam upaiti [mu.u. 3.1.3] iti śruteḥ |

nanu tathāpi dahara-vākye parameśvaro vā mukta-jīvo vābhidhīyata iti sandehaḥ | ubhayābhidheyatve ca vākya-bheda ity āśaṅkya sūtrāntaraṁ—anyārthaś ca parāmarśaḥ [ve.sū 1.3.20] iti | parameśvara-svarūpa-darśanārtham eva taṭastha-lakṣaṇena jīva-svarūpaṁ punaḥ punaḥ parāmṛśyate | tatra kvacid aikyenābhidhānaṁ sādharmyāṁśa-jñānārtham eveti bhāvaḥ | ata eva, sa tatra paryeti jakṣat krīḍan ramamāṇaḥ [chā.u. 8.12.3] ity api muktāvasthāyām uktam | jīva-parayor bhedas tūkta eva tatra—eṣa samprasādo’smāc charīrāt samutthāya paraṁ jyotir upasampadya svena rūpeṇābhiniṣpadyate, sa uttama-puruṣaḥ [chā.u. 8.12.3] iti |

ata evāvirbhūta-svarūpa iti bahu-vrīhiṇā jīva evābhihitaḥ | atra mūla-pūrva-gaty-āśrayaṇam api kaṣṭam eva | tathā maitreyī-brāhmaṇe’pi yad idaṁ—na vā are sarvasya kāmāya sarvaṁ priyaṁ bhavati, ātmanas tu kāmāya sarvaṁ priyaṁ bhavati | ātmā vā are draṣṭavyaḥ [bṛ.ā.u. 2.4.5] ity ādinā jīvasyaiva draṣṭavyatvādikaṁ nirdiśat tasyaiva paramātmatvaṁ darśayatīti pratīyate ? tan na, parama-puruṣāvirbhūti-bhūtasya prāptur ātmanaḥ svarūpa-yāthārthya-vijñānam apavarga-sādhana-bhūta-parama-puruṣa-vedanopayogitayānūdya punaḥ, ātmā vā [bṛ.ā.u. 2.4.5] ity ādinā paramātmaivāmṛtatvopāyād draṣṭavyatayopadiśyate | evaṁ vā are’sya mahato bhūtasya niḥśvasitam, etad yad ṛg-vedo yajur-vedaḥ [bṛ.ā.u. 2.4.10] ity ādikaṁ hi tasyaiva liṅgam iti |

etad abhipretyaiva śrī-śrutukena svayaṁ vyākhyātam—tasmāt priyatamaḥ svātmā [bhā.pu. 10.14.52] ity uktvā, kṛṣṇam enam avehi tvam ātmānam akhilātmanāṁ [bhā.pu. 10.14.55] ity ādinā tato’pitasya priyatamatvam iti | tasmāt parameśvara-svarūpād bhinna-svarūpa evātmā |

nanu bhinnatve sati, yāvad vikāraṁ tu vibhāgo lokavat [ve.sū. 2.3.7] iti nyāyena vikāratva-prāptiḥ syād ātmanaḥ ? na, vaidharmyāntarāt | tac ca vaidharmyaṁ pramāṇānapekṣa-siddhatvam | ātmā hi pramāṇādi-vikāra-vyavahārāśrayatvāt prāg eva tad-vyavahārāt sidhyati | ato vibhāga-yukti-labdha-nyāyasya nātrāvatāraḥ | nityatva-śrutiś cāsmākam atrāsti | yathā vaikuṇṭhādi-vastūnām api saiva nityatvaṁ śāstīti | nātmāśruter nityatvāc ca tābhyaḥ [ve.sū. 2.3.17] iti nyāyāntaraṁ ca taṁ nyāyam apasārayati |

tad evam-ādi-śruti-nyāyābhyupagamād bhinna eva jīvaḥ | tatra ko mohaḥ kaḥ śoka ekatvam apaśyataḥ [ī.u. 7] ity-ādyāḥ śrutayas tu paramātmaikyāpekṣā eva | yathā, bahavaḥ puruṣā loke sāṅkhya-yoga-vicāraṇe [ma.bhā. 12.350.2] iti paramatam | sva-mate pāramparika-jīva-bhede sākṣitayopanyasya punas tad-vilakṣaṇaṁ paramātma-viṣayaṁ sva-matātiśayam āha—

bahūnāṁ puruṣāṇāṁ hi yathaikā yonir ucyate |

tathā taṁ puruṣaṁ viśvam ākhyāmi guṇato’dhikam || [ma.bhā. 12.350.3] ity upakramya,

mamāntar ātmā tava ca ye cānye deha-saṁjñitāḥ |

sarveṣāṁ sākṣi-bhūto’sau na grāhyaḥ kenacit kvacit ||

viśva-mūrdhā viśva-bhujo viśva-pādākṣi nāsikaḥ |

ekaś carati kṣetreṣu svairacārī yathā-sukham || [ma.bhā. 12.350.4-5] iti |

na ca bhede sarva-jñāna-pratijñā hīyate, sarva-śaktimayatvād brahmaṇaḥ | tasmād asti jīva-parayor bhedaḥ |

tad evaṁ bheda-jñānenaiva muktiḥ śrūyate—bhoktā bhogyaṁ preritāraṁ ca matvā sarvaṁ proktaṁ trividhaṁ brahma me tat [śve.u. 1.12] iti, pṛthag ātmānaṁ preritāraṁ ca matvā juṣṭas tatas tenāmṛtatvam eti [śve.u. 1.6] iti, juṣṭaṁ yadā paśyaty anyam īśam asya mahimānam iti vīta-śokaḥ [mu.u. 3.1.2] ity-ādiṣu muktāv api bheda evopalabhyate | yathā vyākhyātaṁ, tad ananyatvam ārambhaṇa-śabdādibhyaḥ [ve.sū. 2.1.14] ity atra mādhva-bhāṣye—

karmāṇi vijñānamayaś cātmā pare’vyaye sarva ekībhavati [mu.u. 3.2.7] iti, brahmavid brahmaiva bhavati [mu.u. 3.2.9] iti ca mukta-jīvasya parāpattir ucyate’tas tayor avibhāgaḥ | ataḥ pūrvam api sa eva, na hy anyasyānyatvaṁ yujyata iti cet ? na, syāl lokavat | yathā loke udakam udakāntareṇaikībhūtam iti vyavahriyamāṇam api bhinna-vastutvāt tad-antarbhūtam eva bhavati, na tu tad eva bhavatīty evaṁ syād atrāpi | tathā ca śrutiḥ—

 yathodakaṁ śuddhe śuddham āsiktaṁ tādṛg eva bhavati |

 evaṁ muner vijānata ātmā bhavati gautama || [ka.u. 2.1.15] iti |

skānde ca—

udake tūdakaṁ siktaṁ miśram eva yathā bhavet |

tad vai tad eva bhavati yato buddhiḥ pravartate ||

evam evaṁ hi jīvo’pi tādātmyaṁ paramātmanā |

prāpto’pi nāsau bhavati svātantryādi-viśeṣaṇāt ||

brahmeśānādibhir devair yat prāptuṁ naiva śakyate |

tad yat svabhāva-kaivalyaṁ sa bhavān kevalo hare || iti |

śrī-rāmānuja-bhāṣye’pi—nāpi sādhanānuṣṭhānena nirmuktāvidyasya pareṇa svarūpaikya-sambhavaḥ | avidyāśrayatva-yogyasya tad-arhatvāsambhavāt iti yuktiś ca darśitā | muktasya tu tad-dharmāpattir iti śrī-bhagavad-gītā-sūktam—

idaṁ jñānam upāśritya mama sādharmyam āgatāḥ |

sarge’pi nopajāyante pralaye na vyathanti ca || [gītā 14.2] iti |

śrī-viṣṇu-purāṇe ca—

tad-bhāva-bhāvam āpannas tadāsau paramātmanā |

bhakty-abhedī bhedaś ca tasyājñāna-vṛto bhavet || [vi.pu. 6.7.93] iti |

atra tad-bhāvo brahma-svabhāvaḥ, na tu brahmatvam | dvitīya-bhāva-śabdānanvayāt ||

tatas tasyaiva bhāvo’pahata-pāpmatvādi-rūpaḥ svabhāvo yasyeti bahu-vrīho tad-bhāva-bhāvaṁ brahma-svabhāvakatvam ity arthaḥ | tatas tena svabhāvenaiva paramātmanā sahābhedī tulyo bhavatīti vivakṣitam | yatas tat-svabhāva-virodhī deva-manuṣyatvādi-lakṣaṇo bhedas tasyājñāna-kṛta eveti | ata eva āvirbhūta-svarūpas tu [ve.sū. 1.3.19] ity atrāpi—evam evaiṣa samprasādo’smāc charīrāt samutthāya paraṁ jyotir upasampadya svena rūpeṇābhiniṣpadyate [bṛ.ā.u. 8.12.3] iti darśitam | tadā vidvān puṇya-pāpe vidhūya nirañjanaḥ paramaṁ sāmyam upaiti [mu.u. 3.1.3] ity ādi ca śruty-antaram | punaś ca śrī-viṣṇu-purāṇe—

ātma-bhāvaṁ nayatyena tad brahma-dhyāyinaṁ mune |

vikāryam ātmanaḥ śaktyā loham ākarṣako yathā || [vi.pu. 6.7.30]

ity atra bheda evābhipretaḥ | yata ātma-bhāvam ātmany astitva-saṁyogaṁ nayati, brahma-dhyāyinaṁ pratīti śaktyeti cābhidhīyate | ity evam evākarṣa-dṛṣṭānto ghaṭate, na tv aikyena | tad evaṁ bheda-vākyeṣu satsu sa-yukti-vākyāviruddheṣu bheda-vādeṣu brahma-vādaḥ | brahmavid brahmaiva bhavati [mu.u. 3.2.9] ity atrāpi brahma-tādātmyam eva bodhayati—svābhāvyāpattir upapatter itivat | tatrāpi hi jīvānām ākāśatvādi-prāpti-śabdā anupapatter ākāśādi-dharmaṁ tad-atyantāśleṣayor āpattim eva bodhayanti, muktopasṛpya-vyapadeśāt [ve.sū. 1.3.2] ity api muktānām eva satām upasṛpyaṁ brahma yadi syāt tadaivākleśena saṅgacchate—muktānāṁ paramā gatiḥ ity ādi-vākyaṁ ca tathaiva | ata eva taittirīyopaniṣadi ca bhede eva muktāv āmnāyate—raso vai saḥ | rasaṁ hy evāyaṁ labdhvānandī bhavati [tai.u. 2.7] iti |

tasmāt sarvathā bheda eva jīva-parayoḥ | tathā ca śrutiḥ—asmān māyī sṛjate viśvame etat tasmiṁś cānyo māyayā sanniruddhaḥ [śve.u. 4.9] iti | jñājñau dvāv ajāv īśānīśau [śve.u. 1.9] iti, nityo nityānāṁ cetanaś cetanānām eko bahūnāṁ yo vidadhāti kāmān [śve.u. 6.13] iti, tayor anyaḥ pippalaṁ svādv atti [mu.u. 3.1.1] iti, ajo hy eko juṣamāṇo’nuśete jahāty enāṁ bhukta-bhogām ajo’nyaḥ [śve.u. 4.5] ity-ādyā | gītopaniṣac ca—ahaṁkāra itīyaṁ me bhinnā prakṛtir aṣṭadhā | apareyam itas tv anyāṁ prakṛtiṁ viddhi me parām | jīva-bhūtāṁ [gītā 7.4-5] iti, mama yonir mahad brahma tasmin garbhaṁ dadhāmy ahaṁ [gītā 14.3] iti, īśvaraḥ sarva-bhūtānāṁ hṛd-deśe’rjuna tiṣṭhati [gītā 18.61] iti ca |

viśeṣaṇāc ca [ve.sū. 1.2.12] ity atra mādhva-bhāṣye śruti-smṛtī, yathā—satya ātmā satyo jīvaḥ satyaṁ bhidā satyaṁ bhidā satyaṁ bhidā maivāruṇyo maivāruṇyaḥ [paiṅgī-śrutiḥ] iti, ātmā hi parama-svatantro’dhika-guṇo jīvo’lpa-śaktir asvatantro’varaḥ [bhāllaveya-śrutiḥ] iti |

yatheśvarasya jīvasya bhedo satyo viniścayāt |

evam eva hi me vācaṁ kartum ihārhasi || iti ca |

tad evam abheda-vākyaṁ dvayoś cid-rūpatvādinaivaikākāratvaṁ bodhayaty upāsanā-viśeṣārthaṁ, na tu vastv aikyam |

tad itthaṁ nirdeśe’pi hetuṁ vadan prakaraṇam ārabhate—tad evaṁ śaktitve siddhe śakti-śaktimatoḥ iti saptatriṁśa-vākyābhāsādinānye āhuḥ—yathā yamunā-nirjharam uddiśya, tvaṁ kṛṣṇa-patny asi, tat-patnī saiṣā, sūrya-maṇḍalam uddiśya ca saṁjñā-patir asi, tat-patir ayam ity adhiṣṭhātr-adhiṣṭheyayor abhinnābhimāninor loka-vedeṣv eka-śabda-pratyayanābhyāṁ prayoga-sahasrāṇi dṛśyante, tad-adhiṣṭhātāram uddeṣṭum, tathā—tat tvam asi [chā.u. 6.8.7] ity-ādy api pṛthivī-jīva-prabhṛtīnāṁ tad-adhiṣṭhānatayā prasiddhis tu bṛhatī | yaḥ pṛthivyāṁ tiṣṭhan [bṛ.ā.u. 3.7.3], ya ātmani tiṣṭhan [śa.brā. 14.6.7.30] ity ādidiṣu | tato’pi na vastv-aikyam iti sthitam |

śrī-rāmānujīyās tv evam ācakṣate—tat tvam asy ādi-vākyeṣu sāmānādhikaraṇyaṁ na nirviśeṣa-vastv-aikya-param, tat-tvaṁ-padayoḥ sa-viśeṣa-brahmābhidhāyitvāt | sāmānādhikaraṇyasya prakāra-dvaya-parityāge pravṛtti-nimitta-bhedāsambhavena sāmānādhikaraṇyam eva tyaktaṁ syāt | dvayoḥ padayor lakṣaṇā ca | so’yaṁ devadattaḥ ity atrāpi na lakṣaṇā | bhūtaṁ vartamāna-kāla-sambandhatayaikya-pratīty-avirodhāt | deśa-bheda-virodhaś ca kāla-bhedena parihṛtaḥ | tad aikṣata bahu syāṁ [tai.u. 6.2.3] ity upakrama-virodhaś ca | eka-vijñānena sarva-vijñāna-parijñānaṁ ca na ghaṭate | jñāna-svarūpasya nirasta-nikhila-doṣasya sarvajñasya samasta-kalyāṇa-guṇātmakasyājñāna-tat-kāryānantāpuruṣārthāśrayatvaṁ ca sambhavati | bādhārthatve ca sāmānādhikaraṇyasya tat-tvaṁ-padayor adhiṣṭhāna-lakṣaṇā nivṛtti-lakṣaṇā ceti lakṣaṇādayas ta eva doṣāḥ | [ve.sū. 1.1.1 śrībhāṣye 111-tama-anucchedaḥ]

iyāṁs tu viśeṣaḥ | nedaṁ rajatam itivad apratipannasyaiva bādhasyāgatyā parikalpanam | tat-padenādhiṣṭhānātireki-dharmānupasthāpanena bādhānupapattiś ca | adhiṣṭhānaṁ tu prāk-tirohita-svarūpaṁ tat-padenopasthāpyate iti cet ? na, prāg-adhiṣṭhānāprakāśe tad-āśraya-bhrama-bādhayor asambhavāt | bhramāśrayam adhiṣṭhānam atirohitam iti cet ? tad evādhiṣṭhāna-svarūpaṁ bhrama-virodhīti tat-prakāśe sutarāṁ na tad-āśraya-bhrama-bādhau | ato’dhiṣṭhānātireka-pāramārthika-dharma-tat-tirodhānān abhyupagame bhrānti-bādhau durupapādau | adhiṣṭhāne hi puruṣa-mātrākāre pratīyamāne tad-atirekiṇi pāramārthike rājatve tirohite saty eva bādhatva-bhramaḥ | rājatvopadeśena ca tan-nivṛttir bhavati, nādhiṣṭhāna-mātropadeśena tasya prakāśamānatvenānupadeśyatvāt, bhramānupamarditvāc ca | tasmān nābheda-vādaḥ saṅgacchate ||

[aupacārika]-bhedābheda-vāde tu—brahmaṇy evopādhi-saṁsargāt tat-prayuktā jīva-gata-doṣā brahmaṇy eva prāduḥsyur iti nirasta-nikhila-doṣa-kalyāṇa-guṇātmaka-brahmātma-bhāvopadeśā hi virodhād eva parityaktāḥ syuḥ |

svābhāvika-bhedābheda-vāde’pi—brahmaḥ svata eva jīva-bhāvābhyupagamād guṇavad doṣāś ca svābhāvikā bhaveyur iti nirdoṣa-brahma-tādātmyopadeśo viruddha eva |

kevala-bheda-vādināṁ cātyanta-bhinnayoḥ kenāpi prakāreṇaikyāsambhavād eva brahmātma-bhāvopadeśā na sambhavantīti sarva-vedānta-parityāgaḥ syāt |

nikhilopaniṣat-prasiddhaṁ kṛtsnasya brahma-śarīra-bhāvam ātiṣṭhamānaiḥ kṛtsnasya brahmātma-bhāvopadeśāḥ sarve samyag upapāditā bhavanti | jāti-guṇayor iva dravyāṇām api śarīra-bhāvena viśeṣaṇatvena, gaur aśvo manuṣyo devo jātaḥ puruṣaḥ karmabhiḥ iti sāmānādhikaraṇyaṁ loka-vedayor mukhyam eva dṛṣṭa-caram | jāti-guṇayor api dravya-prakāratvam eva ṣaṇḍo gauḥ, śuklaḥ paṭaḥ iti sāmānādhikaraṇya-nibandhanam | manuṣyatvādi-viśiṣṭa-piṇḍānām apy ātmanaḥ prakāratayaiva padārthatvāt, manuṣyaḥ puruṣaḥ ṣaṇḍo yoṣid ātmā jātaḥ iti sāmānādhikaraṇyaṁ sarvatrānugatam iti prakāratvam eva sāmānādhikaraṇya-nibandhanam | na paraspara-vyāvṛttyā jāty-ādayaḥ | sva-niṣṭhānām eva hi dravyāṇāṁ kadācit kvacid dravya-viśeṣaṇatve matv-arthīya-pratyayo dṛṣṭaḥ | daṇḍī kuṇḍalī iti | na pṛthak-pratipatti-sthity-anarhāṇāṁ dravyāṇām | teṣāṁ viśeṣaṇatvaṁ sāmānādhikaraṇyāvaseyam eva |

nanu niyamena gotvādivad ātmāśrayatathaivātmanā saha manuṣyādi-śarīraṁ dṛśyata ity ato manuṣya ātmeti sāmānādhikaraṇyaṁ lākṣaṇikam eva ? na, manuṣyādi-śarīrāṇām apy ātmaikāśrayatvam | tad-eka-prayojanatvaṁ, tat-prakāratvaṁ ca jāty-ādi-tulyam | tatrātmaikāśrayatvam ātma-viyoge śarīra-vināśād avagamyate | ātmaika-prayojanatvaṁ ca | tat-karma-phala-bhogārthatayaiva sad-bhāvāt | tat-prakāratvam api—devo manuṣyaḥ ity ātma-viśeṣaṇatayaiva pratīteḥ |

etad eva hi gav-ādi-śabdānāṁ vyakti-paryantatve hetuḥ | etat-svabhāva-virahād eva daṇḍa-kuṇḍalādīnāṁ viśeṣaṇatve, daṇḍī kuṇḍalī iti matv-arthīya-pratyayaḥ | [ve.sū. 1.1.1 śrī-bhāṣye 112-113-tama-anucchedaḥ] iti ||

na ca śarīraṁ cākṣuṣam ity ātma-prakārakatvaṁ jāti-vyakty-ādivat tasya na sambhavatīti vācyam | tad-ekāśrayatvādi-bhāvād eva | yathā cakṣuṣā pṛthivyādeḥ svābhāvikam api gandhādikaṁ sāmarthyābhāvād eva na gṛhyate, tathātmāpi | naitāvatā śarīrasya tat-prakāratva-svabhāva-virahaḥ |

nanu ca śābde’pi vyavahāre śarīra-śabdena śarīra-mātraṁ gṛhyata iti nātma-paryantatā śarīra-śabdasya ? maivam | ātma-prakāra-bhūtasyaiva śarīrasya padārtha-viveka-pradarśanāya nirūpaṇān niṣkarṣaka-śabdo’yam | yathā, gotvaṁ śuklatvam ākṛtir guṇaḥ ity ādi-śabdāḥ | ato gavādi-śabdavad deva-manuṣyādi-śabdā ātma-paryantāḥ | evaṁ deva-manuṣyādi-piṇḍa-viśiṣṭānāṁ jīvānāṁ paramātma-śarīratayā tat-prakāratvāj jīvātma-vācinaḥ śabdāḥ paramātma-paryantāḥ |

cid-acid-vastu-śarīratvaṁ ca brahmaṇo—yasya pṛthivī śarīraṁ, yasyātmā śarīraṁ [bṛ.ā.u. 3.7.3-4] ity ādiṣu śruti-śateṣu prasiddham | saty api tac-charīratve vidyā-śaktimayatvāt paramātmanas tad-dharma-spṛṣṭatvaṁ tu na syāt | tad evaṁ tat tvam asi [chā.u. 6.8.7] ity atra, jīva-śarīraka-jagat-kāraṇa-brahma-paratve mukhya-vṛttaṁ pada-dvayam | prakāra-dvaya-viśiṣṭaika-vastu-pratipādanena sāmānādhikaraṇyaṁ ca siddhaṁ [ve.sū. 1.1.1 śrībhāṣye 111-tama-anucchedaḥ] tat-tad-viśeṣaṇa-viśiṣṭatayaiva sāmānādhikaraṇyaṁ ca [jyotiṣṭoma-yajña-mantra-varṇe] aruṇayaikahāyanyā piṅgākṣyā gavā sopaṁ krīṇāti ity ādau aṅgīkṛtam | loke ca nīlam utpalam ānaya ity ādau dṛśyate | tad evaṁ ca—nirasta-nikhila-doṣasya samasta-kalyāṇa-guṇātmakasya brahmaṇo jīvāntryāmitvam apy aiśvaryam aparaṁ pratipāditaṁ bhavati | upakramānukūlatā ca | eka-vijñānena sarva-vijñāna-pratijñopapattiś ca | sūkṣma-cid-acid-vastu-śarīrrasyaiva brahmaṇaḥ sthūla-cid-acid-vastu-śarīrratvena kāryatvāt |

kārya-kāraṇayor ananyatvāt sthūla-cid apy atrātmikāvastho jīvaḥ | tathā—tam īśvarāṇāṁ paramaṁ maheśvaraṁ [śve.u. 6.8], parāsya śaktir vividhaiva śrūyate [śve.u. 6.8], apahata-pāpmā satya-kāmaḥ [chā.u. 8.1.5] ity-ādy avirodhaś ca |

tat tvam asi ity atroddeśyopādeya vibhāgaḥ katham iti cet ? nātra kiñcid uddiśya kim api vidhīyate—aitadātmyam idaṁ sarvaṁ [chā.u. 6.8.7] ity anenaiva prāptatvāt | aprāpte hi śāstram arthavat [pū.mī. 6.2.18] idaṁ sarvaṁ jīva-jagan nirdiśya aitadātmyam iti, tasyaiva ātmeti tatra pratipādam | tatra hetur uktaḥ—san-mūlāḥ saumyemāḥ sarvā prajāḥ sadāyatanāḥ sat pratiṣṭhāḥ iti | sarvaṁ khalv idaṁ brahma taj jalān [chā.u. 3.14.1] iti śāntaḥ itivat | tathā śruty-antarāpi ca brahmaṇas tad-vyatiriktasya cid-acid-vastunaś ca śarīrrātma-bhāvam eva tādātmyaṁ vadanti—antaḥ-praviṣṭaḥ śāstā janānāṁ sarvātmā [tai.ā. 3.11], yaḥ pṛthivyāṁ tiṣṭhan [bṛ.ā.u. 3.7.4] ity ādikaṁ, ya ātmani tiṣṭhan [śa.pa.brā. 14.6.7.30] ity ādikaṁ cārabhya, yasya mṛtyuḥ śarīrraṁ, yaṁ mṛtyur na veda, eṣa sarva-bhūtāntarātmāpahata-pāpmā divyo deva eko nārāyaṇaḥ [subāla.u. 7] iti | tat sṛṣṭvā tad evānuprāviśat, tad anupraviśya sac ca tyac cābhavat [tai.u. 2.6.2] ity-ādīni |

ata eva, ātmeti tūpagacchanti grāhayanti ca [ve.sū. 4.1.3] iti sūtrakāraḥ | ātmety eva gṛhṇīyāt iti ca vākya-kāraḥ | atrāpi, anena jīvenātmanānupraviśya nāma-rūpe vyākaravāṇi [chā.u. 6.3.2] iti brahmātmaka jīvānupraveśenaiva sarveṣāṁ vastutvaṁ śabda-vācyatvaṁ ca pratipāditam | tad anupraviśya sac ca tyac cābhavat [tai.u. 2.6.2] ity anenaikārthyāj jīvasyāpi brahmātmakatvaṁ brahmānupraveśād evety avagamyate | tasmād brahma-vyatiriktasya kṛtsnasya tac-charīratvenaiva vastutvāt tasya pratipādakaḥ śabdas tat-paryantam eva svārtham abhidadhāti | ataḥ sarva-śabdānāṁ loka-vyutpatty-avagata-tat-padārtha-viśiṣṭa-brahmābhidhāyitvaṁ siddham iti | aitadātmyam idaṁ sarvam iti pratijñātārthasya tat tvam asi iti sāmānādhikaraṇyenāviśeṣa upasaṁhāraḥ | madhyama-puruṣas tu yuṣmac-chabda-yogena syād eveti |

—o)0(o—

[57] atha sapta-pañcāśattama-vākya-vyākhyānte—pūrvaṁ māyā-sṛṣṭe ity uktam | ity atra sṛṣṭi-prakaraṇe evaṁ vivecanīyam—tatra vivarta-vādino vadanti—sthūla-sūkṣmākhyam idaṁ jagad avidyā-kalpitam eva | yato’nādi-siddhenāvidyādi-paryāyeṇājñānena jīvasya viṣayībhūtaṁ brahma jagad-rūpeṇa vivartate | śuktir iva rajata-rūpeṇa vivartaś cāvikṛtasyaiva sato’vidyayā rūpāntarāpattiḥ | avidyā-paryāyam ajñānaṁ ca mithyā-jñānam iti |

atrānye manyante—na tāvad-rūpāntarāpattiḥ | svatas tad-abhāvāt | kintu tad evedam iti smaraṇam eva | tad uktaṁ—ko’yam adhyāso nāma ? ucyate—smṛti-rūpaḥ paratra pūrva-dṛṣṭāvabhāsaḥ [ve.sū. 1.1.1 śaṅkara-bhāṣya] iti | tataḥ smaryamāṇasya dṛśyamānābhinnatvena jagato brahmopādānatvaṁ tad-ananyatvaṁ vā ghaṭamānaṁ syāt | kim anyad vā ? brahmaṇy ajñānaṁ na sambhavatīti pūrvam evoktam | tathā ca sati tataḥ pṛthag dvaitaṁ kena kalpyate ? yadi ca jīvatvādi-kalpanā nimittam ajñānaṁ brahmāśrayaṁ syāt tadā devadattavad ajñāna-tat-kārya-duḥkhādibhir brahmaiva pīḍyetaiveti nāpahata-pāpmatvaṁ tasya syāt |

kiṁ cājñānaṁ nāmānyathā-jñānam | tac ca sa-viśeṣād eva jñānāntarād anantaraṁ svayam api sa-viśeṣaṁ jñāyate—śuklatvādi-viśeṣe hi buddhābadhyārūḍhe rajata-bhānāt | sa-viśeṣaṁ ca jñānaṁ na kadāpi śuddhaṁ brahma viṣayīkarotīti sampratipannam | tarhi katham ajñānena tad-vivartatāṁ ? sarpa-gandha iva ketakī-gandha ity ādāv api kenacid autrya-śaityādi-vaiśiṣṭyenaiva sāmyaṁ mantavyam | kiṁ ca, tad-anyathā-jñānam anyasya sad-bhāve’sad-bhāve vā ? sad-bhāve, svataḥ siddham eva dvaitam | kiṁ kalpanāntareṇa ? asad-bhāve, dadhni kha-puṣpa-bhramāpattiḥ syāt |

athājñānaṁ jagac ca paramparayānādi-siddhaṁ tena pūrva-pūrva-jagad-utaṁrottarājñānasya kāraṇaṁ bhaviṣyati | saṁskāra-janyo bhramaḥ pūrva-pratīti-mātram apekṣate | pratītau satyāṁ bhrama-vyatirekādarśanāt tad asat | ajñānena jagat, jagatājñānam iti parasparāśrayādi-prasaṅgāt ? maivam | anāditvād yujyate doṣa iti cet ? na, vakṣyamāṇāndha- ā-doṣā | yathā cādvaita-śārīraka-kṛtaiva kevalādhiṣṭhātrīśvara-mataṁ dūṣayatoktam—vartamāna-kālavad-atīteṣv api kāleṣv itaretarāśraya-doṣāviśeṣād andha-paramparā-nyāyāpatteḥ iti |

nanu vā kvacit tathā dṛśyate—svataḥ-siddasyaiva rajatasyānyatra bhāna-prasiddheḥ ? tathā cānyathānumīyate, vimatā jagat- na bhrama-siddhā | anādita eva pūrva-pūrva-bhramāvabhāsita-tan-mātrāropeṇaiva tathāṅgīkartuṁ śakyate ? na, prasiddha-bhrama-siddha-śukti-rajata-vailakṣaṇyāt | yan naivaṁ tan naivam | yathā rajju-sarpādayaḥ | tato vipakṣānumitāv upādhir eva paryavasitaḥ |

kiṁ ca, jagad idaṁ kutrāpi svataḥ-siddhasyaiva jagad-antarasyāropeṇa brahmaṇi sphuritam, bhrama-janyatvāt | yad evaṁ, tad eva yathā śuktau rajatam iti, bhavatu, duṣyatu durjanaḥ iti nyāyena tathāṅgīkāe’pi jagad-antare satyatvena sādhite tat-sampratipatti-bhaṅgād idam eva satyatvena sādhitaṁ bhavati |

kiṁ ca, svapnānubhavavad rajatānubhavatyāpy uttara-kāle’py anuvartamānatvenāvyabhicāritvād advaita-pratipattis tu kadācid api na syād eva | pīta-śaṅkhādau tu kāca-kāmalādi-doṣā na bhrama-kalpitā iti teṣām api sammatam |

tad evaṁ jāgrat-sṛṣṭir yatheśvara-kṛtatvena na jīvājñāna-mātra-kalpitā, tadvat svapna-sṛṣṭīr api bhaved itīśvara-vādinām anumānam | sandhye sṛṣṭir āha hi [ve.sū. 3.2.1], nirmātāraṁ caike putrādayaś ca [ve.sū. 3.2.2] iti nyāyābhyāṁ jāgaravat pārameśvara-sṛṣṭitvāt | tatra deśa-kāla-nimittādīnāṁ kvacid asambhave’pi, māyā-mātraṁ tu kārtsnyenānabhivyakta-svarūpatvāt [ve.sū. 3.2.3] iti nyāyena durghaṭa-ghaṭanākara-māyā-nāma-paramātma-śakti-vilāsatvāt | sūcakaś ca hi śruter ācakṣate ca tad-vidaḥ [ve.sū. 3.2.4] iti nyāyena bhāvi-satyārtha-sūcakatve kvacid oṣadhi-mantrādi-prāpti-darśanena sūcaka-satyatve ca siddhe satyatā-pratyayanāt | puruṣaṁ kṛṣṇa-dantaṁ paśyati, sa cainaṁ hanti iti sākṣāt sva-pradṛṣṭa-kartṛka-hanana-śravaṇāc ca | parābhidhyānāt tu tirohitaṁ, tato hy asya bandha-viparyayau [ve.sū. 3.2.5] iti nyāyena tatra jīvasyāsāmarthyāt, ata eva kartṛka-śruter bhāktatvāt svapna-sṛṣṭir api jāgaravat pārameśvarī satyā ceti ca teṣāṁ śrauta-matam |

śrī-rāmānuja-caraṇāc caivam āhuḥ—svapne ca prāṇināṁ puṇya-pāpānuguṇaṁ bhagavataiva tat-tat-puruṣa-mātrānubhāvyā tat-tat-kālāvasānās tathā-bhūtāś cārthāḥ sṛjyante | tathā ca svapna-viṣayā śrutiḥ—na tatra rathā na ratha-yogā na panthāno bhavanty atha rathān ratha-yogān pathaḥ sṛjate [bṛ.ā.u. 4.3.10] ity ārabhya, sa hi kartā ity antā | yadyapi sakaletara-puruṣānubhāvyatayā tadānīṁ na bhavanti, tathāpi tat-tat-puruṣa-mātrānubhāvyatayā tathā-vidhān arthān īśvaraḥ sṛjati | “sa hi kartā” tasya satya-saṅkalpasyāścarya-śaktes tādṛśaṁ kartṛtvaṁ sambhavatīty arthaḥ |

ya eṣa supteṣu jāgarti kāmaṁ kāmaṁ puruṣo nirmimāṇaḥ |

tad eva śukraṁ tad brahma tad evāmṛtam ucyate |

tasmiṁl lokāḥ śritāḥ sarve tadu nātyeti kaścana || [ka.u. 2.2.8] iti ca |

sūtrakāro’pi māyā-mātraṁ tu kārtsnyena [ve.sū. 3.2.3] ity ādinā jīvasya kārtsnyenānābhivyakta-svarūpatvād īśvarasyaiva satya-saṅkalpa-śakti-vilāsa-mātram idaṁ svāpnika-vastu-jātam iti vyācaṣṭe—tasmiṁl lokāḥ [ka.u. 2.2.8] ity ādi-śruteḥ | apavarakādiṣu [antar-gṛha-garbha-gṛhādiṣu] śayānasya svapna-dṛśaḥ sva-dehenaiva deśāntara-gamana-rājyābhiṣekaśira-cchedādayaś ca puṇya-pāpa-phala-bhūtāḥ śayāna-deha-svarūpa-saṁsthānaṁ dehāntara-sṛṣṭyopapadyanta iti |

yuktā ca paramātmana eva svapna-sṛṣṭiḥ | jāgrat-svapnādi-bhedasyākhilasyaiva prapañcasya janmādi-kartṛtvenautsargika-siddheḥ | yeṣāṁ vā mate sva-saṅkalpa-mātra-mūrtayaḥ svapna-padārthās tan-matābhyupagama-vādenāpi sūtra-kṛtā—vaidharmyāc ca na svapnādivat [ve.sū. 2.2.29] ity anena jāgrat-padārthā na tad-dṛṣṭānta-sādhyānyathā-bhāvā iti vyākhyātam | evaṁ, naikasminn asambhavāt [ve.sū. 2.2.33] ity anena jagato’pi yugapat sattvāsattvābhyām anirvacanīyatvaṁ ca niṣiddham |

kiṁ ca, yadi sarvam eva dvaita-jātaṁ jīvājñāna-kalpitaṁ syāt, jīva-svarūpaṁ ca na brahmaṇo’nyat, tato vastutaḥ sarvajñādy-abhimānī kaścid īśvaro nāmānyo nāsti, kintu sthāṇau puruṣavat sva-svarūpa eveśvaraḥ kalpyate | svāpnika-rājavad vā, tarhi sthāṇu-puruṣādivad īśvarābhimāninas tadānīm apy abhāvāt tadā tasya jīvāgocaratvena puruṣājñāna-kalpyamānatvasyāpy adarśanād anumāna-siddhatvāt sampratipatteḥ śāstraika-gamyatvābhyupagamāc ca, yāni janmādy asya yataḥ [ve.sū. 1.1.2] ity-ādīni sūtrāṇi, yāni ca tad-viṣaya-vākyāni, tāni pralāpa-rūpāny eva syuḥ | tatra tatra sarvajñatva-sarva-śaktimattve vinā jīva-pradhānayor vicitra-sraṣṭṛtvādikaṁ na sambhavatīti darśitā yuktayaś copahasyeran |

tathā yadi jīvājñānenaiva bhedotpattiḥ syāt, tadā itara-vyapadeśād dhitākaraṇādi-doṣa-prasaktiḥ [ve.sū. 2.1.21] iti jīva-kartṛka-sṛṣṭau doṣāropo’pi na ghaṭate | tatra adhikaṁ tu bheda-nirdeśāt [ve.sū. 2.1.22] iti bheda-siddhānta-sūtram apy apārtham eva syāt | saṁjñā-mūrti-kḷptis tu trivṛt kurvata upadeśāt [ve.sū. 2.4.21] ity eṣa nyāyas tu jīva-kartṛkatvaṁ niṣidhyeśvaratvaṁ sthāpayati | tathā tan-mata eva—jagad-vācitvāt [ve.sū. 1.4.17] ity-ādayaś ca | eṣa sarveśvaraḥ… eṣa setur vidharaṇa eṣāṁ lokānām asaṁbhedāya [bṛ.ā.u. 4.4.22] ity ādau, īśvaraḥ sarva-bhūtānāṁ hṛd-deśe’rjuna tiṣṭhati [gītā 18.61] ity ādiṣu tu jīvājñāna-pravartakatvena prasiddho yajñeśvaras tasya jīvājñāna-kalpitatvam ayuktam eva |

kiṁ ca, bheda-mātrasya svājñāna-kalpitatvena śāstrasyāpi tathātve sati svapna-janya-pralāpādivat tasmād yathārtha-jñānotpatter asambhāvanayā na tatra kaścit pravartate, tataḥ svapna-pralāpa-viśvāsāt svotprekṣita-tarka-viśvāsa eva varam iti vedoccheda-prasaṅgaḥ—tarkāpratiṣṭhānāt, anirmokṣa-prasaṅgaḥ [ve.sū. 2.1.11] cety alam ativistareṇa |

tad evaṁ na vivartāvakāśa iti pariṇāma eva śiṣyate | tasya ca lakṣaṇaṁ—“tattvato’nyathā-bhāvaḥ pariṇāmaḥ” iti | upasaṁhāra-darśanān neti cen, na, kṣīravad dhi [ve.sū. 2.1.24] iti, devādivad api loke [ve.sū. 2.1.25] ity ādiṣu sūtreṣu tan-mata-vyākhyāne’pi sa eva hi dṛśyate | punaś ca tad-anantaram eva—kṛtsna-prasaktir niravayavatva-śabda-vyākopo vā [ve.sū. 2.1.26] ity anena sthūṇāvat tam eva pariṇāmaṁ cālayitvā, śrutes tu śabda-mūlatvāt [ve.sū. 2.1.27] ity anena sthāpayati bhagavān iti ca dṛśyate |

tatra pūrvasyārthaḥ—niṣkalaṁ niṣkriyaṁ śāntaṁ [śve.u. 6.19] ity ādiṣu brahmaṇo niravayavatvena prasiddhatvād eka-deśa-sambhave sati kṛtsnasyaiva pariṇāme prasakte mūlocchedaḥ prasajyeta | draṣṭavyatopadeśānarthakyaṁ ca | ajatvādi-śabda-vyākopaś ca | sāvayavatve ca manyamāne niravayatva-śabdā vyakupyeyur anityatva-prasaṅgaś ceti |

athottarasyārthaḥ—tu-śabdena pūrva-pakṣaṁ pariharati | na khalv asmat-pakṣe kaścid doṣaḥ | śruti-siddhāntino hi vayam | śrutiś ca sva-śabdair eva yad ucyate, tad eva mūlatvena vahati, na tu tarkeṇa yat setsyati, apauruṣeyatvena svataḥ prāmāṇyāt, paramālaukika-vastu-pratipādana-paratvāc ca | tathā ca paurāṇikāḥ paṭhanti—

acintyāḥ khalu ye bhāvā na tāṁs tarkeṇa yojayet |

prakṛtibhyaḥ paraṁ yac ca tad acintyasya lakṣaṇam || [ma.bhā. 6.5.12] iti |

śrutiś ca—

parāñci khāni vyatṛṇat svayambhūs

tasmāt parān paśyati nāntarātman | [ka.u. 2.1.1] iti |

na cakṣur na śrotraṁ na tarko na smṛtir na vedo hy evainaṁ vedayati [2.1.3-sūtre mādhva-bhāṣya-dhṛta bhāllaveya-śrutiḥ] iti, aupaniṣadaṁ puruṣaṁ [bṛ.ā.u. 3.9.26] iti ca | idaṁ śrī-tattva-sandarbhe [1], śrī-bhagavat-sandarbhe ca [111] ca vistāritam asti |

tasmān niravayavatve’pi na kṛtsna-prasaktiḥ | yathaiva hi brahmaṇo jagad-utpattiḥ śrūyate | tathā vikāra-vyatirekeṇāpi brahmaṇo’vasthānaṁ śrūyate | ajāyamāno bahudhā vijāyate ity ādau dṛśyate ca | mantrārtha-vādetihāsa-purāṇeṣu devādibhyo’py avikṛtebhya evaiśvarya-yoga-viśeṣād bahūni nānā-saṁsthānāni śarīrāṇi prāsādādīni rathādīni ca jāyanta iti, na cānyad upādānāni tāni mantavyāni | dṛṣṭaṁ sannihitaṁ parityajyādṛṣṭāsannihita-kalpanā-gauravāpatteḥ | ata evoktaṁ—devādivad api loke [ve.sū. 2.1.25] iti | tatra śarīram eva hy acetanaṁ devādīnāṁ śarīrādi-vibhūty-āder upādānam iti śaṅkara-śārīraka-bhāṣye likhitam | ata eva tāni māyikānīti ca na santavyāni | taiḥ svasyaiva vihārāya kriyamāṇatvāc ca | māyināṁ hi sva-māyā-racitāni mithyaiva sphurantīti tasmai tat-sṛṣṭir ayuktā syāt | śaṅkara-śārīrake’pi ātmani caivam ity atra sūtre devādiṣu māyāvy-ādiṣv iti māyāvy-ādibhyo devādayaḥ pṛthak paṭhitāḥ, tasmād devādivad acintya-śaktyā vikāra-rahitasyaiva pariṇāmaḥ | prasiddhiś ca loka-śāstrayoḥ—cintāmaṇiḥ svayam avikṛta eva nānā-dravyāṇi prasūta iti |

nanv itthaṁ kenacid rūpeṇa pariṇamet, kenacid avatiṣṭheteti-rūpa-bheda-kalpanāt sāvayavam eva prasajyeta ? tatrāpy āha—bhavatv apīdaṁ nāma, yataḥ iti | śrutes tu śabda-mūlatvāt iti niravayavatva-sāvayavatvayor viruddhayor api dharmayoḥ śrūyamāṇatvāt tathaivam apy acintyaḥ svabhāvas tasmin vartata eveti | yathā—niṣkalaṁ niṣkriyaṁ śāntaṁ [śve.u. 6.19] ity ādi ca | ittham eva cāgre—vikaraṇatvān neti cet tad uktaṁ [ve.sū. 2.1.31] ity atra sūtra-kāraḥ | tad uktam ity anena, na tasya kāryaṁ karaṇaṁ ca vidyate [śve.u. 6.8] ity-ādi-pramāṇakaṁ karaṇa-rāhityaṁ svābhāvika-jñānādikaṁ ca vyaktavān | evam eva paiṅgī-śrutir apy udāhṛtā—yo’sau viruddho’viruddhaḥ ity ādikā | purāṇaṁ ca—yasmin brahmaṇi sarva-śakti-nilaye mānāni no mānināṁ [vi.pu. 6.8.57| iti |

na cetthaṁ sāvayavatvenānityatvaṁ mantavyaḥ—tādṛśa-vailakṣaṇyāt, sarva-kāraṇatvāt, śruti-śabda-mūlād eva nityatvāc ca | tad uktaṁ mādhva-bhāṣye [ve.sū. 2.2.41]—antavat tvam asarvajñatā vā ity atra viṣṇos tu śrutyaiva sarve virodhāḥ parihṛtāḥ [ve.sū. 2.2.41] yad-ātmako bhagavāṁs tad-ātmikā vyaktiḥ ity ādikayā, buddhir mano’ṅga-pratyaṅgavattāṁ bhagavato lakṣayāmahe ity ādikayā, sad-dehaḥ sukha-gandhaś ca ity ādikayā ca |

tasmād acintyayā śaktyā niravayavaṁ sāvayavatvaṁ ca brahma tayaiva pariṇāma-mānam ai nirvikāram eva tiṣṭhatīti śrauta-siddhāntaḥ | tasmāt tattvato’nyathā-bhāvaḥ pariṇāmaḥ ity eva lakṣaṇam, na tu tattvasyeti | dṛśyate cāpi maṇi-mantra-mahauṣadhi-prabhṛtīnāṁ tarkālabhyaṁ śāstraika-gamyam acintya-śaktitvam | tasmān nāsambhāvanīyam api | tathā ca sarveṣām evācintya-śaktika-jagad-vastūnāṁ mūla-kāraṇasya tasyācintya-śaktitve sutarām eva labdhe śruti-dṛṣṭa-yugapad-vikārādīnāṁ sādhanāya tādṛśa-śakti-hīnānāṁ śukty-ādīnām iva vivartaḥ samāśrayitum ayukta eva | tathoktaṁ śaṅkara-śārīrake’pi—patyur asāmañjasyāt ity adhikaraṇe āgama-balena brahma-vādī kāraṇādi-svarūpaṁ nirūpayati, nāvaśyaṁ tasya yathā-dṛṣṭaṁ sarvam abhyupagantavyaṁ [2.1.27] iti |

sarvato’py āścarya-śaktitvaṁ tasya tad-anantara-sūtre, ātmani ceva vicitrāś ca hi [ve.sū. 2.1.28] ity atra śrī-madhvācāryair udāhṛtam—

vicitra-śaktiḥ puruṣaḥ purāṇo,

na cānyeṣāṁ śaktayas tādṛśāḥ syuḥ |

eko vaśī sarva-bhūtāntarātmā,

sarvān devān eka evānuviṣṭaḥ || iti śvetāśvataropaniṣadi iti |

tataś ca sūtra-kāreṇāpi śāstraika-gamyatvam evāṅgīkurvatā śukti-rajatavat puruṣa-dṛṣṭy-avagamyatvaṁ nirākṛtya prakaraṇa-siddhaḥ pariṇāma eva dṛḍhīkṛtaḥ | dṛśyate ca—yathorṇa-nābhiḥ sṛjate ity ādiṣu bahuṣv eva pariṇāma-prakriyaiva | indro māyābhiḥ puru-rūpa īyate [bṛ.ā.u. 2.5.19] ity atrāpi māyā-śabdasya śakti-mātra-vācyatvān na doṣaḥ | na ca pariṇāma-pratipādena phalaṁ nāstīti vācyam | paramātmas tādṛśa-mahima-jñānottha-bhaktyā eva parama-puruṣārthatā-sampratipatteḥ | yaṁ vai devā ānamanti mumukṣavo brahma-vādinaś ca [nṛ.pū.tā. 2.4] ity ādau |

—o)0(o—

[58] **tasmāt paramātma-pariṇāma eva śāstra-siddhāntaḥ** iti | tad etat saṅkṣepeṇa darśitaṁ tatrety ādinā | atra pariṇāma-vāde sopapattikā ca śrutir avalokyate—vācārambhaṇaṁ vikāro nāma-dheyaṁ mṛttikety eva satyaṁ [chā.u. 6.1.4] iti | ayam arthaḥ—vācayā vācārambhaṇam ārambho yasya tat | vācayārabhyate yat tad iti vā | yat kiñcid vācārambhaṇaṁ vācyaṁ, tat sarvam eva daṇḍādīnām apy anyatra siddhatvāt | vikāro nāma-dheyaṁ, vikāra eva nāma-dheyaṁ, nāmaiva, svārthe dheyaṭ | sa ca ghaṭādir vikāro mṛttikaiva | mṛttikādikam eva daṇḍādinā nimittenāvirbhūtākāra-viśeṣaṁ ghaṭādi-vyavahāram āpadyata iti | tato na pṛthag ity arthaḥ | ity eva satyam iti, na tu śukti-rajatādivad vivartaḥ | na tu vā śukteḥ sakāśāt svato’nyatra siddhaṁ rajatam iva bhinnam ity arthaḥ, vākyāntopadiṣṭeti-śabdasya samudāyānvayitvāt | katham asataḥ saj jāyeta [chā.u. 6.2.2] ity ādivat | atrāpi śrutyaivetara-matākṣepaḥ | tad evam eveti śabdasyāpi sārthakatā | na tu mṛttikaiva tu satyam iti vyākhyānam | na hy atra vikāratve kāraṇābhinnatve ca vidheye vākya-bhedaḥ | prathamasyānuvādena dvitīyasya vidhānāt | tataś cānuvādenāpi siddha-vidheyatvāvadhāraṇād ubhayatra mukhyaiva pratipattir iti | atra mṛttikā-śabdenedaṁ labhyate—yathā sarvo’pi kārya-kāraṇa- āto’rvāk-cetanatvena sarvopalabhyamānasya mṛnmayasya tad-vikāratvam eva pratyakṣīkriyate, na tu tad-vivartatvaṁ, tathā tat-prāk-sṛṣṭānāṁ mṛd-ādi-vastūnām apy anumeyam | ittham evoktam—etat prakārakam eva satyam iti |

atra vikārādi-śabdasya sākṣād evāvasthitatvād vivarte tātparya-vyākhyānaṁ kaṣṭam evety apy anusandheyam | tad eva sūkṣma-cid-acid-vastu-rūpa-śuddha-jīvāvyakta-śakter eva tasya kāraṇatvād ity etad ayuktam | yataḥ, sad eva somyedam agra āsīt [chā.u. 6.2.1] ity atrāpīdamāṁ (idam iti padāt) tat-tac-chaktimattvaṁ spaṣṭam | prāg apy astitvena nirdiṣṭaṁ kāraṇatvaṁ sādhayitum | ato bhagavad-upādānatve’pi saṅghātasyopādānatvena cid-acitor bhagavadaś ca svabhāvāsaṅkaraḥ, yathā loke śuklatvādi-tantu-saṅghātopādānatve’pi citra-paṭasya tat-tantu-pradeśa eva śauklādi-sambandha iti kāryāvasthāyām api na varṇa-saṅkaraḥ, tathā cid-acid-bhagavat-saṅghātopādānatvena kāryāvasthāyām api bhoktṛtva-bhogyatva-niyantṛtva-niyamyatvādy-asaṅkaraḥ | ataḥ, sarvaṁ khalv idaṁ brahma, taj-jalāt [chā.u. 3.14.1] ity ādikam aviruddham | tad etad evoktaṁ sūtra-kāreṇa—bhoktr-āpatter avibhāgaś cet syāl lokavat [ve.sū. 2.1.13] iti |

ataḥ kāryāvasthaḥ kāraṇāvasthaś ca sthūla-sūkṣma-cid-acid-vastu-śaktiḥ parama-puruṣa eva | kāraṇāt kāryasyānanyatvāt | ananyatvaṁ ca vācārambhaṇaṁ [chā.u. 6.1.4] ity ādibhiḥ siddham | tathā hi—eka-vijñānena sarva-vijñānaṁ pratijñāya dṛṣṭāntāpekṣāyām ucyate | yathā, yathā somyaikena mṛt-piṇḍena sarvaṁ mṛn-mayaṁ vijñātaṁ syāt, vācārambhaṇaṁ [chā.u. 6.1.4] ity ādi | ekasyaiva saṅkocāvasthāyāṁ kāraṇatvaṁ, vikāśāvasthāyāṁ kāryatvam iti | vikāro’pi mṛttikaiva | tataḥ kāraṇa-vijñānena kārya-vijñānam antarbhāvyata ity evaṁ parama-kāraṇe paramātmany api jñeyam | tad etad ārambhaṇa-śabda-labdham ananyatvam eva aitadātmyam idaṁ sarvaṁ [chā.u. 6.8.7] ity ādi-śabdā api vadanti | mṛtyoḥ sa mṛtyum āpnoti [bṛ.ā.u. 4.4.19] ity ādidikaṁ ca saṅgatam eva |

tad evaṁ kāraṇasyaiva dharma-viśeṣaḥ kāryatvaṁ, na tu pṛthak vadanti | tasya kāraṇa-nairapekṣyeṇānavasthānād iti punar darśayati—apāgād agner agnitvaṁ vācārambhaṇaṁ vikāro nāma-dheyaṁ trīṇi rūpāṇīty eva satyaṁ [chā.u. 6.4.1] iti | atra rūpa-trayaṁ sūkṣma-rūpa-tejovan na lakṣaṇāvyaktatvāt svatantram agner agnitvaṁ na nirūpaṇīyam astīty arthaḥ | na tv asatyam eveti vaktavyam, sat-kāryatā-sampratipatteḥ | sarva-kāraṇasya paramātmanaḥ sarvadaiva vyatirekāsambhavāt | tasmāt tasmin viśvasya sthūlatayā sūkṣmatayā vā nityaṁ bhagavad-rūpatvam asty eva | tathā ca śrutiḥ—yad bhūtaṁ ca bhavac ca bhaviṣyac ca [bṛ.ā.u. 3.8.3] iti | tathā—sattvāc cāvarasya [ve.sū. 2.1.16] ity ananyatva-nyāyasyopasūtraṁ ca | ato yadā kāraṇam asti, tadā kāryam apy asti |

ittham eva—bhāve copalabdheḥ [ve.sū. 2.1.15] iti sūtrāntaraṁ ca vyākhyeyam | asya sūtrasya kāraṇa-bhāva eva kārya-bhāvopalabdhir iti vivarta-vādināṁ vyākhyāne tu mṛttikābhāva eva ghaṭopalabdhivac chukti-bhāva eva rajatopalabdher āvaśyakatvaṁ cintyam | vaṇig-vīthy-ādau tad-abhāve’pi rajata-darśanāt |

nanu kāraṇaṁ vinā kāryaṁ nirūpayituṁ na śakyam, tantūn vinā paṭo nāma vastv iva ? satyam | tathāpy ātāna-vitāna-vaiśiṣṭyasyopalabhyamānatvāt, upalabdhe ca vaiśiṣṭye svāvirbhūtena tenaiva kevalebhyaḥ svebhyo vilakṣaṇāḥ paṭatayāvirbhavantīti kāraṇāt kāryasyānanyatvam | na ca kāraṇāvasthā-mātram iti pratyakṣīkriyata eva | itthaṁ pratyakṣam evānanyatvasyopalabhyamānatvāt | bhāve copalabdheḥ [ve.sū. 2.1.15] ity atra “bhāvāc copalabdheḥ” iti kecit paṭhanti | upalambhanasya vidyamānatvād ity arthaḥ | tasmāt kāryasyāpi satyatvam, na tu mithyātvam | yat tu mithyātvaṁ, tad apy ātma-paramātmanor adhyastatvam eva | loke’pi śuktāv adhyastatvam eva rajatasya mithyātvam ucyate, svataḥ satyatvāt, kha-puṣpāder anadhyāsyatvāc ca |

nanu tat satyaṁ sa ātmeti kāraṇasya satyatvāvadhāraṇād vikāra-jātasyāsatyatvam uktaṁ ? na, avadhāraka-padābhāvāt | pratyuta tasyaikasya satyatvam uktvā tad-utthasya sarvasyaiva satyatvam upadiśyate | rajataṁ na śukty-uttham, kintu tasminn adhyastam eva | vivarta-vādaś ca pūrvam eva parihṛtaḥ |

tasmād vastunaḥ kāraṇatvāvasthā kāryatvāvasthā ca satyaiva | tatra cāvasthā-yugalātmakam api vastv eveti kāraṇānanyatvaṁ kāryasya | tad etad apy uktaṁ sūtra-kāreṇa—tad ananyatvam ārambhaṇa-śabdādibhyaḥ [ve.sū. 2.1.14] iti | atra ca tad-ananyatvam ity evoktam, na tu tan-mātra-satyatvam iti kāryasyāsatyatvaṁ na tan-matam |

—o)0(o—

[60] tad etat sarva-saṁvādena tad-ananya-prakaraṇam ārabhyate—**tatra śakteḥ śaktimad-avyatirekāt** ity ādinā ṣaṣṭitama-vākyābhāsena |

—o)0(o—

[62] atha ṭīkā-darśitaṁ khaṇḍanānugata-vivarta-vādatvam ananyatva-vāda-vyākhyayā khaṇḍayituṁ dviṣaṣṭitama-vākyādikam ābhāsayann āha—**tatrānanyatve yuktiṁ vivṛṇoti** iti |

—o)0(o—

[77-78] atha ṣaṣṭha-saptatima-vākya-vyākhyānantaram evaṁ vivecanīyaṁ | tad evaṁ pariṇāmāṅgīkāreṇa viśvasya satyatvaṁ sādhitam | tatra kārya-kāraṇayor ananyatvaṁ darśitam | vivarta-vāda-niṣedhenābhedaś ca parihṛtaḥ |

ataḥ kecid vadanti—ata ekasyaiva vastuno’vasthā-bhedena kāraṇatvaṁ kāryatvaṁ cety avasthābhyāṁ bhedād vastunā tv abhedāt tayor bhedābhedau | evaṁ sarveṣām eva vastūnāṁ bhedābhedāv eva | sarvatra hi kāraṇātmanā jāty-ātmanā cābhedaḥ | kāryātmanā vyakty-ātmanā ca bhedaḥ pratīyate, yathā “mṛd ayaṁ ghaṭaḥ”, “ṣaṇḍo gauḥ” iti | atra yukti-viśeṣāś ca bhāskara-matādau draṣṭavyāḥ |

anye vadanti—na tāvat kārya-kāraṇayor bhedābhedau, yata ākāra-viśeṣa-rūpāyā evāvasthāyāḥ kāryatvaṁ, na mṛdaḥ, tasyā pūrva-siddhatvāt | ata eva nākāra-viśeṣa-viśiṣṭāyā api tasyā kāryatvam | ghaṭatvaṁ tu tad-viśiṣṭāyā eva | tat-kārya-kāraṇatva-tat-pratīti-tac-chabda-prayogāṇāṁ tasyām eva darśanāt | ato ghaṭasya kāryatvaṁ kāryasya ghaṭatvaṁ prācūryād iva vyapadiśyate | tad evaṁ tad-avasthāyā eva kāryatve siddhe kāraṇatvam api parasyās tad-avasthāyā eva bhaviṣyati | tataś ca kārya-kāraṇayos tad-rūpāvasthā-dvayāśrayasya vastunaś ca bhinnatvam eva |

tayor ananyatvaṁ tu ghaṭādi-lakṣaṇa-viśiṣṭa-vastv-apekṣayaiva, na tu pratyeka-vastv-apekṣayā | tathā parasparaṁ kāryāṇām api na bhinnābhinnatvaṁ pratīyate, pratyekaṁ vailakṣaṇyāt | tathā vyakti-gata-bhedo jāti-gataś cābheda iti naikasya dvy-ātmakatā | tad-ākāra-dvayāśrayaṁ vastv-antaram astīti tritayābhyupagame’pi sa eva doṣaḥ | anavasthāpātaś ca, tasmād bheda eva | tat tvam asy ādāv abheda-nirdeśas tu vyākhyāta eva |

atra bheda-siddhānte yukti-bāhulyaṁ ca sa-nyāya-nyāyāmṛta-darśanādau draṣṭavyam | ato bhedābheda-vādo viśiṣṭa-vastv-apekṣayaiva pravartanāt | abheda-vādaś ca viśeṣānusandhāna-rāhityenaiveti |

apare tu, tarkāpratiṣṭhānāt [ve.sū. 2.1.11] iti nyāyena bhede’py abhede’pi nirmaryāda-doṣa-santati-darśanena bhinnatayā cintayitum aśakyatvād abhedaṁ sādhayantas tadvad abhinnatayāpi cintayitum aśakyatvād bhedam api sādhayanto’cintya-bhedābheda-vādaṁ svīkurvanti |

tatra bādara-paurāṇika-śaivānāṁ mate bhedābhedau, bhāskara-mate ca | māyāvādināṁ tatra bhedāṁśo vyāvahārika eva prātītiko vā | gautama-kaṇāda-jaimini-kapila-patañjali-mate tu bheda eva | śrī-rāmānuja-madhvācārya-mate cety api sārvatrikī prasiddhiḥ | sva-mate tv acintya-bhedābhedāv evācintya-śaktimayatvād iti |

—o)0(o—

[105] atha catur-uttara-śatatama-vākyānantaraṁ caturvyūha-vicāre caivaṁ vivecanīyaṁ—bhagavad-vāsudevayor ekatvam | puruṣasyaiva vā nirupādhir avasthā vāsudevaḥ | sa eva hi paramātmeti pāñcarātrikādayaḥ | ayaṁ raktaḥ śyāmo gauraś ca | kvacit cittādhiṣṭhātṛtvenopāsanā-viśeṣe nirdiṣṭaś ca |

puruṣasya ca saṅkarṣaṇādayo bhedāḥ | tatra saṅkarṣaṇo mahā-samaṣṭi-jīvasya prakṛteś ca niyamanaṁ sṛṣṭy-ādy-arthaṁ karoti | rudrādharma-yama-daityādīnāṁ cāṁśena saṁhāra-mātrārtham | ayaṁ śuklo’haṅkārādhiṣṭhātṛtvenopāsanā-viśeṣe nirdiṣṭaḥ | asyaivāṁśaḥ śeṣa āviṣṭaḥ |

atha pradyumnaḥ sūkṣma-brahmāṇḍa-niyamanaṁ sthūla-kāryotpatty-arthaṁ karoti | brahma-prajāpati-smara-rāgiṇāṁ cāṁśena visarga-mātrārtham | ayaṁ gauraḥ śyāmo vā | pūrvavad buddhy-adhiṣṭhātṛtvenopāsyaḥ | asyaivāṁśaḥ kāma āviṣṭaḥ |

athāniruddhaḥ sthūla-brahmāṇḍa-niyamanaṁ brahmādy-āvirbhāvana-mukhya-sṛṣṭy-ādy-arthaṁ karoti | dharmam anudeva-bhūbhujāṁ viṣṇu-rūpeṇa sthiti-mātrārtham | ayaṁ śyāmaḥ | pūrvavan manasy upāsyaḥ | mokṣa-dharme[[186]](#footnote-187) tu—manasi pradyumnaḥ, ahaṅkāre’niruddhaḥ iti | pāñcarātrika-mataṁ caitat | ete parama-vaikuṇṭhāvaraṇasthā api pādmādau[[187]](#footnote-188)-matāḥ | prapañce evaite jalāvṛtistha-vedavatī-pure satyordhva-dvārakādiṣu virājante |

yat tu pañcarātrādau sāṅkarṣaṇādayo jīva-mano’haṅkāratayā śrūyante, tat tu na te jīvādaya ity evābhiprāyam, kintu tat-tad-adhiṣṭhātṛtvenopāsyatvābhiprāyam eva | sarvatra teṣāṁ vāsudeva-tulyatvāmnānāt | tulyatve cotpattir dīpa-paramparāvat |

atha cotpattis tatrāvirbhāvārthaiva | tathāpy ādhikyaṁ vāsudeve syād iti cet ? astu, sāmyoktis tv aṁśāṁśinor ekatāpattita eva syāt | yathoktaṁ—

so’cyuto’cyuta-tejāś ca svarūpaṁ vitanoti vai |

āśritya vāsudevaṁ ca svastho megho jalaṁ yathā || iti[[188]](#footnote-189) |

ananta-vyūhe catuṣṭayatā-mātra-saṅkhyā mukhyatvāpekṣayety api mantavyam | tasmāc chuddhaivaiṣā pāñcarātrikī prakriyā |

nanu pañcarātre bahuvidho vipratiṣedha upalabhyate guṇa-guṇy-ādīnām eka-vastutvādi-lakṣaṇaḥ—jñānaiśvarya-bala-tejāṁsi guṇā ātmana eva te bhagavanto vāsudevāḥ ity ādi-darśanād veda-vipratiṣedhaś ca bhavati | caturṣu vedeṣu paraṁ śreyo na labdhvā śāṇḍilya idaṁ śāstram adhītavān ity-ādi-veda-nindā-darśanād iti cet ? na, tatrādyaḥ pakṣaḥ śakti-śaktimator abhinna-vastutā-svīkāreṇa pūrvam eva nirastaḥ | bheda-mate’pi viśiṣṭasyaiva bhagavat-svarūpatvān na doṣaḥ | ante’pīdaṁ brūmaḥ—na tatra veda-nindanam āyāti | kiṁ tarhi ? vedasya, kiṁ vidhatte kim ācaṣṭe [bhā.pu. 11.21.42] ity ādi-nyāyena durbodhatvaṁ, pañcarātrasya samāsa-saṅgṛhīta-sphuṭa-tad-artha-sāratvāt subodhatvam ity evāyāti | smṛti-purāṇānām apy evaṁ-guṇatā paṭhyate, yathā skānde prabhāsa-khaṇḍe, mātsye ca—

yan dṛṣṭaṁ hi vedeṣu tad dṛṣṭaṁ smṛtiṣu dvijāḥ |

ubhayor yan na dṛṣṭaṁ tu tat purāṇe pragīyate ||

yo veda caturo vedān sāṅgopaniṣado dvijāḥ |

purāṇaṁ naiva jānāti na ca sa syād vicakṣaṇaḥ || iti |

nāradīye ca—vedārthād adhikaṁ manye purāṇārthaṁ varānane iti |

nanu brahma-sūtreṣv eva te pāñcarātrā doṣāḥ sūcyante, utpatty-asambhavāt [ve.sū. 2.2.42] ity ādiṣu ? maivam | tāni hi sūtrāṇi śrī-madhvācāryādibhiḥ śākta-mata-dūṣaṇāyaiva vivṛtānīti | kiṁ ca, tāḥ pāñcarātrika-prakriyā bhagavatā śrī-bādarāyaṇenaiva svayaṁ purāṇādiṣu darśitāḥ | vāsudevādi-vyūhānāṁ śataśas tathaivābhyupapatteḥ | śrutiṣv api tāḥ prakriyāḥ śataśo dṛśyante | tathaikasya guṇa-guṇi-rūpatvam api śrī-viṣṇu-purāṇādau tadvad evāṅgīkriyate—

jñāna-śakti-balaiśvarya-vīrya-tejāṁsy aśeṣataḥ |

bhagavac-chabda-vācyāni vinā heyair guṇādibhiḥ || [vi.pu. 6.5.79] ity ādinā |

tasmād api na nindyā pāñcarātrikī prakriyā | uktaṁ ca mahābhārate—

sāṁkhyaṁ yogaṁ pañcarātraṁ vedāḥ pāśupataṁ tathā |

jñānāny etāni rājarṣe viddhi nānā matāni vai ||[[189]](#footnote-190) iti |

yat tu kaurme śrī-bhagavad-vākyaṁ—

tasmād vai veda-bāhyānāṁ vañcanārthāya pāpinām |

vimohanāya śāstrāṇi kariṣyasi vṛṣadhvaja ||

evaṁ sañcodito rudro mādhavenāsurāriṇā |

cakāra moha-śāstrāṇi keśavo’pi śive sthitaḥ ||

kāpālaṁ nākulaṁ vāmaṁ bhairavaṁ pūrva-paścimam |

pāñcarātraṁ pāśupataṁ tatha yāni sahasraśaḥ || [1.16.115-117] iti ?

tatrocyate—sāṅkhyādi-śāstrāṇi yadi śrī-bhagavaty eva paryavasāyyante, tadaiva pramāṇam, na tu svataḥ | pañcarātrasya svata eva tad-abhidhāyakatā | tad eva svataḥ pramāṇaṁ, na tv anyat paśupaty-ādy-abhidhāyakam iti | yato mokṣa-dharme nārāyaṇīye sāṅkhyādīny anyārthāny api tatraiva paryavasāyitāni |

pañcarātra-vidāṁ tu sākṣād-bhagavat-prāptim uktvā tasya śāstrasya sākṣād eva bhagavad-abhidhāyakatvam āha | ato yena yena devatāntaram abhidhīyate, tat tat pañcarātraṁ na gṛhītavyam iti nindā-śravaṇam api tasyaiva bhavet | tathā hi—

sāṁkhyaṁ yogaṁ pañcarātraṁ vedāḥ pāśupataṁ tathā |

jñānāny etāni rājarṣe viddhi nānā matāni vai ||[[190]](#footnote-191) iti |

sāṅkhyasya vaktā kapilaḥ [12.337.60] ity upakramya pañcarātrasya kṛtsnasya vettā tu bhagavān svayaṁ [12.337.63] iti, svayaṁ-padena tasyādhikyaṁ pratipādya,

sarveṣu ca nṛpaśreṣṭha jñāneṣv eteṣu dṛśyate |

yathāgamaṁ yathā jñānaṁ niṣṭhā nārāyaṇaḥ prabhuḥ || [12.337.64]

ity ādinā pañcarātrābhidheye nārāyaṇa eva sarva-śāstra-samanvayaṁ darśayitvā,

pañcarātra-vido ye tu yathā-krama-parā nṛpa |

ekānta-bhāvopagatās te hariṁ praviśanti vai || [12.337.67]

iti tat-pratipādyasya parama-phalatvam āha | bhāllaveya-śrutiś cātra bhavati—

upāsya ekaḥ parataḥ paro vai

vedaiś ca sarvaiḥ saha cetihāsaiḥ |

sa-pañcarātraiḥ sa-purāṇaiś ca devaḥ

sarvair guṇais tatra tatra pratīteḥ || [ve.sū. 3.3.6 madhva] iti |

bhaviṣya-purāṇe—

ṛk-yajuḥ-sāmātharvākhyā bhārataṁ pañcarātrakam |

mūla-rāmāyaṇaṁ caiva veda ity eva śabditāḥ ||

purāṇāni ca yānīha vaiṣṇavāni vido viduḥ |

svataḥ-prāmāṇyam eteṣāṁ nātra kiñcid vicāryate || iti |

svayaṁ śrī-bhāgavatenāpi vaiṣṇava-pañcarātraṁ stūyate—

tṛtīyam ṛṣi-sargaṁ vai devarṣitvam upetya saḥ |

tantraṁ sātvatam ācaṣṭa naiṣkarmyaṁ karmaṇāṁ yataḥ || [bhā.pu. 1.3.8] ity ādau |

tad evaṁ pāñcarātrikaṁ matam anuttamam eveti siddham |

iti śrī-bhāgavata-sandarbhe śrī-sarva-saṁvādinyāṁ

śrī-paramātma-sandarbhānuvyākhyā ||

1. śrī-kṛṣṇo jayati (ga), śrī-kṛṣṇa-caitanyāya namaḥ (gha); śrī-vṛndāvana-candrāya namaḥ (cha) [↑](#footnote-ref-2)
2. krāntam utkrānta- (Jadavpur) [↑](#footnote-ref-3)
3. *itītthaṁ* iti krama-sandarbha-pāṭhaḥ. [↑](#footnote-ref-4)
4. Sentence from *yadyapi* not in Jadavpur. [↑](#footnote-ref-5)
5. sarva-kṣetrajñasya iti vividha-pāṇḍulipibhyaḥ purīdāsair dhṛtaḥ krama-sandarbha-pāṭhaḥ. [↑](#footnote-ref-6)
6. bhagavato māyayā iti krama-sandarbhasya kha-[baṅgīya-sāhitya-pariṣat-sthita-137-sāṅkhyaka-]karalipeḥ pāṭhaḥ. purīdāsa-saṁskaraṇe draṣṭavyaḥ. [↑](#footnote-ref-7)
7. *yaḥ śuddho'pi… tirohitāś ceti* ity atra kha-karalipeḥ paṭhāntaram—manaso mana-ādy-upādher jīvasyādhyātmikāvasthasya draṣṭuḥ, ata eva māyā-racitasya tayānyathātvam iva prāptasya, tasmād evāviśuddha-kartur aviśuddhaś cāsau kartā karma-sūtra-patiś ceti tasya, aviśuddhaṁ bhagavad-bahirmukhaṁ karma tat-kartur vā | nityāḥ pravāha-rūpeṇāvicchinnā jāgrat-svapnayor āvirbhūtā vibhūtīḥ paśyati, kvāpi suṣuptau tirohitāḥ paśyati | kevalaṁ paśyaty eva, na tu tatra tatra saṁsakto bhavatīti so'vasthā-traya-sākṣī, tasyaiva tūrya-rūpaḥ kṣetrajño jīvaḥ śuddha ity arthaḥ | ekasya yugapac chuddhatvam aśuddhatvaṁ ceti vyavasthā tu vastutas tasmin nāsti, kintv ajñānenaivāsau tad ātmani manyata ity abhiprāyeṇa tathoktaṁ śrī-bhagavatā, baddho mukta iti vyākhyā guṇato me na vastutaḥ [bhā.pu. 11.11.1] iti || [↑](#footnote-ref-8)
8. apīśvarasya (ja) [↑](#footnote-ref-9)
9. antaryāmitayā (jha) [↑](#footnote-ref-10)
10. māyā-mohitāt jīvād anyaḥ, māyā-rahitaḥ śuddhaḥ | (jha; krama-sandarbha) [↑](#footnote-ref-11)
11. evety evārthaṁ vahati (jha) [↑](#footnote-ref-12)
12. vaiyarthyopapatteḥ (ṅa) [↑](#footnote-ref-13)
13. sa-viśeṣatvasyaiva (krama-sandarbhaḥ) [↑](#footnote-ref-14)
14. nirdeśyamāṇatvāt (kha), nirdiṣṭatvāt (krama-sandarbha,ṅa) [↑](#footnote-ref-15)
15. mamety (Jādavpur) [↑](#footnote-ref-16)
16. -lakṣaṇasya (ja) [↑](#footnote-ref-17)
17. na dṛśyate (cha) [↑](#footnote-ref-18)
18. yat karmabhir yat tapasā jñāna-vairāgyataś ca yat |

yogena dāna-dharmeṇa śreyobhir itarair api ||

sarvaṁ mad-bhakti-yogena mad-bhakto labhate’ñjasā | [↑](#footnote-ref-19)
19. tatra mūle na prāptam. [↑](#footnote-ref-20)
20. śarīra-kṣetrajñayor (ja) [↑](#footnote-ref-21)
21. deho’savo’kṣā manavo bhūta-mātrām

ātmānam anyaṁ ca viduḥ paraṁ yat |

sarvaṁ pumān veda guṇāṁś ca taj-jño

na veda sarva-jñam anantam īḍe || [↑](#footnote-ref-22)
22. atra śaṅkarācārya-bhagavat-pādānāṁ bhāṣye—"yad upakrame sandigdhārthaṁ vākyaṁ tac cheṣān niścīyate |" iti | [↑](#footnote-ref-23)
23. cetanā-gataṁ iti krama-sandarbhe yādavapura-saṁskaraṇe'pi ca dhṛta-pāṭhaḥ. [↑](#footnote-ref-24)
24. kalā-kāṣṭhā-nimeṣādi-kāla-sūtrasya gocare |

yasya śaktir na śuddhasya prasīdatu sa me hariḥ || [↑](#footnote-ref-25)
25. cāsakṛd iti yādavapura-pāṭhaḥ | [↑](#footnote-ref-26)
26. bhavānī-nāthaiḥ strī-gaṇārbuda-sahasrair avarudhyamāno bhagavataś caturmūrter mahā-puruṣasya turīyāṁ tāmasīṁ mūrtiṁ prakṛtim ātmanaḥ saṅkarṣaṇa-saṁjñām ātma-samādhi-rūpeṇa sannidhāpyaitad abhigṛṇan bhava upadhāvati iti pūrṇa-vākyam | ātmanaḥ prakṛtim aṁśitvāt kāraṇam iti viśvanāthaḥ || [↑](#footnote-ref-27)
27. ādāv abhūc chata-dhṛtī rajasāsya sarge

viṣṇuḥ sthitau kratu-patir dvija-dharma-setuḥ |

rudro’pyayāya tamasā puruṣaḥ sa ādya

ity udbhava-sthiti-layaḥ satataṁ prajāsu || aṣṭamo'nucchedo draṣṭavyaḥ. [↑](#footnote-ref-28)
28. sṛjamānāṁ [↑](#footnote-ref-29)
29. In *Laghu-bhāgavatāmṛta* 1.2.9, this is given as *Sātvata-tantra*. [↑](#footnote-ref-30)
30. ekaṁ tu (jha) [↑](#footnote-ref-31)
31. liṅgam iti—yasyāyutāyutāṁśāṁśe viśva-śaktir iyaṁ sthitā [vi.pu. 1.9.53] iti viṣṇu-purāṇānusāreṇa prapañcātmanas tasya mahā-bhagavad-aṁśasya svāṁśa-jyotir-ācchannatvād aprakaṭa-rūpasya puruṣasya liṅgaṁ liṅga-sthānīyaḥ yaḥ prapañcotpādako’ṁśaḥ, sa eva śambhuḥ | anyas tu tad-āvirbhāva-viśeṣatvād eva śambhur ucyate ity arthaḥ | … tasmāl liṅga-rūpī prapañcotpādakas tad-aṁśo’pi śaktimān puruṣa ucyate, maheśvaro’py ucyate | tataś ca tasmin bhūta-sūkṣma-paryantatāṁ prāpte liṅge svayaṁ tad-aṁśī mahā-viṣṇur āvirabhūt prakaṭa-rūpeṇāvirbhavati | … iti brahma-saṁhitā-ṭīkāyāṁ śrī-jīva-gosvāmi-pādāḥ. [↑](#footnote-ref-32)
32. tayor anyaḥ pippalaṁ svādv atty

anaśnann anyo’bhicākaśīti || [↑](#footnote-ref-33)
33. Only the first line is given in the text. [↑](#footnote-ref-34)
34. parārdhya-keyūra-maṇi-praveka-

paryasta-dor-daṇḍa-sahasra-śākham |

avyakta-mūlaṁ bhuvanāṅghripendram

ahīndra-bhogair adhivīta-valśam || [↑](#footnote-ref-35)
35. atha tatrāpy eka-deśināṁ matam āha—kecid ity-ādi-sārdha-catuṣkaiḥ vyaṣṭy-antaryāmiṇa eva dhāraṇeyam | garbhodaka-śāyi-rūpa-samaṣṭy-antaryāmi-dhāraṇā tu tṛtīya-skandhe tat-tad-varṇanānusāreṇa jñeyā | saiva sūcitā taṁ satyam ānanda-nidhiṁ bhajeta [bhā.pu. 2.1.39] ity aneneti || iti krama-sandarbhaḥ || [↑](#footnote-ref-36)
36. tatra dvitīya-puruṣasya guṇāvatārā (kha, ca, cha). [↑](#footnote-ref-37)
37. viṣṇuḥ sattvenety anuktis tasya śuddha-sattva-rūpatvāt, sānnidhyenaiva sattva-guṇopakārakatvāc ca iti krama-sandarbhe | [↑](#footnote-ref-38)
38. vivṛtto'sti (yādavapūra) [↑](#footnote-ref-39)
39. yo vā ahaṁ ca giriśaś ca vibhuḥ svayaṁ ca

sthity-udbhava-pralaya-hetava ātma-mūlam |

bhittvā tri-pād vavṛdha eka uru-prarohas

tasmai namo bhagavate bhuvana-drumāya || [↑](#footnote-ref-40)
40. parīkṣāyāṁ (ṅa, ja). [↑](#footnote-ref-41)
41. paramātmākāratvenāprakāśāt (ja) [↑](#footnote-ref-42)
42. mokṣakaḥ (ga, ja) [↑](#footnote-ref-43)
43. sakāśād… tad-ukta-karmāvirbhāvāspadam ity atra kha-karalipeḥ pāṭhāntaram—sakāśād **dhūmaḥ pravṛtti-svabhāvas trayīmayo** vedokta-karma-pracura īṣat-karmāṅga-pratyāsatteḥ | tasmād api **agniḥ pravṛtti-prakāśa-svabhāvas** **trayīmayaḥ,** sākṣāt karmāvirbhāvāspadatvāt | [↑](#footnote-ref-44)
44. brahmaṇaḥ paratattvasya (kha) [↑](#footnote-ref-45)
45. bṛhad upalabdham etad avayanty avaśeṣatayā

yata udayāsta-mayau vikṛter mṛdi vāvikṛtāt |

ata ṛṣayo dadhus tvayi mano-vacanācaritaṁ

katham ayathā bhavanti bhuvi datta-padāni nṛṇām || [↑](#footnote-ref-46)
46. kiṁcana [↑](#footnote-ref-47)
47. Not found in my edition of Mahopaniṣad. [↑](#footnote-ref-48)
48. *Nārāyaṇa Pūrva-tāpanī* *Upaniṣad* 1.4 (according to Haridāsa Śāstrī's edition). [↑](#footnote-ref-49)
49. brahma-viṣṇv-īśa-rūpāṇi trīṇi viṣṇor mahātmanaḥ |

brahmaṇi brahma-rūpaḥ sa śiva-rūpaḥ śive sthitaḥ ||

pṛthag eva sthito devo viṣṇu-rūpī janārdanaḥ || iti [12.2 paricchedo draṣṭavyaḥ] [↑](#footnote-ref-50)
50. vakti (jha) [↑](#footnote-ref-51)
51. tāmasādi- (ga, cha, ja) [↑](#footnote-ref-52)
52. -mahimasyaiva (ga) [↑](#footnote-ref-53)
53. avagamyate (ga, cha) [↑](#footnote-ref-54)
54. This verse and comment are not found in all editions. [↑](#footnote-ref-55)
55. aṁśa- (jha) [↑](#footnote-ref-56)
56. ity atroktaṁ (HDS). BhP 5.11.12 is quoted and discussed in section 1. [↑](#footnote-ref-57)
57. śrī-rāmānujācāryād atiprācīnena śrī-vaiṣṇava-sampradāya-guruṇā (jha, jādavpura) [↑](#footnote-ref-58)
58. eka-rūpa-svarūpa-bhāk [↑](#footnote-ref-59)
59. draṣṭavyaṁ tattva-sandarbhe 7 (54). [↑](#footnote-ref-60)
60. This verse is first quoted in Śrīdhara’s commentary to bhā.pu. 11.15.16 and later at CC 1.2.53. [↑](#footnote-ref-61)
61. jñāna-śakti-prakāśa-vastunaḥ (ga) [↑](#footnote-ref-62)
62. kiṁ tarhi jñāna-mātratve’pi jñātṛtvaṁ prakāśa-vastunaḥ prakāśa-mātratve'pi prakāśa-mātratvavat tādṛśatvam api iti ṅa-ja-karalipyoḥ pāṭhāntaram. [↑](#footnote-ref-63)
63. nirastam (kha). This is the main verse in para. 6 of the GGM edition of *Tattva-sandarbha*, section 54 in most printed editions. [↑](#footnote-ref-64)
64. savanavittvenoktam (ja) [↑](#footnote-ref-65)
65. ity arthaḥ (jha, jadavapura) [↑](#footnote-ref-66)
66. svarūpa- (jha, jadavpur) [↑](#footnote-ref-67)
67. tasmāt tu (jha, jadavpur) [↑](#footnote-ref-68)
68. tatra prakāśa… cid-rūpa ucyate ity atra ka-kha-ga-ṅa-karalipīnāṁ tathā ja-granthasya ca pāṭhāntaram—prakāśo'pi nāma svasya parasya vyavahāra-yogyatāpādako vastu-viśeṣaḥ | sa ca padārthāntare (ghaṭādau) dīpādi-bhāsyamānatvād anyādhīna iti na svayaṁ-prakāśaḥ | ananyādhīna-prakāśatā tu sva-svattayaiva svāśrayaṁ prati prakāśamānatā yathā dīpādau na hi dīpādeḥ sva-bala-nirbhāsitatvenāprakāśatvam anyādhīna-prakāśatvaṁ vā | kintu tarhi dīpaḥ prakāśa-svabhāvaḥ svayam eva prakāśate, anyān api prakāśayati | evam api dīpādiḥ svayaṁ yat prakaśate, tan na svārthaṁ kintu parārtham eva yata eva jaḍo’sau | ātmā tu svayaṁ svātmānam praty api prakāśamānaḥ svasmai svayaṁ prakāśaḥ | ata evāsyājaḍatvam || [↑](#footnote-ref-69)
69. ceti (jadavpur) [↑](#footnote-ref-70)
70. spaṣṭārtham (jha, jadavpur) [↑](#footnote-ref-71)
71. Quoted above in section 21. [↑](#footnote-ref-72)
72. pratisvaṁ (jha, jadavapura) [↑](#footnote-ref-73)
73. Above, section 19. [↑](#footnote-ref-74)
74. jñānino (jha, jadavpur) [↑](#footnote-ref-75)
75. ānandātmakatvaṁ (ja) [↑](#footnote-ref-76)
76. viśeṣād (jha,jadavpur) [↑](#footnote-ref-77)
77. kārya-kāraṇa-kartṛtve kāraṇaṁ prakṛtiṁ viduḥ iti [§35]. [↑](#footnote-ref-78)
78. apraviṣṭāt (cha, ja) [↑](#footnote-ref-79)
79. ambuvad agrahaṇāt tu na tathātvam is the full sūtra. [↑](#footnote-ref-80)
80. avatāratoktis (jha) [↑](#footnote-ref-81)
81. vivakṣayaiva (ja) [↑](#footnote-ref-82)
82. atha vyatirekeṇa (ga) [↑](#footnote-ref-83)
83. cid-rūpatvād viśeṣaṇāni (cha) [↑](#footnote-ref-84)
84. tena vyatireko'pi (ja) [↑](#footnote-ref-85)
85. upadiṣṭā (ga) [↑](#footnote-ref-86)
86. mahaujasaṁ (ga, cha) [↑](#footnote-ref-87)
87. *tripād-vibhūter lokās tu asaṅkhyāḥ parikīrtitāḥ*

*śuddha-sattva-mayāḥ sarve brahmānanda-sukhāhvayāḥ*

*sarve nityā nirvikārā heya-rāga-vivarjitāḥ*

*sarve hiraṇmayāḥ śuddhāḥ koṭi-sūrya-sama-prabhāḥ*

*sarve vedamayā divyāḥ kāma-krodhādi-varjitāḥ*

*nārāyaṇa-padāmbhoja-bhakty-eka-rasa-sevinaḥ*

*nirantaraṁ sāma-gāna-paripūrṇa-sukhaṁ śritāḥ*

*sarve pañcopaniṣat-sva-rūpayā veda-varcasaḥ* [↑](#footnote-ref-88)
88. hetukādhyātmikāvasthā- (jha, jadavpura) [↑](#footnote-ref-89)
89. bījasya (ga) [↑](#footnote-ref-90)
90. **mama** madīyaṁ **kṛtsnasya jagato** yoni-bhūtaṁ **mahad brahma** yat **tasmin garbhaṁ dadhāmy aham** | bhūmir āpo’nalo vāyuḥ khaṁ mano buddhir eva ca | ahaṁkāra itīyaṁ me bhinnā prakṛtir aṣṭadhā || apareyam [7.4-5] iti nirdiṣṭa-cetanā prakṛtir mahad-ahaṁkārādi-vikārāṇāṁ kāraṇatayā *mahad brahma* ity ucyate | śrutav api kvacit prakṛtir api brahma iti nirdiśyate | yaḥ sarvajñaḥ sarva-vit, yasya jñāna-mayaṁ tapaḥ, tasmād etad brahma nāma-rūpam annaṁ ca jāyate [mu.u. 1.1.9] iti | itas tv anyāṁ prakṛtiṁ viddhi me parām | jīva-bhūtām [7.5] iti cetana-puja-rūpā yā prakṛtir nirdiṣṭa, sā iha sakala-prāṇi-bījatayā *garbha*-śabdenocyate | tasmin acetane yoni-bhūte mahati brahmaṇi cetana-puñja-rūpaṁ garbhaṁ dadhāmi | acetana-prakṛtyā bhoga-kṣetra-bhūtayā bhoktṛ-varga-puñja-bhūtāṁ cetana-prakṛtiṁ saṁyojayāmīty arthaḥ | **tatas** tasmāt prakṛti-dvaya-saṁyogān mat-saṁkalpa-kṛtāt **sarva-bhūtānāṁ** brahmādi-stamba-paryantānāṁ **sambhavo** **bhavati** ||14.3|| iti rāmānujaḥ. [↑](#footnote-ref-91)
91. uddālako hāruṇiḥ śvetaketuṁ putram uvāca svapnāntaṁ me somya vijānīhīti yatraitat puruṣaḥ svapiti nāma satā somya tadā sampanno bhavati, svam apīto bhavati, tasmād enaṁ svapitīty ācakṣate, svaṁ hy apīto bhavati ||6.8.1|| [↑](#footnote-ref-92)
92. nānātyayānāṁ iti mūla-pāṭhe. [↑](#footnote-ref-93)
93. kṛṣṇā iti purī-saṁskaraṇe pāṭhaḥ. [↑](#footnote-ref-94)
94. eṣa sāṅkhya-vidhiḥ proktaḥ saṁśaya-granthi-bhedanaḥ |

pratilomānulomābhyāṁ parāvara-dṛśā mayā || [↑](#footnote-ref-95)
95. atyanta- (jha) [↑](#footnote-ref-96)
96. eṣā māyā bhagavataḥ sṛṣṭi-sthity-anta-kāriṇī |

tri-varṇā varṇitāsmābhiḥ kiṁ bhūyaḥ śrotum icchasi || [↑](#footnote-ref-97)
97. sva- (jha) [↑](#footnote-ref-98)
98. ca pañcī- (jha) [↑](#footnote-ref-99)
99. **antaraṅgāyāṁ (kha, jadavpur)** [↑](#footnote-ref-100)
100. adhiṣṭhānatayaiva gṛhyata ity arthaḥ (ga). [↑](#footnote-ref-101)
101. This verse is not in the Śvetāśvatara Upaniṣad. [↑](#footnote-ref-102)
102. kvacit (ga) [↑](#footnote-ref-103)
103. rajata-darśanād rajatākāra-mano-vṛttir jātāpi (ṅa, ja) [↑](#footnote-ref-104)
104. rajataṁ (ṅa, ja) [↑](#footnote-ref-105)
105. svapna iva (cha) [↑](#footnote-ref-106)
106. "sāṅkhya-vidaḥ… punaḥ sa jīvātmā" ity atra kha-ṅa-kara-lipyos tathā ja-granthasya ca pāṭhāntaram—sāṅkhyānām iva taj-jñānābhāvavatā kevalātma-jñānenety arthaḥ | punar ātmā… iti | [↑](#footnote-ref-107)
107. eka iti sārdhakam | īśvaro **nārāyaṇo** mahat-sraṣṭr-ākhyaḥ sarva-brahmāṇḍāntaryāmi-puruṣa **ekaḥ** sva-śakti-vyatirikta-kāraka-śūnyaḥ | **kālo**’pi **kalā** yasyās tayā svādhīnatayā māyayā, yayā sva-śakti-rūpayā māyayā kalpādau **pūrvaṁ sṛṣṭam idam**, tathaiva **kalpānte** **saṁhṛtya** **akhilānāṁ** teṣām **āśrayo** laya-sthānaṁ sat, ata eva **ekaḥ** sajātīya-cid-rūpa-jīva-bheda-rahitaḥ | **advitīyaḥ** vijātīya-pradhānādi-bheda-rahitaś ca san, **ātmādhāraḥ** svāṁśi-rūpa-mahā-vaikuṇṭha-nāthānām ādhāro’bhūt | tasminn eva praviṣṭa āsīd ity arthaḥ ||16|| (krama-sandarbhaḥ) [↑](#footnote-ref-108)
108. kāleneti yugmakam | ātmānubhāvena sva-prabhāva-rūpayā śaktyā | ādi-puruṣaḥ mahat-sraṣṭrākhyaḥ prathamaḥ puruṣaḥ | pradhāna-puruṣeśvaraḥ prakṛter jīvānāṁ ca niyantā || pareṣāṁ svīyāṁśānāṁ, avareṣāṁ vibhinnāṁśānāṁ ca parama āśrayo’sau kaivalya-saṁjñitas tad-ākhyāyāmnātaḥ sann āste, tadānīm āsīd ity arthaḥ | kevala eva kaivalyam, svārthe ṣyañ, cāturvarṇyavat | tatra kevalatve iti svagatābhedaṁ darśayati—kevaleti | svarūpa-śakti-vaicitryāt kevalānāṁ śuddhānāṁ svarūpa-bhūtānām anubhavānām ānandānāṁ ca yaḥ sandoho vaicitrī tad-rūpaḥ | kevalatvaṁ darśayati—nirupādhika iti | tad uktaṁ tṛtīye—supta-śaktir asupta-dṛk [bhā.pu. 3.5.24] iti ||17-18|| (krama-sandarbhaḥ) [↑](#footnote-ref-109)
109. svarūpa-śaktim eva sthāpayan sṛṣṭiṁ yojayati—kevaleti | sṛṣṭi-kāle mahā-vaikuṇṭha-nāthād āvirbhūya sa eva śuddha-svarūpa-prabhāva-rūpayā śaktyā triguṇātmikāṁ pradhānaika-rūpāṁ sva-māyāṁ saṅkṣobhayan sūtraṁ sṛjati ||19|| (krama-sandarbhaḥ) [↑](#footnote-ref-110)
110. sūtrasyaiva vyakti-śabdenocyamānasya tām iti strī-liṅgena parāmarśaḥ | tri-guṇa-vyaktiṁ guṇa-traya-kāryam | ata eva viśvato-mukhaṁ nānā-vidhaṁ tri-guṇātmakaṁ viśvam ahaṅkāra-dvāreṇa sṛjantīm | tri-guṇa-kāryasya sūtra-saṁjñāyāṁ kāraṇam āha—yasminn iti | kāraṇa-bhūte samaṣṭi-rūpe yasminn idaṁ viśvaṁ protaṁ grathitam, vāyur vai gautama, sūtraṁ vāyunā vai gautama, sūtreṇāyaṁ ca lokaḥ paraś ca lokaḥ sarvāṇi ca bhūtāni sandṛbdhāni [bṛ.ā.u. 3.7.2] iti śruteḥ | yena vāyv-ātmanā prāṇa-rūpeṇa jīvaḥ saṁsarati ||20|| (śrīdharaḥ) [↑](#footnote-ref-111)
111. tad etac ca yat kiñcid aṁśena kīṭa-viśeṣaṁ guruṁ matvāvagatam ity āha—yatheti | ūrṇanābhir atra dīrgha-sūkṣma-tantu-latā-viśeṣas tasyaiva vaktreṇodgirana-nigiraṇa-dṛṣṭeḥ ||21|| (krama-sandarbhaḥ) [↑](#footnote-ref-112)
112. jagatas tv asādhāraṇyam evety āha (ja) [↑](#footnote-ref-113)
113. nanu sarvaṁ khalv idaṁ brahma [chā.u. 3.14.1] iti śrūyate | brahma ca bhagavad-eka-rūpam eva | tataḥ kathaṁ bhagavata eva tādṛśatvam ? tatrāha—idaṁ hīti | hi yasmād idaṁ viśvaṁ bhagavān iva, na tu bhagavān eva syāt | yato’sau viśvasmād itaro vilakṣaṇaḥ | kathaṁ viśvaṁ bhagavān iva ? kathaṁ bhagavān viśvasmād itaraḥ ? tatrāha—yata iti | viśvasya tat-kārya-rūpatvāt kenacid aṁśenaiva tad-rūpatvaṁ nirūpyate | bhagavatas tat-kāraṇatvāt paratvam, na tat-samaś cābhyadhikaś ca dṛśyate [śve.u. 6.8] iti śruty-antarāt | tatra sarvajñasyāpi bhavataḥ sampraty aparitoṣa evāyaṁ pramāṇam ity āha—tad dhīti | mayā tu yat kiñcid evopadiśyata ity āha—tathāpīti | tad evam api paramātma-sandarbhe yad anyathā vyākhyātam, tat tu nātihṛdyam iti mantavyam || iti krama-sandarbhaḥ || [↑](#footnote-ref-114)
114. eṣā vyākhyā akṣaraśaḥ svāminam anusarati. [↑](#footnote-ref-115)
115. "paramātma-lakṣaṇaṁ sarva-kāraṇaṁ vastv eveti" ity atra pāṭhāntaraṁ—paramātma-caitanyam eveti (kha, ṅa, ja) [↑](#footnote-ref-116)
116. paramātma-caitanyam eveti (kha, ṅa, ja) [↑](#footnote-ref-117)
117. paramātma-caitanyam eva (kha, ṅa, ja) [↑](#footnote-ref-118)
118. paramātma-caitanyasya (kha, ṅa, ja) [↑](#footnote-ref-119)
119. yatholmukād… ity arthaḥ ity anucchedāṁśaḥ ka-kha-karalipyor upalabhyate | krama-sandarbha-ṭīkāyāṁ tv atrāyaṁ paṭhyate—tatrolmukāditvam agny-aṁśāviṣṭendhanāṁśatvaṁ, tatra prakāśakatvaṁ svāṁśasya dāhakatvam indhanāṁśasyeti vivecanīyam || iti || [↑](#footnote-ref-120)
120. āhur bhāgavatāḥ ity adhikaṁ paṭhyate jādavapura-saṁskaraṇe. [↑](#footnote-ref-121)
121. sundara-svarūpākāratāyāṁ (gha) [↑](#footnote-ref-122)
122. kha-kara-lipyāṁ tāmrika ity atra sarvatra kārsāpaṇa iti pāṭhāntaram. [↑](#footnote-ref-123)
123. pravartamānatvāt (ja) [↑](#footnote-ref-124)
124. paramātma-caitanyasya (ja) [↑](#footnote-ref-125)
125. anāditayā (ṅa,ja) [↑](#footnote-ref-126)
126. sva-vedāntitā-khyāpakānām api viśvasya mano-vilāsatvena (ga) [↑](#footnote-ref-127)
127. dṛṣtyā kecic caivaṁ (ja) [↑](#footnote-ref-128)
128. uktim iti yat kvacid dṛśyate tac chando-bhaṅga-doṣād vyāvṛttam. [↑](#footnote-ref-129)
129. yatanīyam (ṅa, cha) [↑](#footnote-ref-130)
130. ākūtaṁ (jādavapūra) [↑](#footnote-ref-131)
131. avayavi… tad-viparyayaḥ iti anucchedāṁśaḥ kha-karalipitaḥ prāptaḥ. [↑](#footnote-ref-132)
132. samīyate iti pāṭho dṛśyate. [↑](#footnote-ref-133)
133. smartur (jha, yādavapūra) [↑](#footnote-ref-134)
134. śaknuma (ga) [↑](#footnote-ref-135)
135. cid-aṁśa-mātra [↑](#footnote-ref-136)
136. tatra kevalaṁ cinmātratvaṁ na iti vākyāṁśo yādavapūra-saṁskaraṇe nāsti. yādavapūrasya pāṭhaḥ krama-sandarbham anusarati. tatra draṣṭavyam. [↑](#footnote-ref-137)
137. satyaṁ parameśvare… na sarvathā nirviṣayīkriyate ity etad-anucchedāṁśaḥ kha-karalipitaḥ prāptaḥ || [↑](#footnote-ref-138)
138. duravabodha iva tavāyaṁ vihāra-yogo yad aśaraṇo’śarīra idam anavekṣitāsmat-samavāya ātmanaivāvikriyamāṇena saguṇam aguṇaḥ sṛjasi pāsi harasi || [bhā.pu. 6.9.34] [↑](#footnote-ref-139)
139. atha tatra bhavān kiṁ devadattavad iha guṇa-visarga-patitaḥ pāratantryeṇa sva-kṛta-kuśalākuśalaṁ phalaṁ ūpādadāty āho svid ātmārāma upaśama-śīlaḥ samañjasa-darśana udāsta iti ha vāva na vidāmaḥ || [bhā.pu. 6.9.35] [↑](#footnote-ref-140)
140. na hi virodha ubhayaṁ bhagavaty aparimita-guṇa-gaṇa īśvare’navagāhya-māhātmye’rvācīna-vikalpa-vitarka-vicāra-pramāṇābhāsa-kutarka-śāstra-kalilāntaḥkaraṇāśraya-duravagraha-vādināṁ vivādānavasara uparata-samasta-māyāmaye kevala evātma-māyām antardhāya ko nv artho durghaṭa iva bhavati svarūpa-dvayābhāvāt || [bhā.pu. 6.9.36] [↑](#footnote-ref-141)
141. ity anena iti purīdāsasya dhṛta-pāṭhaḥ. [↑](#footnote-ref-142)
142. sama-viṣama-matīnāṁ matam anusarasi, yathā rajju-khaṇḍaḥ sarpādi-dhiyām. [↑](#footnote-ref-143)
143. prābalyaṁ (ṅa), krama-sandarbhe cāyaṁ pāṭhaḥ. [↑](#footnote-ref-144)
144. bhagavat-sandarbha §85. [↑](#footnote-ref-145)
145. bhagavat-sandarbha §19. [↑](#footnote-ref-146)
146. bhagavat-sandarbha §5. [↑](#footnote-ref-147)
147. jīvasya iti krama-sandarbhe nāsti. [↑](#footnote-ref-148)
148. bhagavat-tattvam amāyikaṁ (ja); krama-sandarbha-yādavapūra-saṁskaraṇayos tu "bhagavattvaṁ māyikam" ity sandigdhāsaṅgata-pāṭho dṛśyate. [↑](#footnote-ref-149)
149. yasya (jha, yādavapūra, krama-sandarbhaḥ) [↑](#footnote-ref-150)
150. na prāptam. [↑](#footnote-ref-151)
151. vāg gadgadā dravate yasya cittaṁ

rudaty abhīkṣṇaṁ hasati kvacic ca |

vilajja udgāyati nṛtyate ca

mad-bhakti-yukto bhuvanaṁ punāti || [↑](#footnote-ref-152)
152. tac cānyathā (ṅa, ja) [↑](#footnote-ref-153)
153. tat-tad-doṣe (jha, yādavapūra) [↑](#footnote-ref-154)
154. līlayā (ga, cha) [↑](#footnote-ref-155)
155. prayojanakasyaiva līlā-kaivalyena (ṅa, ja) [↑](#footnote-ref-156)
156. yathā (ga, yādavapūra) [↑](#footnote-ref-157)
157. -tulyatvam (yādavapūra) [↑](#footnote-ref-158)
158. atra ślokāvataraṇikāyāṁ krama-sandarbhe, ka, kha, ga, cha-karalipiṣu ca adhikaḥ pāthaḥ, yathā—"tasya bādhya-bādhakatāṁ vyavasthāpayati dvābhyām | ye tu tat trayaḥ sattvādayo guṇās teṣu na tadīyatvaṁ, na tad-āveśaḥ, na ca sadaikāvasthātvaṁ, yataḥ pūrvatra padye tasya guṇasyānyatamatva-darśanāya sveti āviśyeti ca viśiṣya sva-māyā-guṇam āviśyety uktam, na tu māyā-gunam upādhāyety āha—sattvam ity ardhakena |" [↑](#footnote-ref-159)
159. mūle etau ślokau pratīkena uddhṛtau, atra pūrṇa-rūpeṇaiva sanniviṣṭau. [↑](#footnote-ref-160)
160. upamardyatvāt (jha, yādavapūra); upamardy-upamardyatvāt (krama-sandarbha) [↑](#footnote-ref-161)
161. tat-prakṛti- iti nāsti yādavapūra-saṁskaraṇe, krama-sandarbhe vā. [↑](#footnote-ref-162)
162. asurādīn (ga) [↑](#footnote-ref-163)
163. atra vā iti pāṭhyate purī-dāsena, na tu yādavapūra-saṁskaraṇe, na vā krama-sandarbhe vā-śabdaḥ prāpyate. [↑](#footnote-ref-164)
164. iti śeṣaḥ iti krama-sandarbhe. [↑](#footnote-ref-165)
165. tūlādi-dāhena (jha, yādavapūra, krama-sandarbhaḥ). [↑](#footnote-ref-166)
166. -sthatvenānyair ajānanti viviktam iti krama-sandarbha-pāṭho labdhaḥ, purī-dāsa-sammataḥ pāṭhas tu "-sthatvenānyaiva viviktam" iti. [↑](#footnote-ref-167)
167. bhavatīty uktvā (jha, yādavapūra). [↑](#footnote-ref-168)
168. vastunā (ha.bha.su.) [↑](#footnote-ref-169)
169. atra "carantam" iti krama-sandarbhe nāsti. [↑](#footnote-ref-170)
170. "tadānīṁ tayor na sura-pakṣa-pātena vadhaḥ, kintu brahma-śāpenāṣurīṁ yoniṁ prāptayor anugrahārtha eveti vaktum itihāsam upakṣipati—atraiveti | **atra** dveṣādi-rahitasyāpi daitya-vadhe nāradena **itihāsaḥ** prastāvitaḥ ||" ity eṣā śrīdhara-svāmināṁ ṭīkā | svayaṁ tu śrī-jīva-prabhupādair idaṁ krama-sandarbhe likhitam—"atra vidveṣādi-rāhityena bhaktānandanārthaṁ svaira-līlā-mātratve asurāṇām api parama-hita-paryavasāyaka-svabhāvatve ca | eva-kāreṇa siddhāntāntaraṁ vyāvartyate" iti || [↑](#footnote-ref-171)
171. mūla-rūpa-bhagavat-pradarśanāya (ṅa, cha, ja) [↑](#footnote-ref-172)
172. nirguṇasya brahmaṇo (ja, yādavapūra) [↑](#footnote-ref-173)
173. labhyate (jha, yādavapūra) [↑](#footnote-ref-174)
174. nimitta-param (jha, yādavapūra); dvau pāṭhau mūle prāpyete. [↑](#footnote-ref-175)
175. prāmāṇikaḥ (jha, yādavapūra); [↑](#footnote-ref-176)
176. purāṇāntarataḥ, draṣṭavyaḥ tattva-sandarbhaḥ §19. [↑](#footnote-ref-177)
177. krama-vacanāni (jha, yādavapūra) [↑](#footnote-ref-178)
178. See Tattva-sandarbha 55-56. bhā.pu. 2.10.1-7. [↑](#footnote-ref-179)
179. yadyapi śloka eṣa pūrvam eva dattaḥ, sa pāṭhakasya suvidhārthe punaḥ sanniviśyate'tra. [↑](#footnote-ref-180)
180. sva-sukha-nibhṛta-cetās tad-vyudastānya-bhāvo'py

ajita-rucira-līlākṛṣṭa-sāras tadīyam |

vyatanuta kṛpayā yas tattva-dīpaṁ purāṇaṁ

tam akhila-vṛjina-ghnaṁ vyāsa-sūnuṁ nato’smi || [↑](#footnote-ref-181)
181. Tattva-sandarbha 21. [↑](#footnote-ref-182)
182. cetanā-guṇena [↑](#footnote-ref-183)
183. sarva- [↑](#footnote-ref-184)
184. vyapadeśa-mātraṁ vā—śilāputrakasya śarīram ity-ādivat ity evaṁ mūle dṛśyate. [↑](#footnote-ref-185)
185. jñātṛtva-kartṛtva-bhoktṛtvam [↑](#footnote-ref-186)
186. mahābhārata 12.339.40-41. [↑](#footnote-ref-187)
187. pādmottara-khaṇḍa 91 adhyāyaḥ | [↑](#footnote-ref-188)
188. mūle prathamānucchede uddhṛta-pañcarātra-vacanam. [↑](#footnote-ref-189)
189. 12.349.64 or in critical edition 12.337.59. In the latter, the second line reads *etāny atipramāṇāni na hantavyāni hetubhiḥ* ||. [↑](#footnote-ref-190)
190. 12.349.64 or in critical edition 12.337.59. In the latter, the second line reads *etāny atipramāṇāni na hantavyāni hetubhiḥ*. [↑](#footnote-ref-191)